
Ngjarje te jetuara 



I 


SPAÇI 

"Burgu, kjo greminë e përuljes njerëzore..." 

Xh. London 

Çdo kalimtar që shkel për herë të parë në Spaç pushtohet vetvetiu prej një 
apatie të përgjithshme, të ngjashme me atë që provon njeriu kur padashje bëhet 
dëshmitar i një jete në agoni. Edhe sikur udhëtari në fjalë të mos jetë i vetëm, 
duke hyrë në pusin e madh natyror që përbën ky vend, ai do të ndiej nevojën e 
një heshtjeje soditëse, për tu thelluar në botën e ndjenjave të tij të befasuara. 

Vendi është i rrethuar nga të gjitha anët prej një vargu kodrash të larta. Po 
t’i shikosh prej gropës së Spaçit, ato të krijojnë përshtypjen e dy vargmaleve në 
formë gjysmërrethi vendosur përballë njëri-tjetrit, ngaqë relievi është tepër i 
thyer. Në dy pikat simetrike të takimit të tyre, në juglindje e në veriperëndim, 
shtrati i ngushtë e i thellë i një përroi hap dy dritare natyrore të këtij hauzi të 
madh. 

Shkurret që mbulojnë pjesërisht shpatet e kodrave rrethuese i nënshtrohen 
një lufte të rreptë me natyrën, për të mbijetuar egërsinë e asaj toke shterpë në 
procesin e shpërbërjes. Rrënjët e tyre gjysmë të dala mbërthehen fort, duke 
depërtuar anash gurëve të djegur bojëkafe, ose nëpër të çarat e pllakave të 
shtresëzuara. Gjethet e tyre mund të shikohen të shpalosura në diell vetëm për 
pak orë, mbasi, sapo fillon të nxehtit, ato tkurren për të ngadalësuar avullimin e 
ujit të siguruar me shumë vështirësi. 

Në përgjithësi sipërfaqja e tokës është ngjyrë kafe në të murrme dhe del 
shtresa-shtresa në formë pllakash të thyeshme. Acidi sulfurik, mjaft i pranishëm 
në ujërat rrjedhëse të kësaj zone, është faktori kryesor i procesit të shpërbërjes së 
sipërfaqes normale të tokës. Syri mund të të zërë bar shumë rrallë, vetëm në 
ndonjë vend të rrafshët që rastësia e ka favorizuar për t'i shpëtuar pushtetit 
shkatërrimtar të acidit. Edhe shtrati i thellë me anë të thepisura i përroit, i cili 
gjatë verës mbetet pothuajse i thatë, mban ngjyrën e kriprave acide. Këto dukuri 
të strukturës së paqëndrueshme të sipërfaqes së tokës bien edhe më shumë në sy, 
për shkak të pjerrësisë së theksuar të shpateve rrethuese. 

* 


Mbasi ta ketë soditur një copë herë të mirë këtë tokë, viktimë të 
reaksioneve kimike dhe agjentëve atmosferikë, udhëtari i ardhur rishtas në këto 
anë, për të kthjelluar disi vorbullën e ndjenjave të tij të trazuara, do ta shprehte 
befasimin sipas mënyrës së vet, zakonisht në përshtatje me profesionin që 
ushtron. 

Një bari do të belbëzonte: 



«Këtu as dhëmbi i deles s'paska ku të ngjisë një fije bari, pa le më gjuha e 
lopës!» 

Në rast se do të ishte murator, mbasi të merrte dy copa guri e t’i përplaste 
me njëra-tjetrën, duke i parë sesi do të binin të thërrmuara tek këmbët e tij, ai do 
të buzëqeshte me mosbesim duke murmuritur: 

«Dy gurë të tillë nuk i vendoske dot mbi njëri-tjetrin e asnjë lugë gëlqere 
nuk bëke dot me ta.» 

Ndërsa një gjeolog do të deklaronte entuziast: 

«Aq sa a zymtë duket në pamje kjo tokë, po aq e praruar është në 
brendësi.» 

Këtë aludim ai do ta bënte për bakrin e nëntokës së atjeshme, i cili përmban 
edhe një përqindje të ulët ari. 

Një specialist i çështjeve policore, sapo ta shikonte këtë gropë si të 
përgatitur nga ekskavatorë gjigantë, pa u menduar gjatë, do të shprehej shkurt 
dhe qartë: «Një burg natyror.» 

Bashkërendimi i mendimeve të dy specialiteteve të fundit nxori në dritë 
vendimin e kobshëm qeveritar, për ngritjen në këtë gropë të zymtë të një kampi 
pune të rëndë të detyruar për të burgosurit politikë, në pranverën e vitit 1968. 

Pasi toka kombëtare ishte nginjur së thithuri djersën dhe gjakun e armatës 
së kokëqethurve të flijuar prej regjimit komunist si armiq të partisë, i erdhi radha 
nëntokës të kërkonte revanshin. Vargut të gjatë të kampeve të punës së rëndë të 
detyruar dhe të burgjeve të deriatëhershëm iu shtuan adresa të reja: miniera 
famëkeqe e Spaçit dhe simotrat e saj të mëvonshme. Të gjitha këto adresa 
jetëthithëse u furnizuan me kontigjentet e të dënuarve politikë të regjimit 
komunist. Me Spaçin fillonte kështu era e re e shfrytëzimit nëntokësor të 
viktimave politike, jetën e të cilëve Drejtoria e Kampe-Burgjeve e llogariste me 
shifra vagonash me mineral. 



II 


DJERSË DHE GJAK 

“Zoti krijoi lirinë, njeriu skllavërinë. ” 

M. Zh. Shënië 

Çdo fillim është i vështirë, por puna e detyruar në minierë, për kushtet e të 
burgosurve politikë, përmbante në vetvete një sistem të tërë fillimesh, që 
krijonin një grumbull vështirësish në progresion. Tani e tutje ata do të ishin të 
detyruar të punonin në mungesë të plotë të dritës së diellit dhe efekteve kurative 
të saj për organizmin. Të burgosurit do të thithnin ajrin e kompresorëve të 
përzier me një koktej të vërtetë gazrash, tymrash, avujsh uji të ndotur dhe erën e 
rëndë të dekompozimint të minjve të ngordhur e të kalbësirave të minierës së 
pamirëmbajtur. Gjatë punës treturnëshe do të digjeshin në vazhdimësi tonelata të 
tëra dinamiti, duke çliruar gazra helmuese me bollëk në atë minierë primitive, ku 
nuk njihej sistemi i ventilimit. Tymi i vazhdueshëm i llampave të karbitit do të 
jepte kontributin e tij modest në ndotjen e tërësishme të ajrit, që do të thithnin të 
burgosurit në frontet e punës. Era e rëndë e këtij ajri u shkaktonte të vjella të 
dënuarve që hynin për herë të parë në minierën mesjetare të Spaçit. Mushkëritë e 
të burgosurve, duke thithur nga ky ajër, dorëzonin një nga një mukozat e tyre në 
luftën e vrazhdë për një ekzistencë torturuese në emër të shpresës. 

Në frontet e punës të piritit, ku temperatura luhatej midis 35-40 gradë 
celsius, burimet nëntokësore të ujërave me përqindje të lartë acidi sulfurik 
pikonin vazhdimisht mbi trupat e zhveshur të të burgosurve, që nuk duronin dot 
nxehtësinë. Duke u përcëlluar lëkurën, acidi u krijonte plagë, që ua kthenin në 
torturë zhveshjen dhe veshjen në punë e në fjetore. 

Në tërësi gjendja e kushteve të punës i përgjigjej një niveli mesjetar. Norma 
e detyruar shumë e lartë, që u kërkohej përditë ose përnatë të burgosurve nga 
kërbaçi i pakursyer i policisë, bënte që kushtet e sigurimit teknik të figuronin 
vetëm në letër, të shënuara sa për formalitet nga personeli i lirë. Të burgosurit 
nuk punonin dot asnjëherë brenda kushteve të parashikuara të sigurimit të jetës, 
as në ato raste kur kishte vetëm disa orë që nga frontet e punës kishin nxjerrë 
njerëz të vdekur. 

Baza materiale, që shërbente për të krijuar kushte pune më normale (shina, 
pjatina, çikrikë, dërrasa etj.) çohej në sektorë të tjerë, ku punonin punëtorë të 
lirë, ndërsa mungesat e mëdha që krijoheshin qëllimisht në Spaç "i plotësonte" 
policia. Në gjithë këtë mjedis makabër më pak se çdo gjë kushtonte i burgosuri 
dhe ai i paguante të gjitha dëmshpërblimet, si palë gjithmonë e mundur e një 
lufte të shfrenuar që ndërrmerrte barbarisht forca mbi të drejtën. 

Policia ishte zgjedhur me një studim të posaçëm. Të gjithë personat në 
uniformë ishin mishërimi më karakteristik i injorancës së virgjër dhe i urisë 
kronike të asaj zone rurale. Duke i shpëtuar nga mjerimi ekstrem kooperativist, 
uniforma atyre u kishte siguruar ushqim e veshmbathje vjetore falas, rrogë që 



nuk kishin guxuar ta imagjinonin dot më parë, privilegjin e strehimit familjar në 
qytezën më të afërt industriale, si dhe vend pune të preferuar për gratë. Në të 
ardhmen e afërt, fëmijve të tyre do t'iu ofrohej bursë shteti për t'u shkolluar, 
mbasi babai shërbente në një vend pune «me rëndësi të posaçme». 

Të vetëkënaqur tej çdo parashikimi, ata fillimisht jetonin si në ëndërr, 
mbasi kishin shpëtuar nga buka e misrit me racion e gjithmonë pa gjellë. Dhe 
kur atyre u thuhej se personat me kokë të qethur zero e uniformë bojë kafe të 
shplarë janë armiq të pushtetit në fuqi, këtë thënie mendja e tyre shterpe e 
deshifronte sipas kodit të interesit vetjak: 

«Këta duan t'ju heqin nga duart mirëqenien që ju ka siguruar pushteti, të 
cilin donin ta rrëzonin.» 

E atëherë ata bëheshin aq agresivë, saqë duhej patjetër ndërhyrja e ndonjë 
oficeri të komandës së burgut, për të frenuar sadopak patriotizmin e tyre, 
vullkanik. Joshja e interesit material ata i kishte thithur shpirtërisht në 
ingranazhet e makinës së verbër shtypëse të shtetit. 

* 

Faktorët e shumtë që ndikonin në keqësimin e përgjithshëm të gjendjes së 
të burgosurve, duke u gërshetuar me njëri-tjetrin, fuqizoheshin e bëheshin edhe 
më kërcënues. Hyrjet e minierës, si gojë të hapura kuçedrash grykëse, thithnin 
tre turnet e punës 24 orëshe. Avujt që nxirnin në natyrë prej barkut të tyre të 
nxehtë krijonin përshtypjen, se gjahu i gjallë që kishin gëlltitur dhe lëvrinte 
nëpër rropullitë e tyre i detyronte të çlironin energjinë e tepërt. 

«Dalç shëndoshë!». Kjo ishte përshëndetja që shkëmbenin midis tyre të 
burgosurit e fronteve të ndryshme të punës, kur ndaheshin me njëri-tjetrin në 
kryqëzimet e galerive. Kjo përshëndetje linte të kuptohej se ata mund të dilnin 
edhe me barelë prej andej, ose mund të mos dilnin kurrë, siç iu kishte ndodhur 
bashkëvuajtësve të tjerë. 

Kërcitja e një trupi të thyer në armaturën e galerisë ku ata punonin, rënia e 
një guri, apo rrëshqitjet e dheut mbi kaskat e tyre plastike, u kujtonin të 
burgosurve se ata në çdo moment mund të bëheshin prë e kurtheve të vdekjes. 
Paralelisht me torturën fizike dhe luftën psikologjike, ankthi i pasigurisë së 
përhershme në minierën primitive ua nxinte jetën e përditshme këtyre kufomave 
të gjalla. 

Pushteti i vampirëve të kuq synonte shëndetin e tyre, ndërsa pusitë e 
vdekjes nëntokësore u kërcënonin jetën. Të ndodhur midis këtyre dy zjarresh të 
përhershëm, të burgosurit e dërrmuar fizikisht e shpirtërisht bënin një zgjedhje të 
dëshpëruar: përballë kërcënimit policor, ata detyroheshin të zgjidhnin rrezikimin 
e jetës. Ndofta vdekja edhe mund t’i mëshironte, ndërkohë që policia e 
pamëshirshme e kampit nuk e bënte kurrë këtë gabim ideologjik ndaj armiqve të 
partisë. 



Shifrat e para të tonëve me mineral sollën edhe viktimat e para, numri i të 
cilave erdhi duke u rritur vazhdimisht. Megjithëse ata njerëz ishin dënuar 
pafajësisht me vite burgu, askush nuk përgjigjej për ridënimin e tyre me vdekje 
pa gjyq. Familjeve të viktimave u ndalohej me ligj tërheqja e kufomave të të 
afërmve të vdekur brenda telave me gjemba. Gjersa ata ishin dënuar pa kryer 
ndonjë krim, dënimi i tyre duhej përjetësuar. 

Në procesverbalet që motivonin vdekjet aksidentale në minierë kishte 
lëshuar rrënjë e njëjta shprehje justifikuese: 

«U aksidentua se nuk zbatoi rregullat e sigurimit teknik në punë.» 

Kur ndonjë i burgosur guxonte të kërkonte zbatimin e rregullave të 
sigurimit teknik në ndonjë front pune me rrezikshmëri të dukshme, policia e 
harbuar vërsulej mbi të duke bërtitur: 

«Pse, aq të marrë e quani ju pushtetin e popullit, sa të sigurojë edhe jetën e 
armiqve të vet?» 

Mjaft të burgosur i zinte gjumi në galeritë plot lagështirë prej lodhjes 
sfilitëse të orëve të pasmesnatës. Ata ftoheshin rëndë e përfundonin në një 
gjendje të pashpresë. Të tjerë gjymtonin veten në ato rrethana ku shëndeti 
shërbente si një intensifikim i së keqes, me qëllim që të shpëtonin nga puna e 
rëndë e detyruar për vite e vite me radhë. 

Kjo histori e dhimbshme, e shkruar me gjakun e viktimave të saj, u bë aq 
kërcënuese, saqë as nënshtrimi i markës së lartë shqiptare nuk e përballoi dot pa 
shpërthimin e një revolte masive të të burgosurve politikë. Ishte hera e parë që 
shprehej publikisht protesta kundër regjimit shtypës e poshtërues në majin e vitit 
1973. Çmimi me të cilin u pagua ajo qe tepër i shtrenjtë. Katër të pushkatuar dhe 
86 të ridënuar me një shumë të përgjithshme prej 1400 vjet burg (14 shekuj jetë 
njeriu!). 

Një dhunë jashtë çdo konceptimi njerëzor shpërtheu mbi të burgosurit, të 
cilët qenë të detyruar t'i nënshtroheshin një sistemi të tërë torturash të 
shumëllojshme. Por, me siguri, Revolta Spaç ‘73 është më e veçanta në historinë 
e njerëzimit përsa i përket viktimave të saj të dënuara nga gjyqi me vdekje. Veç 
katër të pushkatuarve, u krye edhe një varje në litar. 



III 


TARTI 

“Miqësia e kafshëve me njeriun i 
tregon këtij se armiqtë i ka brenda 
llojit.” 

Proverb mongol 

Një gjykatë ushtarake dënoi me varje në litar Tartin fisnik, mikun besnik të 
të burgosurve: qenin që ata e kishin rritur vetë. Të burgosurit e kishin gjetur 
këlysh të vogël në kampin e sapongritur të Spaçit. Madjë vetë ia kishin çuar 
edhe emrin. Me një kujdes të përbashkët, ata e rritën Tartin të shëndetshëm dhe 
mjaft komunikues. Mirëpo me kalimin e kohës ky qen besnik i atyre që e 
ushqenin dhe e ledhatonin, filloi të shfaqte një dukuri antiklasore. Ndërsa 
tregohej i afrueshëm e i shoqërueshëm me çdo uniformë bojë kafe, Tarti u bë 
gjithmonë e më agresiv me uniformat jeshile të policisë së kampit. Këta të fundit 
kishin filluar të shqetësoheshin seriozisht nga sjellja e dyshimtë e këtij qeni. 

Gardianët ishin orvatur dy herë t'i lanin hesapet me Tartin, duke u 
përpjekur ta helmonin. Të burgosurit, e bashkë me ta edhe mjeku i dënuar i 
kampit, kishin bërë çmos t’ia shpëtonin jetën qenit besnik. Falë organizmit të tij 
të fuqishëm dhe përkujdesjeve të pakursyera të të burgosurve, këta të fundit 
arritën t'ia shpëtonin jetën qenit dy herë. 

E treta qe e vërteta. Kësaj here policia ishte e gjithëpushtetshme dhe mund 
të hiqte qafe pa vështirësi edhe një të burgosur (siç edhe kishte ndodhur) e jo më 
një qen të tyre. Më 30 maj 1973 jeta e Tartit ndodhej në duart vrastare të një 
grupi gardianësh spaçianë, të cilët mezi prisnin t’i lanin hesapet me të. Në 
sjelljen dhe karakterin e përbashkët të këtyre policëve nuk mund të gjeje dot 
kurrë aq fisnikëri sa në një gjest përgëzimi të Tartit, ashtu sikundër edhe në 
lehjet më të dëshpëruara të Tartit nuk mund të gjeje dot aq shumë egërsi sa 
vetëm në thirrjen "në rresht!" të njërit prej atyre. 

Midis pushkatimit dhe varjes në litar, kjo gjykatë ushtarake zgjodhi 
variantin e dytë të ekzekutimit me arsyetimin: 

«Partia jonë zemërmadhe u bëri nder shkaktarëve të revoltës duke i dënuar 
me pushkatim, jo me varje në litar, siç e meritonin. Prandaj qenin e tyre ne do ta 
varim patjetër.» 

Me të thënë e me të bërë, mbasi qeni nuk kishte të drejtë apelimi të 
vendimit të tyre në një shtet ku njerëzit trajtoheshin më keq se kafshët. Mirëpo 
Tarti nuk ua la pa ua kthyer reston uniformave të urryera jeshile edhe në 
momentet e fundit të jetës së tij. Ndërsa po i hidhnin lakun në qafë, ai kafshoi në 
dorë kapter Nduen, i cili e mbante veten si specialist qensh. 

Në çastet fatale të shpirtdhënies putrat e Tartit përpëliteshin në ajër, sikur 
donin të mbërthenin policët aq shumë të urryer për të. Për habinë e këtyre të 
fundit, ai nuk kuiste por, duke zgurdulluar sytë, lëshonte një hungërimë të 



mbytur, që dëshmonte më shumë kërcënim e përbuzje, sesa frikë. I habitur nga 
sjellja e çuditshme e qenit në këtë minutë fatale për të, kapter Prenga e shprehu 
përsëri dyshimin që kishte shfaqur për Tartin, kur ledhatonte uniformat bojë kafe 
dhe kërcënonte jeshilet: 

«U kam than un, or tëj, se ky asht qen agjent, i futun me qëllim në kamp.» 

Këtë herë policët nuk qeshën me këto fjalë, mbasi Tarti po i habiste më 
shumë me mënyrën e vdekjes, sesa me cilësitë e tij të veçanta në jetë. Te këto 
krijesa të rritura nëpër honet më të thella të malësive të Mirditës instikti i 
komunikimit me kafshët ishte më i zhvilluar, se shprehitë fillestare të qytetërimit 
bashkëkohor. Pikërisht për këtë arsye gardianët arritën ta kuptonin Tartin, për 
herë të parë e të fundit në jetë, në këtë çast sublim: 

Sjellja e kafshës në litar ishte një mesazh proteste e përçmimi ndaj botës që 
e rrethonte, në të cilën barbaria njerëzore ekzekutonte fisnikërinë shtazore. 




IV 


SPAÇI DHE VIZITORËT E TIJ 

“Dhimbja është një shekull; vdekja, 
një çast. , '’ 

B. Gresë 

Pas ngritjes së kampit, vizitorët e Spaçit u shpeshtuan dukshëm. Natyrisht, 
ata nuk ishin turistë kureshtarë të zakoneve të Mirditës rurale, por familjarë a të 
afërm të të burgosurve, që u vinin për takim. 

Buzës së përroit të thellë gjarpëronte rruga e pluhurosur, e cila ishte e 
vetmja arterie që lidhte këtë plagë të hapur në trupin e shoqërisë bashkëkohore 
shqiptare me pjesët e tjera të saj. Trysnisë që do të provonin ndjenjat e një 
vizitori të rastësishëm para ngritjes së kampit, i shtohej edhe dhimbja e mprehtë 
shpirtërore e atyre që i shikonin të afërmit me kokë të qethur e uniformën bojë 
kafe, brenda një rrethimi të trefishtë e shumë të lartë telash me gjemba. Sy të 
përlotur e zemra të lënduara vinin e iknin nëpër rrugën dredha-dredha buzë 
përroit të thellë, i cili rrëshqiste tinëzisht e pa zhurmë përmbi pllakat e shtratit të 
tij, sikur të kishte frikë se mos binte në sy të policisë së pamëshirshme të kampit. 

E megjithatë, e keqja e vazhdueshme në rrjedhë të kohës bëhet diçka e 
zakonshme. Edhe vizitorët e pezmatuar të Spaçit, në ndonjë rast, bënin shaka me 
të afërmit e tyre të burgosur. Kështu një ditë, gjatë takimit me vëllanë e tij, njëri 
nga këta vizitorë, duke parë kapter Gjokën të kalonte krenar me një lepur të 
vrarë në dorë, të cilit i numëroheshin brinjët, i tha të vëllait: 

— Polic më të shëmtuar dhe lepur më të dobët nuk më kishin zënë sytë deri 
sot. 

— Të denjë për njëri tjetrin - ia priti buzagas vëllai i burgosur. 

Po përshtypjet e vetë këtyre banorëve fatkeqë të kampit për Spaçin, cilat 
ishin? 

Mendime të ndryshme ishin shfaqur e ishin bërë shumë përkufizime, por, 
me sa dukej, tiparet më çnjerëzore e më asgjësuese të këtij kampi shfarosës 
spikatnin në sfondin e turnit të tretë, atij të natës. Ndofta për këtë arsye një poezi 
e shkruar prej të burgosurit Zef Jushi, i cili dikur kishte mbaruar studimet në 
Akademinë Ushtarake Italiane, u vlerësua unanimisht si himni i Spaçit. Autori i 
saj ishte frymëzuar pikërisht nga pamja rrëqethëse e turnit të tretë: 


Thnegla të çuditshme mbi një kërcu vigan, 
Atëherë kur jeta fle për me u përtri, 

Të lodhur, të përgjumur, ngjitemi në kodrën tënde, 
O mal i zymtë, i zi. 



Asgjë prej jetës mbetur nuk na ka, 

Veç syve të lodhur që në lartësi shikojnë, 
Veç zemrave të ngashëruara, për dëshirë tha, 
Që rrahin dhe shpresojnë. 

Poshtë tok' e zezë, lart një copë qiell na ngeli, 
Ku fluturojnë orët, ëndrrat, shpresat mizore, 
Qiell i gërvishur me shtylla e gjëmba teli, 
Urrejtje e thellë njerëzore. 

Ju muzikantë, artistë e poetë, 

Pse nuk i lini njerëzimit për kujtim, 
Brenga të thella të vazhdojnë gjithë jetën, 
Gjer në asgjësim? 


Thnegla thashë? ... dhe jo larva, 

Që presin krahë me u hedhë në fluturim, 
E botën ta mbushin në ato ditë të bardha 
Me mjaltë e pickim? 



y 


TRIDHJETË E NJË 

“Fati është një ligj natyror, kuptimi i 
të cilit është i pakapshëm, sepse një sasi e 
madhe të dhënash na çorienton .” 

F. Galiani 

Për çudi, data 31 e muajve të privilegjuar të vitit kishte ndikuar negativisht 
në jetën e mundimshme të Sazan Diksit. 

Më 31 maj 1949, kur ai ishte dy vjeç e një muajsh, familja e tij u internua në 
Kamëz të Tiranës, për shkak të arratisjes së babait. Ndërkohë që gjithë Shqipëria 
po fundosej në mjerim, kampet e saj të përqëndrimit ishin një kopje e kampeve 
të Luftës së Dytë Botërore. 

Kampet e Kamëzës, Cerrikut dhe Tepelenës do të flijonin fëmijërinë e 
nëpërkëmbur të Sazan Diksit deri në vitin 1956. Disa qindra fëmijë shqiptarë 
humbën jetën në ato vite të vështira, kur zia e bukës po bënte kërdinë edhe jashtë 
telave me gjemba. Ngjarjet e internimit do të linin gjurmë të thella në kujtesën e 
virgjër fëminore të Sazanit. Para syve të tij të pafajshëm do të shtjelloheshin 
skena terrori që dridhmonin edhe burrat. 

Nënat me fëmijë të vegjël ishin martiret e vërteta në ato qendra shfarosjeje, 
ku antishqiptarizmi dhe antihumanizmi i ideologjisë më agresive, që kishte 
njohur njerëzimi në kushte paqeje, po gjymtonte popullin e pafajshëm dhe të 
ardhmen e vendit. Ndonëse nënat vetë kryenin punë të rënda të detyruara prej 
komandës së kampit, ato rezervonin diçka prej ushqimit të tyre të pakët, me 
qëllim që të kishin me çfarë t’i gënjenin femijët e uritur në mbrëmje, për t’i zënë 
gjumi. Për fat të mirë, aparati tretës i këtyre nënave - truri i dytë i organizmit 
njerëzor - e ndiente sakrificën e tyre dhe solidarizohej me to. Jo pak nga këto 
heroina dhanë shpirt, në përpjekje për të mbajtur gjallë fëmijët e tyre. 

Meqenëse kosa e vdekjes po përparonte shpejt midis radhëve të rralluara të 
gjeneratës së re fatkeqe, qeveria shqiptare vendosi të lironte fëmijët e internuar, 
të cilët kishin ndonjë njeri të afërm në jetën e lirë, i cili do të ishte i gatshëm të 
kujdesej për ta. Meqenëse babai i Sazanit kishte qenë djalë i vetëm (nuk kishte 
as motër), fëmijët e familjes Diksi mbetën sërish në internim. Vetëm pas 
ngjarjeve hungareze të vitit 1956, ata u liruan me shumë familje të tjera 
shqiptare. 


* 

E kthyer sërish në Vlorë, familja Diksi e gjeti shtëpinë e saj të zënë prej 
familjes së një oficeri të Sigurimit. Në pritje të një vendimi përfundimtar, 
familja e liruar rishtas prej internimit u strehua në një barakë të vjetër në periferi 
të qytetit. 



Dy muaj më vonë, në mbrëmjen e 31 dhjetorit, një kamion ndaloi para 
barakës prej dërrasash pjesërisht të kalbura. Një titullar i policisë së Vlorës i 
komunikoi gjyshes së Sazanit, si kryefamiljare, vendimin e DPB: familja Diksi 
nuk kishte më të drejtë të jetonte në qytet; ajo dëbohej përgjithmonë në fshatin e 
origjinës, në Dukat. 

Pa e zgjatur, kamioni i zbuluar, i shoqëruar me dy policë, u nis për udhë nën 
një shi që binte me shtamba. Të strukur poshtë një velenxe të madhe, që ua 
kishte falur një i njohur kur banonin në barakë, familja Diksi e festoi vitin e ri 
1957 duke ndarë një ftua në gjashtë pjesë: gjyshja, nëna, dy vëllezërit dhe dy 
motrat. Si më i vogli i familjes, Sazani doli i fituar i festës: ai hëngri dy feta ftoi. 
Gjyshja dhe nëna i dhanë gjysmën e fetës së tyre, me kusht që ai të pushonte së 
qari prej lagies nga shiu i rrëmbyer, që po e përshkonte lirisht velenxën. 



VI 


LEXIMI — E VETMJA KËNAQËSINË JETËN E CUNGUAR 

“Secili prej leximeve tona lë një 
farë që do të mbijë një ditë. ,, 

Zh. Rënar 

Dukati i njohur për pikëpamjet kombëtariste, u bë një shesh i luftës së 
klasave pas triumfit të ideologjisë antikombëtare. Megjithatë familja Diksi 
kishte kaluar prej breshërit në shi dhe kjo nuk ishte pak për të. Uria ishte 
zëvendësuar prej ushqimit të dobët, telat me gjemba prej një vule në kartën e 
identitetit, apeli dy herë në ditë prej paraqitjes çdo mëngjes të kryefamiljarit para 
zyrës së këshillit popullor të fshatit. Kushtet e jetesës linin shumë për të 
dëshiruar, por gjithsesi ata e kishin mundësinë ta mbushnin stomakun me lakra 
pa vaj të përziera me një dorë miell dhe të thithnin ajër të pastër. Nuk i 
trembeshin më vdekjes nga uria dhe ky ishte çlirim i vërtetë për ta. 

* 

Sazani e përfundoi shkollën shtatëvjeçare si nxënës i dalluar. Shkollë të 
mesme në fshat nuk kishte. Për të vazhduar gjimnazin, ai duhej të banonte 
përkohësisht në Vlorë. Një qetësim relativ i luftës së klasave e mundësoi diçka 
të tillë, por mbetej problemi kyç: shpenzimi ekonomik. Kjo ishte një ngarkesë e 
papërballueshme për familjen. 

Në letrat e rralla që u dërgonte babai, Sazani kishte konstatuar se ai nuk 
harronte asnjëherë të pyeste për shkollimin e fëmijëve. Kur mësoi se djali i tij i 
madh dhe të dy vajzat mbetën me arsim shtatëvjeçar, ai kishte shfaqur interesim 
për mbarëvajtjen në shkollë të djalit të vogël. Kur mori vesh se Sazani e mbaroi 
shtatëvjeçaren me rezultate maksimale, babai i dërgoi një letër familjes, duke i 
bërë thirrje që ta dërgonte në qytet atë, për të mbaruar shkollën e mesme. Ai vetë 
merrte përsipër shpenzimet vjetore të shkollimit të Sazanit. Megjithëse shteti 
diktatorial i konvertonte në lekë me një vlerë qesharake dollarët e emigrantëve 
politikë (ndryshe prej dërgesave të emigrantëve ekonomikë), babai i Sazanit i 
mbuloi rregullisht shpenzimet shkollore të të birit, ashtu siç kishte premtuar. 

Për fat të mirë, midis lëndëve të gjimnazit figuronte edhe gjuha frënge. 
Meqenëse Sazani e dinte që ishte i privuar prej studimeve të larta për arsye 
biografie, ai iu përkushtua frëngjishtes, ndërkohë që shkëlqente në të gjitha 
lëndët. Sazani i përfundoi në tre vjet tekstet shkollore të gjuhës frënge të 
parashikuar për katër. Profesori i tij i frëngjishtes, një intelektual i kompletuar 
me biografi jo të pastër, e mori vesh situatën në të cilën ndodhej nxënësi i tij më 
i mirë dhe e mbështeti me zell prindëror në përvetësimin e gjuhës frënge. 

Ndërsa nxënësit e tjerë vazhdonin normalisht programin e parashikuar 
shkollor, profesori bamirës i siguronte Sazanit tekste të një stadi superior dhe e 




kontrollonte nga afër ecurinë e tij premtuese. Për më tepër, ai e prezantoi 
nxënësin e tij të zellshëm me përgjegjësen e bibliotekës së Vlorës, me qëllim që 
ajo t’i jepte për të lexuar Sazanit libra të zgjedhur në frëngjisht, të cilët fillimisht 
ia rekomandonte vetë profesori. Në këtë periudhë ajo bibliotekë ishte shumë e 
pasur me letërsi në gjuhën frënge, që u ishte sekuestruar familjeve të pasura. 
Meqenëse lexuesit në gjuhë të huaj asokohe ishin mjaft të rrallë, Sazanit iu 
krijua mundësia të lexonte perla të letërsisë frënge e botërore, të cilat do të 
krijonin bazën e formimit të tij intelektual. Ndonëse pas vitit 1967 shumica e 
atyre librave do të hiqeshin prej bibliotekës, atje mbeti gjithmonë një fond i 
mjaftueshëm letërsie të mirëfilltë, që i mundësoi Sazanit evitimin e humbjes së 
kohës dhe prishjes së shijes me librat e realizmit socialist. Ai do ta kujtonte 
gjithmonë me nostalgji këtë kohë të artë leximesh për të, gjë që e vlerësonte si 
kapërcim të klonit diktatorial në kulturë. 

Babai i Sazanit kishte mbaruar liceun francez të Korçës dhe dispononte një 
kontigjent librash të zgjedhur në gjuhën frënge. Para se të arratisej, ai ia kishte 
besuar një pjesë të tyre një të njohurit të tij, i cili, shumë vite më vonë, ia ktheu 
Sazanit. Kjo ishte dhurata më e çmuar që mund t’i ofrohej Sazanit në atë 
periudhë etjeje për lexim. 


* 

Pas kryerjes së shërbimit të detyrueshëm ushtarak, Sazani rifilloi jetën në 
fshat. Ishte koha kur, nën shembullin e Revolucionit kulturor proletar në Kinë, 
prej dy vjetësh kishte shpërthyer një valë e nxehtë e luftës së klasave që dukej se 
nuk do të zbehej kurrë. Dikur, në kampet e internimit, Sazani i vogël pyeste 
veten: «Pse këta shqipfolës torturojnë në këtë mënyrë nënat dhe fëmijët 
shqiptarë?» 

Dikur..., por jo më tani. Ai ishte ndërgjegjësuar plotësisht tashmë për 
rrezikun e të jetuarit në gjirin e një shoqërie të çakorduar, ku lufta e verbër e 
njeriut kundër njeriut ishte shpallur forca e përparimit. Shoqëria e re kishte 
keqtrajtuar tmerrësisht nënat shqiptare, duke gjymtuar kështu të ardhmen e një 
populli të droguar ideologjikisht. Sazani nuk i lejonte më pyetje të tilla vetes, si 
dikur në fëmijërinë e mjerë. Ai e dinte se pyetja kërkon përgjigje nëpërmjet 
arsyetimit, mirëpo arsyeja nuk funksiononte më; ajo ishte shpallur reaksionare. 
Gaforrja nuk mëson dot të eci për së mbari. 

Në këto kushte dëshpëruese, Sazani përpiqej të mos u jepte shkak atyre që 
mezi prisnin ta godisnin përsëri. Ai llogariste vetëm një mik besnik, librin; edhe 
atë të fshehur në trastën e bukës së misrit, që merrte nga shtëpia për ta ngrënë 
ugareve. Mirëpo prishja e marrëdhënieve me Motrën e Madhe, Kinën, shkaktoi 
një intensifikim të ndjeshëm të luftës së klasave. Parrulla revolucionare e ditës 
ishte shumë provokuese: «Indiferenti është një armik i maskuar; vetmia është 
një protestë e heshtur ndaj jetës sonë socialiste.» 



Ora e Sazan Diksit kumboi. Megjithë kujdesin e tij të përhershëm, atë e 
arrsetuan pesë ditë para se të festonte 31 vjetorin. 



VII 


DOSJA PENALE N° 31 

“Urrejtja e verbër ushqehet me 
gjithfarë gjërash të vogla .” 

H. dë Balzak 

Zyrat e DPB të Vlorës ndodheshin në dalje të qytetit, ndanë të rrugës 
automobilistike kombëtare që çonte në Fier. Çatia prej betoni e birucave të 
izolimit të të arrestuarve dukej prej rrugës. Sa herë që i shkonin atje sytë, Sazani 
thoshte me vete: «Më ndihmoftë fati të mos ta shikoj brendësinë e tyre!» 

Mirëpo atij i kishte rënë në pjesë fatkeqësia, jo fati. Sazanin e izoluan në 
qelinë 3. Ndofta ngaqë nuk kishte ndonjë me n° 31... Ato ishin vetëm 29. E 
zhytur në një gjysmëerrësirë të përhershme, dy metër e gjysmë e gjatë, 
nëntëdhjetë centimetër e gjerë dhe mbi katër metra e lartë, biruca i krijonte 
përshtypjen e një arkivoli të gurtë, kur qëndronte shtrirë në shpinë. Asnjë dritare, 
përveç një kamareje në tavan të mbyllur me një xham të trashë dhe një grillë të 
fortë hekuri, ku ishte varur një llampë gjithmonë e ndezur. Drita e saj e zbehtë 
thithej prej errësirës së thellë, pa arritur ta ndriçonte pjesën e poshtme të birucës. 
Kjo mungesë e theksuar ndriçimi shërbente si paralajmërim për të arrestuarin, se 
atje gjithçka rridhte në errësirë. 

«Po të arrestuan ndonjëherë, mos harro se personi i parë që do të gjesh në 
qeli është spiuni yt» - i kishte bërë të ditur Sazanit një i njohur i tij ish-i 
burgosur politik. 

Sazani qe i detyruar të flinte tri javë ngjitur brinjë për brinjë me spiunin e tij. 
I zhgënjyer prej rezultateve të zhbirimit të veglës së tij të verbër, shefi i 
hetuesisë [njëherësh hetues i Sazanit] e tërhoqi për ndonjë destinacion tjetër 
shtegtarin e birucave. Sazani mbeti vetëm në qeli edhe tre muaj e gjysmë të 
tjerë. Ai flinte i mbështjellë me një batanije të vjetër, e cila përbënte gjithë 
pajisjet e nevojshme për të fjetur. Si në gjumë edhe i zgjuar, ai e kalonte kohën 
në shoqërinë e përhershme të morrave të shumtë. 

Çdo mëngjes, në orën gjashtë, oficeri i rojës dhe eskorta e tij kontrollonin 
pjesën e brendshme të birucës. Duke rrudhur fytyrën prej ndotit, një polic 
kontrollonte në trup të arrestuarin, i cili nuk pushonte së kruari. Kur i izoluari 
ankohej për morrat, oficeri i rojës ia kthente duke kërcëllitur dhëmbët: 

— Ne nuk të ftuam të vije këtu, por të sollëm me pranga. Të kemi armik, jo 
mik. Në qoftë se ishe më mirë në shtëpi, pse nuk i respektove ligjet? Armiqtë e 
partisë sonë janë më të neveritshëm se morrat. 

Në një pjatë alumini të deformuar e të nxirë nga koha - sa fatkeqë e kishin 
përdorur atë? - jepej ushqimi përçmues: lëtyrë perimesh në drekë dhe çaj pa 
sheqer në darkë. Në mëngjes të arrestuarit merrnin racionin ditor të bukës, 500 
gramë, me pak marmalatë ose djathë. Një ditë supa ishte shëllirë, ditën tjetër 
bajate. Luga të bënte për të qeshur: bishti i saj nuk i kalonte tre centimetrat. 



Në mbrëmjen e ditës së arrestimit, Sazanin e çuan në njërën prej tri dhomave 
të hetuesisë, me pranga të shtrënguara fort. Atje prisnin katër oficera Sigurimi 
dhe zëvendësprokurori i rrethit. Shefi i hetuesisë, me cilësinë e hetuesit personal 
të të arrestuarit Diksi, lexoi motivacionin e arrestimit: 

«Agjitacion e propagandë kundër partisë e shtetit» 

Pastaj shefi i hetuesisë, duke treguar me dorë një dosje mbi tavolinën e 
fiksuar në dysheme, shtoi: 

— I pandehur, të gjitha hollësitë e veprimtarisë tënde armiqësore ndodhen në 
këtë dosje penale. 

Me sytë mbi dosjen objekt diskutimi, Sazani buzëqeshi hidhur; mbi kapakun 
e saj shkruhej: Dosje penale n° 31. 

— Të ardhka për të qeshur? pyeti duke kërcëllitur dhëmbët shefi i hetuesisë. 
- Natyrisht, ti veprimtarinë armiqësore e ke kryer me ndërgjegje të plotë. Por 
qesh vërtet ai që qesh i fundit. Dhe të fundit jemi ne që qeshim gjithmonë. Tani 
urdhëro dhuratën e mirëseardhjes. 

Shefi i hetuesisë e goditi të pandehurin e prangosur me shkelm në kërci. 
Ndërkohë që Diksi u përkul nga dhimbja e këmbës, ai e goditi me të dy grushtat 
e bashkuar pas kokës. I pandehuri u shemb përtokë, ku secili prej të 
pranishmëve nuk ngurroi të jepte kontributin e tij në kuadër të dhuratës së 
mirëseardhjes. 

Dy muaj më vonë, shefi i hetuesisë me prokurorin e rrethit patën rastin të 
argumentonin faktin e mirënjohur, se ishin ata që qeshnin gjithmonë të fundit e 
jo i pandehuri. Fjalën e mori shefi i hetuesisë: 

— Meqenëse ti nuk e pranon krimin e agjitacion propagandës, ne kemi 
vendosur të ta ndryshojmë akuzën. Sot e tutje je i akuzuar për përgatitje për 
arratisje. Kështu dalim të dy palët të fituar. Nëpërmjet akuzës së re, ne kemi 
mundësi të të dënojmë deri në 15 vjet burg, jo 10 vjet siç parashikon maksimumi 
i nenit të agjitacion-propagandës. Ndërsa ti do të biesh në qetësi, mbasi ne i 
kemi tashmë gati dëshmitarët që do ta vërtetojnë akuzën e re. 

— E pranon ndryshimin e akuzës? e pyeti të arrestuarin prokurori i rrethit. 

— Mua më kanë arrestuar duke mbjellë misër me kubikë në Dukat, nuk më 
kanë kapur në kufi që të pranoj akuzën për arratisje - u përgjigj Diksi. 

— Vigjilenca popullore e asgjësoi që në vezë planin tënd që të bashkoheshe 
me babanë në Amerikë - ia priti shefi i hetuesisë. - Yt atë është spiun i CIAs. Po 
ti, a do të bëheshe një ditë shërbëtor besnik i këtij instrumenti famëkeq të 
imperializmit amerikan, xhandarit ndërkombëtar? 

— Unë nuk kam njohur as babanë, pa le më CIAn - u përgjigj i arrestuari. 

— Pikërisht për këtë arsye, ëndrra jote ishte t’i njihje të dy njëherësh. Por, 
mjerisht, nuk arrite ta kurorëzoje synimin tënd antishqiptar. Ti doje të ndiqje 



rrugën e babait, por diktatura e proletariatit do të të japë një mësim të mirë, që 
nuk do ta harrosh dot kurrë. Vuajtjet që ke provuar gjatë hetuesisë janë vetëm 
fillimi i shpagimit të borxheve të babait dhe të tuat kundrejt partisë sonë. Kur të 
shkosh në kampin e punës së detyruar, atje nis larja e vërtetë e hesapeve. Ne nuk 
ngopemi me gjakun e këlyshit të një agjenti të CIAs. 

Në çast, shefi i hetuesisë i zëvendësoi fjalët me vepra. Ai nxori një shkop 
gome prej sirtarit të tavolinës dhe filloi ta godiste me gjithë forcën e krahut 
Sazanin, ku të mundte. 


* 

I dënuar me 14 vjet heqje lirie dhe punë të rëndë të detyruar, më 31 gusht 
1978 Sazan Diksi, i mbyllur në një autoburg me fatkeqë të tjerë, udhëtonte për 
në burgun qendror të Tiranës, prej nga bëhej shpërndarja e të dënuarve rishtas 
nëpër kampet e punës. I qullur në djersë prej nxehtësisë mbytëse brenda 
autoburgut të ajrosur vetëm prej dy birave në tavanin metalik, Sazani mendonte 
me vete: 

«Numri 31 është ndoshta burim tersllëku për mua, meqenëse kam lindur 
ditën e fundit të prillit, i cili është i privuar prej shifrës 31.» 




VIII 


PAS INTERNIMIT E DËBIMIT — SPAÇI 

“Kufiri i çdo dhimbjeje është një 
dhimbje më e madhe .” 

E. Cioran 

Të veçuar prej të dënuarve për krime ordinere, të burgosurit politikë, radhët e 
të cilëve shtoheshin me shpejtësi në këtë periudhë, zinin fjetoren më të madhe të 
burgut qendror. Atje kishte të dënuar rishtas prej rretheve të ndryshme të vendit, 
të burgosur që ktheheshin prej spitalit apo që do të shkonin atje, të tjerë që 
transferoheshin nga një kamp pune në një tjetër, ose... shtegtarë birucash. Këta 
të fundit përbënin një kategori endë të panjohur për shumicën dërrmuese të të 
burgosurve rishtas. 

Të burgosurit e rinj interesoheshin për gjendjen e përgjithshme në kampet e 
punës. Nga sa dëgjonin, pushtoheshin prej ankthit. Megjithatë, pas disa muajsh 
izolimi në birucat plot me morra, ata kishin mundësi të bënin dush çdo të shtunë 
dhe të pinin duhan pa orar. Mirëpo kjo ishte një periudhë kalimtare, që nuk 
zgjaste shumë. Kampet e punës kishin nevojë për gjak të ri, për ta realizuar e 
tejkaluar planin e nxjerrjes së mineralit me punëtorë të detyruar. 

Më 10 shtator 1978 një autoburg përshkonte rrugën malore drejt Spaçit me 
Sazan Diksin dhe 13 të burgosur të tjerë brenda. Disa prej tyre kishin vjellë. Të 
tjerëve po u ngrihej të pështjellët prej pamjes së pisët para syve, erës së rëndë 
dhe tronditjes prej xhadesë gjithë gropa. 

Në orën katër pasdite, autoburgu hyri në kamp. Një grumbull i madh policësh 
e ushtarësh e qarkuan. Duke dëgjuar romuzet e policëve që stigmatizonin 
armiqtë e sapoardhur, Diksit i kaluan mornica. E folura e tyre e papërpunuar - 
krejt si ata vetë - reflektonte prirjen e tyre të natyrshme në pajtim me brutalitetin 
e diktaturës. Asgjë nuk i shërben një diktature më shumë sesa injoranca. 

Gardianët i urdhëruan të burgosurit të zhvisheshin vetëm në të mbathura. 
Pastaj filluan f ua kontrollonin teshat, duke i flakur me përçmim prej morrave. I 
habitur nga kjo sjellje e policisë, njëri prej të burgosurve i tha shokut që kishte 
në krah: 

— Po ne na kontrolluan kur u nisëm nga Tirana; ç’ne ky kontroll tjetër? 

Njëri prej policëve e dëgjoi dhe e goditi me një kuti duhani metalike, që po 

kontrollonte në atë çast. I burgosuri pësoi një të çarë ndanë të syrit të djathtë dhe 
gjaku i rrodhi përgjatë trupit lakuriq. Mjeku i burgosur, i cili po kontrollonte 
higjenën fizike të të sapoardhurve, guxoi t’i kërkonte leje policit agresiv, për ta 
çuar të plagosurin në infermieri, që ta mjekonte. 

— Mos do me e provu e ti i her? iu hakërrua polici duke zgurdulluar sytë. 

Pasi bënë dush dhe veshën uniformën e kampit, të burgosurit e sapoardhur u 

përzien me turmën. Të lodhur prej hetuesisë disamujore dhe udhëtimit të 
mundimshëm, mysafirët e rinj të Spaçit dëshironin të pushonin. Mirëpo 



“mikëpritësit” i kishin vënë në mes, të interesuar sipas rretheve përkatës, dhe 
nuk reshtnin me gjithfarë pyetjesh. Ndonëse të sapoardhurit kishin disa muaj që 
ishin shkëputur prej jetës së lirë, banorëve të kahershëm të Spaçit u dukej sikur 
ata sapo ishin ndarë me botën matanë telave me gjemba. 

Diksi vazhdonte të qëndronte i mbështetur pas murit në krye të shkallëve, të 
cilat do ta bashkonin me të burgosurit e shumtë. Duke përfituar ngaqë nuk e 
kishin vënë re akoma, ai, me një pamje të menduar, po endte shikimin mbi atë 
turmë të madhe fatkeqësh që bënin tutje-tëhu, përshëndeteshin, bisedonin, 
thërrisnin dhe, ç’ishte më e çuditshmja - qeshnin. Kjo i bëri përshtypje të 
veçantë Diksit. Mbijetesa e të qeshurit, në një vend që ishte ndërtuar posaçërisht 
prej shtetit për ta vrarë atë, iu duk si një shkelje ligji. 

«E pabesueshme, njeriu qeshka edhe këtu», tha me vete. 

Me hap të ngadalshëm, ai zbriti shkallët e u përzie me turmën dhe kalvarin e 
saj të përditshëm. 


* 

Pas një jave Diksi filloi punën e rëndë në minierë, me tre turne. Vuajtjet e 
internimit e të dëbimit e kishin përgatitur shpirtërisht, për t’iu bërë ballë 
vështirësive të reja në rritje. Kjo do të ishte për të një tjetër provë rezistence ndaj 
së keqes. 

Ndonëse masa pesëvjeçare e dënimit me dhunë ekstreme të këtij kampi 
akorduar nga qeveria pas revoltës së vitit 1973 ishte plotësuar pak muaj më parë, 
gjendja vazhdonte të mbetej mjaft e tensionuar, për shkak të inercisë 
revolucionare. Terrori është një element përbërës i diktaturës dhe nuk di të 
ndalet po aq lehtë sa e merr hovin. 

Dhuna e egër ndaj të burgosurve vazhdonte. Madjë, shumica e policëve e 
quanin të pamjaftueshëm ndëshkimin fizik, pa humbje të përsëritura ndjenjash 
prej të burgosurve. Në fund të çdo turni pune policia çonte në kamp të burgosur 
duarlidhur të akuzuar për punë të pamjaftueshme. Aty ata i nënshtroheshin një 
rrahjeje kolektive prej të gjithë gardianëve që linin turnin e punës, nën sytë 
flakërues të oficerit të rojës dhe komandantit ose komisarit të kampit. Secili prej 
policëve, për të shpalosur para eprorëve të pranishëm zellin e tij të pamasë në 
kryerjen e detyrës, përpiqej të sajonte një metodë të re torture. Pas përfundimit 
të ceremonisë ndëshkimore, ata izoloheshin për një muaj në biruca. 

Këto ishin të ndërtuara me dyer direkt në natyrë. Ana e sipërme e soletës së 
qelivve ishte në nivel me lartësinë e tokës së gërmuar për sheshimin e vendit ku 
ishin ngritur. Korridori pa çati i këtyre birucave ishte i mbuluar me një lesë të 
fortë hekuri, njëri krah i së cilës futej thellë në dhë, kurse krahu tjetër ishte 
betonuar bashkë me soletën e qelive. Dyert e rënda të birucave ishin lënë enkas 
20 cm më lart nga çimentoja e dyshemesë. Shiu ose bora hynin lirisht deri në 
mes të birucave të ndërtuara prej betoni nga të gjitha anët. Ndërsa gjatë dimrit 



nuk mund të flihej dot prej të ftohtit, në verë të izoluarit nuk mbusheshin dot me 
frymë. 

Në rajonin e banimit ushtrohej kontroll i përgjithshëm dy herë në muaj. Për 
orë të tëra, ushtarë e policë përmbysnin gjithçka nëpër dhomat e fjetjes me 
shtretër kolektivë tip dyshemeje trekatëshe prej dërrasash të pazdruguara. Në një 
dhomë 7x6x3 metra flinin 54 të burgosur. Batanijet, çarçafët, dyshekët dhe 
sendet e tjera personale, si stilolapsa, prerëse thonjsh, zarfa, fletore etj. hidheshin 
në mes të dhomës dhe ushtarët e policët, me çizmet gjithë ujë e baltë, shkelnin 
mbi to. Pas kontrollit, të burgosurit për një kohë të gjatë mezi gjenin sendet e 
tyre. Shpesh ushtarët dhe policët përvetësonin sende që u pëlqenin, si stilolapsa, 
cigarishte, rripa mezi, etj.. Kush ankohej për një gjë të tillë i nënshtrohej një 
ndëshkimi të rëndë fizik, mbasi akuzohej se donte të ofendonte qëllimisht 
personelin ushtarak nga pozita armiqësore e të burgosurit politik. 

Gjatë kohës që vazhdonte kontrolli, të burgosurve u lexoheshin veprat e 
Diktatorit për riedukim. Një luftë nervash shkatërrimtare, e cila në stinën e 
dimrit përballohej me vështirësi prej tyre, duke qëndruar në bisht disa orë, mbasi 
terreni ishte i mbuluar me borë. 

Ushqimi, përveç emrit, nuk kishte asgjë të përbashkët me një ushqim 
njerëzor: shtatë muaj presh (jeshil ose të thatë) të zier dhe pesë muaj speca të 
ziera. Rrallë ndonjë zarzavate gjatë verës. Jepej edhe nga një racion pilaf orizi i 
përzier me mel e ndonjëherë pak qumësht si antidot. 

Mishin e planifikuar për të burgosurit që punonin në minierë e hanin 
oficerët, policët, ushtarët e rrethimit të kampit dhe të burgosurit që shërbenin si 
prapavijë brenda kampit (spiunë të komandës). Në këtë abuzim merrnin pjesë 
edhe zogjtë shtegtarë, siç thirreshin prej të burgosurve spiunët e specializuar të 
birucave, të cilët përdoreshin prej hetuesive të rretheve, për të mashtruar të 
arrestuarit rishtas dhe pa eksperiencë gjatë procesit hetimor. Kjo dukuri e habiste 
shumë Diksin. Ndonëse jeta në internim e dëbim ia kishte mësuar disa 
prapaskena të krimit shtetëror qysh herët, atij nuk i kishte shkuar kurrë 
ndërmend, se në mënyrë kaq të hapur mund të mbusheshin autoburgjet me zogj 
shtegtarë, për t'i shpërndarë mandej si qena gjahu anekënd Shqipërisë së 
terrorizuar. Të njëjtën përshtypje i krijoi atij arrestimi dhe ridënimi brenda në 
burg për veprimtari armiqësore i të burgosurve politikë. Si justifikonej vallë 
juridikisht një veprim kap absurd? Duke u përpjekur t'i gjente një përgjigje kësaj 
pyetjeje, Diksit iu kujtua një thënie e Musolinit: Komunisti është njeri pa ligj. 


* 


Ditën që kampin e përfshinin valët e arrestimeve, aty hynin hetuesit e 
shëndetshëm me çantat e zeza të fryra; këto ishin plot me prova të veprimtarisë 
armiqësore të kryer brenda në burg! Ata shoqëroheshin prej operativit të kampit, 




komandantit ose komisarit dhe nga disa oficerë të tjerë të komandës. Pasi 
dubloheshin rojet e rrethimit më të afërt, fillonte loja macja-miu. 

Me shenjën e operativit të kampit ose të ndonjë hetuesi, pesëmbëdhjetë a 
njëzet policë që rrinin në gatishmëri pas murit të portës së brendshme të sheshit 
ku rreshtoheshin të burgosurit, vërsuleshin me vrap duke u shpërndarë në disa 
grupe midis të burgosurve të rreshtuar. Secili grup policësh kishte një 
përgjegjës, të cilit i jepeshin emrat e të burgosurve që do të riarrestonte grupi i 
tij. Rreshtimi bëhej në bazë të brigadave të punës, ndërsa të papunët veç. Kjo i 
ndihmonte policët që të gjenin kollaj secili grup gjahun e tij. Mirëpo në bazë të 
udhëzimeve, ata duhej të zhvillonin një lojë spektakolare për sytë e ndezur të 
gjaksorëve profesionistë me çantat e zeza e të fryra. 

Policët bënin sikur nuk i gjenin dot kurbanët që kërkonin. Ata i shtynin të 
burgosurit sa andej-këtej, i kthenin me fytyrë nga vetja, mbërthenin ndonjërin 
për t'i hedhur prangat, pastaj, si thoshnin "jo, s'qenka ky!", vazhdonin më tutje. I 
hidhnin sytë listës me emrat e të burgosurve që do të arrestonin, mblidheshin 
bashkë sikur do të konsultoheshin për të fiksuar vendndodhjen e personit që 
kishte radhën për arrestim dhe, mbasi drejtoheshin për tek ndonjë brigadë tjetër, 
paptritur ndryshonin drejtim dhe mbaronin punë me atë që duhej. Kjo lojë 
makabre me ndjenjat dhe nervat e të burgosurve vazhdonte gjysmë ore. Personat 
e arrestuar merreshin nga policë të tjerë, që i çonin duarlidhur në autoburg. 

Arrestimet e të burgosurve për veprimtari armiqësore brenda në burg u 
ndërprenë vetëm pas vetëvrasjes së kryeministrit M. Shehu. Objektivi kryesor i 
diktatorit plak kishte qenë gjthmonë mashtrimi i opinionit publik. Pasi qëroi 
hesapet me pretendentin kryesor për të marrë frenat e pushtetit pas vdekjes së 
diktatorit të sëmurë, ky organizoi një vizitë në Galarinë e Arteve Figurative. Me 
këtë Hoxha donte të tregonte se i kishte aq në terezi problemet e politikës, saqë i 
tepronte koha të interesohej edhe për artin! Por goja që i merrej dhe këmbët që 
mezi e mbanin vërtetonin se ai jetonte në ethe aluçinacionesh dhe fantazma e 
ish-kryeministrit po i merrte frymën. Atë që Diktatori përpiqej ta mbulonte, po e 
zbulonte më shumë. 

«Si Kozeta e Hygoit, kur kthehej me kovën e rëndë të ujit në Monfermej 
dhe e zinte nata rrugës nëpër korie» - mendonte me vete Diksi. - «E llahtarisur 
prej vetmisë në pyll, ajo këndonte për t’i dhënë zemër vetes: “jo, unë s'kam 
frikë”. Veçse me një ndryshim rrënjësor midis tyre: ajo ishte mishërimi i 
pafajësisë, ky është mishërimi i krimit.» 

Për të bindur opinionin publik se ato që thoshte kllouni plak nuk i kishte 
me shaka, Diktatori bëri falje për të burgosurit e pafajshëm, pas 20 vjetësh... 



IX 


EDHE ATA ISHIN NJERËZ... 

“Krimit i jepet shpesh theksi i virtytit 
prej kriminelëve .” 

Zh. - B. Gresë 

Pavarësisht prej qëllimit demagogjik, falja i dha një farë frymëmarrje më të 
lirë gjendjes anormale të kampit. Edhe të burgosurve të ndershëm iu ngjall disi 
shpresa, se mund të dilnin një ditë prej burgut. Një gjë të tillë e kishin hequr nga 
mendja më parë pjesa më e vendosur e më e ndershme e të burgosurve politikë. 
Pas çdo thirrjeje të tellallit "reparti i të burgosurve të rreshtohet në fushë!", të 
gjithë të burgosurit e kategorisë së sipërpërmendur visheshin sa më trashë dhe 
mbushnin xhepat me paketa cigaresh, para se të rreshtoheshin sipas urdhërit. Ata 
i linin porosi shoku-shokut për ndonjë problem personal apo familjar. Nuk dihej 
se cilët prej tyre do të rrëmbente vala e asaj dite e cilin do ta kursente për një 
ditë tjetër në të ardhmen. Dihej vetëm se valët e herëpashershme të arrestimeve 
synonin pikërisht atë pjesë të të burgosurve, të cilët komanda e kampit i kishte 
cilësuar të parehabilitueshëm. Pra, atë pjesë, e cila alternativës jetën ose 
moralin, i kishte dhënë zgjidhje në favor të të dytit. 

A kishte kufij mizoria e diktaturës shqiptare? 

Në realitet ishte vetëm kapaciteti i fantazisë keqbërëse të shërbëtorëve 
cinikë të diktaturës, që përcaktonin kufijtë e asaj mizorie, mbasi ligji nuk iu 
ndalonte asnjë krim ndaj armiqve të partisë. 

* 

Në muajin mars të vitit 1979, komanda e kampit të Spaçit ekspozoi disa 
fotografi të jashtëzakonshme në stendat e katit përdhes të fjetoreve. Ato tregonin 
tre ish-të burgosur të Spaçit të pushkatuar rishtas. Asnjë pushtues i tokës 
shqiptare nuk ia kishte lejuar ndonjëherë vetes të krenohej me afishimin e 
pamjeve të tilla: secili prej të ekzekutuarve me një plumb në ballë ishte i lidhur 
pas një shtylle, me duar në pranga. Gjaku kishte rrjedhur mbi një çarçaf të 
bardhë, me të cilin u kishin mbuluar leckat e burgut para se t’i pushkatonin. 

Për çfarë krimi ishin dënuar me vdekje? 

Për dy letra adresuar pushtetit qendror në Tiranë, ku denoncohej 
veprimtaria antikombëtare e diktatorit Hoxha. 

* 

Një «hoopaaa!» e zgjatur u tërhoqi vëmendjen të burgosurve të Spaçit që 
qarkullonin në ato çaste para pallatit të fjetoreve. Një i burgosur u hodh prej 



ballkonit të katit të dytë të fjetoreve në tentativë vetëvrasjeje. Duke rënë, kapota 
e murrme i ishte hapur si parashutë. 

Ishte data 6 qeshor 1979. Dy autoburgje po prisnin përbrenda portës së 
madhe të kampit të mbusheshin me zogj shtegtarë. Operativi i kampit po 
përpilonte listën e tyre. Midis emrave të tjerë, figuronte edhe ai i Filipit, një 
ish-mësues nga Lezha i burgosur rishtas. Gjatë hetuesisë ai kishte nënshkruar një 
deklaratë bashkëpunimi me Sigurimin e Shtetit. Megjithatë ai e kishte ndarë 
mendjen që të mos bëhej spiun birucash. Për këtë arsye, Filipi e refuzoi prerazi 
propozimin e operativit që të nisej me autoburg për gjueti. 

I kërcënuar prej oficerit të Sigurimit se do ta paguante shtrenjtë refuzimin e 
tij, Filipi u hodh prej ballkonit të katit të dytë. Ai nuk vdiq, por pësoi dëmtime të 
rënda: katër fraktura në këmbë e në duar dhe disa brinjë të thyera. Ndërkohë që 
po e çonin me barelë në infermierinë e kampit, ai belbëzonte në kllapi: 

«Le të vdes, le të vdes, por atë poshtërsi nuk e bëj.» 

Megjithë gjendjen e rëndë shëndetësore të Filipit, operativi nuk pranoi që ta 
çonin në spitalin e Tiranës. Mjeku i burgosur përpiqej me sa mundej ta 
ndihmonte. Kur Filipi u përmend pas traumës, vizitori i tij i parë qe operativi: 

— E, Filip, mendove se do të shpëtoje nga unë, ë? Vdekja nuk të pranoi, se 
kemi ca hesape bashkë. Shtrëngohu mirë tani, se kur të çohesh në këmbë fillon 
loja e vërtetë me mua. 

Megjithë insistimin e mjekut të burgosur se Filipi duhej çuar doemos në 
spitalin e Tiranës, operativi e bënte veshin të shurdhër. Vetëm kur mësoi se 
këmbët e të aksidentuarit u gangrenizuan, ai e miratoi shtrimin e vonuar në 
spital. 


* 

Në dhjetor të vitit 1979 u fut për herë të parë televizori në kampin e Spaçit. 
Disa persona u angazhuan për montimin e tij. Të burgosurit prisnin me padurim 
të soditnin ekranin e vogë, shumica për herë të parë. Për fat të keq, pikërisht atë 
ditë hetuesit me çanta të zeza vërshuan sërish në kamp; do të bëheshin arrestime. 

Midis të arrestuarve qe edhe Muçua, një fshatar nga rrethi i Vlorës, 
pothuajse analfabet. Sharjet në adresë të diktatorit ishin shndërruar në një serum 
të pazëvendësueshëm për gjendjen shpirtërore të Muços. Këtë mëkat ai e kishte 
paguar shtrenjtë. I katandisur kockë e lëkurë, me dhëmbë të rënë, pesha e tij 
trupore nuk i arrinte të 50 kilogramët. 

Pavarësisht prej rënies së ndjeshme shëndetësore, Muçua ishte tepër 
rezistent në tortura. Ndërsa policët e torturonin, ai i shante pareshtur, derisa 
humbiste ndjenjat. Pas një periudhe të gjatë kohe, gardianët e deklaruan Muçon 
psikopat dhe përgjithësisht nuk merreshin më me të. Por hetuesit me çanta të 
zeza nuk e harronin kurrë emrin e të burgosurit, që guxonte të shante përditë 
udhëheqësin e lavdishëm. 



Meqenëse Muçua nuk kishte parë televizor ndonjëherë, ishte shumë 
kureshtar ta shikonte atë natë dhjetori. Për herë të parë ai i lejoi vetes t’iu 
drejtonte një kërkesë persekutorëve të tij të paepur: 

— Unë e di që shtëpia ime do të jetë burgu, përsa të jeni ju në pushtet. Veç 
më lini të shikoj sonte televizorin dhe pastaj më arrestoni kur të dëshironi; këtu 
më keni. Kam 18 vjet në burg dhe nuk e kam parë me sy këtë shpikje të bukur të 
shkencës. 

Hetuesi u bëri një shenjë me kokë dy policëve dhe Muçua përfundoi në 
autoburg bashkë me ëndrrën e tij për të parë televizorin. Megjithatë ai pati rastin 
të shikonte një shpikje tjetër të shkencës: prangat që i kishin hedhur atë ditë 
ishin vetështrënguese në çdo lëvizje që bënte i arrestuari. 

Për mungesë salle, televizorin e vendosën mbi një tavolinë në ballkonin e 
ngushtë të katit të dytë të fjetoreve. Rreth 1400 të burgosurit zunë vend përballë 
tij, mbi tarracën ku bëhej numërimi i tyre tri herë në ditë. 

Kur televizori filloi të funksiononte, binte një shi i imët. Por ata që e 
shikonin për herë të parë nuk lëviznin prej vendit. Me nga një copë plastmasi në 
kokë, ndonëse uji po ua depërtonte rrobat, ata ndodheshin nën hipnozën e 
pamjeve të ekranit të vogël, që iu kujtonte refrenin nostalgjik: na ishte dikur jetë 
e lirë ... 


* 

Një afishë tek stendat e posaçme denonconte tërthorazi nivelin kulturor të 
një pjese të të burgosurve politikë të diktaturës. Në krye të afishës lexohej: 
adresat duhen plotësuar si më poshtë. Në qendër të saj ishte ngjitur një zarf i 
shpalosur që tregonte se ku duhej shkruar adresa e marrësit dhe ku ajo e 
dërguesit. 

Ky ishte një argument bindës se diktatura fuste skllevër miniere në atë 
kamp, më shumë se kundërshtarë politikë. 



X 


BAMIRËSIA E NJË DIKTATORI KUSHTON SHTRENJTË 

‘ L Çdo bamirësi që nuk rrjedh nga zemra 
është e neveritshme 

Shamfor 

Pas faljes, gjithçka nisi nga e para për ata që mbetën brenda telave me 
gjemba. Si gjithmonë, jeta e tyre ishte prë e lodhjes dërrmuese dhe e monotonisë 
gërryese. Gardianët patën rastin t’iu thoshin të burgosurve: 

— Megjithëse ju jeni duke vuajtur dënimet për krimet e rënda që keni kryer 
ndaj partisë sonë, udhëheqësi i saj i lavdishëm pranoi t’ju a falte pjesërisht 
gjynahet. Prandaj është detyra juaj që ta shprehni mirënjohjen ndaj tij, duke 
realizuar e tejkaluar planin edhe në mungesë të shokëve tuaj që u liruan. 

Më 17 nëntor 1982, dy ditë pas aplikimit të faljes, rojet e rrethimit të 
kampit të Spaçit vranë Rexhepin, një burrë të urtë nga Tropoja, i cili 
transportonte trupa për në minierë. Pas një burgu të gjatë, atij i kishin mbetur 
edhe disa muaj për tu liruar, por nuk e lanë. Megjithëse ai kishte qenë 100 m 
larg nga rrethimi dhe 40 m prej tabelës që tregonte vendin ku s'lejohej 
qarkullimi, ushtari e vrau. U hap fjala se ai u dënua dy vjet burg, por me siguri 
pas gjashtë muajsh e kanë liruar dhe e kanë veshur polic në ndonjë burg tjetër. 
Kështu kishte ndodhur edhe në dy raste të tjera më parë, që me kohë dolën në 
dritë. 



XI 


HUMOR VRASTAR 

“Shtypës të clhjamosur, mos i 
përbuzni të shtypurit e dobësuar !” 

Zh. Zhuber 

Më 10 janar 1983 u ushtrua një kontroll i posaçëm në minierën e Spaçit. Në 
ekipin e kontrollit merrnin pjesë dy të dërguar të ministrisë së Industri- 
Minierave, komandanti i kampit të Spaçit i shoqëruar prej një toge gradianësh 
me shefin e policisë në krye, drejtori i minierës, si edhe drejtori i ndërmarrjes 
pyjore të rrethit të Pukës. Kryeinxhinieri i minierës dhe asistenti i tij ishin pjesë 
e eskortës. Dy përfaqësuesit e ministrisë kishin asistuar edhe vitin e kaluar në 
këtë lloj kontrolli. Vëllimi i madh i punës së kryer i habiti. 

— A mund të vizitojmë ndonjë front pune? pyeti njëri prej tyre. 

— Sigurisht, iu përgjigj shefi i policisë. - Zef, na pri të shkojmë në ndonjë 
front pune, ku punojnë të burgosur që nuk janë dënuar rëndë - urdhëroi ai njërin 
prej policëve të turnit të parë. 

I ngrefosur nga përmendja e emrit në prani të mysafirëve të shquar, Zefi i 
priu grupit të kontrollit. Pas disa minutash, ai ndaloi në fund të një galerie 
vertikale të pajisur me shkallë druri dhe filloi të godiste me gur tubin metalik të 
ajrimit. 

— Pse e bën këtë? e pyeti kureshtar njëri prej të dërguarve të ministrisë. 

Gardian Zefi nuk e la pa shfrytëzuar rastin të shpaloste njohuritë e tij 
personale në prezencë të zyrtarëve të rëndësishëm: 

— Të burgosurit që punojnë atje lart janë armiq të partisë sonë të dashur. 
Pavarësisht se ata janë dënuar më lehtë nga të tjerët, armiku mbetet gjithmonë 
armik. Ne nuk duhet të fillojmë t’i ngjisim shkallët e fumelit, pa na ardhur prej 
së larti i njëjti sinjal. Përndryshe ata mund të shkarkojnë kastile mbi ne ndonjë 
vagon me mineral, duke u justifikuar se nuk dinin gjë që kishte njerëz në ngjitje. 

Ndërsa Zefi po shpaloste njohuritë e tij profesionale, prej së larti erdhi 
sinjali i tubit metalik. Besnikë të rregullores, policët u ngjitën të parët, pastaj 
delegacioni. Kur të gjithë ndodheshin në krye të furnelit, komandanti i kampit 
pyeti Zefin: 

— Janë larg prej këtej të burgosurit? 

— Rreth njëqind metra. Por sa më shumë t’i afrohemi frontit të punës, aq 
më tepër do të shtohet pluhuri, mbasi minatori i grupit ka filluar të bëjë birat me 
martel. Doni t’i thërras dy të burgosurit e tjerë të paraqiten këtu? 

— Ide e mirë, Zef. Ne nuk preferojmë të futemi në një pluhur të dendur. 

Pas pak, dy të burgosurit u paraqitën tek grupi i vizitorëve. 

— Nga je ti? e pyeti komandanti i kampit njërin prej tyre. 

— Nga Elbasani. 

— Çfarë profesioni ke ushtruar në jetën e lirë? 



— Arsimtar. 

— Pse je dënuar? 

— Agjitacion e propagandë. 

— A mund të bëjë një mësues i mirë propagandë kundë qeverisë së popullit 
të tij? 

— Po kur të dënojnë pa bërë gjë? 

— Justifikim banal. Çfarë interesi do të kishte partia jonë të dënonte 
shtetasit e saj të pafajshëm? 

— Atë e di ajo vetë. 

— Duhet ta kontrollosh mirë gjuhën, pëmdryshe... 

— ...do të arrestohesh e do të dënohesh pa dalë prej burgut, kështu si e 
pësova unë - e deshifroi retiçencën e komandantit të kampit i burgosuri tjetër. 

— Me këtë gjuhë të gjatë që paske ti, jam i sigurtë se për agjitacion e 
propagandë duhet të jesh dënuar, - hamendësoi komandanti duke iu drejtuar të 
burgosurit tjetër. 

— Natyrisht, nuk ka gjë më të lehtë, sesa të dënosh një njeri për fjalë të 
thëna e të pathëna. 

— Çfarë profesioni ke pasur në jetën e lirë? 

— Në të ashtuquajturën jetë e lirë kam qenë gazetar. 

— Pse e paske ndërruar këtë profesion të bukur me vagonin e Spaçit? 

— Kur e vërteta është e burgosur, një gazetar i mirë nuk mund të jetojë në 
liri. 

— Por vjen të gërryej këtu në minierë - e plotësoi komandanti i kampit 
duke u gajasur. 

Të mësuar për të ndjekur shembullin e eprorëve, policët i bënë iso të 
qeshurës me të madhe të komandantit të kampit. Për inerci, edhe të pranishmit e 
tjerë iu bashkangjitën korit humoristik. 

Kur të qeshurat u qetësuan, ish-gazetari i tha: 

— Është më mirë të gërryesh në minierë, sesa të bëhesh varrmihës i së 
vërtetës, ndërkohë që e quan veten zëdhënës i saj. 

— Sa vjet burg je dënuar? e vazhdoi dialogun komandanti i kampit. 

— Dhjetë - u përgjigj i burgosuri. 

— Sa ke bërë? 

— Dhjetë. 

— Sa të kanë mbetur akoma? 

— Dhjetë. 

I revoltuar, komandanti ia priti: 

— Mos harro, armik, se policët e pranishëm po e konstatojnë sjelljen tënde 
dhe nuk do dalësh pa gjë. Po të pyes për dënimin, nuk kam qejf të luaj 
kungulleshkë me ty. 

— Kur nuk keni ju qejf për të luajtur, po unë? Janë hetuesit e gjykatësit ata 
që paguhen për të luajtur me jetën e të tjerëve. Një javë para se të lirohesha pas 




dënimit të parë dhjetëvjeçar, më arrestuan në burg dhe më dënuan edhe dhjetë 
vjet të tjerë, të cilët sapo i kam filluar. 

— Ngaje? 

— Nga Tir... 

Një eksplozion e ndërpreu papritur dialogun e tyre. Marteli i të burgosurit 
që bënte birat në ballë të frontit të punës heshti. Të shqetësuar prej këtij fakti, dy 
të burgosurit pranë delegacionit thirën në një gojë: 

— Shoku ynë është në rrezik; duhet të shkojmë ta ndihmojmë. 

Pa pritur t’iu jepte njeri leje, ata u zhdukën në errësirë duke vrapuar. 

— Shoku komandant i kampit duhet të zbresim menjëherë, mbasi ne nuk e 
dimë se çfarë ka ndodhur - propozoi shefi i policëve. 

Ekipi i kontrollit doli me hapa të mëdhenj nga miniera. 



XII 


ADRESË E RE 

“Kur hidrës i pritej një kokë, menjëherë 
në vendin e prerë i dilnin dy të tjera 

Mitologji 

Dhjetë ditë pas kontrollit të lartpërmendur, u hap fjala se nga Spaçi do të 
transferoheshin 100 të burgosur për në një kamp pune të detyruar tjetër, në 
rrethin e Pukës. Kampi i Ballshit ishte mbyllur përfundimisht. Të burgosurit e 
këtij kampi ishin shpërndarë në dy kampe të tjerë të rinj për të dënuarit politikë: 
në atë të Zejmenit (personat e paaftë për punë dhe ata me moshë mbi 50 vjeç) 
dhe në atë të Qafë-Barit (të aftët për punë në minierë). Mbyllja e kampit të 
Ballshit krijoi kështu dy kampe të rinj. Para faljes që u bë, në kampin e Qafës së 
Barit punonin të burgosur ordinerë, të cilët u zëvëndsuan nga ata politikë. 

Në listën prej 104 të burgosurish, emri i Sazan Diksit figuronte midis të 
parëve. Pas dy ditë qëndrimi të paparashikuar në Spaç, për shkak të dëborës së 
madhe, më 23 janar 1983 të burgosurit e caktuar për transferim hipën duarlidhur 
në dy Ifa. Ata i kishin lidhur dy e nga dy me zinxhirë të mbërthyer me çelësa, 
duke i detyruar të ngjisheshin pas njëri-tjetrit në kamionët e mbushura me 
batanije. 

Makinat ishin të mbuluara dhe në fund të secilës prej tyre rrinin dy policë 
dhe dy ushtarë me shkop gome në dorë. Autokolonës i printe një kamion me 
ushtarë e me një mitraloz të ngrehur mbi kabinën e shoferit, ndërsa në fund të saj 
vinte përsëri një makinë tjetër me ushtarë të armatosur, me mitraloz mbi kabinë 
dhe me dy qena ndjekjeje. Ishte një rrugë malore shumë e vështirë, me borë e 
plot rreziqe. Të mpirë prej të ftohtit dhe ngjeshjes pas njëri-tjetrit, të burgosurit 
ndiheshin keq. 

Pas tri orë udhëtimi, makinat diku ndaluan. Një i burgosur i sëmurë prej 
prostatit, i cili ndodhej në krah të Diksit, u kërkoi leje policëve të zbriste i lidhur 
për të urinuar, mbasi nuk rezistonte dot më. Në vend të përgjigjes, njëri nga 
policët e goditi fort me shkop gome në sup. Kjo e ndihmoi të burgosurin e 
sëmurë t’i gjente në çast zgjidhje të sforcuar sikletit të tij fizik. 

Rreth orës tre pasdite makinat morën kthesën e fundit që të nxirte përballë 
kampit të Qafë-Barit, i rrethuar prej pishash. Një lumë i vogël me ujë të kthjellët 
përshkonte anën veriore të rrethimit të kampit. Ndërsa të burgosurit e atyshëm 
(të ardhur nga Ballshi) i kishin mbyllur në mensën e kampit, me të sapoardhurit 
u kryen veprimet përkatëse. Qysh atë mbrëmje u bë ndarja e tyre në brigada të 
sistemuara nëpër dhoma të veçanta, sipas turneve të punës në minierë. Godina e 
madhe e këtij kampi kishte shërbyer më parë si fjetore për puntorë të lirë, 
prandaj kushtet e fjetjes aty ishin më të mira se ato në kampin e Spaçit. 



Puna filloi të pasnesërmen. Pesë ditët e para shërbenin për t'u njohur me 
minierën e re dhe quheshin ditët e instruksionit. Vetëm gjatë atyre ditëve nuk 
kërkohej norma e detyruar. 


* 

Kushtet e minierës ishin të vështira. Lagështia shumë e lartë e ajrit ua 
njomte rrobat brënda dy-tri orëve të burgosurve. Një inxhinier gjelogjie i 
burgosur kishte punuar me një grup specialistësh sovjetikë për studimin e 
minierës së Qafë-Barit më 1958. Sipas tij, sovjetikët kishin deklaruar se 
shrytëzimi i asaj miniere bëhej i mundur vetëm në saje të një teknologjie shumë 
të përparuar. Ministria e Industri-Minierave kishte tentuar tri herë për ta 
shfrytëzuar atë me punëtorë të lirë, por asnjëherë nuk ia kishin dalë dot ndanë. 
Më së fundi ishte gjetur zgjidhja: teknologjinë e përparuar e zëvëndësonte më së 
miri dhuna e prapambetur. 

Puna kishte filluar me të burgosur ordinerë. Pas faljes, kishin qenë të 
burgosurit politikë të kampit të Ballshit që e vazhduan punën atje. Mirëpo vetëm 
një pjesë e vogël e këtyre të burgosurve kishin qenë në gjendje shëndetësore për 
punë nëntoke. Por komanda e kampit të Qafë-Barit i kishte futur të gjithë, pa 
dallim, në minierë. Megjithatë, as dhuna e pafrë nuk e kishte bërë dot të 
pamundurën të mundur. Turni që kishte nxjerrë më shumë mineral kishte arritur 
me vështirësi shifrën 20 vagona. 

Për këtë arsye ardhja e të burgosurve nga Spaçi, të cilët kishin punuar edhe 
më parë në minierë, u prit me shumë interesim nga komanda e kampit të 
Qafë-Barit. Synimi i saj ishte të plotësoheshin të gjitha defiçitet e krijuara dhe, 
më tej, të vazhdohej realizimi dhe tejkalimi ritmik i planit. Kërkesat ndaj të 
burgosurve vinin duke u rritur dhe garancia e ngopjes së kësaj makuterie i 
besohej vetëm dhunës policore. 



XIII 


NJOHJE 

“Rasti është mbret ifatit .” 

V. Hygo 

Ndryshe prej minierës së Spaçit, ajo e Qafë-Barit e kishte brenda planin e 
pjerrët për ulje-ngritjen e vagonave. Me sistem kundërpeshe, uleshin vagonat 
me mineral dhe ngjiteshin ata bosh. Në krahun e majtë të planit të pjerrët 
shquanin hyrjet e galerive horizontale, prej nga dilnin vagonat me mineral dhe 
hynin ata bosh. 

Diksin e caktuan me organikë të punonte në planin e pjerrët. Së bashku me 
një të burgosur tjetër, ata duhej të hiqnin vagonin bosh prej shtratit lëvizës 
metalik dhe të fusnin në të vagonin me mineral. Kjo punë kërkonte shpejtësi dhe 
saktësi të madhe veprimesh. Përndryshe, ose do të mbeteshin frontet e punës pa 
vagona bosh, ose mund krijohej ndonjë avari, deri edhe aksident. Diksi nuk ishte 
mjaft i shkathët, por këtë mangësi e kompensonte me saktësinë në veprime. 
Shumë rrallë mund t'i ndodhte ndonjë avari. 

Me përjashtim të orës së parë të fillimit të punës, gjithë pjesën tjetër të 
kohës manovruesit e vagonave e kalonin në lëvizje. Përveç mpirjes së këmbëve 
nga lodhja, lëvizja e përhrshme kishte edhe të mirën e saj. Lagështia e madhe e 
minierës të ftohte menjëherë, po të uleshe i djersitur nga puna. Aq më tepër që 
edhe ajri që thithej ishte i mbingarkuar me avuj uji. Edhe në ato raste, kur gjatë 
orarit të punës krijoheshin pauza të vogla pushimi, Diksit i ishte bërë zakon të 
lëvizte nëpër galeri. Ai ulej rrallë dhe për një interval të shkurtër kohe. 

Puna e manovrimit të vagonave kishte një gjë pozitive: po ta kryeje 
normalisht detyrën, pa avari, i shpëtoje përplasjes me policinë. Shmangia e 
provokimeve të policisë përbënte një prioritet të preokupimeve të Diksit dhe për 
këtë ai sakrifikonte shumë. Edhe në ato raste kur policë të veçantë krijonin 
marrëdhënie të pazakonta mirësjelljeje me një pjesë të të burgosurve, Diksi nuk 
e ndryshonte qëndrimin ndaj tyre. Ai nuk dëshironte të shkëmbente qoftë edhe 
një përshëndetje të thjeshtë me gardianët e robërisë së tij. Policët e kuptonin 
mirë këtë gjë dhe nuk e falnin kurrsesi, po t'iu dilte sadopak në shteg. Kjo ishte 
një arësye më tepër që atij i diktonte një disiplinë të rreptë personale, e cila nuk i 
kishte munguar. 


* 

Për manovrimin e vagonave në planin e pjerrët punonin katër persona. 
Diksi me një të burgosur tjetër punonte lart, kurse dy të tjerët punonin në fund të 
planit të pjerrët. Lart puna ishte pak më e lodhshme, mbasi duheshin kryer 
shumë ngjitje e zbritje nga njëra galeri horizontale tek tjetra. 



Një muaj pasi Diksi kishte filluar punë në manovrimin e vagonave, ortaku i 
tij u kërkoi dy të burgosurve që punonin poshtë ta bënin me radhë punën lart, 
meqenëse në organikë nuk përcaktohej kush duhej të punonte poshtë e kush lart. 
Kur u shtrua kjo çështje për diskutim midis katër të burgosurve, për çudinë e të 
tjerëve, njëri nga ata që punonin poshtë u hodh e tha: 

— Unë do të isha gati të punoja gjithmonë lart, në qoftë se për ortak do të 
kisha Sazanin. E di që puna atje është më e lodhshme, por preferencat do t'i 
ndajmë përgjysmë: unë i lejoj vetes të zgjedh ortakun, kurse ish-kolegu im ka të 
drejtë të zgjedhë vendin e punës më pak të lodhshëm. Apo ke kundrshtim ti, 
Sazan? e pyeti ai duke e shikuar në sy. 

— Për mua është njësoj - u përgjigj Diksi. - Në të vërtet unë nuk kam 
ndonjë preferencë as për ortak e as për vend pune. 

Dy të burgosurit e tjerë u habitën me këtë lloj propozimi, aspak të 
dobishëm për atë që e bëri. Ai zgjidhte vullnetarisht vendin e punës më të 
lodhshëm dhe një ortak më pak të shkathët prej atij që kishte pasur më parë. 
Mirëpo interesi e eklipsoi shpejt kureshtjen dhe propozimi u miratua dhe u vu në 
zbatim qysh atë ditë. 


* 

Në këtë periudhë Diksi kishte vuajtur pesë vjet burg dhe zor se i kishte 
mbetur ndonjë gjë e errët në njohjen e rrethanave dhe parashikimin e çdo të 
papriture nga prapaskenat e kampeve të punës. Këtë ndërrim ortakësh ai e priti 
thjeshtë, pa i kushtuar aspak rëndësi në dukje, por në vetvete e analizoi thellë. 

Të burgosurin që bëri propozimin Diksi e kishte në dhomën e fjetjes qysh 
prej dy muajsh. Ai ishte nga Gjirokastra. E quanin Hamit Meli. Disa cilësi të tij 
ia kishin tërhequr vëmendjen. Si edhe vetë Diksi, marrëdhëniet e tij me të 
burgosurit e tjerë Meli i kishte të kufizuara dhe të kontrolluara mirë. Pjesën më 
të madhe të kohës e kalonte vetëm. Herë pas here shoqërohej me nja dy të 
burgosur nga rrethi i tij. Kafen dhe duhanin i pinte shumë. Kohët e fundit nuk 
linte rast pa shfrytëzuar, për t'i ofruar kafe Diksit, ose të lidhte muhabet me të. 
Nga ana e tij Diksi, pa e fyer aspak, mundohej që të mos i jepte shkak zgjerimit 
të mëtejeshëm të marrdhënieve me Melin. Megjithatë, edhe ai e kishte ftuar për 
kafe atë, por zgjidhte një orë të tillë që të kishin pak kohë të lirë: para se të 
fillonte leximi i detyruar kolektiv i shtypit, ose ndonjë veprim tjetër i 
parashikuar prej rregullores së regjimit të brendshëm të kampit. 

Meli e mbante veten me kujdes; natyrisht brenda kushteve tepër të 
kufizuara të burgut. Rrobat e trupit i mbante të pastra dhe rruhej rregullisht. 
Kujdesej për një palë mustaqe të shkurtra, ngjyrë gështenjë, të cilat i shkonin 
mjaft fytyrës së tij brune me sy të kaltër. Krevatin e rregullonte më mirë se 
bashkëvuajtësit e tjerë. Ishte i vëmendshëm në bashkëbisedim. Ai e 
përqendronte shikimin e mprehtë mbi bashkëfolësin, pa ia ndërprerë asnjëherë 




fjalën. Pjesën më të madhe të kohës së lirë e kalonte duke lexuar. Adhuronte 
Zhyl Vernin. 

Ka disa libra para të cilëve njeriu duhet të përkulet - i kishte thënë ai një 
ditë Diksit. 

Ky ia kishte aprovuar mendimin. 

Kur Diksi gjente rastin të shkëputej prej tij, largohej natyrshëm, pa i lënë 
shkak për fyerje bashkëvuajtësit jo fort të njohur. Kuptohej që Meli nuk e 
dëshironte ndarjen, por ai nuk e jepte veten kurrsesi dhe vazhdonte të shëtiste i 
vetëm. Këtë sedër të atij Diksi e vlerësonte shumë, por në heshtje. 

* 


Në sjelljen në tërësi të ortakut të ri të punës në kamp, në minierë, me të 
burgosurit, apo karshi policisë, Diksi dallonte një karakter të fortë, të vendosur 
dhe rezistent në vështirësi. Meli ishte i pajisur me raport mjekësor, për të mos 
punuar në minierë. Kishte qenë operuar në stomak dhe vuante nga zemra e 
veshkat. Ndihma ekonomike nga familja nuk kishte. Mirëpo e pinte shumë 
duhanin dhe pa kafe nuk bënte dot. Për të mos kompromentuar personalitetin e 
tij, duke pritur ndihmë prej të tjerëve [gjë që ai si tip nuk do ta pranonte kurrë], 
Meli kishte zgjedhur rrugën më të vështirë: futjen vullnetarisht në punën e rëndë 
të minierës. Vetëm ata që e kishin në shpinë barrën e rëndë të punës së detyruar 
e kuptonin vërtet madhështinë e kësaj sakrifice, për hir të dinjitetit. 

Meli kishte qenë i martuar. Kishte një vajzë. Pak para se të binte në burg, e 
kishte divorcuar gruan. Fill pas divorcit, ai kishte ndihmuar vëllanë e tij për tu 
arratisur bashkë me një shok. Kufirin e njihte mirë, mbasi i kishte qëlluar të 
punonte në zona kufitare. Meli vetë kishte planifikuar të arratisej të pasnesërmen 
e ditës që përcolli vëllanë matanë kufirit. Kjo shtyrje afati kishte ndodhur ngaqë 
priste të kthehej një shok prej Berati, i cili kishte shkuar atje për ta lënë të 
shoqen tek prindërit e saj. Kur të vinte ai, do ta kalonin kufirin bashkë. 
Meqënëse shoku ishte vonuar të kthehej sipas fjalës, Meli ishte detryruar të 
shkonte vetë në Berat, për ta takuar. Atje e kishin arrestuar. 

Këto të dhëna Meli ia kishte bërë vetë të njohura Diksit, kur merrnin kafe 
bashkë. Ato i vërtetonin edhe dy bashkëqytetarë të Melit, të cilët e kishin njohur 
atë në jetën e lirë. Për më tepër, njëri prej atyre kishte asistuar në seancën e 
fundit të gjyqit të Melit. Kjo kishte qenë e vetmja seancë e gjyqit të tij që ishte 
zhvilluar me dyer të hapura. 

Diksi e kishte njohur para disa vjetësh në kampin e Spaçit njërin prej këtyre 
bashkëqytetarëve të Melit. Ditën e parë që ai e pa Diksin të rrinte me Melin, i 
ishte afruar, kur kishte gjetur rastin, dhe i kishte pëshpëritur: 

— Hamiti, me të cilin ti rrije qëparë, është djalë i mirë. Unë e kam njohur 
familjarisht qysh në jetën e lirë, megjithëse ai vetë ka punuar e ka jetuar në 
Tiranë. Por ... më duket se ka qenë ca kohë oficer sigurimi. 





Natyrisht, këtë sinjalizim ai ia bënte me qëllim të mirë Diksit, i cili i ishte 
përgjigjur duke buzëqeshur: 

— E kuptoj ç'do të më thuash; të faleminderit. 

* 

Në fillim, kur i kishin vendosur në dhomat e fjetjes sipas brigadave të 
punës, Meli kishte zënë një vënd të mirë pranë dritares, në katin e dytë të 
krevatave. Kur kishte hyrë në dhomë, Diksi kishte pyetur për kureshtje: 

— Kush e zuri këtë vendin tek dritarja? 

— Unë - i ishte përgjigjur Meli. - Unë e zura, por nuk kam qejf të jem në 
kat të dytë me krevat. Prandaj, po të duash, i ndërrojmë bashkë vendet e fjetjes. 

— Jo, jo, pyeta kot; të faleminderit. Unë mirë jam edhe këtu - e kishte 
mbyllur bisedën Diksi. 

Por Meli i kishte shkuar tek krevati dhe, pasi i kishte dhënë një cigare, i 
kishte thënë: 

— Ai vend fjetjeje nuk është i përshtatshëm për mua. E zura vetëm se nuk 
doja që të shkonte ai spiuni që fle në krye të radhës përballë. Prandaj më bën 
nder të ma lëshosh këtë vendin tënd këtu pranë derës e në katin e parë të 
krevatave. 

— Po të jetë ashtu, dakord - i ishte përgjigjur Diksi. 

Dhe në çast i kishin ndërruar vendet e dysheqeve. 

Meli ishte inteligjent dhe me eksperiencë në jetë. Këtë e tregonte qartë 
aftësia e tij për tu orientuar drejt nëpër labirintët e vështirë të jetës së burgut. Do 
të ishte utopi për një person me një intelekt e përvojë të tillë, që të mendonte se 
do të gjente shteg në vigjilencën vetëmbrojtëse të Diksit, për ta dëmtuar atë. Aq 
më tepër që ky i fundit, shpejt a vonë, diçka do të mësonte për të kaluarën e 
ish-oficerit të Sigurimit nëpërmjet bashkëqytetarëve të tij të burgosur, me të cilët 
edhe Diksi rrinte nganjëherë. 

Diksi e ndiente se afrimi i Melit me të ishte një kërkesë shpirtërore e këtij 
të fundit, motivet e së cilës mbetej t’i vërtetonte koha. Sa më shumë që po e 
njihte Melin me kalimin e javëve, aq më tepër Diksi po bindej se qëllimi i 
afrimit të tij me të nuk frymëzohej nga synime të ulëta keqbërjeje. Por një 
vlerësim i tillë paraprak nuk bëhej shkak pakujdesie në asnjë rast. Ndarja e 
egjrës prej grurit nuk ishte aspak e lehtë në një kamp pune të detyruar. 
Gjithmonë i matur e depërtues në vëzhgimet e tij të posaçme, Diksi hidhte hapa 
të kujdesshëm drejt konkretizimit të parashikimeve të tij, për qëllimin jo 
keqdashës të Melit për t'u afruar me të. 



DËSHPËRIMI ZBEH KUJDESIN 


“Dëshpërimi është më i madhi i 
gabimeve tona 

Vovënarg 

Meli shquhej për një shkathtësi të admirueshme në kryerjen e veprimeve të 
ndryshme, si në punë edhe në rajonin e banimit. Pavarësisht se në çfarë ore 
shtrihej për të fjetur, gjumi i dilte gjithmonë para se të bëhej zgjimi i kampit. 
Kur binte çanga për zgjim, Meli e kishte rregulluar krevatin. Ngaqë vetë Diksi 
ishte disi i plogët, kjo shkathtësi e spikatur e kryerjes së veprimeve me disiplinë 
të përhershme nga ana e Melit i bënte përshtypje. 

Një ditë, duke u përgatitur në dhomën e zhveshjes për t'u futur në minierë, 
tek shikonte lëvizjet e shpejta e të sakta të Melit (ky nuk e përsëriste kurrë dy 
herë të njëjtën lëvizje), Diksi i tha buzagaz: 

— Kur të shikoj sesa shprehi të janë bërë zhveshjet dhe veshjet e shpejta, 
më krijohet përshtypja se ti ke mbaruar ndonjë shkollë ushtarake, Hamit. 

— Hamendja jote është e saktë në këtë rast. Është e vërtetë që kam studjuar 
në shkollë ushtarake dhe ky ka qenë njëri nga elementet e jetës sime, për të cilin 
kam dashur të të flas posaçërisht - iu përgjigj Meli, duke vendosur një kapele 
doku në kokë, ndërsa shikimin zhbirues e përqendroi mbi bashkëfolësin. 

Ata të dy kishin mbetur vetëm në dhomën e zhveshjes, por pikërisht në 
kohën kur Diksi po përgatitej të vazhdonte bisedën, polici i punës, pasi goditi 
fort me një bisht kazme derën e dhomës, bërtiti: 

— Hajt, shpejt jashtë, se do të mbyllet dera. 

Ata dolën të dy. Meli duke rregulluar kasketën e dokut në kokë, ndërsa 
Diksi duke kopsitur xhaketën, që i ishte këputur copë prapa shpinës. 

— E paske me dritare xhaketën - e qesënditi polici, duke përplasur derën 
pas tyre. 

— Po, që ta shikojë edhe kurrizi se nga kush po heq kaq shumë - ia priti 
Meli duke vazhduar rrugën. 

— Ç'ka the ti, kokëqyp? - e pyeti polici, ngaqë nuk arriti ta dëgjonte mirë. 

— Fola me shokun tim - ia preu shkurt Meli. 

— Kur të flas unë me ty do të flas mirë - ia ktheu polici i skuqur në fytyrë. 

Meli u ndal; çehreja i ndryshoi. 

Diksi i futi krahun dhe, për ta larguar sa më lehtë, i tha me zë të ulët: 

— Na mbeti biseda në mes. Eja vazhdojmë rrugën, lere atë. 

Meli ndezi një cigare në ecje e sipër dhe të dy kapërcyen portën e hekurt në 
hyrje të minierës. 



Meli i dha një cigare Diksit. Ky e ndezi, ndonëse duhanin e pinte pak. Duke 
thithur cigaren që mos t’i fikej, Diksi i tha: 

— Më i përmbajtur duhet të tregohesh me policët, Hamit. Ata sebep 
kërkojnë për të na rënë në qafë. Tekefundit për atë paguhen. 

— Ashtu është, por nuk mund ta marrësh dot me mend se çfarë alergjie më 
krijojnë, kur ua dëgjoj zërin. Ata janë të prirur prej natyre t’i telashojnë të tjerët, 
t’i urrejnë pa i njohur fare. Nuk do të isha kurrë i gatshëm që t’i torturoja ata, siç 
po na torturojnë ata ne. Ama, nuk do të më dridhej dora t’i qëroja këto shtazë me 
uniforma. 

— Në teori gjithçka ngjan e thjeshtë - buzëqeshi Diksi. 

— E kam provuar edhe në praktikë, Sazan, prandaj flas me këtë siguri - iu 
kundërpërgjigj i vendosur Meli. 

Kjo deklaratë e befasishme dhe krejt e veçantë e ortakut të punës e befasoi 
Diksin. Ky u step për një çast, me sytë të fiksuar tek Meli. Pastaj, për të thyer 
heshtjen, i tha me një buzëqeshje paksa të sforcuar: 

— Edhe shakatë ushtarakisht i bën ti, Hamit. 

— Në atë që thashë nuk ka asgjë për shaka dhe asgjë jashtë realitetit të jetës 
sime të dikurshme. Përkundrazi, aroma e gjakut nuk i përshtatet aspak humorit - 
ia ktheu Meli, duke u mbështetur në një kosh vagoni të përmbysur. 

Momentalisht u vendos një heshtje e thellë. Pastaj Meli rimori fjalën me një 
zë paksa të ndryshuar: 

— Kam dashur të të flas edhe më parë për diçka tepër personale dhe shumë 
të rëndësishme. Më erdhi mbarë për këtë, kur ti më dhe rast me hamendjen tënde 
përsa i përket mundësisë së kryerjes së ndonjë shkolle ushtarake nga ana ime. 
Shpëtimi [kështu quhej njëri prej bashkëqytetarëve të tij që kishte qenë me 
Diksin në Spaç] ka respekt për ty dhe jam i sigurt që ai të ka thënë se unë kam 
qënë oficer sigurimi dikur. Ndërsa unë të jam prezantuar si teknik ndërtimi. Nuk 
të kam gënjyer, por s' ta kam thënë gjithë të vërtetën. Madjë, për motive sigurie, 
kam heshtur për pjesën më të rëndësishme të saj. Pikërisht për atë që dua të të 
flas tani. 

«Vitet e fundit para arrestimit, unë kam punuar si përgjegjës sektori në 
hidrocentralin e Fierzës dhe, më pas, në mirëmbajtjen e monumenteve të 
kulturës në Gjirokastër. Në dokumentacionin e burgut unë njihem si teknik 
ndërtimi, por gjithë të vërtetën e jetës sime të mëparshme nuk e di as Shpëtimi 
dhe asnjë tjetër prej bashkëqytetarëve të mi. Me Sigurimin e Shtetit unë kam 
punuar në Tiranë. Në Gjirokastër shkoja më shumë si mik atëherë. As pjestarët e 
familjes sime nuk dinin gjë, se cili ishte aktiviteti im i vërtetë. 

Meli e ndërpreu të folurin dhe flaku bishtin e cigares në një pellg të vogël 
uji midis shinave ku kalonte elektrovozi. 

Ata të dy ishin krejt të vetëm pranë galerisë ku fillonte plani i pjerrët. Ishin 
të veshur me leckat gjithë baltë të minierës dhe prisnin ardhjen e vagonave të 
parë me mineral prej fronteve të punës. Meqenëse Sazani ishte thjesht dëgjues e 






vetëm për vetëm me atë që fliste, vendosi t'i krijonte mundësi bashkëfolësit "ta 
zbraste thesin". Ndërkohë që Meli e kishte fiksuarr shikimin tek bishti i cigares 
që po plluskonte mbi ujë, Diksi shtoi si pa të keq: 

— Megjithatë Shpëtimi e dinte që ti ke qenë një rast tek gjysmë-vëllai i 
nënës tënde, i cili ndodhet në Turqi qysh në vitet tridhjetë. Dhe me sa më tha ai, 
nuk ke shkuar si turist atje. 

Meli buzëqeshi hidhur. Diksi vazhdoi fjalën: 

— Nganjëherë njeriu që nuk ia di rëndësinë një sekreti e trajton atë si 
bisedë të zakonshme. Në këtë rast faji nuk është i tij. 

Shpëtimi i kishte folur Diksit për këtë çështje më tepër nga sa i tha ky 
Melit. 

— Shpëtimi ka hyrë e ka dalë në shtëpi tonë dhe mund të ketë përfituar nga 
ndonjë pakujdesi e familjes sime - u përgjigj Meli. - Ngaqë ai profesion zgjati 
me vite për mua, ndokush prej pjesëtarëve të familjes edhe mund ta ketë 
shprehur pa teklif ndonjë llaf, lidhur me fatkin që unë dilja me shërbim jashtë 
shtetit. Megjithatë unë doja të të flisja ty për atë pjesë të aktivitetin tim, për të 
cilën nuk di gjë askush: as ata që kanë pasur lidhje me familjen time e as vetë 
familja. 

— Ajo është një çështje që të përket vetëm ty dhe askujt nuk i bën mirë që 
ta vësh në dijeni të sekretit tënd - i tha me një ton të vendosur Diksi, duke mos 
dashur ta shtynte më tej bisedën që po merrte një drejtim delikat. 

— Unë dua t'i bëj mirë vetes time - insistoi Meli me një zë ku dalloheshin 
nuanca dridhjeje. - Ndodhem në rrethana të tilla, të cilat më kanë detyruar këto 
kohët e fundit ta çoj shpesh mendjen tek Zoti, të cilin nuk e kam besuar. Duke 
bërë dikë pjesëtar në sekretin tim, do t'i krijoj një frymëmarrje më të lirë 
vetvetes; kam nevojë për një gjë të tillë, patjetër. Më shtyn një arsye e fortë 
subjektive. E di që çdo njeri ka të drejtë të rrëqethet nga e kaluara ime, kur unë 
afrohem për t'i hapur zemrën, ashtu siç do t’i ndodhte para fantazmës së ndonjë 
të vdekuri, që do t'i çfaqej për t'i besuar një amanet. Mos e kalo nëpërmend 
idenë se unë dua të të provokoj, duke të folur për çështjen time delikate. Jo, 
kurrë, Sazan. Garanci për këtë është fakti që, për ruajtjen e këtij sekreti, unë kam 
firmosur një deklaratë në hetuesi, mosrespektimin e së cilës e paguaj me kokë. 
Prandaj edhe në dosjen time penale nuk përmendet fare kjo pjesë e së kaluarës 
sime. 

— Pikërisht për këtë arsye ti duhet t'i qëndrosh besnik vetvetes, duke mos e 
ndarë me askënd sekretin tënd. Të kërcënohet gjëja më e shtrenjtë - jeta. 

— Nuk është gjithmonë jeta gjëja më e shtrenjtë për njeriun, Sazan. Në 
rrethana të caktuara, ka të tjera gjëra që shndërrohen në një shumëfish të vlerës 
së jetës së individit. 

Papritmas fishkëllima e elektrovozit, që po hynte në minierë, u kujtoi të 
dyve vonesën në manovrimin e vagonave. Bashkë me elektrovozin hynin edhe 
policët me brigadierin e lirë, të cilët patjetër duhej të gjenin vagona të 
manovruar tek plani i pjerrët. Ata iu përveshën me shpejtësi punës. 






Mbasi i ulën vagonat me mineral të horizontit të parë dhe po ngjiteshin një 
galeri më lart, Meli pyeti ortakun e punës: 

— Sipas radhës së dhomave, a mos na takon ne të dyve sonte të shërbejmë 
si posta kapanoni, Sazan? 

— Po; më lajmëroi qysh në mëngjes përgjegjësi i fjetores: unë jam postë e 
dytë, ti je e tretë. 

— Do t'i ndërrojmë. Unë do të bëj postë e dytë, ti e tretë. S'ka ndonjë gjë të 
keqe kjo punë, besoj. 

— Por as ndonjë gjë të mirë, - e plotësoi Diksi, i cili i kishte bezdi këto 
ndryshime, se mos i krijonin përplasje me policinë. 

— E ka një të mirë, të madhe bile. Dua ta përfundojmë diskutimin që na 
ndërpreu elektrovozi. Nuk e fillova rastësisht atë bisedë dhe as nuk dua ta 
vazhdoj thjesht për të vrarë kohën. Jo, përkundrazi. Meqënëse unë nuk e kam 
problem gjumin, do ta marr shërbimin postë e dytë. Kur të ngrihesh ti, si postë e 
tretë, unë nuk do të shkoj për të fjetur, por do të vazhdojmë bisedën. 

— Mirë, atëherë, gjersa e paske vendosur. Veç duhet të bisedojmë vetëm 
në korridor, se nuk i dihet. Ndonëse normalisht të tjerët duhet të jenë në gjumë 
në ato orë të pasmesnatës, ka edhe të papritura. 

— As që duhet vënë në diskutim kjo. 



XV 


JEHONË E NJË TË KALUARE TË TRISHTUAR 

“Kihet besim vetëm tek ata që kanë 
besim në veten e tyre 

Taleirand 

Komanda e kampit të Qafë-Barit kishte vendosur një rregull, sipas të cilit 
të burgosurit duhej të bënin shërbim nate me radhë, në bazë të dhomave. E thënë 
me fjalë të tjera, ata duhej të ndihmonin gardianët e tyre! 

Një forcë e marrosur tallet gjithmonë me të drejtën. 

Atë javë brigada e Melit dhe e Diksit shkonte në punë turni i parë. Në darkë 
përgjegjësi i kapanonit i njoftoi ata se kishin radhën e shërbimit të natës: Diksi 
posta e dytë, ndërsa Meli posta e tretë. Ky bisedoi me përgjegjësin e kapanonit, i 
cili pranoi që ata të dy të ndërronin radhën e shërbimit midis tyre. Si postë e parë 
çdo ditë shërbente vetë përgjegjësi i kapanonit. 

Megjithëse Meli e zgjoi gjysmë ore më vonë Diksin, ky nuk e pati të lehtë 
zgjimin në atë orë. Ortaku i punës e dinte që Diksi e kishte gjumin pikë të dobët. 
Një natë në minierë, gjatë turnit të tretë, Meli kishte qeshur me të madhe duke 
dëgjuar Diksin të thoshte me zë të ulët: 

«Dreqi ta hajë këtë punë; kur do të ngopem një herë me gjumë?» 

Diksi e gjeti kafen gati, si dhe një cigare me filtër - luks i kohës. Ai filloi ta 
pinte me kënaqësi kafen. Meli nuk ishte vetëm një teljaki kafeje, por edhe një 
mjeshtër i përgatijes së saj. Ndërsa ai po pinte kafen, Meli filloi të fliste: 

— Më është dashur të të hapem nga halli, aspak nga dëshira. Më pak 
akoma, për të vrarë kohën me diskutimin e një çështjeje, dekonspirimi i së cilës 
do të më çonte para togës së ekzekutimit. Nuk të kam zgjedhur rastësisht ty për 
të ta besuar sekretin tim. Përkundrazi, të kam studjuar me shumë vëmendje këta 
muaj që njihemi bashkë, të cilët, për nga ngarkesat e vuajtjeve dhe të 
vështirësive të shumëllojshme, barazohen me vite. Nuk ka vend më të 
përshtatshëm se ky kamp pune i vrazhdë dhe as rrethana më të favorshme se 
këto që po përjetojmë ne çdo ditë e çdo natë, për të provuar forcën e karakterit, 
vendosmërinë e njeriut dhe cilësi të tjera të dorës së parë, të cilat karakterizojnë 
personin e denjë për një sekret të rëndësishëm. Për mua është fat i madh që të 
njoha. Kam pyetur shumë për ty dhe ato që kam dëgjuar nga persona të 
ndryshëm kanë qenë pothuajse të njëjta. Duke pasur parasysh çështjen që më 
preokupon mua, shpresoj se ajo që do të na ndante në jetën e lirë, këtu duhet të 
na bashkojë. 

Meli e ndërpreu për një çast fjalën, u mbush mirë me frymë, thithi fort 
cigaren, piu një gllënjkë kafe dhe vazhdoi: 

— Babai im rridhte prej një shtrese të varfër dhe ka qënë partizan i 
brigadës së parë. Babai yt, me sa më ke folur ti vetë dhe kushëriri yt që ndodhet 
këtu, rridhte nga shtresë e mesme, jurist, dhe ka qenë aktivizuar në lëvizjen 



kombëtariste. Babai im qe plagosur në luftë dhe vdiq si pasojë e një operacioni 
që i bënë shumë vjet pas luftës, për t'i nxjerrë një cifël predhe nga kafka e kokës. 
Sipas fjalëve të nënës, ai më shumë duhet të ketë vdekur për shkak të brengave, 
sesa nga operacioni. Nëna më pat thënë se gjatë viteve të fundit të jetës së tij të 
shkurtër, babai përsëriste shpesh: «Derdhëm gjak për t'i sjellë një mynxyrë këtij 
populli. E ç'fitoi ai nga lufta jonë? Vetëm varfëri dhe frikë. Do të kishte qenë më 
mirë të më kishte lënë të vdekur në vend kjo cifël predhe, sesa të shikoja pasojat 
dëshpëruese të luftës sonë.» 

«Para se të vdiste, babai e kishte lënë amanet që asnjëri prej djemve të tij 
të mos vazhdonte shkollë ushtarake. Ndofta ngaqë ai vetë kishte qenë oficer 
gjithë jetën dhe vdiq i zhgënjyer. Fati e solli që pikërsiht unë, më tersi i 
fëmijëve, të përfundoja në një shkollë speciale ushtarake. Atje përgatiteshin 
kuadro për shërbimin sekret, organizmi drejtues i të cilit ishte DSJ [ Drejtoria e 
Sigurimit të Jashtëm ]. Ky ishte një institucion shumë i pushtetshëm. Aktiviteti 
ynë përqendrohej kryesisht jashtë shtetit. Në gamën e misioneve të DSJsë 
përfshihej edhe likuidimi fizik i kundërshtarëve aktivë të regjimit të Tiranës, të 
cilët mund të ishin shqiptarë të arratisur ose detektivë të huaj. Në këto lloj 
misionesh ne na kishin aktivizuar qysh në moshën 21 vjeçare. 

«Për të siguruar bindjen tonë të detyruar, para se të fillonim aktivitetin 
jashtë shtetit DSJ na komunikonte pengjet familjare. Ata ishin dy prej njerëzve 
më të dashur të rrethit tonë familjar, të cilët do të ekzekutoheshin në mënyrë 
mafioze prej Sigurimit, në rast dezertimi nga ana jonë. Gjatë karrierës sime, ka 
pasur tre dezertime prej radhëve të DSJsë. Në të tre rastet ne na kanë shfaqur 
sekuenca filmike me aksidente automobilistike të improvizuara prej Sigurimit 
për zbatimin e dënimit me vdekje të pengjeve, ose me vrasje në forma nga më të 
ndryshmet. Ata e bënin një gjë të tillë për të na bindur se vdekja e pengjeve tanë 
ishte e sigurtë, po të dezertonim. Kështuqë, ca në saje të mashtrimit sistematik, 
ca prej papjekurisë së moshës kur fillonim aktivitetin dhe ca për shkak të 
rrezikut të pengjeve, DSJ arrinte të na detyronte të bëheshim mish për top, duke 
u futur në një rrugë pa kthim prapa. Rezultati: një dramë e vërtetë. Ndërsa babai 
im vdiq i zhgënjyer nga frutet e luftës partizane, unë jetoj i zhgënjer prej fruteve 
të luftës së ftohtë. Në këtë kamp pune, ku më përplasi regjimi të cilit i shërbeva 
aq shumë, unë përpiqem ta harroj të kaluarën time, por më kot. Megjithatë e 
keqja nuk mbaron këtu për mua. 

«Edhe në këtë gjendje kaq të dëshpëruar, e ardhmja ime është përsëri e 
kërcënuar për arsye që unë do të përpiqem të t'i sqaroj. Natyrisht, ti nuk 
ndryshon dot asgjë nga rrjedha e fatit tim, por rrëfimi im ka një qëllim të 
dyfishtë. E para, unë jam arrestuar befasisht dhe më duhet të çoj patjetër një 
amanet të rëndësishëm tek nëna ime, një amanet që do të ma lehtësonte vdekjen, 
po ta shkarkoja nga shpirti im i rënduar. E dyta, doja që dikush prej 
bashkëvuajtësve të mi ta dinte se tekniku i ndërtimit Hamit Meli ka qenë 
detektiv i DSJsë dhe, si i dënuar me kusht, mund të dalë kur të dëshirojë nga 
burgu, por veç për të rifilluar karrierën e mëparshme. Askujt nuk mund t'i shkojë 




ndërmend se unë mund të flas për një temë të tillë me një person, babai i të cilit 
mund ta ketë pasur ndonjëherë emrin në listat e zeza të DSJsë, si person për tu 
likujduar fizikisht. Për një sy të zakonshëm, kjo do të thotë që unë të ndodhem 
përballë një rreziku të dyfishtë tek ti. Pikërisht kanosja e këtij rreziku të dyfishtë 
e zbeh shumë dyshimin, se unë mund të flas me ty për të kaluarën time si 
detektiv. Ndërkohë qenë vendimtare edhe cilsitë që gjeta në personin tënd për 
një përçapje të tillë aspak të zakonshme. 

Meli nxori cigaren e fundit nga paketa, flaku kutinë bosh nga dritarja, e 
ndezi cigaren dhe po bëhej gati të fliste përsëri, kur u dëgjua çanga që 
lajmëronte zgjimin e kampit. Të dy u çuan menjëherë në këmbë, se dëgjuan 
hapat e policëve të shërbimit të brendshëm që po ngjisnin shkallët. Ata u futën 
shpejt në dhomën e gjumit. 



XVI 


NËPËR LABIRINTET E NJË ÇËSHTJEJE DELIKATE 

“Sekreti midis dy personave është sekret 
Zoti; midis treve, është sekret i të gjithëve 

Proverb persian 

Qysh prej natës kur i hapi zemrën Diksit, kontaktet me të iu bënë kërkesë 
shpirtërore e dorës së parë Melit. Ndërkohë Diksi e mirëpriste praninë e Melit, 
por ai nuk bëhej asnjëherë nismëtar i asaj bisede të gjatë rrëfimtare, rreth së cilës 
do të vërtitej dialogu midis tyre, sa herë që do të ndodheshin vetëm. Tashmë 
Meli e kishte kapërcyer pengesën më të vështirë për të: prezantimin e portretit të 
tij të dikurshëm, me të cilin lidheshin kujtimet më të hidhura të jetës së tij të 
deriatëhershme. Ai nuk ndiente më asnjë vështirësi të hynte drejtpërdrejt në 
temën e preferuar, kur ndodhej vetëm me Diksin. Mirëbesimi ndaj atij që ia 
dëgjonte ofshamat i krijonte Melit një lirshmëri të tillë komunikimi, saqë ai 
shtjellonte skenat më tronditëse të rinisë së tij të përgjakur. 

Sa herë fliste për ato ngjarje, ish-detektivit i dukej sikur nxirte gulfa-gulfa 
vrerin e shpirtit të tij. Këtë lehtësim të përkohshëm e paguante me një çmin jo të 
vogël. Duke kujtuar të shkuarën tronditëse, ai përjetonte ato situata që ishte 
përpjekur mjaft t'i harronte, por nuk ia kishte dalë dot ndanë. Tani, duke folur, 
fytyra i ndizej shpuzë e herë-herë i zverdhej krejt, dhe jo rrallë në cepat e syve të 
kaltër shfaqeshin bula lotësh. 

— Ti je i vetmi njeri me të cilin kam folur për brengat e mia - do t’i 
thoshte ai Diksit një natë në minierë. 

Këto kriza periodike ishin një kurim i pazëvendësueshëm për ndërgjegjen e 
tij të pllakosur nga pendesa. Në rrethanat ku gjendej, Meli po shikonte me sytë e 
tij të vërtetën lakuriq, barbarinë e atij regjimi për forcimin e themeleve të të cilit 
ai kishte derdhur gjakun e të tjerëve dhe të tijin: gjatë kryerjes së një misioni në 
Athinë, ai ishte plagosur paksa mbi rrëzën e kofshës së djathtë. Meli po i njihte 
nga fare pranë se cilët ishin armiqtë e popullit. Ish-detektivi i DSJsë e pohonte 
vetë se nuk do ta besonte kurrë ekzistencën e një gjendjeje të tillë në burgjet 
shqiptare, po të mos ishte bërë dëshmitar okular i saj. Më se një herë, ai ishte 
shprehur: 

— Në qoftë se ka pasur ndonjë gjë të domosdoshme për mua në këtë botë, 
ka qenë pikërisht ky burg. 

Një ditë, gjatë punës në minierë, ish-detektivi e thirri Diksin tek një stol 
dërrase afër daljes së një galerie horizontale pranë planit të pjerrët. Ishte vendi 
ku ata manovronin vagonat e njërës prej galerive. Atje ai i tregoi një vizatim të 
gdhendur bukur mbi dërrasën e stolit nga dora e stërvitur e ndonjë të burgosuri 
ordiner, të cilët kishin punuar më parë në atë minierë. Në të tregohej një zemër 
njeriu e përshkuar prej një thike. Kjo simbolizonte brengën që përjetonte autori i 






vizatimit nga ndarja prej ndonjë njeriu të shtrenjtë, sepse poshtë punimit lexohej: 
përsëri do të kthehem. 

Duke i treguar këtë figurë me gisht, Meli i tha shokut të tij: 

— Edhe zemra ime përshkohet prej një thike të tillë akulli. Ajo biseda e 
orëve të vona sikur filloi të ma shkrinte pak dhe dalëngadalë nisa të mbushem 
me frymë. Ndihmomë të çlirohem prej saj, sa më shumë të jetë e mundur. Prano 
vetëm të më dëgjosh, pa u mërzitur. Për ty kjo nuk është ndonjë sakrificë e 
madhe, kurse për mua është një shërbim i madh. 

* 

Një natë, ndërsa ata të dy po manovronin vagonat, njëri prej policëve të 
punës u afrua e u tha me një ton gazmor: 

— Shtrëgohuni mirë sonte, se do të dalin mbi 90 vagona mineral. 

— Gjynah që nuk u bëkan njëqind - ia ktheu me ironi Meli, duke përthyer 
qafën e çizmes së grisur. 

— Farmak e ke atë gjuhë të shkretë, o mustaqe, por ne njëqind vagona do 
t'i bëjmë për inatin tënd - ia priti polici duke shtrënguar dhëmbët. 

— Do t’i bëjnë thuaj, jo do t’i bëjmë - e korrigjoi Meli. 

— Mbylle, mustaqe, se do të ta tregoj mirë gramatikën unë pastaj - iu 
hakërrua polici i bërë spec. 

Diksi i vuri dorën në sup ortakut të punës dhe e shtyu drejt vagonit që duhej 
manovruar. Atë çast arriti një vagon i mbushur treçerek me mineral, mbi të cilin 
kishin vendosur një të burgosur të dëmtuar rëndë, që po rënkonte. Një vagon i 
dalë prej shinave e kishte ngjeshur të burgosurin e dëmtuar për anë të galerisë, 
duke e shembur keq. Prej dhimbjeve të mëdha, ai shante mbarë e prapë qeverinë 
që e kishte dënuar me heqje lirie dhe po i merrte jetën në punë të rëndë të 
detyruar. 

Polici dëgjonte dhe s’fliste, duke mos ditur çfarë t’i bënte të aksidentuarit. 
Ai ishte njëri prej punëtorëve më të mirë midis të burgosurve dhe gardianit i 
vinte më tepër keq që ai nuk do të bëhej më për punë. Ndërkohë puna u ndërpre 
për shkak avarie në njërën galeri, prej nga dilnin më shumë vagona me mineral. 
Polici u largua për të shoqëruar dy të burgosurit, që do të nxirnin jashtë të 
dëmtuarin. Duke përfituar nga rasti, Meli nisi trajtimin e temës qendrore të 
bisedave të tyre: 

— Të kam thënë, Sazan, se jam i dënuar me kusht. Unë lirohem menjëherë 
prej burgut, në qoftë se pranoj të rikthehem në detyrën e detektivit. Pasi më 
arrestuan në Berat, më futën në një dhomë të veçantë në DP të Bredshme të atij 
qyteti. Atje më erdhën dy persona, të cilët m'u paraqitën si përfaqësues të 
Sigurimit të KQ të partisë. Pa asnjë lloj hyrjeje, ata u futën drejt në temë: 

«Para dy ditësh, familja juaj u ngrys me biografinë më të mirë në 
Gjirokastër dhe u gdhi me biografinë më të keqe. Ishit bijtë e një babai që ka 
luftuar qysh orët e para me brigadën e parë sulmuese dhe vdiq nga plagët e 




luftës çlirimtare, siç i kishte hije. Njëri prej vëllezërve të nënës suaj është hero i 
popullit, ndërsa tjetri dëshmor i luftës për çlirimin e vendit. Po t'iu shtoje këtyre 
fakteve të admirueshme edhe misionet e realizuara me sukses nga ti kur militoje 
në DSJ, nuk gjeje dot fjalë për të përshkruar meritat e familjes suaj. Ndërsa sot 
nuk gjen dot fjalë për të shprehur përmbysjen që ka ndodhur në familjen tuaj: 

«Aktualisht ti je vëllai i një të arratisuri, në ndërgjegjen e të cilit ke ndikuar 
negativisht me sjelljen tënde arrogante dhe përçmuese ndaj realiteti tonë 
shoqëror. Veç kësaj, tetë udhëtime të tuat me mision jashtë shtetit kanë qenë të 
kontrolluara nga vëzhgues të posaçëm. Ti je fotografuar në shtete të ndryshme 
duke biseduar me të arratisur politikë, një krim i rëndë ky që dënohet prej 
ligjeve në fuqi. Për këto dy arësye të forta e meriton plotësisht arrestimin. 
Megjithatë partia, duke marrë parasysh edhe të kaluarën tënde si detektivi më 
rezultativ i shërbimit tonë sekret, s'ka ndërmend të të shtyjë në atë greminë, buzë 
së cilës ke shkuar me këmbët e tua. Ajo ka vendosur të të japë edhe një herë 
dorën. 

«Duke thënë fjalët e fundit, ai nxori nga çanta dy fotografi dhe, pasi ma 
tregoi të parën, më pyeti: 

— E njeh këtë person? 

— Po, iu përgjigja. 

«Ishte njëri prej ish-instruktorëve tanë, i arratisur në vitin 1969. 

— Po këtë tjetrin? më pyeti, duke më treguar fotografinë e dytë. 

— Edhe këtë e njoh - iu përgjigja sërish. 

«Ishte një shoku im i profesionit, i arratisur qysh vitin e parë të aktivitetit, 
më 1971. 

«Pastaj ai nxori nga çanta një fije letre të palosur me kujdes dhe ma zgjati 
duke më thënë: 

— Lexoje me vëmendje dhe duam përgjigje përsa shtrohet në të. 

«Hapa letrën dhe lexova: 

Hamit Meli të lihet i lirë, me kusht që, pas një periudhe tranzitore dyjavore, 
të pranojë të rikthtehet në detyrën e tij të detektivit, me këtë mision të posaçëm: 

Brenda një periudhe katërvjeçare nga dita që do të rifillojë detyrën e 
detektivit të zbulojë (i ndihmuar edhe nga burimet e tjera informative që 
disponon shërbimi ynë sekret) dhe të asgjësojë me çdo kusht personat që do t'i 
rekomandohen. 

Në rast mospranimi të këtij propozimi, Hamit Meli të mbahet nën arrest 
dhe t'iu dorëzohet organeve të hetuesisë. 

Për Komitetin Qendror të PPSH 
Manush Myftiu 

«Kur personi që kisha përballë e llogariti se unë e përfundova së lexuari 
letrën, urdhëroi me një ton të prerë: 

— Vendos dhe përgjigju! 




— Dua të mendohem - i thashë - Ndërkohë dua të më sillni dhe pak ujë, se 
kam etje. 

— Jo vetëm ujë, por edhe raki, të cilën ti e do aq shumë - shtoi ai. 

«Personi tjetër që e shoqëronte nxori nga çanta një shishe 0,5 kg raki rrushi 
e mandej të dy dolën jashtë, duke më thënë: 

— Ne po largohemi, që të mendohesh në qetësi. Pas një ore do të kthehemi 
të marrim përgjigjen përfundimtare. 

«Duke dalë, ata e mbyllën derën me çelës nga jashtë. 

* 

«Dilema ime ishte e vështirë. Pas gjashtë vjetësh shërbimi si detektiv, DSJ 
më kishte pezulluar nga detyra. Shkak u bë alkoolizimi im kronik, si pasojë e të 
cilit m'u dobësua mjaf vetëkontrolli. Villja vrer pa doganë kundër regjimit që i 
kisha shërbyer, duke përdorur si shkak çdo dukuri të rëndomtë të jetës së 
përditshme që më ngacmonte nervat. Pas disa paralajmërimesh, më pezulluan pa 
afat nga puna, në pritje të reagimit tim. Unë e intensifikova më tej përdorimin e 
alkoolit. Në këtë drejtim ndikoi mjaft edhe mungesa e dëshirës për tu rikthyer në 
profesionin e mëparshëm. Ndërkohë DSJ më dërgonte sinjale, se do të ishte e 
gatshme të më riaktivizonte, sapo të jepja shenjat e para të përmirësimit të 
sjelljes sime. Ndërsa unë bëja të kundërtën. 

«Për shkak të rrahjes së një polici në hotel Turizmi në Gjirokastër, më 
dënuan gjashtë muaj burg. Edhe atëherë më propozuan të ma falnin burgun, me 
kusht që të rifilloja detyrën e detektivit. Preferova vuajtjen e dënimit. Ndihesha 
shumë i lodhur nga nervat si prej profesionit të dikurshëm, ashtu edhe prej 
realitetit të zymtë shqiptar. Sikur të kisha arritur të arratisesha siç mendoja, do të 
isha tërhequr në jetën private, për të harruar gjithçka. Kujtesa ime e fortë më 
kishte ndihmuar shumë gjatë veprimtarisë si detektiv. Po aq shumë po më 
shqetësonte ajo pas braktisjes së profesionit, mbasi nuk më linte të harroja. 
Harresa është një dukuri e rëndomtë me kosto të lartë: ajo vjen për të prishur 
punë, kur njeriu nuk e do, dhe e refuzon ftesën e tij, kur njeriu dëshiron të 
harrojë. 

«Pas arrestimit në Berat, DSJ përfitoi prej rrethanave për të më vendosur 
përballë alternativës së vështirë: burg ose rikthim në detyrën e detektivit. Kur dy 
përfaqësuesit e KQPPSH erdhën në dhomën ku më kishin mbyllur, unë e kisha 
pirë të shumtën e rakisë. Pa pritur pyetje prej tyre, u ktheva përgjigjen e 
përgatitur: 

— Nuk mund ta pranoj propozimin tuaj. 

«Kryesori prej atyre të dyve u prish në fytyrë. Me sa dukej ishte përgatitur 
shpirtërisht për të kundërtën, mbasi duhej ta kishte marrë si fillim pazari 
kërkesën time për tu menduar. Pas një heshtjeje të shkurtër, ai pyeti me një ton 
të vrazhdë: 

— Cila është arsyeja e refuzimit? 



— Personi i parë ka qenë njëri prej instruktorëve më të përgatitur të 
shkollës sonë (ai na mësonte përdorimin e thikës). Këtë fakt e dinë mirë të gjithë 
ata që e kanë njohur nga afër. Kështuqë ai mbetet gjithmonë superior në 
konsideratën time si ish-nxënës i tij. I dyti ka qenë shoku im i ngushtë. Edhe 
këtë gjë e dinë ata që i lidhte puna me ne. Megjithëse ka dhjetë vjet që unë nuk e 
kam parë, po të vihem përballë tij, e di që nuk do të më bëjë dora ta godit, mbasi 
me të më lidhin shumë kujtime. Përveç kësaj, askush nuk më siguron dot se ata 
të dy nuk janë aktivizuar me ndonjë shërbim sekret të huaj, i cili aktualisht i ka 
në mbrojtje. 

— Edhe ashtu mund të jetë; prandaj të është lënë në dispozicion një goxha 
kohë: katër vjet! 

— Sidoqoftë, unë e vlerësoj të pamundur realizimin e këtyre dy misioneve 
nga ana ime. Vazhdoni veprimet tuaja. 

— Këtu përfundojnë veprimet tona. Më tej, janë të tjerë ata që do të merren 
me ty, pasi të largohemi ne. Para se të ndahemi, po të themi edhe këto fjalë: ke 
për të vuajtur aq shumë, saqë do të na kërkosh por nuk do të na gjesh dot më. 
Megjithatë nuk po ta mbyllim plotësisht derën edhe kësaj here, me qëllimin e 
mirë që në horizontin e së ardhmes tënde të afërt të mos shikosh vetëm tela me 
gjemba. Po të bëjmë të ditur këtë adresë të shkurtër (ajo përbëhej nga katër fjalë 
dhe një numër). Fiksoje mirë në kujtesë. Qysh prej këtij çasti e deri sa të 
plotësohen dy vjet, kurdoherë që mund të ndryshosh qëndrim ndaj ofertës sonë, 
mjafton t'i thuash hetuesit (gjatë proçesit hetimor) të transmetojë në emër tënd 
fjalën "dakord" në këtë adresë dhe ti menjëherë do të lirohesh, sipas kushteve që 
lexove në letrën që të paraqitëm. Kur të jesh në kamp, mjafton një copë letër në 
këtë adresë me të njëjtën fjalë dhe përsëri do të lirohesh, gjithmonë sipas të 
njëjtave kushte. Mbetsh me shëndet! 

«Pas këtij takimi, më kaluan direkt në hetuesi speciale, ku më katandisën të 
ecja tre muaj këmbadoras. Më shkatërruan veshkën e djathtë, më bënë me 
sëmundje zemre dhe ma acaruan më tej sistemin e dëmtuar nervor me seanca 
elektroshoku. Megjithë këto tortura shkatërrimtare për organizmin tim, unë nuk 
pranova asnjërën prej akuzave që më bënin. Megjithatë ky fakt nuk i pengoi fare 
të më dënonin me 17 vjet burg. Por kjo nuk ka më aq rëndësi. Njeriu merret me 
të shkuarën, kur nuk e kërcënon e ardhmja. Pikërisht këtu “më vret këpuca 
mua.” 

«Muajin e ardhshëm, në gusht, plotësohen dy vjet nga afati që më kanë 
caktuar ata për tu menduar. Refuzimet përfundimentare të këtyre lloj ofertash 
DSJ i vlerëson si “dezertim nga detyra shtetërore me rëndësi të posaçme” dhe 
autorët e tyre i gjykon e i dënon në mungesë. Dhe, ç'është më e keqja, vendimet 
e dënimeve me vdekje të kësaj natyre ekzekutohen në heshtje. Raste të tilla ka 
pasur edhe kur unë militoja pranë DSJsë. Në rrethanat e mia, një helmin 
nëpërmjet ushqimit është mënyra më e thjeshtë dhe më e sigurtë për të më hequr 
qafe. 




— Ushqimi këtu gatuhet dhe ndahet prej të burgosurve. Eshtë e pamundur 
që ata të pranojnë të bashkëpunojnë me të burgosur për veprime sekrete kaq të 
rëndësishme - e kundërshtoi Diksi idenë e ish-detektivit. 

— Ashtu është. Mirëpo kur unë vazhdoja aktivitetin në DSJ, kisha marrë 
vesh nëpërmjet shokëve të profesionit, se në raste të veçanta Sigurimi fuste në 
burgun e Burrelit ndonjë agjent të tij si të burgosur. Ai kontrollonte nga brenda 
situatën e burgut në përgjithësi dhe persona të caktuar, në veçanti. Një agjent i 
tillë mund të bënte ç'të donte me jetën e të burgosurve realë, pa i shkuar askujt 
ndërmend se nga i kishte ardhur e keqja. Të njëjtën ndërhyrje ata mund ta bëjnë 
ku t'ua dojë puna. Këtë problem po e diskutoj me ty jo se mund t’i gjendet 
zgjidhje, por për të mos qenë i panjohur për ty. Ashtu siç dëshiroja që dikush ta 
dinte se unë nuk kam qenë vetëm teknik ndërtimi në jetën e lirë, po ashtu 
dëshiroj që ti ta dish se ndonjë vdekje e befasishme e imja nuk do të jetë pa 
shkak të jashtëm. 

Diksit i erdhi keq për pozitën e vështirë të bashkëvuajtësit. Në qoftë se 
brenda televa me gjemba mbretëronte pasiguria e përgjthshme, për Melin kishte 
shkaqe suplementare pasigurie, edhe më kërcënuese. Ai asnjëherë dhe në asnjë 
rrethanë s'mund të ishte i qetë. 

«E keqja s'paska fund as brënda kësaj të keqeje njerëzore - burgut», - 
mendoi Diksi, tek po shikonte bashkëvuajtësin në siklet të shumëfishtë. 

Me keqardhje të dukshme, ai i tha Melit: 

— Më dhimbsesh, Hamit, por veç funksionit të dëshmitarit të heshtur, nuk 
mund të luaj dot rol tjetër në dobinë tënde. S'kanë thënë kot: «Më mirë një fund i 
tmerrshëm, sesa një tmerr pa fund.» 

Për çduinë e Diksit, Meli i regjur me pusitë e vdekjes mendonte ndryshe: 

— Gjendja nuk do të jetë gjithmonë njëlloj, Sazan. Me plotësimin e afatit 
dyvjeçar, unë do të shpëtoj në ndonjë formë prej tyre: ose do të më heqin qafe, 
ose do të më hiqen qafe. Cilado që të ndodhë, për mua nuk është e papritur. 

* 

Javët kalonin e bashkë me to edhe turnet e punës. Herë punonin ditën e 
flinin natën, herë punonin natën e flinin pjesërisht ditën. Për çudi, me afrimin e 
gushtit, Meli po tregohej më i kënaqur dhe nganjëherë i thoshte shokut të tij 
duke qeshur: 

— Vapa ikën me gushtin, thotë populli. Në qoftë se vapa e sivjetme nuk do 
të më marrë me vete, do të përjetojmë bashkë një vjeshtë të freskët, si nga klima 
natyrore dhe nga ajo njerëzore. 

Por koha nuk i vërtetoi parashikimet e tij. Ndonëse pas gushtit po kalonte 
edhe shtatori, pikërisht atëherë, kur ai mendonte se “e kishin fshirë nga lista”, i 
ndodhi e patritura më e madhe. 

NË KURTHIN E PROFESIONIT 

“Asgjë nuk ndodh kurrë pa shkak .” 

Xh. Eduards 

Më 29 shtator 1983 Meli dhe Diksi punonin turni i dytë në minierë. Në 
orën dy pasdite niseshin për në punë. Paradite, pas leximit të detyrueshëm të 
shtypit, ata kishin shkuar të ngushëllonin një bashkëvuajtës për vdekjen e babait. 
Pas ngushëllimit, të dy u nisën për në dhomën e fjetjes, për tu shtrirë një copë 
herë, para se të niseshin për në punë. Melin dikush e thirri dhe mbeti prapa, 
ndërsa Diksi shkoi e u shtri në dhomë. Pasi hëngrën drekë, u nisën për në punë. 
Vetëm rrugës për në minierë, Diksi e kuptoi se shoku i tij ishte bërë tym, 
pavarësisht se përpiqej të mos binte në sy. 

Ata shkuan më shpejt se çdo ditë tjetër tek vendi i punës. Mbasi i bëri 
shenjë Diksit që të mos fliste, ortaku i tij i punës filloi të kontrollonte rreth stolit 
të drunjtë, në kapakun pa poç qelqi të një feneri dritash të mbërthyer në faqe të 
galerisë dhe në çdo vend të mjedisit rrotull, ku, sipas mendimit të tij, mund të 
vendosej ndonjë aparat regjistrimi për zërin. Si u sigurua mirë, ai u ul në stolin e 
drunjtë, ndezi një cigare, i dha edhe Diksit një (veprim ky që u paraprinte shpesh 
bisedave të tij serioze ) e mandej filloi të sqaronte: 

— Pikërisht tani, kur unë mendoja se gjithçka do të mbulohej gradualisht 
nga harresa, ndodhi e kundërta. Personi që më thirri kur po shkonim bashkë në 
dhomën e fjetjes për të pushuar, pasi u afrua, më tha: 

— Hamit, a mund të ndez pak cigaren? 

«Kur unë i zgjata cigaren që të ndizte të tijën, të cilën e kishte në buzë, ai 
shpalosi paksa njërën anë të jakës së xhaketës, ku shquante emblema e DSJsë. 
Pastaj më pyeti i buzëqeshur: 

— Si je me shëndet, Shkëmbil 

«Ai po më fliste kështu me pseudonimin që unë kam përdorur gjatë 
kryerjes së shumicës së misioneve si detektiv. U trondita shumë, por nuk lëviza 
prej vendit. Pasi ndezi cigaren (natyrisht për të justifikuar thirrjen time), ai 
vazhdoi pa e fikur buzëqeshjen e shtirë: 

— Sot e tutje unë do të shërbej si ndërlidhësi yt sekret me DSJnë. Qendra 
më ka autorizuar të të njoftoj, se je urgjentisht i thirrur për tu riaktivizuar në 
detyrën e detektivit. Kaq për sot, vetëm sinjalizimi. Nesër do të bisedojmë gjatë 
e gjerë dhe do të më japësh përgjigje për ofertën. Ndërkohë dua të të kujtoj se 
biseda që po zhvillojmë është duke u incizuar. 

«Tek vështroja atë fytyrë-maske, tek dëgjoja zërin e tij të më fliste për 
"riaktivizim", po më bëhej të bërtisja me të madhe dhe të lajmëroja gjithë të 
burgosurit, se bashkë me ta hante e flinte një oficer sigurimi i maskuar. Ndërkaq 
e mblodha veten dhe e pyeta: 

— A e di ndonjë oficer i komandës se kush je ti në të vërtet? 




— Vetëm njëri. Për sot nuk duhet ta zgjasim më. Nesër brigada juaj shkon 
përsëi mbasdite në punë. Pas leximit kolektiv të shtypit, në orën 11 do të 
takohemi në dhomën ku fle brigada e ndërtimit. Paradite ata janë në punë dhe 
dhoma e tyre është bosh. Nesër kam shumë gjëra për të të thënë dhe besoj se do 
të merremi vesh bashkë. Mirëupafshim nesër në orën 11. 

«Ai u largua serbes-serbes, si të ishte ndonjë shok i vjetër burgu. Ndërsa 
unë mbeta edhe disa çaste pa lëvizur prej vendit. Pastaj, me këmbët që i tërhiqja 
zvarrë, erdha e u shtriva në dhomë. Ishte ndofta hera e parë që më erdhi aq keq 
për veten time. Ç'fat i zi! mendoja. Kur unë përpiqesha të të kujtoja sa më rrallë 
(se ti nuk harroesh dot kurrë, moj e kaluar torturuese!), gjithçka po nis nga e 
para. Ky paska qenë vërtet një mallëkim. 

Kur pushoi së foluri, Meli po merrte frymë me zor. 

BASHKË NË MINIERËN E NXEHTË DHE NË LUFTËN E FTOHTË 

“Meqë nuk mbetej rrugë tjetër, ai zgjodhi 
këtëformë heroizmi: të qëndronte besnik 

M. Burbun 

Ngjarja e tronditi Diksin. Papritmas ai e pa veten në qendër të një cikloni, 
pasojat e të cilit nuk mund të parashikoheshin. Natyrisht, zgjidhja më e qetë e 
situatës së komplikuar vrullshëm do të ishte pranimi i ofertës së DSJ prej Melit 
dhe dalja e tij nga burgu. Vetëm kjo mbyllje kapitulli do të shmangte rrezikun që 
kanoste drejtpërdrejt Melin dhe tërthorazi Diksin. Mirëpo kjo mbetej një e drejtë 
ekskluzive e Melit: i takonte atij të vendoste për të ardhmen e vet. Diksi mund 
t’i bënte vetëm ndonjë sugjerim të kujdesshëm. Përndryshe Meli kishte të drejtë 
të dyshonte në qëndrimin e Diksit, për të mbajtur të njëjtat marrëdhënie me të 
edhe pas acarimit të mundshëm të komunikimit të tërthortë të ish-detektivit me 
DSJnë. Kjo ishte një thikë me dy presa, mbasi distancimin e Diksit prej tij, në 
rast refuzimi të ofertës së re të DSJsë, Meli kishte të drejtë ta interpretonte edhe 
si një kërcënim të tërthortë për të ardhmen e tij. Ai mund të mendonte se, në rast 
rreziku eventual, Diksi do ta përdorte ndoshta sekretin e tij të rëndësishëm si 
varkë shpëtimi. 

Në ato rrethana sa komplekse aq edhe delikate, Diksi ishte i detyruar të 
merrte një vendim të qartë e të prerë, të cilin duhej t’ia bënte të ditur pa asnjë 
rezervë bashkëvuajtësit, që i kishte besuar jetën e tij. Ndërkohë ai e kuptonte 
mirë se nga anonte balanca e gjykimit të Melit. Në rast se ky do të kishte qenë i 
prirur për ta pranuar ofertën e DSJsë për rifillimin e detyrës së detektivit, këtë 
gjë do ta kishte bërë qysh ditën e arrestimit në Berat. Ose gjatë torturave të rënda 
në kuadër të hetuesisë speciale. Ose gjatë afatit dyvjeçar që i kishin lënë për tu 
menduar. Tekefundit do ta kishte pranuar edhe tani që DSJ i trokiti në portën e 
kampit të Qafë-Barit dhe ndërlidhësi i saj priste përgjigje prej tij. Pse do ta vinte 
në dijeni Diksin për kontaktin me ndërlidhësi sekret në kamp, nëse Meli kishte 
ndërmend ta pranonte ofertën e fundit të DSJsë? 

Aktualisht Diksi ndodhej para një alternative të qartë: ose aleat deri në 
vdekje me Melin që i besoi aq shumë, ose të përgjunjej prej përmasave të 
rrezikut e ta komplikonte më keq situatën, mbasi ish-detektivi me përvojë kishte 
të drejtë ta shikonte me dyshim personin, që i kishte besuar sekretin. Pra, nëse 
në rastin e parë i rrezikohej vetëm jeta, në rastin e dytë rreziku i jetës nuk 
pakësohej fare, përkundrazi, veçse do të mbartte edhe thyerjen morale, 
injorimin. 

Diksi ishte 36 vjeç dhe qyshse kishte njohur veten ai kishte pranuar të hiqte 
të zitë e ullirit, për hir të dinjitetit. Mjaft të deklasuar si ai e kishin gjetur fjalën 
me Sigurimin dhe flirtonin me të për një jetesë të pështirë. Ai vetë kishte pasur 
gjithmonë neveri prej pazarllëqeve, që e shndërronin personalitetin e njeriut në 




një leckë wc-je të Sigurimit. Prandaj ai nuk ia lejonte vetes kurrë të manifestonte 
lëkundjen më të vogël në këto kryqëzime të udhëve të fatit. Aq më tepër që 
Diksi e kishte tashmë të qartë se agjenti i DSJsë me maskë të burgosuri - 
ndërlidhësi sekret - i kishte studjuar me imtësi marrëdhëniet e Melit me të 
burgosurit e tjerë dhe i kishte transmetuar relacione të posaçme qendrës për 
gjithçka. Pothuajse gjithë kohën e lirë në kamp Meli e Diksi e kalonin së bashku, 
qysh prej rrëfimit të ish-detektivit. Në rast se Meli, sipas të gjitha gjasave, do ta 
refuzonte përsëri ofertën e DSJsë dhe Diksi do të shkëputej prej tij, ndërlidhësi 
do t’ia transmetonte këtë menjëherë DSJsë. Pse kjo ndarje e papritur midis 
këtyre dy bashkëvuajtësve, pikërisht në një moment të tillë? Ky do të ishte një 
tjetër ekspozim ndaj rrezikut. 

Nga ana tjetër, a kishte kompensim më të mirë për 36 vjetët e skëterrshëm 
të jetës së Diksit, i cili e kishte kaluar fëmijërinë në internim dhe po thinjej në 
burg ku i duhej të vuante edhe nëntë vjet akoma, sesa lufta kundër diktaturës 
vrastare? Të ndihmonte për ta privuar DSJnë prej detektivit të saj më të mirë, 
nuk ishte një arritje e vogël për Diksin nga pozicioni i të burgosurit politik. 

* 

Mbasi i kishte përshkruar detajet sfilitëse të dialogut të tij me ndërlidhësin 
sekret të DSJsë, Meli e kishte fiksuar shikimin mbi fytyrën e Diksit. Kuptohej që 
ai po priste me ankth reagimin e bashkëvuajtësit, që e njihte tashmë me hollësi 
të kaluarën e ish-detektivit. Diksi buzëqeshi para se t’i përgjigjej: 

— As që bëhet fjalë se unë mund të ndryshoj qëndrim ndaj teje, Hamit, prej 
rrethanave të reja që u krijuan. Ti ma besove sekretin tënd jetik, pa e parashikuar 
një zhvillim të tillë të ngjarjeve. Unë të falënderoj për këtë dhe të jap fjalën se 
do të jemi bashkë deri në fund të kësaj furtune që sapo ka nisur. Veç dëshiroj që, 
sot e tutje, ti ta kontrollosh më mirë veten në koniukturat e reja që do të krijohen 
në mënyrë të paevitueshme. Qoftë edhe për sedër profesionale, ti nuk duhet t’iu 
japësh rast me fjalorin tënd të shthurur spiunëve të burgut, që të përfitojnë prej 
pakujdesive të tua për të ulur dënimin e tyre duke dëmtuar ty. 

— Si çdo njeri, edhe unë kam dobësitë e mia, Sazan. Por situata tashmë ka 
ndryshar kryekëput; të njëjtën gjë do të bëj edhe unë. 

— E ke vendosur përfundimisht për ta refuzuar ofertën e re të DSJsë? 

— Profesioni i detektivit më ka mësuar të mos lë asgjë pezull në jetë, mbasi 
qëndrimet e lëkundura sjellin gjithmonë pasoja të padëshirueshme. Torturat në 
hetuesinë speciale, mbasi i kisha shërbyer gjashtë vjet në frontet e luftës së 
heshtur diktaturës, persekutimi që po i bëjnë familjes sime duke i ndërprerë edhe 
korrespondencën me mua dhe situata e tmerrshme e kampeve të punës, që po i 
shikoj me sytë e mi, ma kanë forcuar bindjen, se kundërshtimi i rikthimit në 
detyrën e detektivit është një prej vendimeve më të drejta që kam marrë në jetë. 
Aq më tepër që unë nuk do të jem më i vetëm në luftën e pabarabartë që na pret. 
Më fal, miku im, që po të implikoj në një çështje të vështirë, e cila mund të të 



kushtojë jetën. Ti ke vuajtur shumë dhe më vjen keq që ngjarjet rrodhën kështu. 
Por edhe e kaluara ime është e dhimbshme. Në këtë situatë kërcënuese le të 
luftojmë së bashku kundër armikut tonë të përbashkët! 

Dy shokët besnikë i shtrënguan dorën njëri-tjetrit. 




XIX 


PËRBALLË NDËRLIDHËSIT SEKRET 

u Për të dalë mirë nga një bashkëbisedim 
duhet admiruar pak, dëgjuar shumë, nuk bën 
të pretendosh se je mendjehollë, por ta tregosh 
atë tek të tjerët me sa të mundesh .” 

B. Franklin 

Të nesërmen Meli hyri në dhomën e caktuar disa minuta më herët. Pas pak 
atje shkoi ndërlidhësi. Pas përshëndetjes së rastit, Meli i hodhi një sy trupit 
mesatar, por të lidhur mirë të “lajmëtarit të furtunës” dhe i tha: 

— Me shëndet qenke goxha mirë. 

— Se ushqehem mirë - u përgjigj tjetri duke qeshur. - Ti e di që dietat i 
kemi të larta. Apo kujton se mbahem me gjellën e kazanit të kampit? 

— Prej sa kohësh je “i burgosur”? 

— Afërsisht, nëntë vjet. 

Ai i zgjati Melit paketën me filtër. Ky nuk e mori cigaren. Ndërlidhësi e 
ndezi për vete me një çakmak të bukur. 

I burgosuri ndezi një cigare nga paketa e tij dhe thumboi bashkëbiseduesin: 

— Paske çakmak me gaz sot, nuk ke nevojë për ndihmën time të ndezësh 
cigaren. 

— Sot ka nevojë shteti për ndihmën tënde, Hamit. Urdhëro lexoje këtë 

letër. 

Ai i zgjati Melit një rryp të gjatë letre speciale mjaft të hollë, të mbështjellë 
në formën e një cilindri të vogël. 

Ish-detektivi e shtjelloi letrën dhe lexoi: 

Për interesa të larta shtetërore, ju ofrohet prej DSJsë një detyrë e rangut të 
parë në kuadrin e një misioni me rëndësi të posaçme, i koduar “Misioni i 
Madh ”. Për riaftësimin tuajfizik e profesional do të merren këto masa: 

Do të kuroheni gjashtë deri në tetë muaj në një nga klinikat më të mira të 
botës. Koha e vuajtjes së hetuesisë dhe burgut do tju kompensohen në të holla 
me dhjetëfishin e rrogës që keni pasur si detektiv i Sigurimit të Jashtëm të 
Shtetit. Shuma arrin shifrën 740 mijë lekë (të reja) dhe do ti jepet në dorë nënës 
suaj. Të gjithë të afërmit tuaj (vëllezer e motra familjarisht) do të grupohen në 
Tiranë, duke u sistemuar në punë të përshtatshme. 

Ju do të merrni kontakt me specialistë të aftë, për të rifreskuar dhe 
riaftësuar reflekset tuaja të mirënjohura profesionale. Në qoftë se do të keni 
ndonjë kërkesë apo dëshirë, plotësimi i së cilës varet prej nesh, nuk do të na 
mungojë aspak vullneti që tjua realizojmë. E njëjta gatishmëri duhet tju 
karakterizojë edhe ju në përgjigje të ofertës sonë. 

Mospranimi ju ngarkon me përgjegjësi të rëndë. 

Për Komitetin Qenclror të PPSH 



Nexhmije Hoxha 


Kur mbaroi së lexuari letrës, Meli e pyeti ndërlidhësi me një ton habie: 

— Ç’lidhje ka drejtoresha e Institutit të studimeve marksiste-leniniste, që 
firmos këtë letër, me shërbimin sekret shqiptar? 

— Nuk mud t’i përgjigjem kësaj pyetjeje. Atë do t’ua përcjell shefave në 
Tiranë, të cilët mund të më autorizojnë për përgjigjen. Tani hidhi një sy kësaj 
fotografie. 

Megjithëse Meli i kishte vënë detyrë vetes që të mos shprehte asnjë lloj 
ndjenje në bashkëbisedim me ndërlidhësin, pamja e fotografisë e tronditi. Ky 
sukses i parashikuar bëri që ndërlidhësit t’i qeshte nuri. 

Në fotografi paraqitej vëllai i arratisur i Hamitit, Dari Meli, me pranga në 
duar, dalë para godinës së DSJsë. Megjithëse ishte i prangosur, Dariu qeshte. 
Kjo tregonte se fotografia ishte përgatitur enkas për ish-detektivin e burgosur. 

Pas triumfit të çastit, ndërlidhësi e pa të arsyeshme të bënte sqarimet e 
nevojshme: 

— Yt vëlla është vënë në shërbim të DSJsë. Aktualisht nuk ndodhet në 
Tiranë. Shefat mendojnë se ai po punon mirë. Para se të më kthesh përgjigjen që 
duhet t’i transmetoj qendrës lidhur me ofertën e saj, puna e kërkon që ti të 
mendosh edhe për fatin e mëtejshëm të vëllait më të ri nga ti. Unë kam këtu disa 
hape të posaçme, të cilat e ngrejnë temperaturën deri në dyzet gradë celsius. Po 
të pish një prej tyre tani, pas një ore ne do të jemi duke udhëtuar bashkë për në 
spital, pra, për në DSJ. 

— Një veprim i tillë është i pamundur për mua. Unë jam më tepër i sëmurë 
nga sa mendon qendra. Nuk ka kurim mjekësor që mund të më rikthejë qetësinë 
nervore dhe reflekset e mia të dikurshme profesionale. 

— Kjo është arsyeja e refuzimit të ofertës? 

— Të duket e pamjaftueshme? 

— E mjaftueshme, natyrisht, por e evitueshme. Për riaftësimin tënd 
shëndetësor e profesional do të firmosin profesorë të mjekësisë më të zhvilluar 
bashkëkohore. 

— Nuk ka profesor mjekësie që të firmosë sinqerisht për rimëkëmbjen e 
shëndetit tim të shkatërruar. Veshka ime e djathtë është e dëmtuar dhe unë urinoj 
gjak shpesh. Sistemin nervor e kam të acaruar tej mase. Krizat e zemrës më janë 
bërë kronike. Në gjumin e shqetësuar që bëj, unë flas përçart dhe pa dashje 
dekonspiroj vetveten. Qendra flet përkundruall, pa e njohur nga afër gjendjen 
time shëndetësore. 

— Jo, s’është ashtu, Hamit, gabohesh. Ndryshe nga ç’mendon ti, ne kemi 
kohë që të vëzhgojmë. Unë kam qenë edhe në kampin e Ballshit për gjashtë 
muaj që ti qëndrove atje. Edhe këtu bashkë kemi ardhur. Po të duash, mund të të 
them edhe numrin e vagonave që ke manovruar deri sot në planin e pjerrët. 

— Një vëzhgim i sipërfaqshëm nuk i konstaton dot anomalitë e mia 
nervore dhe organike. 



— Detyra ime është që të të sqaroj ofertën dhe udhëzimet e qendrës, jo të 
ushtroj trysni psikologjike mbi ty, Hamit. Përfundimisht ti do të vendosësh vetë 
për përgjigjen që unë duhet t’i transmetoj qendrës. Veç duhet të mbash parasysh 
faktin, se refuzimi kategorik nuk do të kalojë pa pasoja për ty. 

— Pasojat mund të jenë edhe më të rënda, në qoftë se paaftësia ime bëhet 
shkak për dështimin e Misionit të Madh. 

— Qendra më ka udhëzuar gjithashtu të të njoftoj, se duhet të pranosh të 
futesh në ndonjë punë të përshtatshme këtu në kamp. P. sh. të peshosh ushqimet 
e furnizimit ditor të kuzhinës së kampit. Ky është vend pune pa telashe dhe nuk 
ke të bësh fare me të burgosurit e shumtë. Kjo mund të ndikojë edhe në 
përmirësimin e gjendjes tënde shëndetësore. 

— Faleminderit për interesimin, por unë nuk dua punë më të mirë nga ajo 
që po bëj. 

— Jo, në minierë ti nuk do të hysh më; ky është vendim i qendrës. Nejse, 
këtu jemi e do të flasim përsëri bashkë. Ke gjë për të thënë nga ana jote? 

— Po. Pavarësisht se ne do të vazhdojmë të jemi të dy në të njëjtin kamp, 
dëshiroj të mos më shqetësosh, me përjashtim të rasteve kur do ta rekomandojë 
qendra diçka të tillë. 

— Pse kjo? pyeti i habitur ndërlidhësi, duke ndezur një cigare tjetër. 

Meqenëse Meli nuk iu përgjigj fare kësaj pyetjeje, që nuk kishte lidhje me 
thelbin e çështjes, ndërlidhësi i tha: 

— Në rast se nuk ke gjë tjetër për të shtuar, mund të largohesh. Bashkë do 
të kontaktojmë vetëm me rekomandim të DSJsë. 

Duke thënë këto fjalë, ai u shtri mbi dyshekun ku ishte ulur. 

Meli doli pa e përshëndetur. Duke konstatuar se punët po i merrnin 
rrokullimën, veshët i gumëzhinin e shikimin nuk e kishte të qartë si gjithmonë. 





XX 


PIKËNISJA E SFIDËS SË MADHE 

“Të dish të besosh është një cilësi shumë 
e rrallë, që tregon një mprehtësi të ngritur 
mbi nivelin e së përgjithshmes .” 

P. dë Gondf 

Të nesërmen, më 1 tetor 1983, Meli u përjashtua nga puna në minierë sipas 
organikës së re mujore. Të njëjtën ditë, tetëdhjetë të burgosur të kampit të Spaçit 
u transferuan në atë të Qafë-Barit. Dy autobuza plot me të burgosur duarlidhur 
ishin vënë në mes nga dy makina me ushtarë të armatosur, policë e qena 
ndjekjeje. Ata arritën në kampin e Qafë-Barit rreth orës dy pasdite. 

Qysh atë ditë u bë shpërndarja e tyre nëpër brigada pune me turne. Shumë 
prej këtyre të burgosurve kishin qenë me raport mjekësor, të paaftë për punë 
nëntokësore. Mirëpo numri fillestar i të burgosurve që punonin në minierën e 
Qafë-Barit ishte zvogëluar dukshëm, ngaqë shumë prej tyre ishin sëmurur si 
pasojë e kushteve të rënda të minierës. 

Në këto rrethana, duke mos pasur rezerva forcash të tjera (arrestimet nga 
jeta e lirë ishin kufizuar disi) Drejtoria e Kampe-Burgjeve dërgoi në kampin e 
Spaçit një komision “mjeko-ligjor” të përbërë kryesisht prej hetuesish. Këta 
konstatuan se shumica e të burgosurve të Spaçit, deri atëherë të pajisur me raport 
paaftësie për punë nëntokësore, ishin përmirësuar nga ana shëndetësore. Pasi ua 
hoqën raportet mjekësore, i dërguan në minierën e Qafë-Barit, ku shëndeti i tyre 
do të merrte goditjen fatale. 

Ditën tjetër, më 2 tetor, kartelisti i kampit të Qafë-Barit e thirri Melin në 
zyrë. Duke qenë vetëm për vetëm me ish-detektivin, ai hyri drejt në temë: 

— Jam oficer i DSJsë. Kam urdhër të të sistemoj në atë vend pune që do të 
të pëlqente, prej këtyre që kemi brenda kampit. 

— Ju faleminderit, nuk dëshiroj asnjë lloj pune të ofruar me porosi nga lart. 
Meqenëse keni vendosur të mos më lejoni të hyj më në minierë, të paktën më 
caktoni të punoj në brigadën e ndëritmit, thjesht si punëtor. 

— Pse thjeshtë si punëtor? ia ktheu kartelisti i habitur. - Ti je teknik 
ndërtimi i diplomaur. Kjo është e regjistruar edhe në kartelën tënde personale; 
besoj se ti e di këtë. 

— Sigurisht që e di, por unë ndihem më mirë punëtor krahu, sesa të 
merrem me drejtimin e punimeve. Siç e dini, vuaj nga nervat dhe mund të mos 
sillem si duhet me bashkëvuajtësit e mi. 

— Si të duash. Jam gjithashu i autorizuar të të them, se për çdo problem që 
mund të të lindë, duhet të kërkosh menjëherë takim me mua. Në rast se do të 
ndërrosh mendje përsa i përket çështjes së punës, unë jam gati që të të sistemoj 
në çdo kohë atje ku do të dëshirosh. 




— Faleminderit, por nuk besoj se do të ndërroj mendje ndonjëherë, - ia 
ktheu Meli, duke u mëshuar fjalëve të fundit. 

Për të zgjidhur problemin e strehimit të të burgosurve që do të vinin prej 
kampit të Spaçit, mbi tarracën e depove dhe të bibliotekës së kampit të 
Qafë-Barit u ndërtua urgjentisht një kapanon prej dërrase rreth 25 m i gjatë e 6 
m i gjerë. Këtij kapanoni të drunjtë të burgosurit i ngjitën nofkën maune. 

Me sistemimin e ri të brigadave, pas përjashtimit nga nëntoka Melin e çuan 
për të fjetur pikërisht në maune. Ai nuk ishte më në njëjtën dhomë me Diksin. 
Tani Meli takohej me shokun e tij vetëm në oborr, kur ai kthehej nga puna 

Atë 2 tetor 1983 Sazani punonte turni i parë në minierë. Kur u kthye 
pasdite në kamp, Meli i doli përpara: 

— Me të ngrënë bukë, të pres të vish lart tek sheshi, ku pimë kafenë. Atje 
do të më gjesh. 

Ndryshe nga herët e tjera, Diksi hëngri bukë me të shpejtë dhe shkoi ku e 
priste shoku. 

Besnik i rregullit të tij të përhershëm në prag të bisedave serioze, Meli i dha 
atij një cigare, ia ndezi (vetë e kishte të ndezur) dhe mandej nisi të fliste pak i 
impresionuar. Në të vërtet ajo ç’ka i kishte ndodhur do të justifikonte edhe 
emocione akoma më forta. 


* 

Në orën nëntë Meli kishte shkuar të pinte kafen e mëngjesit tek një kënd i 
sheshit sipër kampit, si zakonisht. Ndërsa ai po merrej me përgatitjen e kafesë, 
njëri prej të burgosurve të ardhur të djeshmen prej Spaçit, i cili qëndronte tek 
cepi i banjave përkarshi, filloi t’i bënte një sërë shenjash të pakuptueshme. 
Meqenëse Meli nuk po kuptonte asgjë, i kishte hequr sytë prej andej dhe ishte 
përqendruar sërish tek xhezveja. 

Pas disa minutash, i njëjti person kishte shkuar e ishte ulur mbi një gur, 
dy-tri metra tej vendit ku rrinte Meli. Rrotull tyre nuk kishte pasur të burgosur të 
tjerë. Ndonëse Meli e kishte kuptuar se ardhja e atij të panjohuri aty nuk ishte e 
rastësishme, ai ishte treguar indiferent në pamje dhe bënte sikur s’e vinte re 
praninë e atij. Disa çaste pasi ishte ulur mbi gur, i panjohuri e kishte thyer 
heshtjen, duke folur me kokën ulur: 

— Hamiti që ke qenë je, apo ke ndryshuar? 

— Ai që kam qenë jam. Edhe ndonjë ndryshim të mundshëm e kam bërë 
vetëm për mirë. Po ti kush je? 

— Një ish-shoku yt i profesionit, Guri Streto. Më mban mend apo jo? 

— Sikur jemi ndarë dje. 

— Po fytyrën ma mban mend mirë? 

— Sigurisht. Ti ishe djali më i hijshëm i kursit dhe është e lehtë ta mbash 
mend fytyrën e një shoku të bukur. A ke ndonjë fotografi me vete të shmallohem 
me Gurin pa maskë? 



— Sot jo, por do ta kem parasysh për të ardhmen. Fizikisht të paskan 
shkrirë fare - kishte ndërruar temë Streto. - Megjithatë lëkura jote u duhet 
akoma dhe po interesohen posaçërisht për të tani. 

— Guri, ndofta përveç ty mund të ketë edhe ndonjë tjetër të DSJsë këtu, 
për të cilin ti s’di gjë dhe duke na parë bashkë... 

— Mos u shqetëso për këtë çështje, Hamit. Unë e di që këtu ndodhet edhe 
ndërlidhësi yt me qendrën, përveç ndonjë tjetri. Por mua më kanë caktuar 
drejtues të veprimeve të këtushme dhe më kanë udhëzuar të të vëzhgoj 
personalisht nga sa më afër, për të konstatuar gjendjen tënde nervore. E 
rëndësishme është që të mos dëgjojë askush se çfarë diskutojmë bashkë. 

Ata flisnin pa e shikuar njëri-tjetrin në sy. Streto bënte sikur lexonte një 
gazetë të hapur që mbante në dorë, ndërsa Meli pinte kafenë me fytyrë të kthyer 
anash. 

Pas një heshtjeje të shkurtër, Streto kishte vazhduar: 

— Mund të mos isha nxituar për tu takuar qysh sot me ty, por dëshiroja të 
të bëja të ditur sa më parë një të vërtetë që më rëndon në ndërgjegje, pavarësisht 
se nuk jam fajtor për të. Vëllanë tënd të arratisur, Dariun, e kemi sjellë në 
Shqipëri unë me tre shokë të tjerë. Ti e di mirë, Hamit, se ata që na urdhërojnë 
kanë në dorë fatin tonë e të familjeve tona. Në këto rrethana detyrohemi të 
bëjmë edhe diçka që nuk e dëshirojmë. Me ndonjë tjetër do ta kisha më të 
vështirë që të kuptohesha siç duhet për një problem të tillë, por ti i ke provuar 
vetë këto gjëra. Rëndësi ka që Dariu tani është shumë mirë me shëdet dhe ka 
filluar të mësohet me kushtet e reja të jetës e të punës. 

— Ku e “psonisët” qafirin? 

— Në Stamboll. Në një hotel ku kishte zënë dhomë Dariu, zumë edhe ne. 
Përgjonim me kujdes çdo lëvizje të tij. Kur ai shkoi të bënte banjë, njëri prej 
shokëve të mi hyri në dhomën e tij dhe i ndërroi një cigare në paketen që kishte 
në xhep, me një tjetër të po atij lloji të paisur me bar gjumi. Pas banjës, Dariu 
doli në qytet. Ne e ndiqnim me vëmendje, sepse nga çasti në çast ai mund të 
pinte cigaren tonë dhe ngelej në rrugë. Pas rreth dy orësh, ai u kthye përsëri në 
hotel. Ne gjithmonë pas tij. Në mëngjes pritëm të çohej nga gjumi, por më kot. E 
kuptuam që cigarja e kishte bërë punën e saj. Pasi kaloi ora tetë e gjysmë, u 
futëm në dhomën e tij. Ishte endë “në gjumë”. Dy prej nesh e morën për 
krahësh, sikur e kishim ndonjë shok të sëmurë. Në rrugë priste furgoni i 
posaçëm. Për kureshtje shikuam paketën e tij. I kishin mbetur vetëm dy cigare. 
Pra, cigaren tonë e kishte pirë ndër të fundit. 

«Si e sollëm në Tiranë, e shikoja rrallë; vetëm kur e çonin ose e sillnin prej 
hetuesisë. Ishte shumë i tronditur e i hutuar, dyllë i verdhë në fytyrë. Kur pranoi 
të bashkëpunonte me DSJnë, u la i lirë. Atëherë e afruam pranë dhe u përpoqëm 
ta qetësonim e ta ndihmonim. Tani është mjaft mirë me shëndet e me punë. 

— E ku merr vesh ai nga punët tuaja! 

— Pse, çfarë mendon ti se i kërkojnë të bëjë Dariut? Ti e kupton që ai 
mbahet peng për ty. Atje ku punon ka shokë të mirë e është i qetë. 





— Le të jetë si të dojë, vetë e ka fajin. Unë e bëra timen, e nxora jashtë 
shtetit. Nuk diti të përfitonte, i bëftë mirë buka e Tiranës tani. Asgjë nuk më 
mbetet merak. Edhe ti nuk duhet ta ndiesh veten aspak fajtor për atë që ndodhi. 
E njoh mirë pozicionin tuaj, se e kam provuar vetë. Veç, harrova të të pyes: kur 
e keni sjellë në Tiranë? 

— Nga fundi i shkurtit. 

— Neise, le të kthehemi në temën e duhur. Kush është tani drejtor i 
DSJsë?. 

— Dofeni, siç i thonë francezët djalit të madh të mbretit. Por mos mendo se 
është ai djali me pamje çupline, që ke njohur ti dikur. Ka ndryshuar shumë. E pi 
duhanin dhe alkoolin më tepër nga unë. Tani e ka kuptuar që pushteti i babait 
qëndron mbi krime. 

— Drejtori i mëparshëm, Mehmet Xhafa, ku gjendet? 

— Zoti e di nëse gjendet a s'gjendet më. E gjithë elita drejtuese e DSJsë 
është e re. 

— Po instruktori anglez, që na thoshnin se ishte rob lufte, akoma atje 
gjendet? 

— Jo, edhe ai ka avulluar; pa nam, pa nishan. 

— Po shefi i madh që pezulloi mua nga detyra, Kobra, siç e thërrisnim 
midis nesh, nga bëhet? As televizioni e as shtypi nuk po ia përmendin më emrin. 

— Kjo është pyetja më e vështirë për mua. Emri i tij konsiderohet tabu në 
DSJ, Hamit. Në radhët e shërbimit sekret qarkullon një pëshpëritje, se e kanë 
arrestuar. Por kjo i ngjan më tepër propagandës që synon të shpërndajë nën zë 
vetë Sigurimi për çështje të veçanta me qëllim të caktuar. Një ditë në DSJ na 
shfaqën disa sekuenca filmike të gjoja hetuesisë së Kobrës. Por ne e kemi njohur 
nga afër për një kohë të gjatë dhe si profesionistë të këtyre punëve nuk 
gënjehemi dot lehtë. 

— Ishte ndonjë sozi e Kobrësl 

— Pa dyshim. Nga ana tjetër, thuhej se familja e tij ishte e internuar në 
Kurbnesh. Unë e kam verifikuar personalisht fallsitetin e këtyre thashethemeve, 
duke kontrolluar jo vetëm listën e familjeve të internuara në Kurbnesh dhe në 
qendra të tjera, por i kam kontrolluar edhe në terren ato. 

— Si mendon se qëndron e vërteta? 

— Çështja Kobra është shumë e turbullt, Hamit. Një pasdite isha duke 
pritur Dofenin para selisë së Komitetit Qendror të PPSH. Për çudi, vetura e 
Dofenit ishte e treta ndër tri veturat që ndaluan njëherësh pranë vendit ku po 
prisja unë. Prej veturës së parë zbriti një person me duar lidhur pas shpine e me 
kasketë në kokë, të cilin e kishin kapur për krahu dy oficera. Prej veturës së dytë 
zbritën katër persona, të cilët shoqëruan tre të parët. Dofeni u afrua pranë meje e 
më pëshpëriti: «1 arrestuari është Kobra. Pas pak ai do të ketë një ballafaqim të 
fortë në selinë e Komitetit Qendror.» Pas këtyre fjalëve të Dofenit e kuptova pse 
ma kishte fiksuar takimin në atë vend e në atë orë. 

— Po gjendja në përgjithësi si është në DSJ? 



— Ndërkohë që në mensën e DSJsë shampanja është me bollëk, në pazarin 
e Tiranës mezi gjendet edhe preshi. Kohët e fundit është bërë një mobilizim i 
përgjithshëm i detektivëve. Bile janë thirrur edhe kuadro që kishin vite në 
pension. Po vazhdojnë përgatitje intensive për një mision të veçantë, me sa 
duket, shumë i rëndësishëm. Misioni i Madh e kanë koduar. Palestrat ushtojnë 
ditë e natë prej zërave të instruktorëve e të detektivëve. 

— Sipas mendimit tuaj, për çfarë misioni bëhet fjalë? 

— Vështirë të gjendet me hamendje. Një ditë guxova ta pyesja Dofenin, 
nëse do të isha edhe unë pjesëtar i atij misioni. Ai m'u përgjigj prerë: «Patjetër, 
Guri. Këtë herë ne do të aktivizojmë gjithë potencialin tonë për realizimin me 
sukses të Misionit të Madh. Këtë mision do ta kryesojë Hamit Meli dhe vetëm 
Hamit Meli» 

— Janë mësuar ata t’i bëjnë llogaritë pa hanxhin dhe t’iu dalin sipas kutit të 
tyre. Por kësaj here nuk besoj se do t'iu eci. Unë jo vetëm që s’do ta kryesoj atë 
mision, por as nuk do të pranoj kurrë të kthehem përsëri në DSJ. Le të bëjnë ç’të 
duan. 

— Që të vendosësh përfundimisht kështu, duhet të mendosh patjetër edhe 
kundërmasat e tyre ekstreme. Deri në ç’pikë je përgatitur shpirtërisht për të 
përballuar trysninë e DSJsë? 

— Deri në vdekje. Unë e di që ata nuk kanë asnjë arsye pse të ma kursejnë 
jetën, ashtu sikundër unë nuk kam asnjë arsye pse të pranoj të rikthehem atje. 
Ata më sakatuan e më poshtëruan sa mundën në hetuesi, po më marrin shpirtin 
në burg e po ma çmendin familjen me lloj-lloj makinacionesh të natyrës më 
cinike. Dhe të gjitha këto, pasi babai im luftoi e vdiq për këtë regjim, ndërsa unë 
vetë jam përgjakur qysh në moshën njëzet e dy vjeç për interesat e tyre vulgare, 
duke hequr një të tretën e stomakut për shkak të plagosjes në tokë të huaj. Jo, jo, 
unë çdo goditje nga ana e tyre do ta mirëpres i vendosur, por “ledhatimin” që 
duan të më bëjnë e neveris deri në fund, pa mëdyshje. 

— Punët e tua ti i di vetë më mirë se kushdo, Hamit, se je i zoti i hallit. Veç 
dua të të paralajmëroj për diçka: do të të duhet shumë punë, për t’iu shmangur 
rrezikut të kurtheve, para se çështja të arrijë në një vendim arbitrar nga lart. Do 
të jesh objekt vëzhgimi i informatorëve të specializuar të DSJsë që do të 
veprojnë në kamp, ndërkohë që gjithë spiunëve të burgosur, të cilët kanë 
sadopak lidhje me ty, do t’iu kërkohet të zhbirojnë gjithçka të mundshme rreth 
teje. Sidoqoftë vetëm nuk do të jeshë - shtoi Streto, duke e shikuar për herë të 
parë Melin në sy. 

— Normalisht një person në gjendjen time të pashpresë do ta mirëpriste 
ndihmën e ish-shokëve të armëve - ia ktheu ish-detektivi. - Por unë nuk mund 
t’ia lejoj vetes kurrë që të rrezikoj shokët e mi, për të shpëtuar lëkurën time. Të 
falënderoj përzemërsisht për besimin që po tregon ndaj meje. Jam i kënaqur që 
do të kemi rast për të biseduar përsëri bashkë. 

— Fjalët nuk sjellin zgjidhje situatash, Hamit... As ne nuk ndjehemi të 
sigurtë në DSJ. 




— I mbyturi nuk pyet prej të lagurit, Guri. Por e ndiej për detyrë morale e 
shpirtërore të të porosit që, në vendimet e tua të ardhshme, të mos ndikohesh 
fare prej merakut për fatin tim. Kjo do të ishte pa kuptim dhe pa dobi për ty dhe 
një brengë për mua. 

— Të kuptoj mirë, Hamit. Fati yt, i cili mund të ishte edhe i imi, është një 
arsye më tepër që u bashkangjitet arsyeve të shumta, të cilat po na përmendin 
nga letargjia. Janë rrethanat e reja që po krijohen në DSJ, të cilat na imponojnë 
një qëndrim të ri ndaj diktaturës. Përndryshe do të humbasim si sëpata pa bisht, 
siç thotë populli. Gjithsesi, këtu do të jemi dhe shpresoj se do të kuptohemi e do 
të sqarohemi edhe më mirë. Tani, mirëupafshim nesër! 

Mirëupafshim, Guri! 

RREZIKU I PËRBASHKËT NXIT BASHKIMIN 

“Të revoltohesh kundër tiranisë do të 
thotë t ’i bindesh Zotit .” 

T. Xheferson 

Të nesërmen Meli filloi punën me brigadën e ndërtimit. Punohej për 
zgjerimin e sheshit në anën e sipërme të godinës së kampit. Lëvizej dhë me 
lopata e me karroca dore. Meli punonte bashkë me një të burgosur tjetër. 
Ish-detektivi mbushte karrocën me dhë, kurse ai tjetri e derdhte disa metra më 
larg. 

Ata kishin rreth dy orë që po punonin, kur Streto nisi të shëtiste tutje-tëhu 
tek sheshi. Pasi bëri disa xhiro i vetëm, ai u afrua tek ata të dy dhe i përshëndeti. 
Kur karroca e dorës u mbush, ai i tha të burgosurit tjetër: 

— Ulu shlodhu pak, se do t'i bëj unë disa rrugë. Na edhe një cigare. 

Dhe i zgjati një paketë DS. 

I burgosuri e falënderoi, mori cigaren dhe shkoi e u ul mbi një dërrasë disa 
metra më tej. Ndërsa Meli po mbushte përsëri karrocën, Streto filloi bisedën me 
zë të ulët: 

— Vendimi i DSJsë për të të përgjuar ty në burg na befasoi. Asnjëri prej 
shokëve të kursit nuk pranoi ta merrte përsipër këtë mision. Ç'është e vërteta, 
Dofeni u tregua mjaft i matur dhe u përpoq të na bindte me arsyetim: 

— Unë e kam parasysh pozicionin tuaj të vështirë karshi ish-shokut të 
kursit e të profesionit, por synimi ynë është dhe do të mbetet riaktivizimi i Melit 
në shërbimin tonë sekret dhe jo komplikimi i mëtejshëm i fatkeqsisë së tij. Ju 
vetëm do të vëzhgoni gjendjen e tij të përgjithshme nervore, shpirtërore e 
psikologjike, mbasi këta tregues, që lidhen me aftësinë apo paaftësinë e tij 
aktuale për detyrën e detektivit, nuk i përcaktojmë dot nëpërmjet kontrolleve 
mjekësore disaminutëshe, që ne mund të improvizonim tek të burgosurit e atij 
kampi. Ndërsa ju do ta vëzhgoni Hamitin për një kohë të gjatë, ditën dhe natën. 
Ky është qëllimi i vërtetë i misionit. Edhe në qoftë se do t’iu udhëzojmë për të 
siguruar ndonjë material kompromentues për të (dekonspirim të së kaluarës së 
tij, apo propagandë kundër pushtetit), kjo do të na vlejë vetëm si mjet trysnie për 
t'i imponuar pranimin e ofertës sonë e jo për të rrezikuar atë. Ju duhet ta kuptoni 
kaq gjë: në qoftë se ne do të donim ta sakrifikonim Melin, nuk do të kishim 
aspak nevojë për ndihmën tuaj. Mospranimin e tij do ta cilësonim “dezertim nga 
detyra”, për të cilën shteti e ka shkolluar, dhe ligji do të bënte punën e tij pa 
ndihmën tuaj. 

«Pasi e shqyrtova gjerë e gjatë këtë çështje me ca shokë të mirë, vendosa që 
ta merrja vetë përsipër misionin e vëzhgimit tënd në burg. Mendoj se nuk kam 
vepruar gabim, Hamit, si thua? 






— Përkundrazi, ke vepruar shumë mirë. Do të kishte qenë gabim t’i linit 
rrugë të lirë ndonjë tjetri, i cili nuk do ta kishte aspak problem dëmtimin tim. Aq 
më tepër që po na krijohen mundësitë për të justifikuar diçka me punën tonë. 

— Pikërsiht ky ishte qëllimi i vërtetë i ardhjes sime këtu. Me shokët 
besnikë që diskutova - të gjithë janë të vendosur për gjithçka - e analizuam 
kështu problemin: duke denoncuar misionin tim tek ti, unë do të rrezikoja jetën, 
ndërsa ti do të ishe thjeshtë dëgjues, ashtu siç ndodhi në realitet. Për ty, si 
profesionist, kjo do të shërbente si një provë bindëse, se qëllimi i ardhjes sime 
këtu ishte i kundërt me qëllimin e atyre që më nisën me mision. Nga ana tjetër, 
gjithë dokumentacioni sekret që pasqyron të shkuarën dhe të tashmen tënde na u 
vu në dispozicion. Ne e njihnim hollësisht qëndrimin tënd të vendosur në hetuesi 
e në burg dhe nuk dyshonim aspak në ndershmërinë dhe besnikërinë tënde. 
Pavarësisht se unë e fillova bisedën me ty duke të pyetur: “Je Hamiti që ke qenë, 
apo jo?”, e dija qysh më parë se cili ishe ti në të vërtet. Pra, ti për ne ishe 
transparent. Ndërsa unë, për të siguruar besueshmërine tënde, e dorëzova 
maskën që më mbulon fytyrën dhe fola me ty si shok besnik, jo si misionar 
tinëzar. 

«Dua të të bëj me dije, Hamit, se brutaliteti i regjimit diktatorial ndaj ty 
qysh ditën e arrestimit e deri sot ka qenë një mësim i madh për të gjithë ne, 
ish-kolegët e tu të profesionit. Gjersa ata keqtrajtuan në mënyrë aq të shëmtuar 
ty, detektivin më të aftë të shërbimit tonë sekret, pse do të na kursejnë ne të 
tjerëve, po t’ua lypë nevoja? Tekefundit ata mish për top na kanë përdorur 
gjithmonë ne. Ka shenja të qarta se e ardhmja jonë në DSJ nuk do të jetë pa 
probleme. Prandaj bashkëpunimi ynë është i domosdoshëm, për të përballuar 
surprizat e këqija që mund të na vijnë prej Misionit të Madh, të cilit ne deri sot i 
dimë vetëm emrin por jo objektivin dhe pasojat e tij. Të të njëjtit mendim janë 
dhe shokët besnikë, për të cilët të fola pak më lart. Ata më kanë autorizuar ta 
diskutoj këtë çështje me ty dhe t’iu transmetoj atyre mendimin tënd. 

— Unë jam një i burgosur i sëmurë, aktualisht midis dy zjarresh: nga njëra 
anë burgu, nga tjetra DSJ. Jeni ju që rrezikoni shumë më tepër nga unë, miqtë e 
mi. Transmetoju kolegëve besnikë mirënjohjen time të thellë dhe gatishmërinë 
për të dhënë jetën pa ngurrim në luftë përkrah tyre. 

Dy profesionistët e regjur të shërbimit sekret shkëmbyen një shikim 
kuptimplotë që zëvendësonte nënshkrimin e një traktati. 

VIZITORËT E NATËS 

“«Po» dhe «jo» jcinëfjalët më të shkurtra 
e më të thjeshta për tu shqiptuar dhe ato që 
kërkojnë më tepër vëmendje e kontrollP 

Taleirand 

Ditët rridhnin dhe Meli me Streton nuk linin rast pa shfrytëzuar për të 
biseduar me njëri-tjetrin. Ndërkohë ndërlidhësi e kishte shqetësuar nja dy herë 
kalimthi Melin për çështje të punës, por ai ia kishte prerë shkurt, se nuk do të 
pranonte asnjë lloj pune tjetër, veç asaj që po bënte. 

Më 14 tetor ndërlidhësi e takoi përsëri Melin. Ky, pa e lënë fare të shprehej, 
reagoi i nervozuar: 

— A të kam thënë të mos më shqetësosh, pa autorizimin e qendrës? 

— Me autorizimin e saj po të shqetësoj sot - ia ktheu ndërlidhësi, pa e 
prishur gjakun. - Sonte do të kesh takim me dy të dërguar të qendrës këtu, në 
kamp. Orën do të ta njoftoj më vonë - shtoi ai, duke i kthyer krahët. 

Pasdite Streto e takoi kastile Melin. Në orën 14 DSJ e kishte njoftuar me 
radiogram, se në mbrëmje Meli do të zhvillonte një takim zyrtar në kamp. 

Me atë rast Streto i bëri të ditur një fakt interesant Melit. Pavarësisht se ai 
hante e flinte bashkë me të burgosurit (një normë e detyruar për misionin), 
Streto dispononte privatisht një dhomë komode, çelësin e së cilës e mbante 
kartelisti i kampit. Ajo ndodhej në të njëjtën godinë me infermierinë e kampit, 
por në anën e kundërt të saj, në katin e dytë. Hyrjen e kishte nga ana e pasme. 
Në orën 9 paradite dhe në orën dy pasdite, Streto e gjente këtë dhomë të mbyllur 
pa çelës. Në këto orë ai lidhej me qendrën me radiogram. Në një frigorifer Streto 
gjente sende ushqimore me vlerë, fruta, pije freskuese dhe një substancë të 
posaçme për të hequr prej gojës aromat e artikujve që konsumonte. 

Gjatë r evistës televizive të orës njëzetë (shikimi i së cilës ishte i 
detyrueshëm për të gjithë të burgosurit), Streto iu afrua me kujdes Melit, që 
qëndronte në këmbë në fund të mensës ku ishte vendosur televizori. Ai e njoftoi 
se pas dy orësh Meli do të takohej me drejtorin e Sigurimit të Shtetit dhe me një 
përfaqësues të Sigurimit të Komitetit Qendor të PPSH. Pas këtij takimi, 
ish-detektivit i ishte rezervuar një surprizë (e cila nuk do të ishte më e tillë pas 
njoftimit të Stretos): Meli do të takohej me nënën, Dariun - vëllanë ish-të 
arratisur - dhe vajzën e vetme, Sonilën. 


* 


Ndonëse detektivëve të DSJsë nuk u lejohej të krijonin familje përsa kohë 
zhvillonin aktivitet jashtë shtetit (deri në moshën 38 vjeç, të paktën) Meli bënte 
përjashtim edhe në këtë fushë të jetës. Kur kishte qenë në kulmin e aktivitetit si 




detektiv, ai ishte dashuruar me një mjeke të re bjonde nga Korça. E quanin 
Florika. Pas një viti kishin pasur një fëmijë: një vajzë të bukur me tiparet e 
kombinuara të babait brun dhe të mamasë bjonde. Meqenëse Florika ishte e 
mbesa e Mihallaq Ziçishtit, ky kishte ndërhyrë energjikisht tek ministri i 
Brendshëm i kohës, me të cilin kishte miqësi, me qëllim që mjekja e re të 
martohej me detektivin e shquar. Me një vendim të posaçëm, Melit iu njoh e 
drejta e krijimit të familjes para kohe. Atë natë tetori 1983, pas mëse dy vjetësh 
pa e parë babanë, sytë e pafajshëm të Sonilës së vogël do të shihnin atin 
plangprishës. 


* 

Ndërlidhësi e njoftoi Melin se takimi do të zhvillohej në godinën e madhe 
përballë kampit, jashtë rrethimit të tij. Atje ndodheshin zyrat e komandës së 
kampit, mensa, fjetoret, dhe mjediset e tjera jetike të oficerëve, policëve dhe 
ushtarëve të repartit që mbikqyrnin kampin. Takimi parashikohej të fillonte rreth 
orës 22 e 30 minuta, kur turni i tretë ishte nisur për në punë, ndërkohë që turni i 
dytë e kishte lënë punën, por akoma nuk ishte kthyer në kamp. Kjo ishte 
periudha më e qetë e natës në ambientet e kampit, mbasi turni i parë shtrihej 
detyrimisht për gjumë në orën nëntë të darkës dhe jashtë nuk lejoheshin më 
lëvizje. 

Ndërlidhësi e kishte dyshekun gjithashtu në “maune”. Në orën e caktuar, 
kur të gjithë të burgosurit flinin, ndërlidhësi e goditi tri herë Melin tek këmbët. 
Ky ishte shtritur i veshur dhe pas pak filloi të zbriste ngadalë prej krevatit, për të 
mos shqetësuar të tjerët. Tek dera e jashtme e priste ndërlidhësi. 

Për çudinë e ish-detektivit, ai e çoi tek dera e bibliotekës së kampit Melin. 
E hapi atë me çelës dhe nxori prej një sirtari të mbyllur po me çelës dy uniforma 
oficerësh. Njërën ia zgjati Melit, duke i thënë: “vishu shpejt!” 

Pasi u veshën ushtarakë të dy, dolën e u drejtuan për tek porta e kampit, ku 
ndodhej oficeri i rojës. Jashtë nuk dukej asnjeri; madjë as polici i shërbimit të 
brendshëm. Vetëm atëherë e kuptoi Meli arsyen pse ishte kartelisti oficer roje 
atë ditë. Ky i shoqëroi deri jashtë portës së madhe të kampit. Mandej ata u 
drejtuan për tek zyrat e komandës. Si u ngjitën në korridorin e katit të dytë, 
ndërlidhësi e çoi Melin deri tek një derë afër fundit të korridorit. Si i tha: “hyrë 
këtu!”, ai hapi derën dhe vetë u tërhoq pas. 

* 

Ish-detektivi u gjend në një dhomë të pajisur mirë, me një tavolinë të 
madhe në mes dhe me kolltuqe rreth saj. Aty kishin zënë vend dy burra të 
mirëmbajtur, rreth të pesëdhjetave secili. Me të hyrë Meli brenda, ata u çuan në 
këmbë. Drejtori i Sigurimit të Shtetit e përshëndeti i pari: 

— Si je, shoku Hamit? 



— Nuk jam “shoku Hamit”, por i burgosuri politik Hamit Meli, i dënuar 
me 17 vjet heqje lirie dhe me punë të rëndë të detyruar - u përgjigj sa serioz aq 
edhe i vendosur ish-detektivi. 

Për një çast drejtori u prish në fytyrë, pastaj rimori fjalën: 

— Sidoqoftë, ne nuk e mohojmë të kaluarën tënde të shkëlqyer, si detektivi 
më rezultativ i shërbimit tonë sekret. Njerëzit edhe gabojnë, por kjo nuk e përligj 
mohimin e tyre. Aq më tepër ndonjë rast si i yti. Veprimtaria jote e suksesshme 
në Sigurimin e Jashtëm të Shtetit është krenari për DSJnë. Për ato faqe të 
ndritura të misioneve të realizuar me sukses, shteti të është përherë mirënjohës. 

— Nuk është nevoja ta shprehni me fjalë “mirënjohjen” tuaj ndaj meje. Ju 
atë e keni treguar me vepra gjatë hetuesisë speciale, si edhe gjatë vuajtjes së 
dënimit në këtë kamp pune të detyruar. 

— Nuk u fillua mirë biseda - ndërhyri përfaqësuesi i Sigurimit të 
KQPPSH. - Respekti që ne tregojmë karshi ty, Hamit, është i ndërgjegjshëm. Ne 
nuk e manifestojmë atë as për etiketë e as për hipokrizi mashtruese. Ne jemi 
profesionistë dhe ylli i dikurshëm i shërbimit tonë sekret na imponon vetvetiu 
respekt, pavarësisht se në ç'pozitë shoqërore ndodhet ai aktualisht. 

— Ylli im ka përfunduar prej kohësh. Përmendja e asaj të kaluare, në 
kushtet në të cilat ndodhem unë sot, ka ngjyrat e një qesëndie. 

— Ky nuk është gjykim i drejtë - foli përsëri drejtori i Sigurimit. - Ti 
ndofta mund të presësh shumë gjëra të padëshirueshme nga ana jonë, Hamit, por 
qesëndi jo, kurrën e kurrës. Përkundrazi, bilanci i misioneve të realizuar nga ti, 
gjatë kohës që ke ushtruar profesionin e detektivit, përbën një rekord absolut në 
analet e shërbimit tonë sekret. Megjithëse ke milituar vetëm gjashtë vjet në 
Sigurimin e Jashtëm, shifrën e misioneve që ke realizuar ti jo vetëm që nuk e ka 
barazuar dot asnjë detektiv, por as nuk i janë afruar sa duhet; as ata që kanë 
dyfishin e stazhit tënd në aktivitet. 

— Ajo i përket së shkuarës. Një të shkuare që nuk ka asgjë të përbashkët 
me të tashmen time. 

— E shkuara dhe e tashmja e çdo personi janë të pandashme, Hamit. 

Duke thënë këto fjalë, ai i zgjati Melit një paketë DS. 

— Faleminderit, por unë nuk i pi ata - ia ktheu Meli dhe e ndezi nga paketa 
e tij Partizani. 

— Mos e do me të dredhur? Kemi edhe ashtu - i tha drejtori duke nxjerrë 
një kuti të bukur duhani nga xhepi. 

— Jo, jo, ju faleminderit. Nuk e ndërroj duhanin, se më shkakton kollë. Pi 
vetëm nga këta cigare gjithmonë. 

— Edhe nga ata kemi ne - i tha përfaqesuesi i Sigurimit të Komitetit 
Qendror, duke nxjerrë nga xhepi një Partizani tip tjetër. - Ndize këtej, të 
paktën. 

— Njësoj është; unë e ndeza tani - u përgjigj i qetë Meli. 

Ai e kishte ndarë mendjen të mos pranonte asgjë prej tyre, nga frika e 
ndonjë kurthi, për ta tërhequr pastaj pa ndjenja në Tiranë. 




Për disa minuta po sundonte një heshtje e thellë. Atë e theu zëri i drejtorit: 

— Pavarësisht se biseda mori një rrjedhë që i largohet disi boshtit qendror 
të temës, çdo debat me ty, Hamit, është i dobishëm. Ne na duhet të njohim sa më 
mirë mentalitetin tënd të sotëm, pas vuajtjeve të pësuara në hetuesi e në kamp. 
Por, natyrisht, para së gjithash, ne na intereson të dimë gjendjen tënde 
shëndetësore: si ndihesh fizikisht, Hamit? 

— Lexoni raportin që ka lëshuar mjeku pas hetuesisë speciale në Tiranë 
dhe do ta keni të qartë, se cila është gjendja ime e vërtetë shëndetësore. Ajo 
është një përgjigje specialisti me shkrim për pyetjen tuaj. 

— I kemi lexuar dhe analizuar relacionet shkresore që përmende. Përsa i 
përket trajtimit të keq, që të është bërë në hetuesi, jemi të ndërgjegjshëm se do të 
të mbetemi boxhlinj: nuk ta kompensojmë dot këtë. Por edhe ti mund t’i kesh 
shtetit borxhe në ndonjë drejtim tjetër. Prandaj është mirë që, për interesat e larta 
të popullit dhe të atdheut, t'i lëmë mënjanë borxhet dhe të merremi vesh midis 
nesh për atë që kemi ardhur. Ta vemë theksin tek gjërat që na bashkojnë, jo tek 
ato që na ndajnë; kjo do të jetë rruga më e dobishme për të dy palët. 

— Ka borxhe që nuk harrohen aq lehtë - tha Meli me një pamje të zymtë 
në fytyrë. 

— Sidoqoftë, ne nuk duhet të prishemi kurrë midis nesh për një “po” ose 
për një “jo”. Të themi të drejtën, ne nuk e presim nga ti sonte “jo-në”. Ne të 
bëjmë thirrje të angazhohesh në misionin më të madh e më të rëndësishëm që ka 
organizuar ndonjëherë shërbimi ynë sekret, relativisht i ri por jo pa përvojë. 
Shoku Ilir na ka porositur të të themi që të mos na kthesh përgjigje 
përfundimtare sonte, në qoftë se ajo anon nga “jo-ja”. Ai dëshiron shumë që të 
takoheshit qysh nesër në Tiranë bashkë, por edhe po ndodhi ndryshe, shoku 
drejtor i DSJsë nuk rri pa ardhur të të takojë vetë këtu. 

— Edhe unë do të dëshiroja të takohesha me shokët e mi dhe me atë vetë 
në Tiranë, por për plotësimin e kësaj dëshire nuk disponoj më mundësi. Unë 
kam mbaruar përfundimisht edhe si njeri i zakonshëm, pa le më si detektiv. 

— Në qoftë se e ke fjalën për arsye shëndetësore, ne nuk do të kursejmë 
asgjë për të të kuruar kudo që ta lypë nevoja. Në rast se ty të mungon vullneti 
për tu riaktivizuar në shërbimin tonë sekret, si pasojë e ndonjë këndvështrimi të 
ri të problemeve tona politike, atëherë kjo është një çështje tjetër, mjeku i së 
cilës jë vetëm ti. Por për asnjë çast nuk duhet të harrosh të kaluarën e familjes 
dhe, veçanërisht, të kaluarën tënde. 

Në kohën që drejtori i Sigurimit të Shtetit përfundoi ligjëratën e 
mësipërme, personi tjetër kishte përgatitur kafetë në një paisje të posaçme dhe i 
ofroi një filxhan Melit. Ky nuk e mori. Mospranimi i kafesë i indinjoi dukshëm 
të dy zyrtarët e lartë. Vetëm kjo sjellje e ish-detektivit fliste më tepër se gjithë 
fjalët e tij. 



Duke refuzuar kafenë, Meli iu përvesh pjesës më të vështirë e më 
vendimtare të mbrojtjes së tij: kundërshtimit të akuzës së tërthortë të drejtorit të 
Sigurimit të Shtetit, se pikëpamjet politike të ish-detektivit kishin ndryshuar nën 
ndikimin e torturave në hetuesinë speciale dhe prej kontakteve me të burgosurit 
politikë në kamp. Me këtë objektiv të qartë, Meli iu kundërvu aludimit të 
drejtorit: 

— Vullneti për të milituar në radhët e shërbimit sekret shqiptar mua nuk 
më ka munguar asnjëherë. Ju vetë pohuat pak më parë, se shifra e misoneve të 
mi të realizuar me sukses nuk është arritur akoma prej detektivëve të DSJsë. 
Edhe sikur të supozohet për një çast, se mua më mungon aktualisht vullneti për 
të milituar përsëri në ato organe, nuk duhet të pranohet kurrsesi nga një logjikë e 
shëndoshë, se mua më mungon vullneti për të jetuar. Në qoftë se do të ishte 
kështu, unë nuk do t'i duroja me vetëmohim vuajtjet e mëdha të hetuesisë e më 
pas ato të burgut. Unë nuk jam miop e as utopist, që të filloj tani ristrukturimin 
tim ideologjk e politik, ndërkohë që me emrin tim lidhet një e kaluar e tillë, një 
fragment i së cilës do të mjaftonte për t'i bërë të padobishme përpjekjet e mia 
donkishoteske për rehabilitim. 

Duke dëgjuar Melin të fliste në këtë mënyrë, dy mysafirët e natës, shumë të 
vëmendshëm, nuk po ia ndanin sytë. Ata i kthenin vetëm nganjëherë 
mekanikisht filxhanët e kafesë. Zyrtarët e lartë të Sigurimit po konstatonin se 
gjahu i tyre, pas orvatjeve të dëshpëruara për tu fsheshur nëpër shkurret pa 
rrënjë të justifikimeve të kota, iu ekspozua më së fundi i zbuluar synimeve të 
tyre. Dhe gjahtarët e regjur nuk ngurruan aspak për të tërhequr këmbëzën e 
çiftes. Me të mbaruar fjalën Meli, drejtori i Sigurimit të Shtetit, i bindur për 
gjendjen e pashpresë të të burgosurit për t'i qëndruar besnik mospranimit të 
fillimit, e mori fjalën i sigurtë në triumfin e tij. 




XXIII 


«NË EMËR TË POPULLIT» — KUNDËR POPULLIT 

“Despotët flasin në emër të popullit, 
shtetarët përparimtarë flasin në emër të ligjit 

Sh. Anvar 

— Më vjen vërtet mirë, Hamit, që gjendja jote shëndetësore, i sëmurë e i 
stresuar, nuk ta ka dobësuar fuqinë e mendimit. Ky është sukses për ty në radhë 
të parë, dhe në rastin konkret, edhe për ne që e kemi marrë këtë rrugë në emër të 
interesave të larta të popullit. Në saje të gjykimit tënd të kthjellët, edhe ne e 
kemi më të lehtë komunikimin dhe mirëkuptimin reciprok. Nuk po e fsheh: u 
habita e u emocionova tek të dëgjoja të analizoje aq drejt të kaluarën dhe të 
tashmen tënde. Kjo është në të mirën tonë të përbashkët. Cili do të ishte fitimi 
ynë, sikur ti të ngeleshe në burg, vetëm pse gabove një herë? Po sa herë e ke 
rrezikuar ti jetën në lulen e rinisë, për të realizuar misionet e shumtë që të janë 
ngarkuar? Do të ishte një humbje e madhe shoqërore dhe një dhimbje shpirtërore 
për ne sonte, si profesionistë dhe si njerëz, të të kthenim krahët e të largoheshim, 
pa rënë në ujdi për të mirën e përbashkët. 

«Duke folur hapur me ty, po të pohoj se mendja na shkonte nganjëherë për 
keq. Ndofta burgu, me vrazhdësinë e tij të natyrshme dhe elementin heterogjen 
që e përbën, mund të kishte ndikuar negativisht në mentalitetin tënd. Kjo do të 
kishte qenë humbje për të dy palët. Prandaj ndjehemi të kënaqur që në thelb të 
bindjeve të tua nuk je influencuar nga ndonjë ideologji e kundërt me tonën. 
Jashtë këtij rreziku, ne do t'ia falim borxhet që i kemi njëri-tjetrit. Për ne ti 
mbetesh gjithmonë ashtu siç të fola në fillim: shoku Hamit. Edhe ne për ty duhet 
të mbetemi ata që kemi qenë përherë: shokë armësh të babait tënd dhe të tutë. 
Prandaj ne dëshirojmë me gjithë zemër që rrugën për në Tiranë ta bëjmë së 
bashku. 

Duke pirë cigare në heshtje, Meli e kishte dëgjuar me vëmendje ligjëratën e 
drejtorit të Sigurimit. Kur ky heshti, ish-detektivi mori fjalën: 

— Dëshira juaj është edhe imja. Por unë nuk ia lejoj dot vetes të vij në 
Tiranë si figurant, në një kohë që shërbimi ynë sekret i është përveshur punës 
për realizimin e një misioni sa të rëndësishëm, aq edhe të vështirë. Sistemi im 
nervor është dëmtuar rëndë prej seancave të elektroshokut, kurse reflekset e mia 
profesionale ekzistojnë vetëm në kujtimet e së kaluarës. Tani unë e tradhëtoj 
veten edhe në gjumë: flas përçart pikërisht atë që ruaj si sekret në ndërgjegje. 
Edhe sikur të shpresoja në një mjekim të suksesshëm të koleksionit të 
sëmundjeve patologj ike në organizmin tim, asnjë ndërhyrje mjekësore nuk mund 
ta normalizojë më sistemin tim nervor; unë e ndiej këtë. Për këto arsye, do të 
ishte naivitet nga ana ime që, i nxitur nga dëshira e madhe që kam për tu 
rikthyer pranë shokëve dhe detyrës së mëparshme në DSJ, të mos marr parasysh 
mundësitë e mia aktuale. Vlerësimi objektiv i raportit dëshirë-mundësi, më 





detyron t'ju bëj të ditur me keqardhje, se për mua është përfundimisht i 
pamundur rikthimi në DSJ dhe rifillimi i detyrës së detektivit. 

Tek dëgjonin me vëmendje Melin të fliste në këtë mënyrë, dy mysafirët e 
lartë po provonin një zhgënjim të paparashikuar disa minuta më parë. 
Veçanërisht fjalët e fundit të ish-detektivit, të shprehura me tonin e një deklarate 
të qartë e të prerë, shkaktuan tek ata një shqetësim të tillë, që dy zyrtarët e lartë 
nuk arritën ta fshihnin dot. 

Drejtori i Sigurimit të Shtetit lëvizi mbi kolltuk me nervozizëm dhe ndezi 
cigare. Pastaj i tha kolegut të tij: “e shikon!”, dhe iu drejtua i indinjuar të 
burgosurit, pa e fshehur revoltën: 

— Kësaj i thonë, fjalë mos prish e punë mos mbaro. Fillimisht ne 
mendonim se ndoshta vuajtjet në hetuesi e në burg ta kishin dobësuar arsyen, për 
të parë dritën e së vërtetës. Por jo, qenkemi gabuar rëndë. Ti jo vetëm që di ta 
dallosh lehtë të vërtetën në dritën e saj, por arrin të bësh edhe më tepër se kaq: 
shikoke edhe në errësirën matanë kësaj drite, duke dalluar, me sa duket, feksjen 
e një të vërtete në lindje e sipër. Shumë bukur e trajton problemin tënd nën 
dritën e realitetit tonë dhe këtë e përdor si maskë, për t’iu përkushtuar pastaj 
shpirtërisht anës tjetër të medaljes: asaj që fillon, sipas teje, matanë horizontit të 
epokës tonë. Duke shprehur gjithë atë gjoja dëshirë për tu rikthyer në DSJ, ti 
paske vetëkonstatuar degradimin tënd nervor e profesional! A mos vallë, Hamit 
Meli, ëndërron të bëhesh hero i dy epokave, po pati tjetër veç tonës? 

Sarkazma ishte sëmbuese, veçanërisht për nervat e acaruara të 
ish-detektivit. Ky u zverdh paksa dhe, pasi i hodhi një shikim të rreptë zyrtarit 
që kishte folur, ia ktheu pa ngurruar: 

— Tregohuni pak më të kujdesshëm! Mos i merrni kaq të ngushta kthesat, 
se këtej nga Puka rrugët janë malore, me shumë kthesa e me dëborë. Pak më 
parë unë isha shoku Hamit, krenaria e shërbimit sekret shqiptar, ylli i DSJsë, 
shoku juaj i armëve në të kaluarën dhe që mund të bëhesha përsëri i tillë edhe në 
të ardhmen. Sa pak u desh që të përmbysej gjithçka! 

«Përsa i përket teorisë hero i dy epokave, ja ku po ua them hapur: nuk do të 
dëshiroja kurrë të isha hero i tillë në asnjë epokë. Duke menduar të kaluarën 
time, mua gjithçka më lidh me realitetin e epokës që po jetojmë. Matanë këtij 
realiteti, unë e shikoj veten në bangon e të akuzuarit, për veprimtarinë time të 
suksesshme në radhët e shërbimit sekret shqiptar. Ju mund të mendoni si të doni 
për mua dhe të shpreheni me çfardo lloj fjalori ndaj meje. Kjo është puna juaj, 
ashtu sikundër është e drejta ime të mos marr përsipër një barrë që nuk e ngre 
dot, vetëm për t’ju bërë qejfin juve. 

— Domethënë kjo është përgjigjja jote përfundimtare lidhur me thirrjen 
tonë? e pyeti përfaqësuesi i sigurimit të Komitetit Qendror. 

— Po. Natyrisht, ju mund ta vazhdoni bisedën për këtë çështje, por 
përgjigjja ime do të mbetet e pandryshuar. 

— Është për të ardhur keq që ti ngujohesh në kullën e kokëfortësisë tënde 
të mirënjohur. Megjithatë ne nuk mund ta vazhdojmë më tej këtë bisedë, kundër 




dëshirës sate. Ndofta ti harrove, por ne të thamë qysh në fillim të bisedës se 
shoku Ilir na ka porositur të mos kthesh përgjigje përfundimtare negative, pa u 
takuar me atë vetë. 

— Gjersa ju më kërkoni një përgjigje, unë jam i detyruar tjua jap. 

— Ne po e quajmë se nuk të kemi kërkuar përgjigje përfundimtare dhe po e 
mbyllim këtu këtë bisedë, duke e lënë të hapur diskutimin për herë tjetër. 

* 

Ndërkohë ata përgatitën përsëri kafe. Këtë herë vetëm dy filxhanë. 

Drejtori i Sigurimit të Shtetit e ndryshoi temën e bisedës: 

— Një shoku yt i ngushtë na ka thënë se dikur ke dashuruar me gjithë 
shpirt një studente nga Varshava. Dëshiron që të informohemi nëse është 
martuar apo jo? 

— S'ka asnjë rëndësi më ajo çështje; histori e harruar. 

— Sipas të dhënave që disponojmë, aq sa sukses ke pasur në realizimin e 
misioneve, po aq ke qënë i dhënë edhe pas femrave. Një grumbull i madh 
fotografish, që të kanë gjetur shokët e DSJsë e që tani ndodhen në arkivin tonë, 
dëshmojnë qartë se ke pasur marrëdhënie me femra prej shumë vendeve të 
Evropës. A mund të na thuash, cilat prej tyre të kanë pëlqyer më shumë? 

— Eshtë një formë torture kjo, që më detyroni të kujtoj vitet e rinisë në 
jetën e lirë jashtë shtetit. Sonte për darkë unë kam ngrënë vetëm dy kokrra 
patate, se çaji nuk kishte fare sheqer - u përgjigj me një buzëqeshje të hidhur 
ish-detektivi. 

— Si e keni ushqimin këtu? vazhdoi me pyetje drejtori. 

— Të keq. 

— Disa armiq të poshtër, që ndodhen në këtë kamp, nuk meritojnë ushqim 
më të mirë - u skërmit drejtori i Sigurimit. 

— Nuk ka miq në një kamp pune të rëndë të detyruar - vërejti ish-detektivi. 

— Sipas mendimit tënd, a ka njerëz të pafajshëm mes të dënuarve në 
kampin tuaj? 

— Shumica. 

— Gjithmonë sipas gjykimit tënd, sa persona mund ta meritojnë dënimin 
në këtë kamp? 

— Maksimumi pesëmbëdhjetë vetë. 

Ata buzëqeshën lehtë, u çuan në këmbë dhe drejtori i tha: 

— Të faleminderit që na i le edhe pesëmbëdhjetë, të paktën. Ne do të dalim 
një copë here. Besoj se do të na jesh ndopak mirënjohës kur të kthehemi. 

BRENGOSJE 

“Zemra e një nëne është kryevepra 
e dashurisë. ,, 

Proverb francez 

Disa minuta pas largimit të tyre, në dhomën ku gjendej Meli u futën nënë 
Rakibeja, Dariu dhe Sonila. Në qoftë se Meli nuk u befasua prej vizitës së të 
afërmve të tij - siç parashikonin dy zyrtarët e lartë të Sigurimit - kjo ndodhi për 
meritë të Stretos. 

Meli hoqi kapelën e oficerit dhe e pushtoi nënën në krahë. Ajo filloi të 
ngashërehej dhe po i merrej fryma. 

— Pse po vonohesh kaq ti babi, pa ardhur fare në shtëpi? e pyeti Sonila, 
ndërkohë që ai po e përqafonte. 

— Do të vij së shpejti, vogëlushja ime - ia ktheu i ati. 

— E, more, pehlivan, e bëre kurbetin, ë? i tha ai të vëllait. 

— Lere, mos më fol, - u përgjjgj Dariu duke u skuqur. 

Dy vëllezërit u takuan, pastaj u ulën të gjithë. Sonila foli e para: 

— Mamaja më ka thënë që ti je në spital, po këtu nuk duket si spital, babi. 

— Këtu ku po takohemi ne nuk është spital, por atje ku rri unë spital është. 

— Po pse po takohemi natën bashkë? 

— Që të mos na shikojnë të sëmurët e tjerë. Ata nuk kanë njeri t’iu vijë në 
takim dhe mërziten po t’ju shikojnë. 

Ish-detektivi i bëri shenjë të vëllait të merrej me Sonilën, ndërsa ai vetë e 
përqafoi sërish nënën, duke i thënë: 

— Kurajo, nënë! Tregohu e fortë, siç je në të vërtet. Mos harro që s'ke 
ardhur vetë këtu, për tu shmalluar me djalin, por të kanë sjellë të tjerë për 
qëllimet e tyre. Ndjenjat e tua si nënë ata nuk i shikojnë si bij nënash dhe lotët e 
tu i quajnë një tregues më tepër në favor të pazarit të tyre me këto ndjenja. Kam 
shumë nevojë të më kuptosh, nënë, prandaj po t’i them me dhimbje këto fjalë. 
Sonte nuk do ta kesh të lehtë një gjë të tillë, mbasi nuk është as momenti i 
përshtatshëm, për të të dhënë sqarimet e duhura. Për një gjë duhet të jesh e 
sigurtë: je njeriu më i shtrenjtë për mua dhe nuk do të ngurroja aspak për të bërë 
gjithçka të mundur për të plotësuar dëshirat e tua, që për mua janë të shenjta, veç 
kthimit në atë detyrë që më ka katandisur të neveris veten. Por, mjerisht, mua 
pikërisht kjo më kërkohet dhe më dhimbsesh sa unë e di, kur ta copëtoj zemrën 
duke të thënë: më fal, se nuk e bëj dot këtë. Ti jë nënë, dhe si e tillë, nuk duhet të 
pranosh që kthimi im në shtëpi të jetë rezultat pazarllëqesh të neveritshme. 

Me instiktin e saj prej nëne, ajo e ndjeu vuajtjen e të birit në ato çaste të 
vështira dhe u përpoq t’i vinte në ndihmë: 

— Unë të dua, bir, sa s'thuhet, dhe dëshiroj të të kem pranë sa më parë. Por 
punët e tua ti i di vetë. Nuk ka njeri qejf të rrijë në burg, por në qoftë se ta do 





puna të mos pranosh që të lirohesh, edhe në burg ti nuk je i vetëm. Të gjithë 
nëna e të dashur kanë, kështu si ti; nuk kanë dalë prej gurit, Hamit. 

Ai e shtrëngoi fort në kraharor dhe për disa çaste qëndruan ashtu në 
heshtje. 

Dera u hap. Dy zyrtarët e lartë u futën në dhomë. Drejtori i Sigurimit të 
Shtetit iu drejtua Melit: 

— Besoj se nuk bëmë keq që t'i sollëm të afërmit të shmalleshe me ta. 

— Në qoftë se i keni sjellë për t'u shmallur me mua - ky është një qëllim i 
mirë - ia ktheu detektivi i burgosur. - Por në rast se nga prania e tyre prisni 
ndonjë lloj ndihme - ky është një mjet i keq. 

Të dy zyrtarët buzëqeshën si me pahir. Përfaqësuesi i Sigurimit të 
Komitetit Qendror i tha nënë Rakibesë: 

—Ne i duam të mirën Hamitit, sidomos kur ajo lidhet me të mirën e 
përbashkët. Por, si i thonë fjalës, ngandonjëherë njeriut edhe kur i thua 
“shëndet!”, i duket sikur i thua “plaç!”. 

— Hamiti nuk ka pasur nevojë për këshillat e mia, kur ju e dekoronit për 
punën e tij të mirë - i tha nëna fytyrëvrenjtur. - Tani ai është më i pjekur në 
moshë dhe më me eksperiencë në jetë, ndërsa punët e tij janë aq të ngatërruara, 
saqë unë nuk kuptoj dot më asgjë prej tyre. Kur njeriu flet për një gjë që nuk e 
kupton dot, padashur thotë "plaç!", në vend që të thotë “shëndet!”. 

Zyrtarët e lartë buzëqeshën me pahir për të dytën herë brënda pak 
minutave. Pastaj drejtori i Sigurimit të Shtetit u tha: 

— Tani takohuni, se duhet të ndahemi. Hamiti nuk pranoi të udhëtonim së 
bashku për në Tiranë. 

Nuk foli më askush. Nëna i zgjati ish-detektivit dy çanta meshini plot me 
ushqime. Nga cilësia e bagazheve, Meli e kuptoi se ato nuk ishin të nënës, 
pavarësisht se ia jepte ajo. Ai nuk pranoi t’i merrte. Të dy zyrtarët u vrenjtën në 
fytyrë, por nuk folën. Nëna e dinte mirë që po të thoshte “jo!” Hamiti, ishte e 
kotë ta zgjasje me të. Ajo nxori nga njëra çantë një kuti me kafe të bluar dhe i 
tha me një ton lutës: 

— Merr këtë, të paktën, të keqen nëna! E ka bluar nëna me dorë të saj, se e 
di që ti e do shumë kafenë. 

— Më fal, nënë, por nuk mundem - u përgjigj ai i tronditur edhe vetë. 

Duke futur përsëri kafenë e bluar në çantë, nëna qau, por nuk bëri zë. 
Ish-detektivi e shtrëngoi fort në krahë, e puthi disa herë, e i tha: 

— Mos u mërzit, nënë; ti je e fortë dhe unë jam i ri. Ne do të jetojmë 
përsëri bashkë. Ki besim në fjalët e mia! 

Nëna nxori një shami dore nga xhepi dhe ia dha të birit, duke iu lutur: 

— Mos ma kthe këtë, shpirt’ i nënës! Fshihu me të, sa herë të të marrë 
malli për mua. Unë do e ndiej çdo herë që ti do ta përdorësh. 

— Faleminderit, nënë! Këtë shami unë do ta ruaj si një kujtim të çmuar. 

Duke thënë këto fjalë, ish-detektivit iu drodh zëri dhe dy bula lotësh i dolën 
tek cepat e syve. Ai e dinte mirë se e ëma vuante nga zemra dhe nuk ishte i 




sigurtë nëse do të takohej më me të, apo jo. Duke vënë re sesi po dridhej ajo 
para tij, Meli i fshiu sytë nënës me shaminë që sapo i dha dhe e përdori edhe 
vetë. Pastaj u përshëndet me të vëllanë, përqafoi Sonilën dhe doli. 

Kishte kaluar ora tre e ditës së re. Ishte një natë e ftohtë tetori dhe toka 
kërciste nga çizmet e tij prej oficeri, tek po ecte pas ndërlidhësit për tu futur në 
kampin e përgjumur. Pas më pak se dy orësh do të bëhej zgjimi me çangë, e cila 
sinjalizonte fillimin e ciklit të ri 24 orësh të jetës plot mundime. 

Si hoqi uniformën e oficerit, Meli u rikthye në maune. Duke parë të 
burgosurit që flinin, ai tha me vete: 

«Vampirët që u takuan me mua nuk bëjnë dot kurrë gjumë kaq të qetë.» 

U shtri pa u zhveshur dhe e zuri një gjumë i thellë prej shkrehjes nervore. 

KOMPLOTI NGJIZET 

“Frika që i ka populli është një 
dërrasë e kalbur që thyhet nën këmbët 
e tiranit me rastin e parë 

F. Noli 

Për çdo ditë Meli zhvillonte dy seanca bisedimesh me interes të psoaçëm: 
njërën me Streton, kur Diksi ishte në punë, dhe tjetrën me këtë të fundit kur ishte 
në kamp. 

Ndërkohë Streto kishte filluar të dyshonte se Meli i kishte folur Diksit për 
sekretet e tij. Mirëpo kur ai ia hidhte me marifet fjalën për shokun e burgosur, 
Meli i linte të kuptonte se nuk kishte dëshirë të fliste për këtë çështje. Cili ishte 
shkaku? Kësaj pyetjeje Streto nuk i jepte dot përgjigje të plotë, ndonëse 
orientohej deri në një farë mase se çfarë e shtynte Melin të hezitonte për të folur 
lirshëm për shokun bashkëvuajtës. Mangësitë e përgjigjes së plotë të kësaj 
pyetjeje lidheshin me faktin se Streto e njihte vetëm fizikisht Diksin. Ndërsa ky, 
nga ana e tij, dinte gjithçka për Streton, por fizikisht nuk e njihte, mbasi ai 
vepronte me maskë në kamp. 

Megjithatë, falë përvojës së tij të gjatë si detektiv, Streto e kuptonte se së 
shpejti do të binte kjo tabu e Melit dhe ky do t'i fliste lirisht për Sazanin. Dhe për 
këtë nuk gabohej. 

Dy muajt e parë të burgut që kishte kaluar në Spaç e kishin lodhur shumë 
Streton. Ndërsa tani ai po ambientohej aq mirë, sa një ditë i tha Melit: 

— Bisedat që po zhvillojmë në mjediset e këtij kampi më kanë joshur kaq 
tepër, saqë do të më vijë sinqerisht keq kur të shkëputem ndonjë ditë prej tyre. 
Ky qe një variacion i rrallë për mua. Më mësoi ca gjëra që njeriu nuk i mëson 
dot në asnjë universitet të botës dhe në asnjë mjedis tjetër shoqëror. Gjithashtu 
më ndihmoi të shkëputem përkohësisht nga shumë gjëra të oborrit qeveritar, të 
cilat e neutralizojnë të shijuarin e jetës si yndyra e tepërt në gjellë oreksin. 

Sikur DSJ ta kishte parandier kënaqësinë që po përjetonte Streto në këtë 
shtegtim misterioz, ditët e fundit të tetorit atë e lajmëruan të kthehej në Tiranë 
"për çështje pune". Ky njoftim e dëshpëroi. Para se të largohej, ai i tha Melit: 

— Më beso, tani më duket se po më privojnë nga jeta e lirë dhe po më fusin 
në burg. Në një farë mase, kështu është vërtet për mua. Në qoftë se këtu jam 
fizikisht "i burgosur", shpirtërisht jam i shpenguar dhe mendimet e mia të lira 
mund t'i diskutoj për orë të tëra me ty. Atje unë do të jem fizikisht i lirë, por, si 
gjithmonë, do të më duhet të mendoj ndryshe e të flas ndryshe. Ndrydhjet e 
përhershme të mendimeve e ndjenjave janë pranga në shpirt dhe për njeriun 
është më mirë të jetojë me pranga në duar, sesa me pranga në shpirt. Me shokët 
besnikë që kam atje na takon rrallë të ndodhemi vetëm për një kohë të gjatë e të 




bisedojmë shtruar. Sidoqoftë, do të përpiqem që në vendin tim të vijë ndonjëri 
prej tyre. Nëpërmjet tij do të të vë në dijeni për gjithçka. Mirëupafshim, Hamit! 

Të dy shokët u përqafuan të mallëngjyer. Ata nuk e kishin imagjinuar dot 
kurrë se mund të takoheshin ndonjëherë në burg. Dhe nuk i dihej nëse pas kësaj 
ndarjeje do të takoheshin më apo jo. 

Largimi i papritur i Stretos dëshpëroi jo vetëm Melin, por edhe Diksin. 
Nëpërmjet tij ata kishin mësuar shumë të reja për gjendjen e brendshme të 
vendit, për të cilat ishte në dijeni vetëm rrethi i ngushtë i pushtetit diktatorial. 

* 

Një javë pas largimit të Stretos, autoburgu solli një grup të burgosurish të 
rinj, Kishte edhe nga ata që ktheheshin nga spitali ose transferoheshin prej 
ndonjë kampi tjetër. 

Në mbrëmjen e asaj dite, gjatë revistës televizive të orës njëzet, të cilën 
Meli e shikonte në këmbë prej fundi të mensës, iu afrua pranë një i burgosur i ri. 
Me sytë në ekranin e televizorit, ai i pëshpëriti Melit: 

— Ke shumë të fala nga Guri. Më ka dhënë një letër dhe një fotografi për 
ty. Kur të mbarojnë lajmet, eja pas meje jashtë të t'i jap. 

Pas lajmeve, Meli doli nga mensa dhe ndoqi personin që i kishte folur me 
zë të ulët. Ky u afrua tek stenda e afishimit të gazetës, e cila ndriçohej prej një 
llampe elektrike. Pa i shkëputur sytë nga gazeta e afishuar, ai i pëshpëriti Melit: 

— Na lexoje letrën. Fotografinë, pasi ta shikosh, do të ma kthesh përsëri. 

Meli shpalosi pusullën e vogël dhe lexoi: 

I dashur Hamit, 

Ashtu siç dëshironim, arrita të dërgoj aty shokun tonë të shkollës e të 
pikpamjeve - Afrim Pahia. Me të do të kaloni si jo më mirë. Jam "xheloz" për 
kënaqësinë që do të provoni. Për gjithçka të re do të të njoftojë Afrimi. Dëshiroj 
të takohemi sa më parë së bashku. 

Tëfala, 

Guri 

P-S. Për fotografinë nuk harrova. 

Pasi lexoi letrën, Meli u përqendrua tek fotografia. Ajo paraqiste fytyrën e 
hijshme të një tridhjetëvjeçari mjaft simpatik, me flokët e zes të krehur anash me 
shije. Me sytë mbi fotografi, Meli buzëqeshi dhe murmuriti: 

«E ka merituar nofkën bukuroshi, që i kishim ngjitur. Një fytyrë kaq e 
ëmbël, mbi një trup atleti 180 cm të lartë, është e pamundur të mos tërheqë 
vëmendjen e të tjerëve.» 

Duke i kthyer fotografinë Pahisë, ai e pyeti: 

— Guri të udhëzoi të më takoje në mencë gjatë revistës televizive? 

— Po. Ai më ka folur me hollësi për gjithçka. Do të dëshiroja shumë që 
edhe bashkë të kalonim po aq mirë sa keni kaluar me Gurin. 




— Patjetër; ndofta edhe më mirë, mbasi ti po e gjen terrenin të përgatitur 
për një gjë të tillë. 

Pahia buzëqeshi i kënaqur. Meli e pyeti: 

— Ku ta caktuan vendin e fjetjes? 

— Në atë kapanonin me dërrasa, mbi tarracë. 

— Ne të burgosurit pa maskë e quajmë maune atë kapanon. Kur e shikon të 
rrethuar nga të gjitha anët prej borës së ngrirë, i ngjan vërtet një mauneje që ka 
ngecur në mes të akullnajave, 

— "Maunia!" përsëriti duke qeshur Pahia. Po për ku lundron kjo maunia 

juaj? 

— Drejt Brigjeve të Lirisë. Megjithëse ajo vetë s'lëviz dot prej vendit, atë e 
çojnë peshë ëndrrat dhe shpresat e atyre që lëngojnë brenda saj. 

Në këtë çast u dëgjua çanga për gjumë. Të dy shokët, veç e veç, u drejtuan 
për në maune. 


* 

Klima e ashpër e dimrit pukjan nuk e mori për mirë Pahinë. Qysh ditët e 
para ai u ftoh pak dhe e zuri kolla. Por, ndërsa me të ftohtin dhe ashpërsinë e 
klimës në tërësi ai po mësohej pak nga pak, ajo që e tronditi seriozisht ishte 
gjendja e paimagjinueshme e jetës brenda telave me gjëmba: 

— Të shkretët njerëz, po si mund të kalohen vitet kështu? pyeste i trishtuar 
Melin. 

— Jo vetëm vitet, por edhe dekadat - i përgjigjej ish-detektivi, i cili e njihte 
tashmë në majë të gishtave gjendjen në kampet e punës. - Vetëm në këtë kamp 
janë disa persona që kanë vuajtur mbi 20 vjet burg pa ndërprerje dhe kanë 
akoma vite të tëra për të bërë. E ka marrë krismën prej kohësh kjo punë, Afrim, 
por ti si dukesh, a u aklimatizove ndopak me egërsinë e këtyre maleve në dimër? 

— Eshtë mjaltë egërsia e natyrës, në krahasim me egërsinë e njeriut - 
insistonte Pahia, i cili nuk çlirohej dot nga mbresat tronditëse të realitetit që po 
përjetonte. - Shikoi fytyrat e pagjak të të burgosurve të rrudhur e të thinjur para 
kohe! Shiko me çfarë zhelesh injoruese i kanë veshur dhe çfarë shfrytëzimi që u 
bëhet! Jo, jo, është më mirë ta vrasësh njeriun, sesa ta torturosh e ta poshtërosh 
në këtë mënyrë. Paskemi qenë prapa botës, Hamit, s’paskemi ditur gjë fare! Dhe 
e mbanim veten për oficera madhorë të Sigurimit të Jashtëm, duke qenë krejt të 
verbër për ç’ka ndodhte brenda! 

— Ai që bën poçin, di t ’i vendos edhe vjegat, thotë populli. Organizimi ka 
qenë i tillë që të mos merrej vesh se ç’bëhej matanë këtij gardhi të hekurt. Jo 
vetëm ne, që nuk na lidhte puna me çështjet e brendshme të vendit, por edhe 
drejtoritë e tjera të MP të Brendshme, veç asaj të Kampe-Burgjeve, nuk dinë sot 
më shumë nga sa dije ti, para se të hyje këtu. 

— Si mendon ti, Hamit, vetëm merita e organizimit qeveritar është arsyeja 
e vërtetë e kësaj miopie shoqërore? 




— Absolutisht jo. Për mendimin tim, faktori bazë është niveli kulturor. 
Kultura profesionale, kur nuk plotësohet me kulturë të përgjithshme, me kalimin 
e kohës ia kufizon horizontin njeriut brenda limiteve të profesionit, duke e 
shndërruar në një automat me aftësi të orientuara tërësisht në një drejtim. 
Atëherë vetvetiu je kthyer në një miop për mjedisin e mëtejshëm shoqëror. 

«Në një shoqëri të ndërtuar për së mbari, një tip i tillë jeton i ndershëm e i 
qetë. Por në mbretërinë e djallit ky engjëll naiv është një kafshatë e imët për t'u 
kapërdirë. Një rol të rëndësishëm në këtë drejtim luan edhe tradita. Unë vetë, p. 
sh., i cilësuar detektiv i klasit të parë, kur erdhi puna, nuk arrita dot të 
arratisesha! u shpreh me një ton vetëpërbuzës Meli. 

— Ashtu është, Hamit, ashtu - e aprovoi Pahia duke e avancuar linjën e 
arsyetimit të bashkëbiseduesit. - Ne tani në DSJ nuk arrijmë të kuptojmë se 
çfarë ka ndodhur konkretisht, që po organizonet me kaq ngut e përkujdesje ky 
mision i posaçëm, ndonëse do të jemi protagonistë të tij. Duhet ta pohojmë se 
me defekte të tilla në formimin tonë mbetemi borxhllinj si ndaj të tjerëve, ashtu 
edhe ndaj vetvetes. 

Këtë bisedë ata të dy po e zhvillonin një mbrëmje të ftohtë, pranë një zjarri 
të vogël ndanë të sheshit, nga ana e sipërme e kampit. Meqenëse të burgosurve 
nuk u lejohej të hynin nëpër fjetore para orës nëntë të darkës, kur bënte shumë 
ftohtë komanda e kampit i lejonte të ndeznin zjarre të vegjël tek sheshi, me 
kusht që t’i fiknin mirë kur të largoheshin. 

Ndërsa zjarri ku ata të dy po ngrohnin duart ishte në rënie, Pahia nisi t’i 
fliste ish-detektivit për dy ngjarje befasuese që kishin ndodhur në Tiranë, të cilat 
interpretoheshin si një shenjë e keqe për të ardhmen e tyre. 

MJEGULLNAJË... 

“Një popull i tradhtuar prej kreut të tij 
është një popull iflijuar në heshtjeT 

A. Shakur 

Në pasditen e 17 qershorit 1983, DSJ ishte informuar për praninë e një 
agjenti të huaj në Tiranë. Nën komandën e Stretos, një grup detektivësh të 
shërbimit sekret u vu në gjurmim të tij, ndërkohë që rrjeti informativ i Sigurimit 
ishte në gjendje alarmi. Pas një pune intensive, grupi i detektivëve të komanduar 
prej Stretos kishte arritur ta konstatonte fizikisht agjentin. Duke e ndjekur me 
shumë vëmendje, ata po prisnin momentin më të përshtatshëm për ta arrestuar. 
Agjenti i huaj kishte hyrë në një lokal, ku ndodheshin dhe tre klientë të tjerë. Ai 
ishte ulur në një tavolinë të veçuar dhe kishte porositur një gotë verë. 

Pas pak, ndjekësit e tij, të ndarë prej njëri tjetrin, u futën në të njëjtin lokal. 
Kur të gjithë kolegët e tij kishin zënë vend nëpër tavolina, Streto kishte shkuar 
tek banakierja. Pasi i kishte treguar dokumentin e posaçëm, ai e kishte porositur 
që t’iu bënte llogarinë përmbyllëse tre klientëve të parë, duke i njoftuar me 
mirësjellje se duhej të dilnin jashtë. 

Mirëpo kur në lokal kishin mbetur vetëm detektivët shqiptarë dhe agjenti i 
huaj, ky i fundit u kishte bërë një surprizë të madhe. Ai kishte thirrur kamerieren 
dhe e kishte porositur t’iu çonte nga një gotë verë të gjithë klientëve të 
pranishëm, me përjashtim të Stretos. 

Pasi e kishte pirë verën e tij, agjenti u kishte bërë sfidën e dytë detektivëve 
shqiptarë. Ai kishte shkuar tek tavolina e Stretos dhe me një shqipe të çalë i 
kishte thënë: jam në dispozicionin tuaj. 

Gjatë procesit hetimor, ai kishte paraqitur dokumentet personale - agjent i 
KGBsë - dhe kishte dhënë shpjegimet përkatëse pse gjendej në Shqipëri. 
Meqenëse ishte nisur me mision në Greqinë veriperëndimore, ai ishte pajisur 
edhe me një pasaportë shqiptare, që ta kishte për çdo eventualitet. Ndërsa ishte 
duke kryer misionin në atë zonë kufitare me Shqipërinë, shërbimi sekret grek 
kishte rënë në gjurmët e tij. Për t’i shpëtuar arrestimit, ai kishte hyrë në Shqipëri. 
Duke përdorur pasaportën shqiptare, ai kishte fjetur pesë net në pesë hotele të 
ndryshëm të Tiranës. Meqenëse ai kishte hyrë në territorin shqiptar në rrethana 
vetëmbrojtjeje, pa kryer asnjë lloj veprimtarie antishqiptare, agjenti sovjetik 
pretendonte të lihej i lirë. Ky kriter respektohet prej shumicës së shërbimeve 
sekrete të botës, mbasi kryhen verifikimet përkatëse. 

Mirëpo agjenti sovjetik vazhdonte të mbahej i izoluar edhe disa ditë pas 
shpjegimeve që kishte dhënë. Në këto rrethana, ai kishte kërkuar të takohej 
patjetër me ndonjë anëtar të kabinetit të ministrit të Brendshëm, por më kot. 
Vetëm pas një jave, ai kishte pasur një takim kokë më kokë me Dofenin. Pas 
këtij takimi, ai u la i lirë të largohej nga Shqipëria. 




Me porosi të vetë Dofenit, agjentin sovjetik e kishin shoqëruar në 
aeroportin e Rinasit Streto me Pahinë. Në çastin që po ndahej me shoqëruesit e 
tij për të hyrë në avion, agjenti u kishte bërë sfidën e tretë detektivëve shqiptarë. 
Duke u paraqitur një dokument tjetër të shpalosur, ai u kishte thënë me shqipen 
e tij të çalë: «Ja se kush jam unë në realitet!» 

Mbi dokumentin e shpalosur Streto dhe Pahia lexuan emrin e një agjenti 
anglez me famë botërore të viteve shtatëdhjetë. 

Stretos i kishte rrëshqitur cigarja prej gishtave, ndërsa agjenti anglez i 
kishte thënë me një buzëqeshje domethënëse: 

«Mos u mërzit, djalosh! Para meje u ka rënë cigarja përtokë shumë 
detektivëve me përvojë. Lutiu Zotit, të mos takohesh herë tjetër me mua!» 

Më pas, Streto dhe Pahia e kishin analizuar me vëmendje ndodhinë e 
agjentit anglez. Disa pyetje mbeteshin pa përgjigje bindëse: Si ishte e mundur që 
agjenti anglez të kishte fjetur pesë net në hotelet e Tiranës, ndërkohë që shqipja 
e tij e cunguar e denonconte qartë nënshtetësinë e tij të huaj dhe hotelxhinjtë 
ishin të gjithë bashkëpunëtorë të Sigurimit? Nga e kishte marrë vesh ai se ishte 
pikërisht Streto komandanti i grupit të ndjekjes? Pse agjenti anglez u lirua 
menjëherë pas takimit vetëm për vetëm me Dofeninl 

Tek dëgjonte Pahinë t’i përshkruante këtë ngjarje tronditëse, Melit iu 
kujtuan fjalët që i kishte thënë Streto gjatë bisedës së parë me të në kamp: 

«Ka shenja të qarta se e ardhmja jonë në DSJ nuk do të jetë pa probleme. 
Prandaj bashkëpunimi ynë është i domosdoshëm, për të përballuar surprizat e 
këqija që mund të na vijnë prej Misionit të Madh, të cilit ne deri sot i dimë 
vetëm emrin, por jo objektivin dhe pasojat e tij.» 

Por kishte edhe më ... 


* 

Tre muaj pas ndodhisë me agjentin anglez, një ngjarje tjetër kishte tronditur 
shërbimin sekret shqiptar. Brenda një nate (duke u gdhirë 15 shtatori 1983) ishin 
vrarë nëpër shtëpitë e tyre pesë oficerë të DSJsë. Të pesë vrasjet ishin identike: 
me nga një plumb revolveri me silenciator në mes të ballit. Tre prej tyre kishin 
qenë të martuar. Atentatorët kishin përdorur ilaç gjumi të fortë, para se të 
kryenin vrasjet. Këtë e vërtetonte fakti që familjarët e viktimave kishin mbetur 
rreth 24 orë në gjumë. Sipas rezultateve të ekspertizës, atentatorët i kishin fshirë 
gjurmët e tyre me anën e një pluhuri të shpërndarë në dysheme, i cili lëngëzohej 
shpejt dhe zhdukte çdo shenjë. 

Kjo ngjarje kishte mbjellë panik në DSJ. Cilët ishin autorët e këtyre 
vrasjeve në një qytet si Tirana, ku qarkullimi ndërpritej para mesnate? 

* 


Pas përshkrimit të këtyre dy ngjarjeve tronditëse, Pahia i tha Melit: 



— Mos mendo se ne në DSJ e kemi jetën më të sigurtë sesa ti këtu, Hamit. 
Kurrsesi. Misioni i Madh fsheh një mister që qëndron si shpata e Demokleut mbi 
kokat tona. Pse na i fshehin neve objektivin e këtij misioni, gjersa do të jemi 
pjesëmarrës të tij? Kërcinimi i së ardhmes së panjohur na ka detyruar që të 
bashkohemi një grusht shokësh besnikë, për të mos shkuar si cjapi tek kasapi në 
Misionin e Madh misterioz. Jemi të lumtur që ti u bashkove me ne. Ky lajm i 
mirë që na solli Guri na gëzoi të gjithëve. Sido që të vijnë punët, të paktën do të 
kemi njëri-tjetrin. 

Pahia i shtrëngoi dorën në errësirë Melit dhe u nis për në maune. 
Ish-detektivi u interesua të shuante edhe thëngjijtë e fundit që kishin mbetur prej 
zjarrit. 

MIDIS SË QESHURËS E TË QARIT 

“Mjerimi i paralizon të gjitha veprimtaritë 
njerëzore, pa përjashtuar as atë të mendjes .” 

H. Luis Menken 

I befasuar, Diksi ngriu në këmbë në prag të derës së fjetores. Meli, i ulur në 
një dyshek kashte të katit të parë të krevatëve, po qeshte me lot. Në pritje që 
shoku i tij t’i shpjegonte arsyen e këtij humori të rrallë, Diksi buzëqeshi edhe 
vetë. Gjithmonë duke qeshur me të madhe, Meli i tregoi me dorë dy të burgosur 
që po grindeshin me llafe pranë një dritareje të fjetores, prej nga dukej qartë një 
rostiçeri në buzë të lumit të vogël, që qarkonte anën veriore të rrethimit të 
kampit. Klientët e përhershëm të asaj rostiçerie ishin shoferët që transportonin 
mineralin e minierës për në Laç, si edhe oficerët dhe ushtarët e repartit që 
mbikqyrnin kampin e Qafë-Barit. 

Një kameriere e re, e veshur me të bardha, i tërhiqte si magnet shikimet e të 
burgosurve të etur për jetë të lirë. E ndërgjegjshme për rolin e saj eksitues, 
kamerierja, kur ishte e ngeshme, ulej në karrige në krye të shkallëve para 
rostiçerisë. Nxirte një pasqyrë të vogël prej xhepit të përparëses së bardhë dhe 
fillonte të bënte tualet. Duke buzëqeshur, ajo fiksonte herë pas here shikimin e 
syve të zes tek dritarja më e afërt e fjetores përballë saj. 

Kujt i buzëqeshte ajo? Të gjithëve dhe askujt. E sigurtë se në ato çaste ajo 
ishte objektivi i shikimeve të uritura të të burgosurve, kamerierja e re argëtohej 
duke luajtur rolin e saj sugjestionues. Të burgosurit e njihnin fizikisht të gjithë 
kamerieren, ndërsa ajo nuk njihte asnjërin prej tyre. Ata nuk dinin asgjë për 
jetën e saj private, ajo e dinte se të gjithë ata ishin të privuar prej jetës private, 
për të cilën veç mund të ëndërronin. Kamerierja e re shërbente si katalizator i 
atyre ëndrrave. 

Kur nuk kishte klientë në rostiçeri, ajo shkonte ndanë të lumit për të 
mbushur ndonjë bidon ujë. Atje bënte sikur shpëlante këmbët, duke ngritur lart 
përparësen e bardhë. Ndërkohë shikimi i saj djallëzor përqendrohej tek dritarja 
më e afërt, pas së cilës kishte gjithmonë të burgosur që nuk donin ta humbisnin 
rastin e lumtur e njëherësh të mundimshëm. 

Atë 7 nëntor të vitit 1983, Meli kishte hyrë në fjetoren e brigadës së Diksit, 
për t’i çuar gazetën Sporti nën jastëk. Pranë dritares fatlume (kjo ishte pika më e 
afërt e vrojtimit të objektit të dëshiruar), ai kishte parë dy të burgosur, të cilët po 
grindeshin me fjalë midis tyre. Meli kishte ndërhyrë për t’i qetësuar. Mirëpo kur 
kishte mësuar shkakun e grindjes, ish-detektivi kishte shpërthyer në të qeshura të 
papërmbajtura dhe ishte ulur në dyshekun e kashtës, ku e gjeti Diksi. 

Cili ishte shkaku i grindjes? Secili prej dy të mjerëve përpiqej ta bindte 
tjetrin se kamerierja i buzëqeshte vetëm atij, prandaj ai duhej ta linte vetëm tek 
dritarja. Secili paraqiste provat e veta lidhur me përkatësinë e buzëqeshjeve. 



— E qeshura me lot i shkon shumë kësaj skene për të qarë e për të qeshur, 
Hamit, - i tha Diksi shokut të tij, kur po dilnin jashtë. 

FITORE PA TROFE 

"Më mirë luaj me një këlysh luani, se 
me luanin plak që po jep shpirt 

W. Shekspir 

Në pasditen e atij 7 nëntori ndërlidhësi e lajmëroi Melin se natën e 
ardhshme kishte një takim tjetër zyrtar. 

— Pas lajmeve të orës 20, më prit tek stenda e shtypit të ditës - e porositi. 

Meli kishte vetëm pak minuta që po priste tek stenda, kur aty erdhi 
ndërlidhësi dhe e orientoi për veprimet e mëtejshme: 

— Do të nisemi qysh tani për në takim. Do të bëjmë sikur jemi duke shkuar 
në infermieri të kampit. Godina ka një hyrje tjetër nga prapa. Ti atje do të 
shkosh vetëm dhe do të ngjitësh shkallët. Në krye të tyre, do të gjesh një person 
tjetër, i cili do të të tregojë ç'duhet të bësh më tej. 

Kur ish-detektivi ngjiti shkallët, në krye të tyre po e priste buzagas 
përfaqësuesi i Sigurimit të Komitetit Qendror, me të cilin ishte takuar para tri 
javësh. Ai e përshëndeti si i njohur i vjetër dhe e shoqëroi drejt një dere disa 
metra më tutje. Meli e mori me mend që takimi do të zhvillohej në dhomën e 
përdorur nga Streto, të cilën tani e përdorte Pahia. 

Kur hyri në dhomë, Meli gjeti Dofenin, drejtorin e Sigurimit të Shtetit dhe 
një person të tretë që nuk e njihte. Të tre ata u çuan në këmbë dhe e takuan me 
radhë ish-detektivin. 

Pasi u ulën, Dofeni e zbërtheu krejt xhuboksin bojë mjalti dhe nisi bisedën 
me një pyetje limonadë: 

— Sa ditë ka që ka rënë kjo dëborë e madhe, Hamit? 

— Rreth një javë - u përgjigj Meli. 

Dofeni i ofroi një cigare DS. Ish-detektivi e mori dhe e ndezi. 

— Ke ndonjë pakënaqësi për mënyrën e sinjalizimit nëpërmjet 
ndërlidhësit? qe pyetja e dytë. 

— Për mënyrën e sinjalizimit nuk kam vërejtje, por për vetë ndërlidhësin, 
po. Më ka mërzitur, duke u përpjekur të më imponojë një vend pune që nuk më 
pëlqen. 

— Gjë që rregullohet kollaj kjo - tha Dofeni me zë të qetë. - Rëndësi ka të 
arrijmë të merremi vesh për atë që duhet. Unë iu kisha thënë këtyre shokëve, kur 
erdhën për të të takuar para tri javësh, që të mos ktheje përgjigje përfundimtare 
negative, pa u takuar me mua. Natyrisht, me anën e kësaj porosie unë nuk doja 
t'i rezervoja vetes rastin e padëshiruar, që të jem i pari për të dëgjuar përgjigjen 
tënde refuzuese karshi ofertës sonë. Përkundrazi, unë nuk mendoj se ty të shkon 
ndërmend një përgjigje e tillë. 





Meli nuk foli. Pas një heshtjeje të shkurtër, e mori fjalën drejtori i Sigurimit 
të Shtetit: 

— Hamiti të krijon përshtypjen se nuk është kundër ofertës sonë, por nuk 
ka bindje në riaftësimin e tij - vërejti ai. 

Pa pritur ndonjë përgjigje prej Melit, foli vetë Dofeni: 

— Tipat si Hamiti janë të kursyer në premtime, mbasi premtimin e dhënë e 
quajnë borxh. Kjo besoj e bën të duket disi konfuz në marrjen e vendimit. Aq 
më tepër që ne, gjirokastritëve, na karakterizon kursimi në gjithçka. Apo jo, 
Hamit? - e pyeti ai. 

Një fillim kaq i rafinuar i bisedës po e bezdiste ish-detektivin. Ai e 
dëgjonte me vëmendje çdo fjalë, por kishte vendosur të fliste sa më pak që të 
ishte e mundur dhe të argumentonte sa më mirë atë që do të thoshte. Pyetjes së 
Dofenit, ai iu përgjigj: 

— Çdo njeri serioz, që flet me përgjegjësi e jo për mashtrim, e quan borxh 
premtimin e dhënë. Mua më bën konfuz në sytë tuaj bindja se nuk kam mundësi 
që të bëj premtimin e dëshiruar, si për ju edhe për mua vetë. 

— E kam dëgjuar me vëmendje bisedën tuaj para tri javësh, e cila na erdhi 
e regjistruar në DSJ - i tha Dofeni. - Por dëshiroj t'i dëgjoj direkt nga goja jote 
sonte, se cilat janë konkretisht ato pengesa, që ti mendon se ta bëjnë të 
pamundur kthimin në DSJ. 

Pasi Meli shtroi ankesat e tij të zakonshme, e mori përsëri fjalën Dofeni: 

— Unë kam sjellë këtu njërin prej mjekëve tanë më të mirë. E vizitoni, ju 
lutem, - iu drejtua ai personit të tretë, që nuk kishte njohur ish-detektivi. 

Mjeku nxori dy aparate nga çanta dhe i tha Melit: 

— Zhvishu në mes e lart! 

Pas një ekzaminimi të vëmendshëm, mjeku shpjegoi konstatimet e tij. 

— Një gjendje shëndetësore mjaft e rënduar. Zemra nuk i funksionon mirë. 
Veshkat, veçanërisht e djathta, gjithashtu. Ndërkohë ka një dobësi të 
përgjithshme fizike, e cila ndikon në rënien e imunitetit organik. 

— A mund të kurohet në këto kushte? 

— E pamundur. Një provë e tillë do të sillte një shkallëzim të mëtejshëm të 
keqësimit të gjendjes. 

— Duke pasur parasysh kushtet në tërësi të vuajtjes së dënimit në një kamp 
pune të rëndë të detyruar, cili është raporti i konsumimit organik të të burgosurit, 
krahasuar me kushtet e jetës së lirë? vazhdoi me pyetje Dofeni. 

— Këtë përgjigje po jua jap i mbështetur në të dhënat e studimeve 
shkencore të kryera posaçërisht në vende të tjera. Një vit burg në këto kushte 
është i barabartë me katër vjet mplakje në jetën e lirë. 

— Sa kohë punove në minierë ti, Hamit? iu drejtua Dofeni Melit. 

— Dhjetë muaj. 

Mjeku mori përsëri fjalën: 



— Para se të niseshim për këtu, unë kontrollova raportin mjekësor të 
lëshuar pas përfundimit të hetuesisë speciale që ka kaluar Hamiti. Në bazë të tij 
rezulton se ai ka pësuar defekte të rënda organike. 

— Sido që të jetë puna, ne nuk do të kursejmë asgjë për rigjenerimin tënd 
organik, Hamit, - i premtoi Dofeni. - Siç je vënë në dijeni, do të kurohesh në 
klinikat më të mira të botës për një periudhë kohore gjashtë deri në tetë muaj. 
Edhe pas kësaj, ne do të interesohemi posaçërisht për çdo kurë të re që mund të 
dalë në ndonjë vend me mjekësi të zhvilluar, e cila do të vlerësohet e dobishme 
për forcimin e shëndetit tënd, duke ta siguruar me çdo çmim. 

«Përsa i përket trajtimit të pamerituar që të është bërë në hetuesinë speciale, 
ne jemi të ndërgjegjshëm që do të të mbetemi borxh. Le të të ngushëllojë 
sadopak fakti, që unë pak kohë kam që jam në korent të këtyre punëve. Kur ke 
qenë ti në hetuesi, unë nuk e kam ditur mirë se çfarë funksionesh kryente 
konkretisht shërbimi sekret i një shteti. 

— Në qoftë se nuk e ke ditur ti, e dinin të të tjerët, - ia ktheu fytyrëngrysur 
ish-detektivi. 

— Kjo është e vërtetë, Hamit, veç mos harro se pas spastrimeve të 
rëndësishme që u bënë në kryeministri dhe në M.P. të Brendshme, nuk e gjente 
dot kollaj guri vendin e tij. 

Meli tundi kokën në heshtje. Dofeni zgjati dorën drejt paketës Partizani të 
ish-detektivit, mori një cigare dhe e ndezi. 

— Si mendon Hamit, nuk do ta ndryshosh qëndrimin tënd? filloi të fliste 
me një ton tjetër drejtori i DSJsë. - Më vjen keq për këtë sjellje. Yt vëlla, Dariu, 
po punon mirë, megjithëse nuk është profesionist. Nuk kemi asnjë vërejtje në 
adresë të tij. Por pesëdhjetë si ai nuk na hyjnë në punë, sa ti vetëm. Na duhesh 
Hamit, na duhesh shumë, prandaj po të kërkojmë me kaq këmbëngulje. 
Mundohu t'i kuptosh mirë këto fjalë që po t'i përsëris. Jemi gati të të plotësojmë 
çdo kërkesë tënden. Shprehu pa ndrojtje për gjithçka, mjafton që të ndryshosh 
qëndrim, të kthehesh në DSJ. Duhet ta dish mirë, se bën gabim të rëndë në qoftë 
se të rritet mendja që po të lutemi. Në rast se kërkesën tonë e quan si një të keqe 
që të zuri derën (gjë që mua do të më dëshpëronte), atëherë përpiqu që midis dy 
të këqijava të zgjedhesh më të voglën. 

— Qysh me sinjalizimin e parë nga ana juaj, e kam analizuar më së miri 
gjithçka. Nuk kam lënë pas dore as zgjedhjen midis dy të këqijave të mundshme. 
Të marr përsipër një detyrë që nuk e realizoj dot, do të thotë që të ballafaqohem 
me një dështim të sigurtë. Dështimi për një detektiv të dalë nga burgu fare lehtë 
mund të cilësohet si një sabotim politik. Në rrethana të tilla, e keqja më e vogël 
për mua është shmangia nga përgjegjësia e një detyre, që i tejkalon mundësitë e 
mia aktuale. 

— Kjo shmangie nga detyra, siç të pëlqen ta cilësosh ti, në një kohë që po 
të bëhet e qartë se shteti ta ka shumë nevojën, nuk është asgjë më pak se një 
dezertim - ia priti me ton të prerë Dofeni. 







— Nuk është dezertim, por tërheqje për paaftësi - tentoi të mbrohej Meli. - 
Normalisht e drejta për një tërheqje të tillë duhej të më njihej edhe para rënies në 
burg. 

— Klasifikimin juridik të këtyre veprimeve e bëjnë ata që interpretojnë 
ligjet, jo kushdo, - i tha gjithë seriozitet Dofeni. 

Meli nuk foli. 

Deri në atë çast kishin pirë nga dy kafe të shoqëruara me një gotë pije me 
ngjyrë. Ish-detektivi nuk kishte refuzuar asgjë, me përjashtim të gotës së dytë të 
pijes. 

Shefi i gjithëpushtetshëm i DSJsë i bëri një propozim: 

— Siç e more vesh prej fjalëve të mjekut, ne nuk të kurojmë dot në kushtet 
e vështira të këtij kampi pune. Nga ana tjetër, ti nuk po vendos që të kthehesh 
përsëri në gjirin tonë. Prandaj jam i mendimit që të të lirojmë prej burgut me 
këtë kusht: të të gjejmë një punë të mirë në Tiranë dhe të vish në DSJ vetëm dy 
herë në muaj. Kjo s'të prish ndonjë punë besoj. 

— Gjersa unë nuk jam në gjendje t'jua plotësoj dëshirën sipas kërkesës 
fillestare, nuk dua të më bëni asnjë lloj privilegji. 

— Shëndeti është domosdoshmëri në jetë, Hamit. Si të jesh pro nesh apo 
kundër, ti nuk mund të realizosh asgjë pa shëndetin. Prandaj mospranimi yt në 
këtë rast, nuk më duket i bazuar në arsye. 

Meli nuk polemizoi. 


* 

Dofeni s’po ia ndante sytë ish-detektivit të pabindur; ky gjithashtu. 

Ky duel shikimesh, i frymëzoi subjektin e vazhdimit të bisedës drejtorit të 
DSJsë: 

— Gjatë bashkëbisedimit me ndërlidhësin, ti i kishe bërë një pyetje, për të 
cilën ai nuk ishte i autorizuar të të përgjigjej. Përgjigjen po ta jap unë tani. 
Sitemi organizativ i shtetit tonë parashikon kuadro të zgjedhura prej organeve 
përkatëse dhe kuadro të emëruara nga lart, për merita të veçanta. Karriera e 
nënës sime i përket kategorisë së dytë që përmenda. 

— Unë ia drejtova atë pyetje ndërlidhësit, mbasi e njihja nënën tënde si 
drejtoreshë të Institutit të studimeve marksiste-leniniste, por jo me pushtet në 
shërbimin sekret shqiptar. 

— Nuk është e thënë që ti t’i dish të gjitha, vetëm pse ke milituar gjashtë 
vjet në radhët e DSJsë, - ia ktheu Dofeni me një ndjenjë të kuptueshme 
nënçmimi. 

Për shkak të kësaj përgjigjeje të thartë, Meli ndjeu kënaqësi që kishte 
vendosur paraprakisht t’i fliste me “ti” e jo me “ju” Dofenit. Si për t’ia 
përforcuar bindjen në vendimin e drejtë që kishte marrë ish-detektivi, drejtori i 
DSJsë i bëri një pyetje që nënkuptonte vetëvlerësim: 





— Meqenëse jemi bashkëmoshatarë, a të kujtohet të më kesh parë në 
Tiranë, Hamit? 

— Po. Në vitin 1969 ke ardhur një natë në qytetin Studenti me djalin e 
Mehmet Shehut. Kishte mjaft roje rreth lokalit ku u futët ju, prej nga dëgjohej 
muzikë e huaj, e ndaluar për ne të tjerët. 

Dofeni buzëqeshi, tundi lehtë kokën e i tha: 

— Lëvizje të tilla i kam pasur të rralla, prandaj më kujtohet ajo natë. 
Festonim ditëlindjen e një shoku nga Korça. Meqë ra fjala, po ti, Hamit, e feston 
ditëlindjen këtu? 

— Fatkeqësitë që më kanë zënë derën nuk më lejojnë të kem respekt e 
dashuri për ditën që më solli në këtë botë të mundimshme. 

— Vlera e jetës nuk nënçmohet, në të gjitha rrethanat. Por që ta gëzosh atë, 
duhet shëndeti në radhë të parë, pastaj fati. Një njeri i sëmurë nuk mund ta 
gëzojë jetën, çfarëdolloj kushtesh të mira të ketë. A i dëgjove fjalët e mjekut 
lidhur me shëndetin tënd? 

— Sipas fjalëve të mjekëve, unë tani duhej të ecja këmbadoras. Ndofta nuk 
jam në atë gjendje shëndetësore që u dukem atyre. 

Atë çast u servirën kafetë e treta. Përkohësisht sundoi qetësia. 

* 

— Pse nuk pranon të futesh në ndonjë punë të rehatshme këtu në kamp, apo 
ke frikë se të quajnë spiun të komandës të burgosurit e tjerë? e pyeti papritur 
drejtori i DSJsë me një buzëqeshje të lehtë. 

— Po - iu u përgjigj pa hezitim Meli. - Dihet prej gjithë të burgosurve, se 
këto lloj punësh vetëm atyre personave u jepen. 

— Mirë atëherë, vazhdo të punosh aty ku je; vetëm na lejo që, nëpërmjet 
kanaleve tona, të të ndihmojmë me 300 lekë të reja çdo muaj. 

— Jo, jo s'është nevoja - nxitoi të përgjigjej Meli. - U jam përshtatur mjaft 
mirë këtyre kushteve dhe ndonjë mungesë e rastit nuk më bën fare përshtypje. 

— Meqenëse jeta e lirë të qenka mërzitur dhe nuk e preferoke në çdo formë 
që po ta ofrojmë, a mund të na japësh ndonjë mendim për misionin tonë? 

— Unë di vetëm se po përgatisni një Mision të Madh, si nga vlera e 
realizimit edhe nga shkalla e vështirësisë. Por nuk di se për çfarë misioni bëhet 
fjalë konkretisht, që të mund të jepja ndonjë mendim. 

— Për atë që kemi nevojë të të tërheqim mendimin, do të të pyes unë vetë. 
Rëndësi ka që ti të jesh i gatshëm për tu përgjigjur. 

— Patjetër. 

— Për fazën e parë - zbulimin e objektivit - na duhet të veprojmë në pesë a 
gjashtë shtete evropiane. Kryesisht perëndimorë, por edhe lindorë. Sipas 
mendimit tënd, si është më mirë, të veprojmë më parë në shtetet perëndimorë 
dhe, po nuk rezultoi gjë, të kalojmë pastaj me forca të përqendiruara në shtetet 



lindorë, apo t'i ndajmë detektivët në grupe më të vegjël qysh në fillim dhe të 
vazhdojmë gjurmimin njëkohësisht në të gjitha vendet ku dyshojmë? 

— Unë mbështes idenë e gjurmimit të njëkohshëm në të gjithë shtetet ku 
mendoni se duhet kryer një veprim i tillë, veçse me një qendër drejtuese jashtë 
Shqipërisë. Kjo lehtëson ndjeshëm manovrimet e nevojshme të diktuara nga 
rrethanat. Në rast se paraqitet nevoja e përqendrimit të grupeve të veçantë në një 
shtet të vetëm (p.sh., pas sigurimit të ndonjë të dhëne të saktë në ndonjërin prej 
shteteve në fjalë), diçka e tillë realizohet pa vështirësi. Vonesa e gjurmimit 
favorizon gjithmonë atë që fshihet. 

— Cila është mosha më e përshtatshme e detektivëve që duhen angazhuar 
për Misionin e Madh ? 

— Për mendimin tim, në një mision kaq të rëndësishëm duhen mobilizuar 
detektivë me përvojë, por që kanë njëherësh edhe energjinë dhe dinamizmin e 
moshës. Zakonisht cilësi të tilla mbart mosha 35 deri në 40 vjeç. 

— Ç'rol mund të luajnë femrat në një mision të tillë? 

— Si në çdo mision, femrat kanë aftësi katalitike në zhbllokimin e 
sekreteve. Por në një mision kaq delikat duhen pasur parasysh edhe masat 
parambrojtëse të kundërshtarit, për të mos rënë në bllof. 

Pas një heshtjeje të shkurtër, Dofeni formuloi konsideratën e tij për 
takimin: 

— Idetë që më dhë ishin sa të dobishme, aq edhe të çiltra. Në përgj ithësi 
ato kanë qenë edhe mendimet tona. Përsa i përket çështjes për të cilën erdhëm, 
unë mendoj se fitorja është e imja, pavarësisht se, tani për tani, do të mbetet një 
fitore pa trofë, gjersa nesër nuk do të shkojmë bashkë në DSJ, siç shpresoja unë. 
Por kjo do të ndodhë patjetër një ditë, mbetet thjeshtë çështje kohe. Shkëmbi e ke 
pasur pseudonimin në aktivitet dhe si shkëmb po qëndron. Të adhuroj për 
vendosmërinë, po aq sa të urrej për mospranimin e ofertës sonë me propozimin e 
parë. Pushteti ynë disponon leva të tilla, me të cilat mund të lëvizë nga vendi 
çdo shkëmb. Mbaje mend këtë që po te them: si sot një vit ti do të militosh 
patjetër në radhët e DSJsë, me hir ose me pahir. Natën e mirë, e mirëmbetsh! 

Meli takoi dorën me Dofenin dhe të pranishmit e tjerë e doli jashtë. Dëbora 
e ngrirë shndriste nga rrezet e hënës në prishje, duke sajuar një peizazh dimëror 
joshës. 

«Bukuria që vret», tha me vete detektivi i burgosur. 

Kjo skicë e mirënjohur e Migjenit, poetit dhe shkrimtarit të tij më të 
preferuar shqiptar, iu kujtua Melit, ndërsa po hynte në maune të bënte një sy 
gjumë. 



XXIX 


PËRGJIMIINTENSIFIKOHET 

“Ndodh që njeriu të bëhet i vendosur nga 
dobësia dhe guximtar prej ndrojtjesT 

La Roshëfuko 

Qysh prej ditës që Streto i bëri të ditur Melit se do të ndodhej në një rreth të 
hekurt përgjirni si pasojë e refuzimit të ofertës së DSJsë, ish-detektivi me Diksin 
kishin diskutuar gjerësisht së bashku, për t'i bërë parapritat e duhura çdo rreziku 
të mundshëm. Meli e dinte nga përvoja e profesionit të dikurshëm se DSJ do të 
bënte çmos për të siguruar informacion kompromentues kundër tij. Kjo do t'i 
krijonte mundësinë pastaj ta riarrestonte ish-detektivin dhe ta vinte para 
alternativës së dëshiruar për synimet e saj: dënim kapital për dekonspirim, ose 
rikthim në detyrë. Natyrisht, një vendim të tillë DSJ mund ta merrte edhe pa 
sigurimin e materialeve kompromentuese që synonte, por në fund të fundit Meli 
donte të mos jepte vetë shkas për një gjë të tillë. Më tepër nga kaq nuk bënte dot. 

Meli me Diksin morën në analizë personat me të cilët kishte marrëdhënie 
ish-detektivi. Ndonëse ky ishte dorështrënguar në krijimin e këtyre 
marrëdhënieve, sidoqoftë nuk mund të thuhej se jetonte i vetmuar. Ata vendosën 
që, qysh prej asaj dite, Meli duhej ta konsideronte veten si përpara hetuesit në 
praninë e tyre. Ndërkohë ai nuk duhej të bënte asnjë ndryshim të dukshëm në 
marrëdhëniet e jashtme me ta. Lindja e “pse-ve” duhej evituar me çdo kusht në 
atë situatë tensioni e pasigurie. 

Me sa dukej, kartelisti do të ishte organizatori i rrjetit të brendshëm 
informativ të kampit me objektiv ish-detektivin. Ky u bind për këtë, pas 
ndodhisë së mëposhtme. 

Një ditë Meli ishte ulur tek një cep i sheshit ku shëtisnin të burgosurit. Po 
rilexonte romanin Njëzet mijë lega nën det. Ky libër i shkrimtarit të huaj më të 
pëlqyer të tij e kishte fundosur edhe vetë Melin në fund të detit, kur dikush ia 
bllokoi me një fije letre faqen e librit. I revoltuar, ai ngrit sytë dhe pa 
bashkëqytetarin me të cilin ishte dënuar si grup (pikërisht për atë kishte shkuar 
Meli në Berat ditën që e arrestuan). 

— Sa herë të kam thënë të mos më shqetësosh, kur jam duke lexuar? reagoi 
i revoltuar ish-detektivi. 

— Mos u nxeh, Hamit, se ky ngacmim është për të mirën tënde - i tha ai 
me zë të ulët. - Do të besoj një sekret, por më parë duhet të më japësh fjalën që 
nuk do të nxehesh. 

— Pse, është një sekret që mund të më revoltojë? 

— Pak a shumë... 

Meli mbylli librin dhe i tha: 

— Shprehu lirshëm; të jap fjalën se do të të dëgjoj i qetë. 





— Duhet të tregohesh i kujdesshëm; kartelist Et’hemi të ka vënë në 
shënjestër. 

— Nga e di ti? 

— Më thirri në zyrë dhe... 

Fillimisht ai u përtyp duke u skuqur, pastaj heshti. 

— Shprehu deri në fund; të thashë që nuk do të nxehem. 

— Më kërkoi që ta informoja për ty, duke më premtuar se do të ndikonte në 
uljen e dënimit tim, po qe se informacionet e mia do të ishin të dobishme. 

— Po ti, si iu përgjigje? 

— Ai më kërcënoi: «Nëse nuk pranon të më informosh, do të të transferoj 
në burgun e Burrelit». Ti e di që një transferim i tillë është i tmerrshëm për mua. 

— Po pastaj, me çfarë detyre të ngarkoi kokretisht? 

— Kartelist më tha: «Ti e ke bashkëqytetar Hamitin dhe e di që ai ka qenë 
disa vjet oficer sigurimi në Tiranë. Në rrethana të volitshme, gjatë bisedave me 
të përpiqu të mësosh diçka për veprimtarinë e tij atje: çfarë ka bërë konkretisht, 
apo ku e ushtronte aktivitetin. Gjithashtu kur Hamiti, i mërzitur apo i sëmurë (e 
dimë që ai vuan nga shëndeti), vjell vrer kundër pushtetit popullor, ti duhet t’i 
regjistrosh sharjet e tij në këtë mikroregjistrues zëri. [Kartelisti ma shpjegoi dy 
herë sesi vihej në funksionim aparati i vogël]. Kompensimi për një shërbim të 
tillë do të jetë në vartësi të vlerës së informacionit të siguruar: nga ulje dënimi 
deri në lirim prej burgut. Kjo varet nga rezultatet e punës tënde.» 

«Unë e pranova propozimin e kartelistit vetëm për t’i shpëtuar transferimit 
në burgun e Burrelit. Por isha i vendosur që nuk do ta kryeja kurrë këtë akt të 
ulët dhe do të lajmëroja ty patjetër për rrethanat në të cilat gjendesh. Tani do të 
veproj si të më thuash ti: po deshe jam gati t’ia kthej kartelistit aparatin 
regjistrues, duke i thënë se nuk e bëj dot këtë punë. Qysh dje që e kam marrë, 
më ka prishur qetësinë. Nuk e di si u ndodha aq bosh që e pranova, por tani e 
kam ndarë mendjen: çfarë të më këshillosh ti, do ta bëj pa ngurrim. Më fal, 
Hamit, që u tregova kaq i dobët. 

Duke thënë këto fjalë, ai u skuq në fytyrë dhe sytë iu mbushën me lot. 

Melit i erdhi keq kur e pa në atë gjendje, ndonëse fillimisht ishte revoltuar 
në vetvete. Ish-detektivi e dinte që ai nuk ishte keqbërës, por përballë kërcëninit 
të pushtetit ishte disi i lakueshëm; edhe gjatë procesit hetimor kishte manifestuar 
shenja të tilla. Megjithatë në këtë rast ai e dënoi vetë aktin e tij dhe e meritonte 
faljen. Meli vendosi që ta ndihmonte për të dalë pa telashe nga situata në të cilën 
ndodhej bashkëqytetari i tij: 

— Më mirë do të kishte qenë që ti të mos ta pranoje një propozim të tillë. 
Tani që kjo ka ndodhur, ne do ta zgjidhim problemin në mënyrë të tillë që as ti 
të mos dëmtohesh dhe as mua të mos më dëmtosh. Qetësohu. 

Pas disa ditësh, Meli zhvilloi posaçërisht një bisedë me bashkëvuajtësin 
dhe bashkëqytetarin e tij, të cilën ky e regjistronte. Ish-detektivi ia kishte dhënë 
me të shkruar pyetjet që ai duhej t’i bënte në bisedë e sipër. Përgjigjet Meli i 
kishte përgatitur me vëmendje. Ato nuk përbënin rrezik për të, por as nuk linin 




të dyshohej fare për fallsitetin e bisedës. Ky qe i vetmi material informativ që 
mundi të vilte karteisti i kampit prej Hamit Melit gjatë gjithë periudhës së 
përgjimeve intensive ndaj tij. 


* 

Atë ditë që bashkëqytetari i tij i foli për mikroregjistruesin duke ia treguar 
atë [ishte sa një sahat i vogël xhepi], Meli u interesua të merrte kontakt me 
Pahinë. 

— Po ti, Afrim, paske vendosur të bësh prova teknike me zërin tim, që nuk 
më ke thënë se në kamp po përdoret edhe një aparat regjistrimi për të më 
përgjuar? e pyeti pa e fshehur një dozë revolte. 

— Po përdoren tre aparate të tillë, jo një - ia ktheu Pahia duke qeshur. - E 
ç'rëndësi ka kjo? Gjithë materialin informativ që mbledh kartelisti gjatë javës me 
spiunët e tij, ma dorëzon mua në dorë çdo të premte në dhomën time të fshehtë. 
Unë bëj seleksionimin e materialit, duke nisur në DSJ vetëm atë pjesë të tij që e 
vlerësoj të padëmshëm për ty. Po të ndodhë që të më vijë ndojë material që të 
rëndon vërtet, unë e çregjistroj atë pa vështirësi. Faktikisht nuk është regjistruar 
asgjë e tillë dhe unë s’kisha pse të ngutesha për të të shqetësuar ty. Bile pikërisht 
pse nuk kanë funksionuar si duhet kanalet e këtushme informative, DSJ ka futur 
në kamp një kuadër të saj me shumë përvojë, me të burgosurit që erdhën pardje. 
Ky përbën vërtet një rrezik real. Megjithëse unë u vura në dijeni për ardhjen e 
tij, informacionet e tij ai do t’i nisë drejtpërdrejt në DSJ, pa kaluar fare nga unë. 
E gjen dot me mend se cili është ky mysafir që na ka ardhur, Hamit? Brinjashi, 
besoj se të kujtohet. 

— E ku harrohet një krijesë aq e poshtër si ai! shkrofëtiu Meli i mërzitur 
prej këtij lajmi të keq. - Si nuk ka ndërhyrë Guri ta anullonte ardhjen e tij! 

— Nuk ka pasur mundësi. Në DSJ po kërkohet me insistim material kundër 
teje. Në analizën e fundit që kanë bërë atje, është theksuar se punët nuk po ecin 
mirë në këtë drejtim. Brinjashi ka dalë vullnetar, i bindur se do të arrijë të 
nxjerrë diçka në dritë. Para një çerk ore kaloi lart, për tek sheshi. 



XXX 


CILIISHTE BRINJASHI ? 

“Nuk mund të rrëzohesh më 
poshtë sesa përtokë 

D. Kostolani 

Shkolla e lartë speciale e shërbimit sekret që kishte kryer Hamit Meli ishte 
katërvjeçare. Ajo kishte një rregull krejt të veçantë: në të regjistroheshin 
studentë vetëm një herë në katër vjet. Pra, duhej të përfundonin ciklin e plotë 
katërvjeçar të shkollës studentët e regjistruar, pastaj regjistroheshin studentë të 
tjerë. Si rrjedhim, në shkollën speciale të shërbimit sekret shqiptar studentët 
kishin vetëm shokë kursi, shokë klase, por jo shokë shkolle. Kjo i forconte së 
tepërmi marrëdhëniet midis tyre gjatë katër vjetësh. 

Vetëkuptohet që studentët e regjistruar në atë shkollë zgjidheshin prej 
familjeve me biografi politike të shkëlqyer për kohën. Jo rastësisht, sa herë 
ndaheshin diplomat e studentëve të asaj shkolle, diktatori vetë asistonte 
rregullisht në ceremoninë e rastit. Gjithashtu kur bëheshin dekorime për 
detektivët për misione të ndryshme të kryera prej tyre, ai ua dorëzonte me dorën 
e tij dekoratat. 

Rregulli i veçantë i shkollës speciale të shërbimit sekret shqiptar nuk ishte 
aspak formal, por i studiuar mirë dhe me një objektiv të qartë. Gjatë dy viteve të 
para të shkollës studentët përfitonin një kulturë të përgjithshme të ngjashme me 
atë të universiteteve me disiplinë të fortë. Natyrisht, prioritet kishin dy-tri lëndë 
që lidheshin me shërbimin sekret dhe psikologjinë, si edhe përgatitja fizike e 
studentëve të zgjedhur me tregues të përshtatshëm. Por gjer në përfundim të vitit 
të dytë të shkollës, ata njiheshin vetëm me anën më spektakolare të shërbimit 
inteligjent: zhbirimin e sekreteve duke sfiduar rrezikun. Ndërkohë ata 
përvetësonin më së miri teknikën e radiotransmetimit dhe përballimin e situatave 
të papritura në mision: si uria, etja, izolimi etj.. Për këtë, instruktorët i detyronin 
studentët të jetonin dhjetë ditë në zona të izoluara, tërësisht me mjete rrethanore. 
Dhe kjo nuk ndodhte vetëm një herë. 

Mirëpo falë moshës, temperamentit dhe fizikut të tyre ( përzgjedhja e 
studentëve u besohej specialistëve agjentë të DSJsë nëpër rrethe), kjo temë 
interesante policore i joshte ata, duke i dhënë ngjyra aventure jetës së tyre 
rinore. 

Ishte pikërisht në vit të tretë që studentët binin në kontakt për herë të parë 
me anën tjetër të medaljes: mjetet që do të realizonin qëllimin. Atëherë atyre u 
mësohej me ngulm se vrasja nuk përbënte krim, kur kryhej për interesat e larta 
të partisë dhe autori i saj nuk quhej kriminel, por hero. Ata duhej të mësonin 
përdorimin e përkryer të thikës, të helmimit, të kurtheve të larmishme, të 
përgjimeve speciale, të atentateve me armë pa zë etj, etj.. Të gjitha këto 
studentëve u paraqiteshin si veprime të domosdoshme, për t’i njohur në kuadrin 



e kryerjes së një misioni të vështirë të shërbimit sekret, por jo si qëllime të vetë 
misionit të tyre. 

Ndërsa në vitin e katërt të shkollës, atyre u flitej më hapur. Instruktorët e 
regjur u bënin më së fundi të ditur se, krahas misioneve të zbulimit në kuadër të 
shërbimit sekret, ata do të kryenin edhe atentate në shtete të tjera kundër 
detektivëve të huaj, ose shqiptarëve të arratisur që i sillnin telashe partisë. 
Ndërkohë u caktonin edhe pengjet familjarë, pas dy turneve turistikë nëpër 
Evropë të shoqëruar prej instruktorëve. Kjo ua bënte atyre të pamundur kthimin 
prapa. Sikur studentët ta mësonin këtë fakt në vit të parë apo të dytë të shkollës, 
pak prej tyre mund ta vazhdonin atë deri në fund. Pikërisht për ta evituar diçka 
të tillë, regjistrimet në atë shkollë bëheshin vetëm një herë në katër vjet. 

* 

Brinjashi ishte katër vjet më i moshuar nga Meli dhe po aq kohë para tij 
kishte nisur aktivitetin në DSJ. Ai njihej si një ndër detektivët më të vendosur të 
DSJsë; një krjesë e predispozuar tërësisht për krim. 

Melit i kujtohej një ngjarje e vitit 1974, e cila zbulonte qartë karakterin 
pervers të Brinjashit. Me rastin e 30-vjetorit të ardhjes në fuqi të regjimit 
komunist në Shqipëri, në DSJ shpërndaheshin çmime speciale për detektivët që 
kishin realizuar misionet më të spikatur të shërbimit sekret shqitar në vite. Si 
gjithmonë, diktatori ishte i pranishëm në ceremoninë solemne. 

Brinjashit iu dha çmimi i tretë për asgjësimin me thikë në një rrugë të 
Brukselit të një intelektuali shqiptar të arratisur, i cili shkruante artikuj të ashpër 
kundër regjimit të Tiranës. Kur mori medaljen prej dorës së diktatorit, Brinjashi 
kishte deklaruar: 

— Do të isha i lumtur sikur herën tjetër të realizoja ndonjë mision që do të 
meritonte çmimin e parë, pa le të vritesha edhe vetë duke e realizuar atë. 

— Kështu ju do partia - kishte thirrur i ekzaltuar diktatori, duke i 
shtrënguar dorën. 

Ky cinizëm i tejskajshëm e bëri Brinjashin të neveritshëm në sytë e 
detektivëve të tjerë të DSJsë. 

Një ditë kolegët e Melit po shikonin në televizor një emision shkencor, i 
cili bënte fjalë për teknikën e vjeljes së helmit të gjarpërinjve në një laborator të 
posaçëm. Ata kishin vënë re të habitur një lloj gjarpri tepër të neveritshëm, i cili 
nuk zvarritej drejt përpara, si gjithë të tjerët. Me trupin e mbështjellë përgjysmë, 
ai rrëshqiste anash. Atë lloj gjarpri shkencëtarët e thërrishin brinjashi. Duke 
marrë shkas prej faktit se detektivi në fjalë gjatë ecjes e hidhte këmbën e majtë 
me majën e këpucës të nxjerrë paksa jashtë, këtë nofkë ata ia ngjitën edhe këtij 
gjarpri të DSJsë. Për inat të atyre që ia ngjitën nofkën, ai e përdori atë si 
pseudonim në kryerjen e disa misioneve, duke ua bërë së tepërmi qejfin me këtë 
gjest domethënës shefave të tij cinikë si ai vetë. 



Me futjen e Brinjashit në kamp rrethi i përgjimit ishte bërë kërcënues për 
Melin. Sa herë binte fjala për të, ai i thoshte Diksit: 

— Inat kije, por foli hakun. Sa për profesionin, nuk ia ha qeni shkopin; 
është detektiv i talentuar. 

Megjithatë Meli ishte i qetë dhe i prerë në vendimin që kishte marrë. Me 
fatin e tij tashmë ishin lidhur përfundimisht shokët e tij të kursit, të cilët 
përbënin ajkën e DSJsë. Në betejën e madhe që kishte nisur midis ish-yllit të 
shërbimit sekret shqiptar dhe DSJsë po përfshiheshin shumë fate, shumë interesa 
e shumë synime. Aktualisht Meli u kishte marrë krahët atyre dhe lufta e tij e 
heshtur niste brenda kalasë së shërbimit sekret shqiptar. 

Megjithatë fjalën e fundit, si gjithmonë, do ta thoshte forca dhe ajo fliste 
tërësisht për palën tjetër. Edhe në atë rast detektivi i burgosur e kishte vendosur 
të asgjësohej duke asgjësuar, jo në pasivitet. Sa për arratisje jashtë shtetit (siç i 
kishte propozuar një natë Pahia) as që i shkonte mendja. Ai kishte hesape për të 
larë me diktaturën dhe nuk donte ta shmangte përplasjen me të. 



XXXI 


KURTH I DËSHTUAR 

“Tiranëve në përgjithësi nuk u mungojnë 
pretekstet 

E. Byrk 


— Çfarë ke në këtë zarf, Sazan? e pyeti i buzëqeshur Meli. 

— Tri fotografi, që kisha në xhep ditën e arrestimit. 

— Mund t’i shikoj? 

— Psejo? 

— Kjo është nëna jote, besoj, - hamendësoi Meli, duke i treguar njërën prej 
tyre Diksit. 

— Nënat në përgjithësi njihen lehtë, Hamit. 

— Sidomos nënat e hidhëruara - tha duke psherëtirë ish-detektivi. 

Meli e shikoi gjatë fotografinë, para se të merrte tjetrën. 

— Paske pasur flokë shumë të bukur, Sazan. Sa shumë ke ndryshuar! 
Transformimi yt fizik është më i dukshëm se i imi. 

— Edhe e kaluara ime ka qenë shumë më e mundimshme se e jotja. 

— Pa dyshim. Por tani vuajtjet i kemi të njëllojta. Cili është ky personi tek 
fotografia tjetër që keni pozuar bashkë? Më ngjan si fytyrë e parë. 

— Një berber tiranas, admirues i flokëve të mi. Një ditë u qetha rastësisht 
tek ai. Kur u ndamë më dha fjalën se ishte i gatshëm të më qethte gratis, në rast 
se do të shkoja në lokalin ku punonte, sa herë që do të ndodhesha në Tiranë. Ai e 
mbajti fjalën dhe me kalimin e kohës zura miqësi me të. Dy muaj para se të më 
arrestonin, dolëm në fotografi bashkë. 

— Mos e kishte lokalin në rrugën e Durrësifl 

— Po. 

— Të kujtohet emri i tij? 

— Po; e quanin Fredi. 

— Çfarë koiçidence! Ti ke qenë klienti i tij i preferuar, ndërkohë që Fredi ka 
qenë berberi im i preferuar. Ai ishte vërtet i pasionuar për zanatin dhe muhabetçi 
i ëmbël. Ta dija që do të rridhnin punët kështu, do të kisha pozuar edhe unë me 
Fredin. Në këtë mënyrë do të kishim pasur një kujtim të përbashkët. 

— Ku na vinte radha mua e Fredit të zinim shoqëri me ty atëherë! - i tha 
duke qeshur Diksi. 

— Jo, Sazan jo, nuk është ashtu. Unë në Gjirokastër kam pirë raki edhe me 
arixhinj për gallatë. 

— Arixhinjtë shikoheshin me një sy indiferent prej Sigurimit, ndërsa unë e 
Fredi do i trembeshim miqësisë me ty në atë kohë. Megjithatë edhe këtu ne kemi 
të njëjtin berber. 

— Jo vetëm që na qeth, por edhe na rruan - shtoi Meli duke qeshur. - Meqë 
ra fjala, do vish të shkojmë të rruhemi, Sazan? 



— Jo, më duhet të shkruaj një letër. 

Duke shkuar tek berberi, Melin e takoi kalimthi ndërlidhësi me DSJ. Duke 
ngadalësuar hapin, ai i tha: 

— Hamit, sonte do të takohesh përsëri me drejtorin e DSJsë. Takimi nuk do 
të zhvillohet në mjediset e kampit, por në Fushë-Arrës. 

— Nuk pranoj takim larg kampit - ia ktheu ish-detektivi. 

Ndërlidhësi deshi ta sqaronte më tej, por Meli i ktheu krahët e u largua. Ai 
nuk e shqetësoi më. Qysh prej takimit të parë me Dofenin, ndërlidhësi tregohej i 
kujdesshëm me Melin. 

Ishte data 11 dhjetor 1983. 


* 

Pasdite vonë Pahia i bëri të ditur Melit se, me refuzimin e tij për të shkuar 
në Fushë-Arrës, ai kishte bërë të dështonte tentativa e Dofenit për ta marrë me 
vete në Tiranë. Drejtori i DSJsë kishte në xhep një dekret të Kuvendit Popullor 
për lirimin e Melit nga burgu. Të njëjtën ditë u liruan dy të burgosur të tjerë prej 
kampit të Qafë-Barit po me dekret. Ndryshe prej këtyre dy të burgosurve, të 
cilëve ua komunikoi komanda e kampit lirimin, Melit do t’ia komunikonte vetë 
Dofeni në Fushë-Arrës. Shoqëruesit e tij kishin sjellë edhe një kostum, veshje të 
brendshme e këpucë në numrin përkatës të Melit, i cili figuronte ende në 
regjistrat e DSJsë. Mospranimi i ish-detektivit për të shkuar në Fushë-Arrës e 
kishte revoltuar Dofenin. Por ai nuk hiqte dorë prej takimit, i cili do të zhvillohej 
natën tjetër në kamp. Përkrah Dofenit, do të ishte i pranishëm në atë takim edhe 
Guri Streto. 



XXXII 


BIZNES POLITIK ME LETRA TË HAPURA 

“Fajtori nuk mund të bëhet dhe gjykatës; 
Ndryshojnë nga natyra dhe kundërshtohen nga 
njëra-tjetra 

W. Shekspir 

Para darke ndërlidhësi e takoi përsëri Melin dhe i njoftoi vendimin e 
Dofenit, se takimi i parashikuar për atë natë në Fushë-Arrës do të zhvillohej të 
nesërmen mbrëma në kamp, në të njëjtën dhomë ku ishte zhvilluar takimi i parë. 

Kur u paraqit atje natën e ardhshme, ish-detektivi gjeti po ata persona që e 
kishin shoqëruar edhe në takimin e mëparshëm Dofenin, me përjashtim të 
mjekut. Këtë e kishte zëvendësuar Streto, i cili ishte kishte zënë vend në krahun 
e djathtë të Dofenit. 

Meli u takua me të gjithë dhe u ul. Dofeni i dha një cigare, ia ndezi dhe e 
ndezi edhe për vete. Pastaj nisi bisedën: 

— Dje shokët e Inspektoriatit rrugor të Pukës nuk na lejuan të vinim këtu, 
për shkak të dëborës së madhe, që e bënte të pasigurtë udhëtimin. Për këtë arsye, 
ne menduam ta zhvillomin takimin në Fushë-Arrës. Mund të më thuash, pse nuk 
pranove të vije atje? 

— Udhëtimi me makinë në këto rrugë të vështira malore më shqetëson 
shumë nga nervat. Pastaj e merrja me mend se problemi nuk do të ishte aq 
urgjent, mbasi për urgjencat qeveria përdor edhe helikopterë - u përgjigj Meli 
me zë të shtruar, me pamje të qetë e me sytë tek Dofeni. 

— Ne mund ta sillnim edhe helikopterin, po ta dinim se atij ti do t'i 
bindeshe - i tha Dofeni, duke vënë buzën në gas lehtë. 

Edhe ish-detektivi buzëqeshi, por s'foli. 

Drejtori i DSJsë mori fjalën përsëri. Ato që tha nuk ishin më pak se një 
akuzë në adresë të Melit: 

— Sipas pohimeve të shokëve që të kanë njohur mirë dhe në bazë të 
materialeve shkresore që disponojmë në DSJ për personin tënd, ti je 
karakterizuar gjithmonë nga mania e kundërshtimit dhe e kokëfortësisë ndaj 
eprorëve. Veç kësaj, ke manifestuar edhe një prirje për t’i sfiduar kuadrot tona 
në çdo drejtim të mundshëm, deri ku të të arrinte krahu. 

Duke thënë këto fjalë, sytë e Dofenit u ndeshën me ata të detektivit të 
burgosur. Ky po e shikonte me një mosbesim të dukshëm. Duke e ngritur zërin, 
Dofeni e përshkallëzoi mësymjen: 

— Ti ke synuar me çdo kusht ta bëje për vete bashkëshorten e shefit të 
hetuesisë të Gjirokastrës. Dhe ia ke arritur qëllimit. Ky veprim nuk ka qenë 
frymëzuar thjesht prej dëshirës seksuale, se ajo të pëlqente si femër e bukur, por 



vetëm e vetëm se ishe grindur me të shoqin dhe i kishe thënë: do të më njohësh 
se kush jam !. 

Ish-detektivi u impresionua për një çast. Kjo i erdhi pak prej fillimit të 
paparashikuar të bisedës dhe më shumë ngaqë kishte besuar se marrëdhëniet e tij 
me gruan e shefit të hetuesisë kishin mbetur sekrete. Kjo ishte një prej femrave 
të rralla për mosekspozimin e së cilës ai ishte kujdesur posaçërisht. Nga inati ai 
vendosi të kundërshtonte: 

— Më mirë të të dalë syri, sesa nami, ka thënë populli. Unë nuk kam dhënë 
shkak për një gjë të tillë, por kur gjykohesh nga pozitat e forcës nuk ... 

— Dëgjo, Hamit - ia preu fjalën në mes Dofeni. - Këtu nuk ka vend për 
lojra fjalësh. Ne s'na ka tepruar koha që të vimë ta vrasim këtu me ty. 
Përkundrazi, jemi mjaft të preokupuar dhe çdo orë ka vlerën e një dite në 
rrethanat aktuale në DSJ. Përpiqu të më kuptosh si duhet, se kjo është më shumë 
për të mirën tënde. Unë e fillova në këtë mënyrë bisedën, për të ta bërë të qartë 
se prirja jote për sfida nuk do të rrëshqasë gjithmonë si në gjalpë. Vjen një çast 
që i hiqet vija përmbyllëse llogarisë dhe bëhen hesapet e fundit. Sonte do të 
bisedojmë bashkë në një mënyrë krejt të veçantë. Dhe për ta realizuar plotësisht 
këtë do ta vë veten time në rolin tënd. Për sa kohë do të konstatoj se në linjën e 
arsyetimit tënd për të kundërshtuar ofertën tonë do të ketë një dozë të drejte 
morale, unë do të vazhdoj të të toleroj. Kur ky kundërshtim do të zhvishet prej 
çdo lloji të drejte morale, atëherë ky çast do të jetë sinjali s.o.s. i tolerancës sime. 
Ndërkohë po të bëj një propozim konkret: A pranon ta drejtosh Misionin e Madh 
nga selia e ndonjë prej ambasadave tona, e cila do të ishte plotësisht jashtë 
rrezikut? 

— Unë nuk e kam refuzuar ofertën e rikthimit në profesionin e detektivit 
për shkak të frikës për jetën time. Gjatë kryerjes së misioneve kur militoja në 
DSJ unë e kam rrezikuar sa e sa herë jetën, duke qenë më i ri në moshë. Mua më 
ka penguar e më pengon vetëm frika e dështimit për shkak paaftësie, pas 
erozionit të vlerave profesionale që kam pësuar për shkak të vuajtjeve në hetuesi 
e në burg. 

— Në veprimtarinë e vështirë të shërbimit sekret ka pasur, ka e do të ketë 
përherë edhe dështime. Ne po përgatitemi me të gjitha forcat që disponojmë, për 
ta realizuar me sukses Misionin e Madh, por do ta pranonim edhe dështimin, si 
fakt që ekziston. 

— Pozicioni im delikat si i burgosur politik ma bën të pamundur pranimin 
e dështimit të atij misioni me rëndësi të veçantë, në rast se do të pranoja të 
merrja pjesë në të; aq më tepër po ta kryesoja. 

— Gjersa DSJ, ashtu si çdo shërbim sekret i botës, e njeh edhe dështimin si 
pjesë e pamohueshme e një misioni, ti nuk ke arsye të këmbëngulësh në të 
kundërtën deri në këtë pikë. Po të flas me sinqeritet, Hamit. 

— Edhe unë do të përgjigjem me të njëjtin sinqeritet. Unë kam arsyet e mia 
që këmbëngul në mospranimin e dështimit të Misionit të Madh, nuk e bëj për 
qejf këtë. Nga përvoja e mëparshme, unë e di mirë që DSJ i analizon me imtësi 






shkaqet e dështimit të një misioni të rëndësishëm. Çdo hije dyshimi për mungesë 
vullneti apo aftësie në adresë time, si ish-i burgosur politik, mund të 
interpretohet lehtësisht si sabotim. Dhe dihet se cilat do të ishin pasojat atëherë 
për mua. Nga ana tjetër unë kam shumë vjet që jam shkëputur prej shërbimit 
sekret, ndërkohë që ish-kolegë të mitë kanë arritur me siguri një nivel të lartë 
përgatitjeje profesionale. Duke folur hapur dhe me sinqeritet, në këto rrethana 
më intrigon diçka që unë nuk arrij ta kuptoj dot: çfarë misioni qenka ky që 
kërkoka doemos kryesimin tim? 

Një pauzë heshtjeje e thellë e pasoi këtë pyetje të papritur të ish-detektivit. 
Drejtori i Sigurimit të Shtetit dhe përfaqësuesi i Sigurimit të KQPPSH ulën 
kokat. Pas një heshtjeje të shkurtër, Dofeni u përgjigj me një pamje të menduar: 

— Unë mund të ta them në çast se çfarë misioni është dhe ti do ta kuptosh 
menjëherë pse këmbëngulim që ta kryesosh patjetër ti. Por më parë duhet të më 
japësh fjalën se, po ta thashë, do të pranosh rikthimin në detyrë. 

— Është kusht i vështirë ky për mua. 

Drejtori i DSJsë u prish në fytyrë dhe foli me një dozë nervozizmi të 
përmbajtur: 

— Sonte kam ardhur të flas me letra të hapura me ty, Hamit. Këtë do ta bëj 
për të të dalë nga borxhi, para se të të them fjalët e fundit: paç veten në qafël. 
Për të qenë i lehtësuar në ndëgjegje kur të t'i them këto fjalë, do të të krijoj 
lehtësitë maksimale të mundshme lidhur me pranimin e ofertës që po të bëjmë. 
Konkretisht: përveç të drejtës që do të kesh për ta kryesuar Misionin e Madh 
nga një ambasadë e jona jashtë rrezikut, do të të pajisim edhe me një autorizim 
special, sipas të cilit ty do të të njihet e drejta ta braktisësh detyrën, pa asnjë 
pasojë, sapo të marrësh vesh se qeveria jonë është në përmbysje e sipër. 
Gjithashtu do të jesh paraprakisht i pajisur me të gjitha dokumentet e duhura për 
të filluar një jetë të qetë, krejt tjetër. Po me këto kushte pranon, Hamit? e pyeti 
Dofeni hijerëndë. 

Pavarësisht se në pamje s'kishte ndryshuar asgjë qysh prej fillimit të 
takimit, gjendja kishte ardhur gradualisht duke u tensionuar. Jo vetëm që çdo 
nxitim ishte i papranueshëm, por përgjigjja duhej llogaritur mirë prej 
ish-detektivit në atë çast vendimtar. Meli shikoi me bisht të syrit Streton. Ky 
ishte mbështetur plotësisht pas kolltukut, ndërsa shikimin e kishte mbërthyer në 
një pikë të tavanit. Kuptohej lehtë që edhe atë e kishte përfshirë i njëjti tension. 
Meli u përgjigj duke i shqiptuar qartë fjalët: 

— Më vjen sinqerisht keq që mbetem gjithmonë në të njëjtën përgjigje, por 
kushtet e saposhtruara më krijojnë përparësi në një tregues, që për mua është i 
dorës së dytë: sigurimi i së ardhmes personale. Unë për këtë nuk kam menduar 
fort as kur isha shumë i ri e pa eksperiencë profesioni e jete, jo më tani që flas 
nga brenda burgut. Në këto kushte, prej pranimit të ofertës së kthimit në detyrën 
e detektivit unë do të kisha vetëm fitim, po të isha në gjendje përsëri ta kryeja 
atë. Arsyeja e vërtetë e mospranimit tim - paaftësia për ta ushtruar sërish atë 
detyrë - nuk lidhet me interesin tim për të ardhmen. 



XXXIII 


DOFENI APO I ATI ? 

“Bëmë baba, të të ngjajl ” 

Shprehje popullore 

Pasi afishoi një buzëqeshje skërmitëse, drejtori i DSJsë iu kundërpërgjigj 
gjithë mllef: 

— Ajo lidhet dhe lidhet shumë bilë. Por këto lidhje janë tinëzare, me fije të 
padukshme, por efikase. Pikërisht pse e dimë që ekzistojnë këto fije misterioze 
në mentalitetin e çdo njeriu, ne po përpiqemi të të ndihmojmë që të çlirohesh 
prej tyre. Të thashë qysh në fillim të këtij takimi, se do ta vendos veten në rolin 
tënd, për të gjykuar sa më objektivisht qëndrimin tënd përfundimtar. Nga pozitat 
e tua aktuale, unë nuk e kuptoj dot se çfarë do të humbisje ti po të riktheheshe në 
DSJ, edhe sikur regjimi ynë të kishte vetëm gjashtë muaj jetë akoma. Me kushtet 
që po të ofrohen, ti fare mirë mund ta kaloje edhe këtë fragment kohe në pushtet 
dhe, po erdhi ndonjë situatë kërcënuese për qeverinë tonë, kris e ik pastaj. Një 
kompromis të tillë mund të mos ta pranojë një njeri me duar të pastra dhe me një 
të kaluar të qetë, por jo ti, autori i 112 misioneve të realizuar. Pse nuk pranon ta 
jetosh me kapacitet të plotë edhe atë interval kohe që i paska mbetur regjimit 
tonë, sipas llogarive të tua? Kthehu në shtëpinë tënde, djalë plangprishës, se ti je 
i zhytur në gjakun e shkaktuar prej këtij regjimi dhe i mbyturi nuk pyet prej të 
lagurit. 

Provokimi i Dofenit me këtë të folur të vrazhdë ia arriti qëllimit të synuar. 
Ai e irritoi detektivin e burgosur deri në atë masë, saqë ai flaku tej kujdesin e 
vetëmbrojtjes dhe i doli rrezikut ballë për ballë, në fushë të hapur: 

— Sepse nuk dua ta rris më tej shifrën e kobshme të misioneve të mi të 
realizuar - ia ktheu ish-detektivi me zërin që i dridhej, dyllë i verdhë në fytyrë. 

Streto kafshoi buzën e poshtëme dhe mbylli sytë. Kjo që bëri Meli ishte 
njësoj si ta prishje agjërimin ditën e fundit të ramazanit. 

Ofensiva e drejtorit të DSJsë vazhdoi e pamëshirshme: 

— Po pse more, zoti Shkëmbi, si i bën ti llogaritë? Po qe se regjimi ynë do 
të rrëzohet, ti mendon se do të mbetesh në hije, vetëm si teknik ndërtimi? 
Atëherë dikush do të vijë këtu me albumin e misioneve që ke kryer dhe do t’iu 
thotë të burgosurve të tjerë: 

«E shikoni këtë person? Në realitet ky nuk është vetëm tekniku i ndërtimit, 
Hamit Meli, siç e njihni ju, por edhe detektivi Shkëmbi, rekordmeni absolut i 
shërbimit sekret shqiptar për këto dekada. Prandaj ky duhet varur të paktën 
njëqind herë, që të mund të lajë pjesërisht borxhin e tij karshi viktimave.» 

«Atëherë, ata kokëqethurit që flenë pak më tej kësaj godine, nuk do të jenë 
në gjumë si tani. Ndoshta edhe sonte ata shikojnë në ëndërr skena hakmarrjesh 
për vitet e lëngimit të tyre dhe plagët e tjera që u ka shkaktuar regjimi ynë, si 
armiq të tij. Sonte ato janë ëndrra, por mund të mos mbeten përgjithmonë të 




tilla. Dhe kur të vijë ai Dikushi me albumin e aktivitetit tënd në duar, ata që sot 
janë bashkëvuajtësit e tu, nesër do të të varin me tel me gjemba në ndonjë shtyllë 
të rrethimit të kampit. Ndërsa ne, jo vetëm që kemi mundësitë e mbijetesës të 
përmbysjes së regjimit tonë, se jemi të lirë e të pajisur mirë me gjithë ç'do të na 
duhen, por edhe duart nuk i kemi të lyera me gjak si ti. 

Duke thënë këto fjalë të përçartura, drejtori i DSJsë filloi të fërkonte duart, 
sikur donte ta vërtetonte edhe fizikisht pohimin e kobshëm që kishte bërë. 
Njëkohësisht me të, edhe dy zyrtarët e tjerë po bënin të njëjtin gjest banal. Këtë 
herë edhe Streto po i shikonte me sytë e ndezur shpuzë nga urrejtja gjestet e 
këtyre komedianëve të gjakut. 

Sakaq Meli vendosi të luftonte në këmbë. Pa mbajtur asnjë rezervë dhe pa 
llogaritur asnjë pasojë, ai u hodh me të gjitha forcat e tij në kundërsulm: 

— Ata kokëqethurit, për të cilët fole, unë i njoh më mirë nga sa i njeh ti, 
mbasi bashkëjetoj me ta. Atyre u kanë qethur flokët, por mendjen nuk ua qethin 
dot. Para se ta varin në tel me gjemba detektivin Shkëmbi, ata do t’i bëjnë të 
paktën dy pyetje: 

«Kush t’i rekomandoi për t’i goditur ata persona, që ti nuk i njihje fare dhe 
që nuk kishin ndonjë asmëri me familjen tënde? Po Makarovën pa zhurmë 
krisme kush ta dha?» 

«Ata do të konstatojnë gjithashtu, se unë nuk kam pranuar të godit mbi 
bashkëkombasit e mi, me përjashtim të dy misioneve të fillimit. Në këto 
rrethana, mbasi të varin detektivin Shkëmbi me tel me gjemba, ata do të kërkojnë 
me insistim organizatorët e këtyre krimeve, personat që përgjigjen për jetën e të 
paktën 488 shqiptarëve të vrarë jashtë atdheut prej DSJsë, në kuadër të luftës së 
ftohtë, deri në kohën që unë u shkëputa prej shërbimit sekret shqiptar. E atëherë 
do të rezultojë se unë kam vetëm duart me gjak, kurse ju e keni të gjithë trupin të 
lyer me gjak shqiptari. 

Fjalët e fundit të detektivit të burgosur ushtuan si bombë në mes të dhomës. 
Ai ishte zverdhur krejt në fytyrë dhe herë-herë i merrej goja prej revoltës së 
papërmbajtur. Duart i dridheshin dhe shikimi i ishte mjegulluar. Brenda pak 
minutash ai ishte transformuar krejt. 


* 

Në dhomë vazhdoi të sundonte një heshtje varri. Dëgjohej vetëm tik-taku i 
një ore muri, e cila dukej sikur llogariste sekondat e qetësisë torturuese. Gjendja 
ishte tendosur deri në atë shkallë, saqë nuk suportonte dot më as shqitimin e një 
rrokjeje çfardo. 

Drejtori i DSJsë e shtyu tutje filxhanin e kafesë, të pirë përgjysmë, me 
pjesën e pasme të pëllëmbës së dorës dhe ndezi përsëri cigare. Heshtja 
vazhdonte ende dhe tek secili prej tyre ajo tani bënte një efekt më provokues 
sesa fjalët më të rënda. 






Pasi thithi disa herë thellë cigaren, Dofeni foli me një zë të tjetërsuar, paksa 
të ngjirur: 

— Nuk bëj dot më tepër as për misionin tonë e as për të mirën tënde. Po të 
them vetëm një gjë: sa të jem ky që jam, edhe kaq po pata në dorë [me thuan e 
gishtit të madh ai takoi mollëzën e gishtit të vogël] ti nuk do ta nxjerrësh dot 
lëkurën prej burgut. Mos u ndruaj nga ndonjë vdekje e papritur. Vdekja në një 
formë që nuk e pret është komode; ne nuk kemi ndërmend të ta rezervojmë ty 
një favor të tillë. Po vendosëm që të ta heqim lëkurën, do të të bëjmë ta përjetosh 
mirë e mirë fundin tënd, para se t'i mbyllësh sytë përgjithmonë. Kot nuk ke 
pranuar cigare dhe ushqime në takimin e parë, kur të erdhi nëna. Asgjë nuk do të 
të vijë papritur. Dhe për çdo gjë që mund të të vijë në të ardhmen, unë tani të 
them me plot gojën: paç veten në qafël Mund të largohesh. 

Detektivi i burgosur u ngrit në këmbë. Pasi tha nëpër dhëmbë natën e 
mirël, ai u drejtua për tek dera. Përshëndetjes së tij iu përgjigj vetëm Streto. 

Duke dalë jashtë, ish-detektivi po habitej me vete, sesi po e linin të kthehej 
në kamp pas këtij takimi. 



XXXIV 


BANALITETII MJERIMIT 

“Vetëm koha e zbulon njeriun e drejtë; 
një ditë e vetme zbulon të pabesin .” 

Sofokliu 

Informacionet javore, që kontrollonte për çdo të premte Pahia, mbetën të 
zbehta, të parëndësishme. Ky ishtre frut i kujdesit të posaçëm të ish-detektivit. 
Por kur lufton me fatin gjithmonë nga pozitat e të mundurit, jeta ka shumë dyer 
prej nga mund të hyjë fatkeqësia. 

Çapini, njëri prej spiunëve më të devotshëm të kartelistit të kampit në 
radhët e të burgosurve për çështjen Meli, shpresonte shumë të përfitonte prej 
sharjeve të zakonshme të ish-detektivit në adresë të çiftit diktatorial. Ai e kishte 
marrë me kënaqësi mikroaparatin e incizimit tek kartelist Et’hemi, i bindur se 
nuk do të dilte bosh. 

Mirëpo ndryshimi rrënjësor i Melit në vetëkontroll e la si peshkun pa ujë 
Çapinin. Sa i zhgënjyer edhe i dëshpëruar, ai po ndiqte një rrugë të tërthortë 
informimi me qëllim të dyfishtë: të justifikonte dështimin e tij në zotimet që 
kishte marrë para kartelistit dhe, në të njëjtën kohë, ta kompensonte mungesën e 
informacionit me një analizë të rrethanave të reja. Kjo shërbente indirekt si një 
sugjerim për ndryshim taktike nga ana e kartelistit, gjë që dëshmonte 
përkushtimin e veçantë të Çapinit në detyrën që i ishte ngarkuar. 

Një ditë të shtunë Pahia takoi Melin dhe e pyeti i indinjuar: 

— A ka ndonjë arsye Çapini që ta urrejë Sazanin? 

— Përkundrazi, Sazani e ndihmon herë pas here në mësimin e frëngjishtes. 
Por duhet të kesh një gjë parasysh, Afrim: Çapini është një interesaxhi i 
paskrupull. 

— Çfarë keqbërësi! Në një letër që i kishte dhënë pardje Et’hemit 
shkruante: 

«Prania e Sazan Diksit më pengon shumë në vjeljen e informacioneve tek 
Meli. Jam i bindur se ai është edhe shkaktari i ndryshimit që ka bërë Meli kohët 
e fundit në kontrollin e fjalorit të tij në të shprehur.» 

«Para disa ditësh edhe Brinjashi kishte dërguar në DSJ një relacion të 
ngjashëm, ku bënte një sugjerim të rrezikshëm: “Njeriu më i besuar i Hamit 
Melit në kamp është pa dyshim Sazan Diksi. Jam i mendimit që ai të arrestohet 
dhe të detyrohet të bashkëpunojë me ne. Në duart tona ai do të ishte një letër e 
fortë për zhbirimin e Melit.” 

«Për fat të mirë, pardje Brinjashi ka dërguar në DSJ një mesazh tjetër me 
përmbajtje të kundërt: “E tërheq propozimin e mëparshëm për këtë arsye: në 
qoftë se do të arrestohej Sazan Diksi nën çfardo motivi, Hamit Meli do ta 
kuptojë menjëherë pse bëhet kjo dhe do të reagojë. Ka të ngjarë që ai ta pranonte 
ofertën tonë nga halli, por duke pasur parasysh natyrën e tij agresive dhe 




hakmarrëse, Meli do të ishte një person i rrezikshëm në radhët e shërbimit tonë 
sekret, i armatosur e me pushtet. Jam i mendimit se një kthim i tij me detyrim në 
DSJ është më tepër i dëmshëm sesa i dobishëm. Kam tentuar të hyj në 
komunikim me Diksin, por nuk ia kam arritur. Ai është një natyrë e mbyllur dhe 
nuk krijon lehtë marrëdhënie me të tjerët.” 

«Ky ndryshim mendimi i Brinjashit është i favorshëm për ne, Hamit, në 
situatën aktuale - konkludoi Pahia. 


* 

Çapini ishte nga rrethi i Gjirokastrës. Sjellja e tij agresive ndaj Melit po e 
habiste ish-detektivin, më shumë sesa po e revoltonte. Ai nuk ngurronte fare ta 
dëmtonte sa të mundte Melin, vetëm që të përfitonte vetë nëpërmjet keqbërjes. 

— Çapini është një interesaxhi kaq cinik saqë jetën time, apo të kujtdo 
qoftë, ai nuk e barazon me disa vite burg që mund të përfitojë, duke më dëmtuar 
nëpërmjet informacioneve tek kartelisti. Zelli i tij i pamasë për të shkëputur 
ndonjë informacion nga unë më irriton kur më flet. Ka një kategori njerëzish të 
prirur në keqbërje, të nxitur nga interesi dhe nga shpirti njëherësh. Kur isha në 
aktivitet, kam njohur një vajzë, sjellja e së cilës më ka lënë mbresa të 
j ashtëzakonshme. 

Ai ia tregoi Diksit ndodhinë e rrallë. 




XXXV 


KUJTIM I HIDHUR 

“Kujtimi i lumturisë nuk është më lumturi; 
kujtimi i dhimbjes është përsëri dhimbje 

Lord Bajron 

Kur ishte 25 vjeçar, detektivi Meli kishte njohur një izraelite të bukur në 
Insbruk të Austrisë. Dikur nëna e saj kishte qenë bashkëpunëtore e shërbimit 
sekret shqiptar. Me kohë, nëpërmjet nënës ishte rekrutuar edhe e bija, falë 
përfitimit material të konsiderueshëm. 

Më 1974, zonjusha 28 vjeçare izraelite kishte krijuar kastile marrëdhënie 
dashurie me një pesëdhjetëvjeçar të dënuar me vdekje në mungesë prej qeverisë 
shqiptare. Në këtë rast ajo do të ishte bashkëpunëtorja e detektivit Meli në 
kryerjen e misionit. 

Një çerek ore para se të priste të dashurin në shtëpinë e saj private, 
izraelitja e kishte futur Melin në një dhomë tjetër. 

Mysafiri kishte ardhur në orën tetë të mbrëmjes. Për të kaluar kohën, Meli 
shfletonte revista pornografike. Pas një ore, izraelitja kishte shkuar atje dhe i 
kishte thënë me pamje e zë të qetë: 

— Ejani; gjithçka përfundoi. 

Detektivi kishte shkuar në sallon i ndërgjegjshëm për skenën që do t’i 
shfaqej para syve: dashnori i helmuar dergjej në një divan i mbuluar me një 
kuvertë blu. Ata e ngritën viktimën të dy dhe e zbritën në bodrumin e shtëpisë, 
ku përgatitjet për eliminimin e kufomës ishin bërë para kohe. Mbasi e dogjën 
mirë me një solucion të posaçëm, mbetjet i flakën në një lumë shumë larg prej 
shtëpisë. Gjatë kryerjes së këtyre veprimeve, që mpinin disi edhe vullnetin e 
profesionistëve të regjur, detektivi 25 vjeçar ishte habitur prej pasionit me të 
cilin vepronte izraelitja e bukur. 

Mbasi kishin përfunduar punë, natën vonë kishin bërë dush. Pastaj kishin 
pirë kafe të fortë. Ndërkohë izraelitja kishte përgatitur shpejt një darkë ekstra, që 
e kishte pasur gjysmë të gatshme. Shend e verë, ajo e kishte ftuar Melin të ulej 
në tryezën e shtruar me verë të shtrenjtë. 

Për fat të keq, detektivi ndiente një përzierje në stomak, që ia kishte prerë 
oreksin. Kontrasti që bënte bukuria e izraelites së re me cinizmin e saj shpirtëror 
kishte shkaktuar një reaksion të paprovuar më parë tek ai. Detektivi ishte ulur në 
tryezë dhe me pahir kishte takuar gotën me izraeliten e qeshur. Pastaj ishte 
sforcuar për të ngrënë diçka prej gjellëve të shijshme. Por veprimet e shtira nuk 
kishin zgjatur shumë. Ai e kishte falënderuar partneren për darkën e përgatitur, 
ishte ngritur nga tryeza dhe kishte shkuar në sallon, ku kishte ndezur cigare. 
Qejfmbetur, vajza e re kishte shkuar e ishte ulur pranë tij. 

Me një shprehje habie në fytyrë, ajo e kishte pyetur: 

— Prej sa kohësh e ushtroni këtë profesion? 



— Prej afro katër vjetësh. 

— Po si shpjegohet kjo sjellje, atëherë? 

— Ndodh që veprime të tilla të më shkaktojnë efekte të padëshirueshme. 

— Kurse unë, përkundrazi, e kryej me pasion një mision të tillë. Dihet që 
njeriu është qenie e vdekshme. Si të gjithë njerëzit, edhe ai do të vdiste një ditë. 
Gjersa vdekja e tij sot ishte e dobishme për mua, pse u dashka që të filozofoj për 
vitet e jetës që ai humbi? Për kompensim, në prag të lamtumirës, unë i dhurova 
një seancë seksuale mbresëlënëse. Duke e shtrënguar në krahë, ndihesha e 
eksituar prej idesë që ai do të bëhej fli i dashurisë për mua. Sa e çuditshme është 
jeta! Ëmbëlsinë e saj më joshëse ajo e ruan pikërisht në guaskën e vdekjes. Atë 
që bëra unë sonte me atë, dikush tjetër mund ta bëjë në të ardhmen me mua. Eja 
ta shijojmë jetën përsa ta kemi fat, pa e vrarë mendjen për andrallat e saj! 

Gishtat elegantë të zonjushës me thonjtë e ngjyer në të kuq kishin 
rrëshqitur përmes flokëve të detektivit, ndërkohë që fytyra e saj e ëmbël po i 
afrohej asaj të Melit. Ky vendosi instiktivisht dorën mbi gjoksin e vajzës, për të 
penguar afrimin e mëtejshëm të fytyrës me flokët si penda e korbit. E fyer tej 
mase prej këtij gjesti brutal, izraelitja e kishte fshikulluar me shikimin e saj të 
përflakur, duke i thënë me një ton përçmues: 

— Keni ngatërruar profesion, djalosh. Lufta e ftohtë nuk i përshtatet një 
mashkulli me zemër çupline. Përpiquni të gjeni një punë tjetër, mundësisht në 
Kryqin e Kuq. 

Detektivi kishte tentuar të justifikohej: 

— Më falni, zonjushë, por ky ishte një çast dobësie, e cila nuk ka lidhje 
fare me personin tuaj. 

Izraelitja ishte tërhequr në dhomën e saj, pa e përshëndetur. 




XXXVI 


INSTIKTII CINIKUT 

“ Ç’është një cinik? Është një njeri që 
e di çmimin e çdo gjëje, por nuk njeh 
vlerën e asgjëje .” 

O. Vild 

Gjatë gjithë kohës që kishte punuar në DSJ, Meli nuk kishte pasur kurrë 
marrëdhënie normale me Brinjashin. As pranonte vizitë prej tij e as ia kishte 
shkelur ndonjëherë pragun. Madjë, dy vitet e fundit që punonte në DSJ, Meli 
nuk i fliste me gojë fare, mbasi Brinjashi ishte bërë shkak të dënohej gjashtë vjet 
burg një djalë i ri tiranas, vetëm pse e kishte shtyrë detektivin e DSJsë në hyrje 
të stadiumit, ndërkohë që nuk e njihte fare se kush ishte. Për shkak të kësaj 
ndodhie të shëmtuar, ai kishte pasur edhe një përplasje të drejtpërdrejt me 
Brinjashin, e cila kishte përfunduar në kanosje me armë prej Melit. Vetëm 
ndërhyrja e një kolegu, që i lëvizi dorën Melit në çastin e fundit, e kishte 
shpëtuar Brinjashin nga vdekja. Qysh atëherë ata ishin bërë armiq për vdekje 
midis tyre. 

Për mendimin e Melit, ishte pikërisht urrejtja ndaj tij që e kishte nxitur më 
tepër Brinjashin të dilte vullnetar në misionin e burgut. Nuk kishte rast më të 
përshtatshëm për hakmarrje ndaj Melit, i cili mbetej detektivi më i mirë shqiptar 
në historikun e DSJsë. Kjo ia shtonte edhe më tepër revoltën Brinjashit. 

I etur ta dëgjonte nga afër zërin e kundërshtarit të tij të përhershëm të rënë 
nga vakti, apo të shkëmbente dy fjalë me të, Brinjashi kishte bërë tentativa 
afrimi me të burgosurin JJamit Meli në kamp. Natyrisht, i bindur që ish-detektivi 
nuk dinte asgjë sesi po luhej në prapaskenë me fatin e tij. Meli i kishte shmangur 
afrimet e Brinjashit pa manifestuar as më të voglën pakënaqësi ndaj tij. 

Mirëpo me intuitën e profesionistit të regjur, një natë Brinjashi diti ta 
shfrytëzonte me efikasitet rastin e përshtatshëm. Atë mbrëmje Meli po ngrohej 
pranë një zjarri të vogël me dy të burgosur të tjerë. Diksi ishte në punë. 
Brinjashi u afrua atje, nxori nga xhepi një xhezve të mbështjellë në qeskë 
plastmasi dhe u drejtua atyre të treve: 

— A ka mundësi ta përgatis kafen në zjarrin tuaj? 

Një ish-oficer ushtrie iu përgjigj duke qeshur: 

— Të ndiejmë erën e kafesë sonte është privilegj për ne. Me njëqind gramë 
që na japin në muaj, ne nuk shtyjmë dot as dy javë. Diktatorit i vjen keq që nuk 
mund të na racionojë dhe oksigjenin. 

— Për sa kohë që ai i gjori nuk do t’ia gjejë dot zgjidhjen këtij problemi 
delikat, ne do të mbushemi frymë me të dy mushkëritë për inat të atij - ia ktheu 
Brinjashi duke qeshur dhe u ul ndanë të zjarrit. 

— Edhe sikur të jetonim në Brazil, diktatori do na ndalonte të konsumonim 
më tepër se njëqind gramë kafe në muaj - tha ish-oficeri. 




Shakaja e tij shkaktoi një të qeshur të përgjithshine, veçse arsyeja e qeshjes 
së Melit ndryshonte nga ajo e të tjerëve. 

— Racionimi është simbol varfërie që e kënaq së tepërmi shpirtngushtësinë 
e diktatorit tonë - e avancoi më tej shakanë Brinjashi. - Mua ma ka dërguar 
familja një pako kafe, me rastin e martesës së vëllait të vogël. Prandaj do t’ju 
gostis të gjithëve me nga një filxhan kafe, nëse pranoni. 

— Peshqeshin e pranon dhe mbreti - ia ktheu ish-oficeri duke fërkuar 
duart nga kënaqësia. - Në këtë acar unë do të gjerbja edhe lëng lajthishë, jo më 
kafe. 

— Ndërsa unë, po të marr një kafe tani, mbetem gjithë natën pa gjumë - 
tha Meli. Pastaj ai iu drejtua Brinjashit: - Urimet e mia për martesën e vëllait. 

«Megjithëse ti je djal i vetëm», tha me vete ish-detektivi. 

— Të faleminderit, byrazer - ia ktheu Brinjashi. - Por meqenëse nuk do të 
pish kafe, urdhëro të paktën një bonbonë me mente. 

— Patjetër. Kjo është e mirë për në mëngjes, para se të ndez cigare. 

— Po të isha në vendin tënd, unë do ta kisha rrufitur që tani - i tha 
ish-oficeri duke lëpirë buzët. 

— Edhe unë po të isha në vendin tënd, ashtu do kisha vepruar - ia priti 
duke qeshur Meli. - Por, siç e shikon, unë tani jam duke pirë cigare. 

Tek po shikonte Brinjashin duke përgatitur kafet në zjarrin që po 
dobësohej, Meli solli ndërmend marrëdhëniet e acaruara me të në DSJ dhe tha 
me vete: 

«Megjithëse ky i pashpirt është dëshmitar okular i gjendjes së mjeruar të të 
burgosurve, nuk i durohet pa i provokuar, ndonëse ky veprim nuk lidhet fare me 
misionin e tij. Vetëm dërrasat e arkivolit mund ta drejtojnë kurrizin e një 
gungaçi. Ah, sikur ta dije, Brinjash, se jam unë që po tallem me ty në këto çaste 
e jo ti me mua, siç të gënjen mendja! Do t’ia shikosh mirë sherrin misionit që ke 
marrë përsipër, për të ndëshkuar mua. Ai që dëshiron t ’i bëjë gropën tjetrit, bie 
vetë brenda - thotë populli.» 

LAJM DËSHPËRUES 

“ Diktatura, si një murtajë shkatërrimtare, 
ndyn gjithçka prek 

P. Shelei 

Të nesërmen e debatit të ashpër me Dofenin, Melit i filloi një krizë 
veshkash. Me ndërhyrjen energjike të kartelistit të kampit, DSJ i dërgoi një kurë 
të fortë të shoqëruar me vitamina. Kartelisti ia dha kurën dhe vitaminat 
ndihmësmjekut të kampit, duke e porositur që Meli t'i pinte ilaçet në prani të tij. 

Kur arriti në treçerek të kësaj kure, ish-detektivit i filluan krizat e zemrës. 
Atij i shpërtheu gjaku nga goja dhe e shtruan urgjent në infermierinë e kampit. 
Kartelisti njoftoi përsëri qendrën. DSJ dërgoi menjëherë një kardiolog me 
përvojë. Sipas fjalëve të tij, ai kishte sjellë një kurë për zemrën të kohëve të 
fundit. Ishte një injeksion që bëhej drejtpërdrejt në sektorin e zemrës, me anën e 
një shiringe të posaçme, pak të lakuar. Për çdo natë, në orën njëzet, mjeku i 
bënte një të tillë Melit. 

Me kalimin e ditëve, mjeku dhe ish-detektivi po miqësoheshin. Kardiologu 
kishte qenë për specializim në disa shtete. Meqenëse ai punonte në DSJ prej një 
kohe të gjatë, e njihte të kaluarën e Melit. Ata diskutonin për qytetet 
perëndimore dhe qendrat turistike që u kishin pëlqyer më shumë. 

Një natë ai i tha ish-detektivit: 

— Drejtori i DSJsë, shoku Ilir, ka mbetur shumë i pakënaqur prej takimit të 
fundit me ty. Me pahir pranoi që të të kuronim. 

Ish-detektivi buzëqeshi hidhur, por nuk foli. Mjeku vazhdoi me zë të ulët: 

— Unë e kuptoj deridiku gjendjen tënde, Hamit. Është e lehtë që të japësh 
këshilla, por t'i vësh ato në jetë duhet punë. Veç dua të të jap në mënyrë 
miqësore një prorosi: po t'u krijuan kushtet, interesohu për shëndetin. Hetuesia 
speciale të ka lënë me defekte të rënda. A ke ndonjë fëmijë, të paktën? 

— Po, kam një vajzë - iu përgjigj Meli po me zë të ulët. 

— Të të rrojë! Më vjen keq që po ta them, por sipas raportit mjekësor të 
lëshuar pas përfundimit të hetuesisë speciale, ti nuk je më në gjendje fizike të 
lindësh fëmijë. 

Ndonëse Meli nuk e dinte nëse do të dilte ndonjë ditë prej burgut apo jo, ky 
lajm i hidhur e dëshpëroi pa masë. Atë çast ai ndjeu kënaqësi për qëndrimin që 
kishte mbajtur ndaj Dofenit në takimin e fundit. 

«Të poshtërit!» - shau me vete. - «Dhe duan t'iu shërbej përsëri!» 

Mjeku vazhdoi të fliste: 

— Ti nuk më mban mend, por unë të kam vizituar një herë për zemrën 
gjatë hetuesisë speciale në Tiranë. Atëherë ti ishe në një gjendje të tillë, që nuk 
do të mbaje dot mend as fytyrën e nënës tënde, e jo më timen. Të shkuara e të 
harruara! - e përfundoi fjalën ai, duke i hedhur dorën në qafë Melit. 





Ndërsa ish-detektivi vazhdonte kurën e zemrës dhe, krahas saj, bisedat e 
ngrohta me mjekun, në kamp u vunë re shenja të uljes së tensionit, ndryshe nga 
ç'pritej. Dy javë pas takimit të fundit të Melit me Dofenin, DSJ tërhoqi nga 
misioni i kampit Brinjashin. Dekorata, që ai kishte ëndërruar kur doli vullnetar 
për në misionin e burgut, u shndërrua në një dush të ftohtë prej qendrës. 

* 

Sipas lajmeve që po i vinin Pahisë, ulja e tensionit kishte filluar edhe në 
mjediset e DSJsë. Papritmas palestrat kishin heshtur, pas një periudhe të 
tensionuar e plot zhurmë nga zërat e atyre që stërviteshin dhe të atyre që 
drejtonin. 

Atmosfera e kampit u lehtësua më tepër kur DSJ tërhoqi edhe ndërlidhësin. 

Largimi i Brinjashit dhe i ndërlidhësit prej misionit të burgut solli 
automatikisht zbutjen e trysnisë së DSJsë mbi Melin. Si më i afti prej gjithë të 
tjerëve, Pahisë i kishin besuar të vëzhgonte reagimin e mëtejshëm të Melit, pas 
debatit të zjarrtë të 12 dhjetorit me drejtorin e DSJsë. Hapja e letrave deri në 
fund gjatë takimit me Dofenin, tregonte se drejtuesit e shërbimit sekret shqiptar i 
kishin konsumuar të gjitha skemat taktike, që kishin vënë në dispozicion të 
çështjes Shkëmbi. 

I kënaqur nga kjo rrjedhë e re e ngjarjeve, Meli i tha buzagas Diksit: 

— Do të më ndihmonte edhe mua Zoti një ditë, se nuk kam, bërë vetëm keq 
në këtë jetë! 

Duke thënë këto fjalë, ai nisi të tregonte një ngjarje të jetuar, e cila 
shërbente si një ngushëllim i vogël për të kaluarën e tij. 

BAMIRËSI 

“E qeshura jonë më e sinqertë, 

Me vuajtje është ngarkuar; 

Këngët tona më të arrira 
Janë këngët e dëshpërimit. , ' > 

P. Shelei 

Një ditë në DSJ u ishte lexuar detektivëve një listë e zezë, ku përfshiheshin 
emra personash të dënuar me vdekje në mungesë nga qeveria shqiptare. 
Ekzekutimi i tyre do të kryhej prej detektivëve të shërbimit sekret shqiptar në 
shtetet ku ata jetonin. 

Në atë listë gjendej edhe emri i Neshet Kolonjës. Për këtë person babai i 
Melit i kishte folur me shumë simpati familjes së vet. Ndonëse Kolonja kishte 
qenë pjesëmarrës në lëvizjen kombëtariste gjatë viteve të luftës, ai e kishte 
ndihmuar së tepërmi popullatën e krahinës në ato kohë të vështira, pa dallim 
bindjesh ideologjike. 

Me të dëgjuar emrin e Kolonjës, Melit i ishin kujtuar fjalët e mira që u 
kishte thënë babai për të. Ai kishte vendosur në çast t’i shpëtonte jetën këtij 
njeriu. Gjatë ndarjes së misioneve, për eliminimin fizik të Neshet Kolonjës ishin 
caktuar dy detektivë, meqenëse ai kishte kryer studime të larta ushtarake në Itali. 

Rregullat e DSJsë nuk i lejonin detektivët që t’i tregonin njëri-tjetrit për 
misionet e ardhshme. Mirëpo me kalimin e kohës, ata, si kolegë pune, kishin 
bërë zakon të kundërtën. Pasi e kishte marrë vesh se cilët detektivë ishin 
ngarkuar me asgjësimin e Kolonjës, Meli ishte futur si pa teklif në bisedë me ta. 
Fillimisht u kishte folur për misionin që duhej të ndërmerrte vetë në Belgjikë, 
pastaj i kishte pyetur për misionin e tyre. Meli kishte mësuar mandej adresën e 
saktë të Kolonjës, ditën kur do të niseshin dy detektivët për kryerjen e atij 
misioni, si dhe kishte shikuar me vëmendje disa fotografi të të dënuarit me 
vdekje në mungesë. Ai ishte nisur për jashtë shtetit tri ditë para atyre të dyve. Po 
atë natë kishte shkuar në Itali. 

Neshet Kolonja banonte në një lagje të Napolit. Të nesërmen në mëngjes 
Meli ishte pozicionuar në një vend të përshtatshëm përballë banesës së Kolonjës. 
Në kujtesë kishte të fiksuar njërën prej fotografive të të dënuarit në mungesë, të 
realizuar vetëm një muaj më parë. E kishin fotografuar nga afër (natyrisht, në 
padijeni) dhe tiparet i dalloheshin qartë. 

Rreth orës nëntë Kolonja kishte dalë nga shtëpia. Pasi kishte blerë dy 
gazeta, ai kishte shkuar më këmbë deri në një park të qytetit. Atje ishte ulur në 
stol dhe kishte filluar të lexonte gazetat. Ishte i veshur me një kostum kafe. 
Ndonëse ishte tek të shtatëdhjetat, mbahej mirë. Tek e shikonte ashtu, të qetë e 
paqësor në punën e tij, detektivi Meli mendonte se ç'do ta gjente së shpejti atë 
njeri fisnik, po të mos ndërhynte ai. 



I ulur në një stol tjetër më larg, Meli e kishte lënë të lexonte një copë herë 
të mirë. Pastaj kishte vendosur t'i shkonte për t'i folur, meqenëse nuk kishte 
njerëz afër në ato çaste. Meli mbante veshje amerikane, flokët pak të gjatë. Atij 
plaku të mirë nuk i shkonte kurrë ndërmënd se ata të dy ishin prej të njëjtit vend, 
madje prej së njëjtës krahinë, por fati i kishte përplasur në mënyra të ndryshme 
në atë park të Italisë. 

Duke ecur me hapa të ngadalshëm, Meli ishte afruar pranë stolit dhe e 
kishte përshëndetur: 

— Mirëdita, zotëri! 

Kolonja ishte befasuar ose, më saktë, ishte shqetësuar. Duke dëgjuar gjuhën 
amtare në rrethana krejt të paparashikuara, ajo bënte më shumë efektin e sirenës 
së alarmit në psikologjinë e tij prej ushtaraku lidhur me rreziqet që mund t'i 
kanoseshin prej atdheut të braktisur, sesa mbillte nostalgji në shpirtin e tij prej 
mërgimtari. 

Kolonja kishte drejtuar menjëherë trupin, i ishte përgjigjur përshëndetjes 
dhe e kishte pyetur rrëmbimthi: 

— Cili jeni ju që më flisni shqip? 

— Një bashkëatdhetari juaj; jemi të dy prej së njëjtës krahinë - i ishte 
përgjigjur Meli buzagaz, për ta qetësuar. 

— I kujt jeni ju, more djalë? e kishte pyetur ai, duke marrë frymë me zor. 

— I Shuaip Melit, nga Gjirokastra. 

Deklarimi i identitetit ishte një gabim i rëndë për një detektiv në aktivitet, 
por Meli e kishte bërë këtë nga keqardhja për shqetësimin që i krijoi Kolonjës. 

— Kam respekt për babanë tuaj, pavarisisht se lufta na ndau në dy kampe. 
Por politika ka punën e saj, njerëzit kanë të tyren - ishte përgjigjur Kolonja. 

— I bazuar pikërisht në këtë parim, kam ardhur sot tek ju. Politika ka 
punën e saj, ne tonën si njerëz. Babai im ju ka kujtuar gjithmonë me respekt për 
sjelljen tuaj të mirë gjatë viteve të vështirë të luftës. E ndiej për detyrë dhe e 
kam për nder t'ju ndihmoj me një informacion të rëndësishëm për sigurimin e 
jetës suaj. Pas dy ditësh, do të nisen nga Tirana për këtu, në Napoli, dy persona, 
detyra shtetërore e të cilëve do të jetë asgjësimi juaj fizik. Merrni sa më parë 
masat përkatëse për sigurimin e jetës. 

Kolonja ishte shqetësuar shumë dhe habitur po aq. Ai kishte filluar të fliste 
i hutuar: 

— Po pse, more djalë, çfarë i kam bërë unë qeverisë shqiptare? Lufta është 
luftë. Popullin unë e kam mbrojtur edhe gjatë viteve të luftës, sikundër paskeni 
dëgjuar edhe prej prindërve tuaj. Çfarë rreziku mund t'i vijë sot qeverisë 
shqiptare nga një plak si unë, që po i ngrys ditët e fundit të jetës në dhë të huaj, 
pa bërë asgjë te keqe? 

— Më falni, zotëri, që ju shqetësova. Unë i kuptoj brengat tuaja dhe i 
respektoj ato; prandaj kam ardhur këtu. Por çështja për të cilën ju fola nuk varet 
nga unë dhe tashmë, nga askush - ishte përpjekur ta sqaronte Meli. - Nuk është 




koha të diskutohet më për të. Bëhet fjalë për një vendim qeveritar, i cili është në 
prag të ekzekutimit. Interesohuni pa humbur kohë ta evitoni atë. 

Duke i thënë këto fjalë, Meli i kishte zgjatur dorën për tu ndarë. Ndërkaq, 
Kolonja e kishte mbledhur veten dhe i kishte thënë me ton të vendosur: 

— Nuk pranoj në asnjë mënyrë të ndahemi kështu bashkë. Ju do të vini 
patjetër në shtëpinë time. 

— Eshtë e pamundur, zotëri; ky do të ishte një gabim i rëndë për mua. Aq 
më tepër që shtëpia juaj tani edhe mund të përgjohet. 

Meli ishte i ndërgjegjshëm, se për debatin që po zhvillonin, Kolonja 
dispononte një kartë të fortë, përdorimi i së cilës do ta thyente përfundimisht 
balancën në favor të tij. Ndërsa detektivi bamirës shpresonte se plakut të 
tronditur nuk do t'i shkonte mendja në atë pikë, Kolonja papritur kishte goditur 
në qendër të rrethit 10: 

— Në qoftë se nuk do të vini sonte në shtëpinë time, unë do t'ju quaj 
gënjeshtar ose, më keq akoma - provokator. 

— Më vjen keq, zotëri që shkuat kaq larg. Me qëllim që ju të mos dyshonit 
për mua, unë u prezantova hapur tek ju, gjë që përbën një shkelje të rëndë të 
ligjit në pozicionin tim. Por meqenëse ju mendoni kështu, unë jam i detyruar të 
vij patjetër sonte në shtëpinë tuaj. Më prisni pas orës dhjetë të darkës. 

— Oh, kjo është një kënaqësi e vërtetë për mua - ishte shprehur plaku i 
çliruar më së fundi nga streset. - Ne do t'ju presim në çdo orë që të vini. Përveç 
gruas, kam edhe një djalë e një vajzë të rritur. Megjithëse ata nuk flasin dot 
shqip, jam i sigurtë që do të gëzohen shumë. 

Pak pas orës dhjetë, Meli kishte respektuar fjalën e dhënë. Djali dhe vajza e 
Kolonjës (i pari i kishte përfunduar studimet e larta, kurse ajo ishte në vazhdim) 
e kishin vënë në mes dhe e përqafonin si vëllanë e tyre. Babai i kishte sqaruar 
për gjithçka dhe ata nuk dinin si t’ia shprehnin mirënjohjen e tyre, së bashku me 
nënën italiane. Meli fliste me ta italisht, gjë që ua kishte shtuar së tepërmi 
gëzimin. 

I zoti i shtëpisë i kishte bërë të ditur detektivit se, qysh të nesërmen, ata do 
të niseshin familjarisht për në Francë, ku do të qëndronin tre muaj. Më pas, do të 
emigronin në SHBA. 

Dy detektivët e nisur me mision për eliminimin e Neshet Kolonjës kishin 
gjetur vetëm shtëpinë bosh. Pas disa muajsh, ata kishin bërë edhe një përçapje 
tjetër pa dobi. Mandej DSJ e kishte mbyllur kapitullin Neshet Kolonja. 




XXXIX 


MELI U FLET BASHKËLUFTËTARËVE PËR DIKSIN 

“Edhe në dyshim duhet të zgjedhësh 
të qenët besnik 

F. Moriak 

Disa ditë pas tërheqjes së ndërlidhësit, Streto u rikthye papritur në kampin e 
Qafë-Barit. Ai u takua me Melin në prani të Pahisë, duke u transmetuar një lajm 
të rëndësishëm. Me propozimin e Dofenit, pesëshja e bërthamës drejtuese të 
Misonit të Madh (ku bënte pjesë dhe vetë Streto) kishin vendosur për anullimin 
e atij misioni. Drejtori i DSJsë e kishte justifikuar propozimin e tij me një 
deklaratë sa të shkurtër edhe të sipërfaqshme: për shkak të koniukturave të reja 
politike. Ndonëse Streto ishte i bindur se kjo shprehje abstrakte, që motivonte 
anullimin e Misionit të Madh, fshihte ende misterin e saj, ai ishte shumë i 
kënaqur që DSJ do t’i hiqej qafe Melit dhe ata mund të përpilonin më me qetësi 
ndonjë plan të përbashkët për të ardhmen e tyre. Tani ata mund të diskutonin 
edhe për tema të tjera. 

— Hamit, ne mendojmë se ti i ke folur Sazanit për ne. Është e vërtetë kjo? 
e pyeti papritur Streto. 

— Unë nuk jam përpjekur t'jua fsheh këtë të vërtetë - u përgjigj tërthorazi 
Meli. - Bile kam qenë i bindur që ju e kishit konstatuar vetë këtë fakt. Për më 
tepër, para disa ditësh unë kam folur gjatë e gjerë me Afrimin për çështjen e 
Sazanit. 

— Po, Guri, është vërtetë - pohoi Pahia. - Por s’na kanë lënë andrallat e 
tjera që të të flisja për bisedën e zhvilluar me Hamitin për shokun e tij 
bashkëvuajtës. 

Streto vazhdoi me pyetje: 

— Ç'mendon Sazani për ne, Hamit? 

— Po ju përsëris fjalët e tij në ligjëratë të drejtë: 

«Është një befasim i madh për mua që në kulmin e piramidës famëkeqe të 
Sigurimit të Shtetit, pikërisht në DSJ, të ketë kuadro me mendime e ndjenja të 
tilla. E admiroj bashkëpunimin tënd me këta shokë besnikë, që nuk mashtrohen 
prej pushtetit dhe mirëqenies që gëzojnë. Puna e portretizon njeriun. Kush i 
shërben dhunës është një instrument i së keqes. Por në qoftë se jehonat e 
ndërgjegjes të bëjnë thirrje të kthesh rrugë dhe ti e bën këtë kthesë në cilëndo 
pjesë të udhës qoftë, atëherë ti nuk je më ai që ishe. Nën ndikimin e pendesës, 
mund të bëhet hero edhe një njeri me të kaluar të dyshimtë. Evoluimi i ideve 
është një proces i njohur njerëzor, veçse idetë e mira duhen transformuar në 
veprime të mira. A nuk po bëjnë pikërisht këtë sot shokët e tu të DSJsë?» 

— Në bazë të dokumentacionit që disponon DSJ, babai i Sazanit ka punuar 
për CIA - n. Të ka thënë gjë ai për këtë? - u interesua Streto. 




— E nga mund ta dijë Sazani këtë gjë? - iu përgjigj pyetjes me pyetje Meli. 
- Kur është arratisur babai, Sazani ka qenë dy vjeç. Në hetuesi i kanë thënë se 
babai yt ka punuar për CIAn, por ata i përdorin shpesh për shantazh gjëra të tilla, 
ti e di mirë këtë. 

— Jo, jo, në arkivat e DSJsë ka një dosje për të atin e Sazanit; unë e kam 
lexuar vetë atë - insistoi Streto. - Ato materiale janë të ilustruara me fotografi e 
me data. 

Në vazhdim të kësaj bisede, Streto me Pahinë u interesuan edhe për hollësi 
që i bënë përshtypje Melit. Për më tepër, këtë bisedë ata e rihapën edhe dy herë 
të tjera më vonë. 

Pas një jave, Streto u rikthye në Tiranë me urdhër të qendrës. 



XL 


VIT I RI NË SKËTERRËN QAFË-BAR 

“Zot, majën e hollë të shpirtit duhet t’ia 
kishe zdrukthuar njeriut, që ai të mund t’i 
bënte ballë kësaj bote .” 

Xhon Kic 

Më 31 dhjetor 1983 një erë e ftohtë veriore e ngriu borën e shkelur, duke 
shkaktuar një rënie të temperaturës deri në minus 13° Celsius. Për shkak të 
kushteve të ashpra klimaterike, brigada e ndërtimit e kishte ndërprerë punën prej 
katër ditësh. 

Pahia po bënte lëvizje të shpejta për tu nxehur, duke përplasur këmbët pas 
borës së ngrirë, kur Meli i tha duke qeshur: 

— Një pseudo i burgosur meriton të persekutohet nga natyra, Afrim. 

— Për fat të keq natyra nuk e bën dot dallimin midis një të burgosuri të 
vërtetë dhe një të rremi - ia ktheu ai buzagaz. 

Qysh prej tërheqjes së agjentëve të tjerë të DSJsë prej misionit të burgut, 
Meli me Pahinë komunikonin pak më lirshëm se më parë. Nga ana tjetër, me 
rastin e festës së fundvitit kuadrot e komandës së kampit, përfshirë edhe kartelist 
Et’hemin, kishin shkuar pranë familjeve. Në kamp gjendej vetëm oficeri i rojës 
dhe gardianët e shërbimit të brendshëm. 

— Dimri është i egër në këtë kamp në zemër të Alpeve, por unë do të kem 
rastin të festoj një vit të ri të paharruar këtu - vazhdoi bisedën Pahia, pa e 
ndërprerë përplasjen e këmbëve mbi dëborë. - Nuk e imagjinoja dot kurrë, se do 
ta festoja një ditë këtë ngjarje të shënuar në një kamp pune të detyruar bashkë 
me ty. Jeta është vërtet e çuditshme, Hamit. 

— Po vitin e ri 1983, ku e festove? 

— Në Spanjë. Ndodhesha atje me shërbim. 

— Komandanti i kampit i ka urdhëruar gardianët të na lejojnë sot të ndezim 
zjarre tek sheshi, duke filluar nga ora pesë pasdite deri në mesnatë, në çastin e 
ndërrimit të viteve - e sqaroi Meli. - Do të festojmë një vit të ri romantik, në 
qiell të hapur. 

— Romantizmi i skllavërisë bie era marrëzi - buzëqeshi Pahia. - Por 
mendoj se do të jetë e vështirë të ndezni zjarre jashtë, mbi dëborën e ngrirë. 

— Burgaxhinjtë e vërtetë janë mësuar t’i bëjnë ballë çdo vështirësie, Afrim. 
Ke për të parë sa mirë do t’i ndezin zjarret ata këtu jashtë. 

— Bashkë me Sazanin do ta bësh festën? 

— Jo, Sazani mendon ndryshe. Meqenëse kur të errësohet mirë nata, ti do 
të vish t’i kalosh me mua disa orë sonte, Sazani ka vendosur të na lërë vetëm. 
Unë mendoj se gjykimi i tij është i drejtë. Megjithatë edhe ai nuk do ta ndezë 
larg prej nesh zjarrin. 



Në orë pesë pasdite shumica e të burgosurve shkuan tek sheshi, për të zënë 
secili vendin e tij, ku do të ndizte zjarrin. Meli dhe Diksi gjithashtu. Në një 
distancë të afërt midis tyre, ata pastruan secili me kazëm pak vend prej dëborës 
së ngrirë, shtruan copa druri mbi tokë dhe sipër tyre ndezën zjarret. Atje do të 
gatuanin darkën e lamtumirës së vitit 1983. 

Ora po shkonte shtatë e gjysmë dhe sheshi gumëzhinte prej të burgosurve 
të ndarë grupe-grupe pranë zjarreve të tyre, kur Pahia shkoi tek Meli. Megjithë 
zjarret e shumtë që flakëronin anembanë sheshit, ecja mbi terrenin e 
rrëshqitshëm ishte e vështirë. Nata e ftohtë po e bënte edhe më të rrëshqitshme 
borën e ngrirë. Të burgosurve u duhej të transportonin drutë për zjarret, 
ushqimet dhe ujin për gatimet. 

Në kuzhinën e vogël private, ku kishte vetëm pesë vende gatimi, do të 
gatuanin me radhë të burgosurit e sëmurë dhe më të moshuarit e kampit. 
Pikërisht këtyre të burgosurve u ishte rezervuar e drejta prej bashkëvuajtësve që 
të shkonin të parët në mensë, për të festuar vitin e ri të mjerimit. 

Megjithëse të burgosurit në shesh nuk harronin për të çuar dru në zjarr që, 
përveç gatimit, të ngroheshin edhe vetë, acari po ua ngrinte rrobat pas shpine. 
Ata bënin ushtrime, përplasnin këmbët përtokë, thërrisnin, qeshnin. Uji i valuar i 
një tenxhereje, që rrëshqiti prej gurëve ku e kishte vendosur i zoti, i dogji 
këmbën një të burgosuri, i cili përfundoi në infermieri. Një tjetri i ra të fikët, për 
shkak të tensionit të ulët të gjakut, dhe shkoi për t’i bërë shoqëri të parit në 
infermieri. 

Në mes të poteres së përgjithshme të asaj nate të veçantë, të burgosurit 
diskutonin me gjallëri për gatimet e tyre, shkonin të huanin diçka që u mungonte 
tek ndonjë bashkëvuajtës dhe ktheheshin sërish pranë tenxheres së tyre. Gatimet 
në ato kushte nuk e vlenin mundimin e përgatitjes së tyre, por të burgosurit nuk 
hiqnin dorë nga festa edhe në atë gjendje mjerimi ekstrem. Ata nuk dëshironin të 
kishin brejtje ndërgjegjeje më vonë, pse e neglixhuan një provë se edhe ata ishin 
ende në mes të të gjallëve. Të burgosurit festonin ikjen e një viti të 
mundimshëm, që i kishte bërë të vuanin e të plakeshin më shumë. Katër të 
burgosur kishin humbur jetën në minierë gjatë atij viti; edhe ata e kishin festuar 
vitin e ri para dymbëdhjetë muajsh, siç po festonin bashkëvuajtësit e tyre atë 
natë të acartë... 

Të burgosurit politikë po festonin një vit të ri që shënonte dyzetëvjetorin e 
ardhjes në pushtet të komunizmit shkatërrimtar në Shqipëri: një ngjarje e 
kobshme për ta. Ata kishin punuar gjatë gjithë muajit dhjetor pa pushim, me 
qëllim që të mos futeshin në minierë dy ditët e para të vitit të ri. Dy ditë 
pushimi, pa punë të detyruar, meritonin të kremtoheshin më shumë sesa festa e 
ndërrimit të viteve. 

Një i burgosur rrëshqiti e u shemb përtokë, duke mallëkuar fatin. Një 
bashkëvuajtës nxitoi t’i vinte në ndihmë. Edhe ky rrëshqiti, duke u përplasur pas 
të parit. Të dy shpërthyen në të qeshura të marra. 



Një ish-mësues nisi të recitonte një poezi kushtuar lirisë. Duartrokitje e 
ovacione pasuan recitimin. Papritur ish-mësuesi e goditi me shkelm tenxheren e 
tij që po valonte, duke përsëritur dy vargje të poezisë: 

Çfarë ke moj zuska liri, 

Që s ’do të na shikosh me sy? 

Një valë e re duartrokitjesh e ovacionesh shoqëruan rrokullisjen e tenxheres 
mbi borën e ngrirë. 


* 

I shtangur nga ç’po ndodhte përreth tij, Pahia nuk linte t’i humbiste asnjë 
grimë nga ato ngjarje të rralla të një nate të veçantë. Me theks mallëngjyes, ai i 
pëshpëriti mikut të tij: 

— Çfarë spektakli i paimagjinueshëm, Hamit! Kjo që po ndodh sonte këtu 
mund të mbajë çdo emër, përveç asaj të festës. Nuk e beson njeri në botë, se sot 
ndodhin gjëra të tilla. Fotografimet që po bëj me çakmakun tim do të kenë vlerë 
të jashtëzakonshme ndonjëherë në të ardhmen. 

— Në realitet kjo nuk është festë, Afrim, por një tentativë e dëshpëruar për 
të vrarë mërzitjen. Kulmi i dëshpërimit manifestohet shpesh me të qeshura 
absurde, apo jo? 

— Ashtu është. Nuk thuhet kot: ekstremet takohen. Të burgosurit sonte 
mendojnë më tepër se kurrë për familjet e tyre të braktisura, të cilat festojnë 
gjithashtu në mes të varfërisë e lotëve. Të shkretët këta njerëz! Jeta për ta është 
bërë sinonim i vuajtjes. Dhe konsumohen duke shpresuar më kot, se Zoti do t’i 
ndihmojë një ditë. 

— Në qoftë se vendos vërtet Zoti për fatet e njerëzve, shpresa është 
marrëzi. Zoti nuk mund të zhbëjë atë që bën vetë, gjersa ka vendosur që në këtë 
botë të ketë despotë dhe skllevër, terroristë dhe të terrorizuar, miliarderë dhe 
lypsarë, gjeni dhe budallenj. Kush do ta pengonte Zotin për të krijuar një botë 
ideale, në qoftë se do të kishte qenë i tillë qëllimi i tij ? 

— Megjithatë janë pikërisht të persekutuarit e fatit që e besojnë më shumë 
Zotin. Megjithëse diktatori ynë paranojak i shkatërroi me dinamit xhamitë e 
kishat në vitin 1967, ai feston sonte në mes të luksit me familjen e tij 
dyzetëvjetorin e karrierës politike, si asnjë udhëheqës tjetër i Evropës Lindore. 
Ndërsa viktimat e tij të pafajshme robtohen të festojnë vitin e ri në mes të borës 
e të mjerimit. 

— Lutjet e këtyre fatkeqëve ndaj Zotit janë modeste: ata dëshirojnë të 
kthehen pranë familjeve dhe të kenë një strehë, ku të fusin kokën. Por 
megjithëse Zoti mund t’i gëzojë këta njerëz vetëm duke ua lehtësur hallet, 
vuajtjet e tyre vijnë gjithmonë duke u shtuar. Disa prej këtyre të burgosurve nuk 




dinë ku të shkojnë kur lirohen. Nën presionin e Sigurimit, familjet e tyre i kanë 
braktisur dhe harruar. 

— Në përgjithësi edhe detektivët pensionistë të DSJsë i bëjnë një mbyllje 
të zymtë jetës. Zakonisht përfundojnë alkoolikë e të divorcuar. 

— Ky stan këtë bulmet ka, thotë populli, Afrim. Të luftosh për të forcuar 
rrënjët e një diktature është njësoj sikur të shkosh të porositësh arkivolin, para se 
të bësh vetëvrasje. A nuk hedh dritë të plotë mbi këtë të vërtetë të trishtë gjendja 
ime aktuale? Një pirg me dekorata akorduar prej Kuvendit Popullor për misionet 
e kryer nuk mjaftuan që të më bëhej një trajtim konform ligjeve të rrepta të 
diktaturës në hetuesinë speciale. Proçedura penale e ndalon torturën ndaj të 
arrestuarit, ndërkohë që torturimi deri në vdekje i armiqve të partisë vlerësohet 
normale prej organeve hetimore. Mua më kanë gjymtuar gjatë hetuesisë 
speciale, megjithëse vlerësohesha prej tyre si detektivi më i mirë i DSJsë. 
Aktualisht ata nga njëra anë më bëjnë thirrje të kthehem në profesionin e vjetër, 
nga ana tjetër nuk janë të gatshëm të më kurojnë pa kushte jashtë burgut, 
ndërkohë që unë jam mjaft i sëmurë. Por duke pasur parasysh të kaluarën time, 
unë nuk... 

Në bisedë e sipër, Meli provoi një thelë nëse kishte zier apo jo. Ushqimi i 
kaloi keq dhe atij iu bllokua frymëmarrja. Duke qeshur me zë, Pahia filloi ta 
godiste në mes të shpatullave për t’i zhbllokuar frymëmarrjen. 

Kur Meli u mbush sërish me frymë, Pahia i tha me shaka: 

— Diktatori dhe ti keni lindur të dy në lagjen Palorto të Gjirokastrës, 
prandaj nuk ke të drejtë ta përbuzësh. Përndryshe, ja se ç’të gjen. 

* 

Mbasi shijuan gatimet e tyre në mes të acarit, të burgosurit filluan ta 
braktisnin sheshin. Ata nuk i rezistonin dot më të ftohtit, për ta pritur vitin e ri 
jashtë. Sidoqoftë, ai do t’i gjente brenda telave me gjemba, si tek sheshi edhe në 
fjetore. Meli e Pahia, të ndarë prej njëri-tjetrit, bënë të njëjtën gjë. 



XLI 


LAJME BEFASUESE 

“Të gjitha të vërtetat e mëdha në 
fillim trajtohen si blasfemi 

B. Shou 

Më 19 janar 1984 DSJ e thirri Pahinë në Tiranë. Duke u ndarë me Melin, ai 
i premtoi se do të përpiqeshin ta vinin në dijeni për çdo të re. Mirëpo kaluan 
ditët që i kishin mbetur janarit, kaloi edhe shkurti 1984 dhe ata, jo vetëm që nuk 
po dukeshin, por prej tyre as nuk kishte mbërritur ndonjë sinjal. 

Një mbrëmje në fillim të marsit, në orën që Meli po merrte ilaçet si 
zakonisht, Streto e takoi disa minuta në këmbë jashtë infermierisë. Ai ishte pa 
maskë, i veshur me kostumin karakteristik të DSJsë. Lajmet që i bëri të ditur 
ishin sa të rëndësishëm edhe të habitshëm: 

Më 26 janar, ditën e enjte, Streto ishte martuar me motrën e gruas së 
Dofenit, duke u bërë baxhanak me këtë të fundit. Krushqia kishte qenë nismë e 
vetë drejtorit të DSJsë. Tri ditë pas martesës, Streton e kishte thirrur diktatori në 
vilën e tij. Toni me të cilin i kishte folur Hoxha kishte qenë tepër familjar: 

— Urimet e mia për martesën, Guri! Dëshiroj që miqësia ndërmjet Ilirit dhe 
ty të jetë e përhershme, për të mirën e përbashkët. Miqtë e familjes sonë janë të 
shumtë, por kush ka shumë miq si numër, ka pak miq të vërtetë. Ti do të jesh 
njëri prej këtyre të fundit, gjersa të ka zgjedhur me shumë dëshirë vetë Iliri. Të 
kemi studjuar mirë, para se të jepnim miratimin e realizimit të kësaj miqësie. 
Tek ti kemi gjetur cilësitë e përshtatshme të një miku me vlerë për djalin tonë të 
madh. Me kalimin e kohës rrethi miqësor i një familjeje si e jona evoluon 
paralelisht me koniukturat politike. Unë kam pasur miqtë e mi; im bir do të ketë 
të tijtë. Mirëkuptimi dhe besnikëria në miqësinë e bashkëpunimin tuaj do të jetë 
në të mirë të të dyve. Ju vaftë mbarë! 

Miqësia e re kishte shërbyer si një impulsim i ndjeshëm për karrierën e 
Stretos. Ai nuk ishte më vetëm krahu i djathtë i Dofenit në drejtimin e shërbimit 
sekret shqiptar, por edhe zëvendësdrejtor i DSJsë, si edhe përgjegjës organizativ 
i Sigurimit të Komitetit Qendror të PPSH. 

Duke vepruar në rrethanat e reja të miqësisë së lartë e të pozitës së 
fuqishme, Streto, falë intuitës profesionale dhe aftësisë së spikatur të 
komunikimit, kishte arritur të mësonte se Misioni i Madh ishte anuluar pas një 
vizite misterioze të diktatorit Hoxha në Londër. Kishte qenë pikërisht kjo vizitë 
që kishte krijuar koniukturat e reja politike, për të cilat kishte aluduar Dofeni, 
kur i kishte propozuar pesëshes drejtuese të Misionit të Madh anulimin e tij. 

Duke i bërë të ditur këtë lajm, Streto i tha Melit: 

— Nuk besoj se Dofeni ma krijoi mundësinë për tu njohur me këtë sekret 
për shkak të miqësisë së re si baxhanakë, ose thjesht nga mirëbesimi. Jo, diçka e 
rëndësishme zien në superpushtet, por nuk ka dalë akoma në sipërfaqe. Pas 





varrosjes së Myslym Pezës, më 13 shkurt, Enveri pësoi infarkt të miokardit. U 
njoftua menjëherë Londra për gjendjen e rënduar të tij. Pas gjashtë orësh 
kardiokirurgu më i mirë anglez dhe asistenti i tij zbritën në Rinas. 

«Pas një ndërhyrjeje kirurgjikale disaorëshe në zemrën e diktatorit, gjendja 
e të sëmurit erdhi duke u përmirësuar. Megjithatë kardiologu i famshëm 
deklaroi: “Një infrakt tjetër në të ardhmen do të ishte fatal për të.” Në kohën që 
Hoxha ishte i sëmurë, vetëm Nexhmija, Dofeni dhe unë (më rrallë se dy të parët) 
kishim të drejtë të hynim në dhomën e tij. Ramizi dhe byroistët e tjerë, kokëulur 
e të përlotur, i prisnin gjithmonë në sallon lajmet për ecurinë e shëndetit të 
diktatorit. Të entuziazmuar prej rezultatit të operacionit, Nexhmija me Dofenin i 
shpërblyen me 25 milionë dollarë kardiokirurgun me nam botëror dhe asistentin 
e tij. Ata qëndruan gjashtë ditë në Tiranë. Në një rast kardiokirurgu anglez u 
shpreh: 

«Po të isha ndodhur në Londër ditën që u sëmur udhëheqësi juaj, do të 
kisha ardhur më shpejt në Tiranë. Mirëpo qyshkur u bëra i njohur për bisturinë e 
suksesshme, nuk qëndroj në Londër më shumë se pesë muaj në vit, prej 
kërkesave që kam anekënd botës. Kam qenë tek koka e krevatit të Lrankos gjatë 
agonisë së tij dhe qeveria spanjolle më shpërbleu me 15 milionë dollarë.» 

«Pasi u largua kardiokirurgu nga Tirana, Dofeni më tha një ditë: “Guri, ka 
të ngjarë që së shpejti të bëjmë edhe unë e ti një vizitë në Londër.” Nuk besoj se 
këtë e tha rastësisht e as i nxitur nga vlaga e miqësisë së re. Kam parandjenjën se 
do të të sjell lajme edhe më të habitshme herës tjetër, Hamit. Tani do të më 
falësh se më duhet të nisem për udhë menjëherë. Erdha enkas nga Tirana, se 
këto lajme nuk doja të t'i dërgoja me person të tretë. 

— Laleminderit. As unë nuk dua ta zgjas më këtë bisedë, që më çoroditi 
krejt. Po e humbasim busullën; nuk po marrim vesh nga kemi ardhur e ku po 
shkojmë. Të bukur socializëm që paskemi ndërtuar në brigjet e Adriatikut! 

— Kam edhe diçka të dhimbshme për të thënë, Hamit. Unë e Afrimi kishim 
vendosur të mos të ta përmendnim këtë, por heshtja e mëtejshme nuk ka kuptim. 

— Atëherë? 

— Kolegun tonë, Genc Daka, e pushkatuan; një alarm për të gjithë ne. 

— Sithe? 


— Më dëgjove shumë mirë, Hamit..., mirëupafshim! 

— Mirëupafshim! belbëzoi i tronditur ish-detektivi. 




XLII 


GUXIMI SFIDON KRIMIN 

“Vetëm përballë rreziqeve të 
mëdha shpalosen kurajot e mëdha” 

Zh. - F. Rënjar 

Lajmet e fundit e tronditën Melin. Profesioni i detektivit atë e kishte 
mësuar që ta shikonte botën si një xhungël dhe jetën si një luftë që zhvillohej 
sipas ligjeve të xhunglës. Për këtë arsye ai e kishte më të lehtë se një qytetar i 
thjeshtë për ta justifikuar në ndërgjegjen e tij luftën e egër për pushtet, në kuadër 
të diktaturës. Meqenëse të gjithë pjesëmarrësit e kësaj lufte të paprinciptë ishin 
të pamoralshëm, triumfin e diktatorit ai e vlerësonte si atribut të më të fortit në 
xhunglën e pushtetit suprem. 

Mirëpo ky lloj arsyetimi qëndronte për sa kohë diktatori mbështetj në forcat 
dhe në aftësitë e tij. Misteri i suksesit të Hoxhës, duke u ndriçuar në sytë e 
ish-detektivit prej informacioneve të Stretos, po ravijëzonte një palë të tretë. Kjo 
dukuri e re i shkelte rregullat e luftës së xhunglës, me të cilat ai ishte mësuar. 

— Xhunglat e politikës janë më të egra se ato të Afrikës - i tha ai Diksit 
pas takimit të fundit me Streton. - Mjerisht unë unë nuk orientohem dot në to, 
sidomos në ballafaqimin e parë. Duke e gjykuar me mendjen e sotme ngjarjen që 
më tregoi Afrimi lidhur me agjentin anglez, që ishte paraqitur si rus, tani i jap 
shpjegimin e duhur. Skenari i asaj ndodhie ka qenë përgatitur prej vetë Dofenit 
në marrëveshje me shërbimin sekret anglez, për të frikësuar detektivët e DSJsë, 
të cilët do të bien patjetër në gjurmët e zhvillimeve të fundit politike, për të cilat 
aludonte Guri. Qëllimi i terrorit është gjithmonë nënshtrimi dhe heshtja. 
Detektivët e DSJsë duhet të kafshojnë gjuhën dhe të mos iu shkojë kurrë 
ndërmend t’ia drejtojnë as vetes pyetjen: nga na doli kaq papritur kjo miqësi me 
militaristët e derisotshëm të Londrës? Jam i bindur se për të njëjtën arsye e kanë 
pushkatuar edhe detektivin Genc Daka, pavarësisht prej akuzës që i kanë ngritur. 
Genci ishte njeri sedërqar që nuk e njihte frikën dhe mund t’iu krijonte probleme 
në DSJ, kur të dilnin në dritë marrëdhëniet sekrete të diktatorit Hoxha me 
Londrën. Emrin e tij për tu eliminuar e ka rekomanduar me siguri instruktori 
anglez, i cili vepronte pranë DSJsë qysh me organizimin e shërbimit sekret të 
diktaturës. Për atë ne na thoshin se ishte rob lufte, por kuptohet që ka qenë i 
deleguar i Inteligjencë Servisit pranë shërbimit sekret shqiptar. Ai e njihte 
shumë mirë Gencin dhe ia ka vënë emrin në rreth të kuq, para se të largohej për 
në Londër, me krijimin e koniukturave të reja politike. Një popull i tradhëtuar, si 
puna jonë, shkon mish për top. 



Gjatë bisedave të mëvonëshme me shokët, Meli mori vesh detajet e fundit 
dramatik të Dakës, me të cilin ai kishte pasur marrëdhënie të ngushta dhe kishin 
kryer disa misione së bashku jashtë shtetit. Streto dhe Pahia e dinin që Meli do 
të hidhërohej për ish-mikun e tij, prandaj kishin ngurruar t’ia përmendnin atë 
ngjarje, prej së cilës ata ishin bindur edhe më tepër se situata kërcënuese u 
impononte unitetin midis tyre. 

Historia e fundit të detektivit Genc Daka ishte mjaft e dhimbshme. 

Në kuadrin e përgatitjeve për Misionin e Madh, në nëntor 1983 DSJ nisi një 
grup prej njëzet detektivësh në Evropën Lindore. Misioni i tyre ishte të 
verifikonin funksionimin e bazave të shërbimit sekret shqiptar, pas përmbysjeve 
që kishin ndodhur në Kryeministri dhe në M.P. të Brendshme. Organizimi i 
aktivitetit të njëzetë detektivëve të ndarë në nëngrupe me destinacione të 
ndryshme iu besua kuadrit me përvojë të DSJsë Genc Daka, i cili do ta drejtonte 
misionin e përgjithshëm prej selisë së ambasadës shqiptare në Sofje. 

Dhjetë ditë pasi kishin nisur nga puna, Daka konstatoi se gjashtë detektivë 
nuk bëheshin më të gjallë; pra, ishin arratisur. Për këtë ai lajmëroi qendrën në 
Tiranë. DSJ i dha urdhër të ktheheshin të gjithë në Shqipëri sipas rregullit: në 
fillim Daka me dy ndihmësit e tij dhe mandej pjesëtarët e tjerë të grupit. Kur u 
njoftuan për t'u kthyer para kohe në Tiranë, u arratisën edhe katër detektivë të 
tjerë. Dakën dhe shokët e tjerë që u kthyen i arrestuan me të mbërritur në DSJ. 

Nëpërmjet një gjyqi rrufe ushtarak me dyer të mbyllura, Daka dhe 
zëvendësi i parë i tij u dënuan me pushkatim; tetë të tjerët me burgime të rënda. 
Meqenëse zëvendësi i Dakës kishte një të afërm në Byronë Politike, atij iu fal 
jeta. Vendimi i dënimit me pushkatim të Dakës mbeti i pandryshuar. 

Ashtu siç e parashikonin ata që e njihnin nga afër, Daka i pafajshëm kishte 
mbajtur një qëndrim mahnitës në gjyqin e rrufeshëm ushtarak dhe, veçanërisht, 
para plotonit të ekzekutimit. 

Ai kishte kërkuar që në çastin e pushkatimit të tij të ishin të pranishëm edhe 
kolegët e DSJsë. Prej tyre kishte shkuar vetëm Streto, i cili fliste sa me dhimbje, 
aq edhe me admirim për vdekjen heroike të 34 vjeçarit Daka. 

Pasi e kishin zbritur nga makina brenda vendit të rrethuar me roje të afërta, 
ku do të kryhej ekzekutimi i tij, Daka i prangosur ishte ulur ndenjur dhe 
buzëqeshte nën dritën e prozhektorëve të Gazeve. Në gjysmëerrësirë qëndronte 
grupi vëzhgues i ekzekutimit dhe një kamerë. Ai kishte filluar të fliste shumë i 
qetë. Demaskonte makinacionet e regjimit diktatorial, i cili dënonte atë dhe 
shokët e tij të pafajshëm, për të terrorizuar të tjerët. 

Pasi kishte shkarkuar pjesën kryesore të urrejtjes së akumuluar, Daka kishte 
thithur thellë cigaren e tretë që po pinte radhazi dhe, si flaku bishtin e saj në 
drejtim të atyre që ishin në gjysmëerrësirë, ai përfundoi duke thënë: 

— Megjithëse jam i ri, unë e meritoj vdekjen, mbasi kam marrë në qafë 
njerëz që nuk i njihja e nuk më njihnin. Dhe këtë gjë të shëmtuar e kam bërë për 



hir të interesave të një grushti morrash, të cilët nuk u ngopën së thithuri gjakun e 
këtij populli fatkeq. Unë deri dje u shërbeja atyre verbazi, ashtu siç u shërbeni ju 
sonte, duke ndenjur në errësirë, se mos ju shikoj fytyrat. E vërteta nuk i trembet 
dritës, ndërsa ju i trëmbeni, se jeni kundër saj. 

«Kam kërkuar që sonte të ishin edhe shokët e mi të pranishëm në 
ekzekutimin tim. Nuk e di nëse i keni sjellë apo jo. Gjersa ju nuk e respektoni 
njeriun gjatë gjithë jetës, nuk më habit fakti që të mos ta plotësoni as kërkesën e 
tij të fundit. Doja që kolegët e mi të shikonin me sytë e tyre sesi i shpërblen 
regjimi komunist ata që i shërbejnë verbërisht. Kjo verbëri absurde më revolton 
së tepërmi në bilancin përfundimtar të jetës dhe ma lehtëson së tepërmi 
vdekjen.» 

Ai ishte çuar me vrull në këmbë, kishte zbërthyer plotësisht zinxhirin e 
xhakaventos me duart e prangosura - duke lënë të kuptohej se ishte gati për 
çastin fatal - dhe, duke vendosur duart në fund të barkut, kishte thirrur fort: 

«Po jua them me plot gojën se plumbat tuaj unë do t'i pres këtu!» 

Daka nuk kishte pranuar t’i lidheshin sytë. Pas ijalëve të tij të fundit në 
jetë, ai kishte pështyrë fort në drejtim të togës së ekzekutimit. 

Vendimi rrufe i dënimit të tyre e kishte çuar Dakën para plotonit të 
ekzekutimit me veshjen që kishte pasur dhe flokët e gjatë të paprekur. Streto 
ishte tronditur shumë prej sjelles sfiduese të Dakës. Në çastin që ky po thoshte 
fjalët e fundit, era e natës i shpupuriti flokët dhe i hapi kanatat e xhakaventos. 

Me krismën e armëve, Streto kishte humbur ndjenjat. 




XLIII 


XHILDA DHE DETEKTIVI RUMUN 

“Pendesa është varka që nuk mbytet kurrë .” 

V. Hygo 

Duke përfunduar përshkrimin e skenës tronditëse të pushkatimit të Dakës, 
Melit iu njomën sytë. I mallëngjyer, ai i tha Diksit: 

— Profesioni i detektivit paska qenë një mallëkim për ne. Sa shumë i kam 
merituar fjalët injoruese të një vajze italiane nga Bolonja dhe buzëqeshjen-akuzë 
të një detektivi rumun, të vrarë dikur në Bukuresht! 

— Nuk mbaj mend të më kesh folur për gjëra të tilla - i tha me zë të ulët 
Diksi, i përfshirë deridiku edhe vetë prej emocioneve të bashkëfolësit. 

— E di, e di që s’të kam folur për këto dy ngjarje. Megjithëse jemi kuptuar 
mirë bashkë, nuk doja t’i përmendja këto ndodhi. Tani do të t’i them, i nxitur 
nga dëshira hakmarrëse ndaj vetes, për ta pirë deri në fund kupën e hidhur që më 
ofroi fati. 

«Dy vjet pasi kisha filluar profesionin e mallëkuar, u njoha me një vajzë 
nga Bolonja. Ishte e bukur, por e varfër. Nuk kishte as makinë të sajën. Mirëpo 
gjendja ekonomike nuk e pengonte fare që të ishte e gëzuar dhe krenare. Unë e 
kisha bërë si rregull t'i lija me takt një shumë të hollash, para se të ndaheshim. I 
kisha thënë se isha ekonomist dhe kisha shkuar për specializim në Itali. Ajo e 
kuptonte që unë të hollat ia lija me gjithë zemër dhe nuk fyhej, por i pranonte 
duke qeshur e duke më falënderuar. 

«Pas ca kohësh, për fatkeqësinë time, m'u mbush mendja që emrin e saj t’ia 
rekomandoja qendrës sonë, si kandidate e mundshme për krijim baze. DSJ na 
kishte porositur që t’i gjuanim raste të tilla. Propozimi im u miratua menjëherë 
dhe unë u nisa për në Itali me disa çeqe nëpër xhepat sekrete. U takova me 
Xhildën (nuk do t’ia harroj emrin kurrë!) dhe vendosa të rrija dy ditë me të. 
Ditën e dytë, në një çast që unë e gjykova të volitshëm, fillova larg e larg 
sondazhet, për të përgatitur terrenin e përshtatshëm për propozimin tim. 
Fillimisht Xhilda nuk reagoi keq ndaj pyetjeve të mia të bëra enkas. Ajo kishte 
qënë më e zgjuar nga ç’e kisha gjykuar unë. Pasi m'u krijua përshtypja e gabuar 
se ajo ishte e epshme për synimin tim, i bëra propozimin, duke i vënë theksin 
begatisë ekonomike, që do t’i siguronte miratimi i ofertës nga ana e saj. Duke 
thënë fjalët e fundit, i nxora dy çeqe të majmë. 

«Mjaftoi ky gjest i imi për ta transformuar atë në çast, nga një kone e 
llastuar në një luaneshë të egërsuar. M'i rrëmbeu çeqet nga dora, i afroi tek buzët 
e saj dhe pështyu mbi ta. Duke buzëqeshur me përçmim, ndërsa fytyra i ishte 
ndezur zjarr, m'i përplasi në gjoks. Gishtat, me të cilët kishte kapur çeqet, i fshiu 
fort pas xhaketës sime. Pastaj hapi me rrëmbim çantën, nxori prej andej disa 
kartmonedha të barasvlefshme me shpenzimet që kishim bërë atë ditë dhe m'i 
zgjati mua. Hezitova t’i mirrja, por ajo e kishte vendosur dhe më tregoi me gisht 



policin diku tutje. I detyruar, i mora të hollat e Xhildës, të cilat më dukeshin si 
resto e turpit tim të madh. Nuk guxoja t'i drejtoja sytë mbi të. Me kartmonedhat 
ende në dorë, dëgjova të më thoshte me një ton përçmues: 

— Hiqni dorë nga ky profesion i ulët! Eshtë e pamundur të mos pendohemi 
një ditë, po vazhduat në këtë rrugë. 

«Më përshëndeti dhe u largua me hapin e saj të zhdërvjellët. Kur ktheu 
kokën për të parë në drejtimin tim, unë akoma nuk kisha lëvizur prej vendit. 
Shikimi i saj më solli në vete. 

«Kishin kaluar më shumë se dy vjet nga kjo ndodhi dhe unë e kisha harruar 
pothuajse fare Xhildën, kur një ditë u ndodha përsëri në Bolonja. Ishte prag 
Krishtlindjesh. Unë kisha hyrë në një supermarket artikujsh ushqimorë dhe po 
sodisja disa vitrina tërheqëse. Papritur një dorë u mbështet lehtë mbi supin tim. 
U ktheva rrëmbimthi dhe, i tronditur, u ndodha ballë për ballë me Xhildën e 
bukur. Iu përgjigja përshëndetjes së saj i turbulluar, sikur takimi ynë i fundit të 
ishte zhvilluar vetëm disa orë më parë. Ajo e kuptoi menjëherë shkakun e vërtetë 
të hutimit tim dhe e vuri gishtin drejt e në plagë: 

— Me atë profesion vazhdoni akoma? më pyeti, duke më fshikulluar me 
shikimin inteligjent të syve të saj të bukur. 

«Nuk po dija ç’ti thosha, se ajo tashmë e kuptonte që unë nuk ndodhesha në 
Itali për specializim. Belbëzoja sa për të thyer heshtjen, pa thënë dot asgjë. I 
turpëruar nga kjo çoroditje para një femre, u rrotullova për tu larguar. Në çastin 
që i ktheva krahët, zëri i saj i ëmbël, me një tingëllim patetik, shqiptoi fjalët: 
"povero tu!". Kjo ishte etiketa e merituar e gjendjes sime të vërtetë. Para se të 
dilja nga porta përballë, ktheva edhe një herë kokën: ajo po më ndiqte me sy dhe 
atë çast më përshëndeti me dorë. Nuk guxova t’ia ktheja përshëndetjen dhe dola 
me nxitim nga supermarketi. 

«Sa zili e kisha në ato çaste jetën e saj të shpenguar e gazmore! Isha gati të 
jepja gjithëçka vetëm për të shijuar, qoftë edhe për një moment, jetën e 
hareshme të asaj fluture italiane! 

Ish-detektivi fliste me sytë të mbyllur përgjysmë e qepallet të njomura. Me 
siguri ai "ndodhej" përsëri në supermarketin tërheqës të Bolonjës dhe dora e 
ngritur e Xhildës në përshëndetjen e fundit të mbetur pa përgjigje, ishte simbol 
lamtumire i jetës së qetë, të gëzuar e të lirë. 

Pasi e mbaroi tregimin, Meli mbështeti kokën në të dy pëllëmbët e duarve. 

— Paske filluar të thinjesh edhe ti, si unë, - i tha Diksi për të ndërruar 
bisedë, duke parë fije të bardha nëpër flokët gështenjë të ish-detektivit. 

— Edhe unë po thinjem, por jo si ti, - iu përgjigj pas pak Meli. - Ti 
thinjesh nga jeta e sforcuar, nga vuajtjet e përhershme dhe nga brengat që të 
kanë shkaktuar të tjerët, ndërsa unë thinjem nga vuajtjet dhe brengat që u kam 
shkaktuar të tjerëve dhe nga pendesa për të kaluarën time. Arrijmë në të njëtën 
pikë, të nisur nga dy antipode. Të gjithë ata që të njohin ty, e dinë përse jë 
thinjur dhe do të ta respektojnë thinjien e parakohshme. Të gjithë ata që më 




njohin mua do të qeshin me thinjien time, ashtu siç qeshi dikur detektivi i vrarë, 
ndodhinë e të cilit do të ta tregoj tani. 


* 

Pa i lënë kohë Diksit të ndërhynte, për të mos ta lejuar të fliste për një 
ngjarje që do ta acaronte më tej gjëndjen e tij të tronditur, ish-detektivi nisi të 
fliste pa ndryshuar pozicion, me kokën në mes të të dy duarve: 

— Isha regjur me peripecitë e profesionit tim, kur më nisën me mision në 
Bukuresht. Duhej likujduar një detektiv me banim në atë qytet. Kisha një javë që 
ndodhesha në kryeqytetin rumun dhe arrita të vihesha në gjurmë të personit të 
kërkuar. Atë mbrëmje ai ishte me dy shokë të tjerë në një park. Ndenjën deri 
vonë, se ishte verë e nxehtë. Dikur u duk se do të largoheshin të tre. Për fatin e 
tij të keq, ai u nda nga shokët dhe, ndërsa ata po largoheshin, detektivi shkoi tek 
një shatërvan aty pranë për tu freskuar. Në një çast të volitshëm veprova ndaj tij. 
Qëndrova pak për ta fotografuar (ashtu duhej). Pas spazmave të shpirtdhënies, 
fytyra iu tendos në një buzëqeshje të spikatur, e cila më tronditi jashtë mase. U 
largova i hutuar dhe, pas disa sorollatjeve të pakontrolluara, u gjenda përsëri 
përballë buzëqeshjes tragjike që po më torturonte. I ktheva krahët dhe, ndërsa 
zemra po më rrihte sikur do të çante kraharorin, tërhoqa këmbët zvarrë nga 
munda. S'di gjë se sa eca, vetëm mbaj mend se buzëqeshja rrëqethëse m'u shfaq 
për herë të tretë përpara. 

«Në këtë krizë e sipër, e kuptova se gjendesha përballë një rreziku fatal: do 
të kapesha me presh në duar. Fillova të numëroj me zë, për të siguruar 
përqendrimin sa të mundja. Me përpjekje të mëdha, arrita të largohem 
zemërdridhur, se mos ballafaqohesha përsëri me buzëqeshjen fshikulluese. 

Kur u qetësova në hotel, mendoja me vete: 

“Vdekja e tij qeshte me jetën time.” 

«Një varg të përafërt e kisha lexuar në një vepër të Shekspirit. Sfida e 
Xhildës dhe buzëqeshja në shpirtdhënie e këtij detektivi (e cila ishte më tepër 
sesa një sfidë) janë ndër kujtimet më të dhimbshme të jetës sime, në saje të të 
cilëve unë kam konstatuar rrëzimin tim në jetë. 



XLIV 


DIKTATORI HEQ MASKËN E MARKSISTIT 

“Koha do t’iu thotë gjithçka brezave 
të ardhshëm. Ajo është një llafazane që 
flet kur nuk e pyesin .” 

Euripidi 

Më 23 mars 1984 Dofeni e autorizoi baxhanakun e tij, Streton, të shkonte 
në kampin e Qafë-Barit, për të takuar detektivin e burgosur. Ai do t’i 
transmetonte një mesazh të rëndësishëm Melit në një takim kokë më kokë me të. 
Organizator i takimit do të ishte njeriu i DSJsë në kamp, kartelisti. Ky ishte një 
shanc i rrallë për dy shokët besnikë të bisedonin lirshëm, pa u shqetësuar fare se 
mos i pëgjonte ndokush. 

Megjithëse ish-detektivi e kishte parashikuar që zhvillimi i mëtejshëm i 
ngjarjeve do të ishte befasues, Streto i tha qysh në fillim me një buzëqeshje të 
zbehtë: 

— Përpiqu të ruash gjakftohtësinë, Hamit, se do të dëgjosh ngjarje që të 
luajnë tepelekun e kokës. 

Ato ç’ka i tregoi Streto mikut të tij besnik e justifikonin plotësisht 
paralajmërimin e tij. 


* 

Pak ditë pasi Streto ishte kthyer në Tiranë pas takimit të fundit me Melin, 
atë e kishte thirrur Dofeni për një bisedë të rëndësishme. Baxhanaku i kishte 
bërë të ditur se së shpejti do të niseshin për në Londër: Dofeni vetë, Streto dhe 
një detektiv tjetër. 

Më tej drejtori i DSJsë i kishte thënë: 

— Unë të zgjodha ty, si një nga kuadrot më të aftë e më me përvojë në 
DSJ, për këtë udhëtim shumë të rëndësishëm në Londër. Njëkohësisht edhe si 
bashkëpunëtorin tim më të besuar dhe, për më tepër, si mikun tim personal. Dua 
të të bëj të ditur se Misioni i Madh organizohej për eliminimin e Kobrës, i cili 
ka arritur të arratisej dhe është vënë në shërbim të CIAs. Për më tepër, në 
takimin tripalësh, që do të zhvillohet në ambasadën amerikane në Londër, Kobra 
do të jetë i pranishëm përkrah palës amerikane. Pra, lufta e heshtur ia la fjalën 
diplomacisë së fshehtë. Në këtë takim me rëndësi të veçantë, i cili fillon më 15 
mars, unë do të përfaqësoj palën shqiptare. Natyrisht, i mbështetur prej 
organizatorëve të këtij takimi, anglezëve. Dua që ti të zgjedhësh një shok ndër 
më të mirët, për të ardhur me ne. Ju të dy do të jeni shoqëruesit e mi. Duhet ta 
vendosësh qysh sot se cilin shok do të marrësh me vete, mbasi sonte babai do 
t’ju presë ju të dy për një bisedë të shkurtër, para nisjes sonë për në Londër. 




Streto kishte zgjedhur si shoqërues të dytë të Dofenit detektivin Fatmir 
Merdari, shokun e tyre të kursit dhe të grupit komplotues. Duke pasur parasysh 
temperamentin pak prej rebeli të Merdarit, Streto e kishte porositur shokun e tij 
në prag të takimit me diktatorin: 

— Fatmir, përpiqu të tregohesh disi entuziast gjatë audiencës me Hoxhën. 
Diktatorët janë të ndërgjegjshëm që meritojnë të urrehen, por pikërisht për këtë 
arsye ata nuk e durojnë dot ftohtësinë ndaj tyre, të cilën e quajnë shprehje 
urrejtjeje dhe të ndëshkojnë rreptë. 

Në orën e caktuar, Streto dhe Merdari u paraqitën në vilën e Hoxhës. Ky i 
priti në prani të Nexhmijes dhe të Dofenit. Ligjërata e diktatorit kishte qenë 
shokuese për dy mysafirët e tij: 

— Më 10 nëntor 1982 unë deklarova në televizion se Kobra dhe banda e tij 
ishin arrestuar dhe u ishin dorëzuar organeve hetimore. Në të vërtet ai është 
arratisur dhe aktualisht punon për CIAn. Qeveria jonë e ka dënuar atë me vdekje 
në mungesë. Për ekzekutimin e këtij vendimi ne organizuam Misionin e Madh, 
të cilin e pezulluam kur morëm vesh se Kobra mbrohet nga CIA. Por kjo çështje 
nuk përfundon me kaq. Në kuadër të këtyre zhvillimeve, është parashikuar një 
takim tripalësh në Londër midis CIAs, Inteligjencë Servisit dhe DSJës. Në 
përfundim të këtyre bisedimeve, të cilat nuk parashikohen të jenë të lehta, do të 
arrihet në një kompromis përfundimtar me leverdi reciproke. 

«Shërbimi sekret shqiptar do të përfaqësohet në këtë takim prej drejtorit të 
DSJës, Ilirit. Një aleat i fuqishëm do të jetë përkrah nesh në këto bisedime: 
Inteligjencë Servisi. Interesat e veta e detyrojnë Anglinë të na mbrojë deri në 
fund në përplasjet me CIAn dhe Kobrën. Pra, në realitet bisedimet e Londrës do 
të jenë më saktë dypalëshe sesa tripalëshe. Debatet bazë do të zhvillohen midis 
CIAs dhe Inteligjencë Servisit. Ju jeni të rinj dhe do ta shikoni me sytë tuaj sesa 
të fortë janë anglezët në fushën e shërbimit inteligjent. Në këtë drejtim ata 
rivalizojnë në mënyrë të denjë me superfuqinë amerikane - aleatin e tyre të 
përjetshëm. Duke respektuar parimin e barazisë, është vendosur që bisedimet të 
zhvillohen në territorin anglez, por në godinën e ambasadës amerikane në 
Londër. Iliri nuk e ka përvojën e duhur për bisedime komplekse e me shumë të 
panjohura, prandaj ai ka nevojë edhe për mbështetjen tuaj morale gjatë ditëve që 
do të qëndroni në kryeqytetin anglez. Kapiteni i mirë njihet në furtunë. Në të 
mirë të së ardhmes së popullit e të atdheut, ju uroj rrugë e punë të mbarë! 




XLV 


I VDEKURI NGJALLET — TË GJALLËT ZVERDHEN 

“Një komb, i cili është i mërzitur nga 
terrorizmat e qeverisë kombëtare deri në atë 
pikë, sa të preferojë invazionin e huaj dhe ta 
quaj si të vetmin shpëtim, është i dënuar 
fatalisht ta humbasë pavarësinë politiker 

Fan Noli 

Ditën e nisjes për në Londër, sytë e stërvitur të Stretos dhe të Merdarit 
kishin dalluar shenja tronditjeje tek Dofeni, pavarësisht se ky përpiqej ta 
zotëronte veten në pamje. 

Takimi tripalësh kishte zgjatur një javë: nga data 15 deri më 21 mars 1984. 
Gjatë zhvillimit të bisedimeve Streto e Merdari prisnin në një holl të ambasadës. 
Shumë seanca duhej të kishin qenë të nxehta, mbasi anglezët qëndronin pranë 
Dofenit në intervalet e pushimeve, duke e inkurajuar. Në një rast, një zyrtar i 
moshuar anglez, pjesmarrës i takimit, i kishte hedhur dorën në qafë Dofenit dhe i 
kishte thënë në prani të Stretos e Merdarit: 

— Mos u mërzit fare, djalosh. Gjithçka do të shkojë sipas parashikimeve 
tona. Le të na quajnë luan i plakur, por ne mbetemi gjithmonë luanë. 

* 

Një ditë pala angleze me Dofenin ishin tërhequr për konsultime. 
Përfaqësuesit e CIAs ishin të lirë. Papritur tek holli ku rrinin Streto me Merdarin 
kishte shkuar Kobra i shoqëruar prej një personi tjetër rreth të 45-tave, i cili e 
fliste rrjedhshëm shqipen. Shoqëruesi i Kobrës u ishte drejtuar Stretos dhe 
Merdarit me një gjuhë figurative: 

— Kur Kobrës i hiqet dhëmbi i helmit, ai jo vetëm që nuk është më i 
dëmshëm por, përkundrazi bëhet shumë i dobishëmm për të luftuar kobrat e 
tjerë. Kobra nuk është më ai i dikurshmi; ka ndryshuar shumë. Tani ju mund të 
merreni vesh fare lehtë me të. 

Krahasimi brutal e kishte fyer Kobrën në prani të Stretos dhe Merdarit, para 
të cilëve ai kishte qenë gjithmonë autoritar. Një venë e tëmthës së djathtë i 
kishte rrahur fort, por ai e kishte gëlltitur në heshtje fyerjen dhe kishte marrë 
fjalën: 

— Një luftë e ashpër po zhvillohet për të ardhmen e Shqipërisë ndërmjet 
CIAs dhe Inteligjencë Servisit, që e quan çifligun e tij të kahershëm. Përpiquni 
të bëheni të dobishëm për vendin dhe për veten tuaj, sa nuk është vonë. Vini një 
gur për së mbari në themelet e së ardhmes së popullit tonë. Mundësitë për këtë 
do t’ju krijohen. Duke filluar prej muajit maj, në Shqipëri do të vijnë «turistë» 
[thonjëzat ai i kishte bërë me gishta në ajër] amerikanë me pasaporta franceze. 



Bëni ç'është e mundur të merrni kontakt me ta. Porositeni Hamit Melin të mos 
angazhohet në favor të anglezëve në një situatë të tillë, se do të pendohet. Ju uroj 
mendjekthjelltësi në marrjen e vendimeve! 

Pas këtyre fjalëve, ata ishin larguar të dy andej nga kishin ardhur. 

Streto dhe Merdari nuk e kishin thyer heshtjen. 

Kur kishin përfunduar bisedimet dhe ishin duke u kthyer në Tiranë, Dofeni, 
i tronditur e i zbehtë si fildishi, i kishte thënë baxhanakut: 

— Guri, jemi katandisur që nuk vlejmë as sa një pallto demodë. 

Trashëgimtari i diktatorit kishte nënshkruar në Londër fazën e dytë të 
kolonizimit sekret të Shqipërisë, atë pas vdekjes së diktatorit. Tradhtia 
kombëtare e trashëguar prej të atit i rëndonte sadopak në ndërgjegje Dofenit, i 
cili e nënshkroi atë akt tradhtie më 1984 në Londër, në të njëjtën moshë që i ati 
kishte nënshkruar marrëveshjen e parë sekrete të bashkëpunimit me Inteligjencë 
Servisin më 1943 në këmbim të pushtetit. 


* 

Pasi i shpjegoi ato që dinte rreth bisedimeve sekrete të Londrës, Streto i tha 
Melit: 

— Arsyeja e vërtetë për të cilën Dofeni më nisi për këtu është se pritet që 
përfaqësues të Inteligjencë Servisit të të bëjnë ty së shpejti një propozim direkt, 
me qëllim që ta rifillosh karrierën në radhët e shërbimeve të tyre sekrete. 
Meqenëse je keqtrajtuar nga qeveria shqiptare në hetuesi e në burg, ata 
mendojnë të të tërheqin në Angli, duke të krijuar fushë veprimi në një klimë 
tjetër. Dofeni më ka dhënë një letër për ty. Gjithashtu më ka autorizuar të të 
them edhe verbalisht që të mos pranosh të mobilizohesh në radhët e Inteligjencë 
Servisit, pa u rikthyer më parë në DSJ. Sidoqoftë, kësaj here do ta kesh më të 
lehtë mospranimin e ofertës angleze, se përkrah tyj (në hije, natyrisht) do të jenë 
Dofeni dhe DSJ. 

— Kur mund të vijnë aleatët londinezë këtu? e pyeti me ironi Meli. 

— Brenda pesë ditësh, më tha Dofeni. 

Ndërkohë filloi të binte çanga pa reshtur. 

— Më duhet të iki tani - i tha Meli - Kemi mbledhje gjithë të burgosurit 
me komisarin. 

— Atëherë, mirëupafshim nesër - e përshëndeti Streto. 

— Mirëupafshim - ia ktheu ish-detektivi me pamje të menduar. 

Ai u drejtua për në mensën e kampit, ku zhvilloheshin zakonisht mbledhjet. 
Bëhej një reçension i veprës së diktatorit Rreziku angloamerikan për Shqipërinë. 

Me kokën të mbështetur mbi dy pëllëmbët e bashkuara të duarve, Meli 
dëgjoi për më se një orë ligjëratën pompoze të komisarit të kampit, mbi rolin 
historik të udhëheqësit legjendar, për mbrojtjen e pavarësisë së atdheut prej 
synimeve grabitqare imperialiste. 

Ndërkohë ai mendonte për takimin e afërt me anglezët. 




XLVI 


ANKTH 

“Duhet pritur gjithçka në politikë, ku 
gjithçka është e lejuar, me përjashtim 
të të qenit i befasuar. ,, 

Sh. Morra 

Melit i kujtohej se shumë vite më parë kishte lexuar në një libër të hershëm 
deklaratën e një zyrtari të lartë anglez lidhur me synimet britanike ndaj 
Shqipërisë. Ajo mund të përmblidhej në këto fjalë: 

«Ne do ta bëjmë Shqipërinë margaritarin më të ndritshëm të gjerdanit 
perandorak britanik.» 

Në atë kohë ish-detektivi nuk i kishte kushtuar vëmendje kësaj deklarate 
mbasi, historikisht, edhe kur Anglia njihej si mbretëresha e deteve dhe 
perandoria britanike jetonte lavdinë e saj koloniale, gjerdanit të tyre perandorak i 
mungonte perla shqiptare. Me sa dukej atdheu kryeneç i barinjve shqiptarë nuk i 
përshtatej dot kolonizimit legal e botërisht të njohur, për tu pajtuar me një vend 
nderi në gjerdanin perandorak britanik. 

«Aq më mirë për ne» - menduan projektuesit e atij gjerdani - «Margaritari 
shndrit më shumë në errësirë, sesa në dritë.» 

Synimit të vjetër iu shërbye me metoda të reja. Kolonelë e gjeneralë me 
përvojë të Inteligjencë Servisit u instaluan për vite të tëra gjatë Luftës së Dytë 
Botërore pranë shtabit të përgjithshëm partizan, duke bërë të gjitha investimet e 
mundshme, në planin kombëtar e ndërkombëtar, për karrierën e ardhshme 
politike të Hoxhës. Me vizitën e tij misterioze në Londër në tetor 1983, diktatori 
antishqiptar i jepte ok testamentit politik të pasvdekjes në marrëdhëniet me 
padronët e tij anglezë, të cilat deri atëherë kishin qenë top sekret. 

Në pritje të mysafirëve anglezë, Meli po përjetonte një ankth të paprovuar 
më parë. Për dyzetë vjet me radhë, populli shqiptar nën udhëheqjen e partisë së 
lavdishme marksiste-leniniste ishte krenuar se po ndërtonte kështjellën e vetme 
të komunizmit në botë, duke hedhur valle në gojën e ujkut imperialist. 

Babai i Melit dhe gjithë brezi i tij kishin luftuar e vuajtur në varfëri për 
ndërtimin e socializmit, ndërkohë që diktatori i kërcënonte me grushtin lart në 
çdo kongres militaristët e Londrës dhe imperialistët e Washingtonit. Vetë Meli 
dhe kolegët e tij të DSJsë kishin rrezikuar jetën sa e sa herë në kuadër të luftës 
së ftohtë kundër imprializmit e revizionizmit. Ata nuk e kishin imagjinuar dot 
kurrë një skenar kaq kriminal e poshtërues të luftës për ndërtimin e socializmit 
imagjinar, ndonëse kishin hasur gjatë aktivitetit të tyre paqartësi të mbetura 
enigmë. 

P. sh. Afrim Pahia në një rast kishte eliminuar në Kopenhagen të 
Danimarkës një detektiv japonez, i cili jo vetëm që nuk kishte qenë ndonjëherë 
në Shqipëri, por ndofta as nuk e dinte fare se ekzistonte një vend me këtë emër. 



Për interesa të kujt duhej vrarë ai? Mirë 488 shqiptarët e arratisur që dëmtonin 
interesat e partisë, apo duheshin vrarë për hakmarrje ideologjike gjatë viteve që 
punoi Meli në DSJ, po mbi 1100 detektivë të huaj, shumica e të cilëve nuk 
kishin qenë kurrë në Shqipëri dhe nuk përmendej asnjë fakt për veprimtari 
antishqiptare në adresë të tyre, për interesa të kujt ishin goditur? Pse DSJ ua 
ndalonte detektivëve shqiptarë të shkonin në Angli, ndërkohë që ata bridhnin 
lirisht gjithë pjesën tjetër të Evropës? 

Dikur Meli dhe kolegët e tij nuk u jepnin dot përgjigje këtyre pyetjeve, por 
qyshse diktatori hoqi maskën e marksistit dhe lavdëroi efikasitetin e aleates 
Angli, për ata ishte qartësuar e vërteta e një epopeje të tërë - epoka e socializmit 
spekulativ. Diktatori shahej ditën e puthej natën me aleatët londinezë. Një natë 
të tillë do të përjetonte së afërmi edhe Hamit Meli. Ky fakt po e turbullonte 
detektivin e burgosur. 


* 

Në orën nëntë paradite të 25 marsit 1984, DSJ i transmetoi me radiogram 
Stretos lajmërimin se të nesërmen, më 26 mars, në orën 22 e 30 minuta, do të 
zhvillohej takimi i përfaqësuesve të Inteligjencë Servisit me Hamit Melin. Në 
takim do të ishte i pranishëm edhe vetë Dofeni. 

Po më 25 mars mbërriti tek zyrat e komandës së kampit të Qafë-Barit 
Pahia, të cilit i bënte shoqëri kartelisti. Ndërsa ditën që do të zhvillohej takimi, 
një përfaqësues i Sigurimit të Komitetit Qendror iu bashkangjit shoqërisë së 
kartelistit me Pahinë. Ndërkohë brenda në kamp nuk kishte tashmë asnjë agjent 
të DSJsë. 

Takimi do të zhvillohej në të njëjtën dhomë, ku ishin zhvilluar dy takimet 
me Dofenin. Në orën e caktuar, vetë kartelisti e shoqëroi Melin deri tek hyrja e 
pasme e godinës ku ndodhej infermieria e kampit. Ish-detektivi u ngjit vetëm në 
katin e dytë. Në korridor po e prisnin Streto, Pahia dhe përfaqësuesi i Sigurimit 
të KQ. 

— Eja vishu shpejt, Hamit, se tani fillon takimi - i tha Streto. 

— 1 veshur jam; unë nuk po shkoj në opera - ia ktheu Meli serioz. 

— Ka urdhëruar drejtori i DSJsë të vishesh me rroba të reja. I kanë sjellë 
kastile nga Tirana. 

— Le t'i kenë sjellë edhe nga Londra. Unë do të shkoj me rrobat që kam 
veshur. 

— Hamit, po deshe... 

— Të lutem, Guri, ti e di që kur unë vendos, nuk ndryshoj qëndrim - ia 
preu shkurt Meli. 

Streto nuk e zgjati më. Ai shkoi tek dera e dhomës ku do të zhvillohej 
takimi dhe kërkoi Dofenin. Mbasi shkëmbyen disa fjalë me zë të ulët, Streto u 
kthye sërish tek Meli. Ai e njoftoi se mund të shkonte në takim me uniformën e 
kampit, gjersa e kishte vendosur kështu. Pastaj ai i pëshpëriti tek veshi: 




— Bëj kujdes, Hamit! Personi që kryeson takimin ka qenë pjesëtar i palës 
angleze në bisedimet e Londrës. 



XLVII 


ALEANCË SEKRETE APO KOLONIZIM SEKRET ? 

“Dashuria që kanë anglezët për 
lirinë nuk i pengon ata të pranojnë 
skllavërinë e të tjerëzve 

V. Hygo 

Kur hyri Meli në dhomë, gjilhë të pranishmit u çuan në këmbë. Ai u takua 
me ta dhe u ul në vendin që i kishin rezervuar. Atje ndodheshin katër anglezë 
dhe Dofeni. Ish-detektivit i bëri përshtypje fakti që përkthyesi ishte anglez. 

Takimin e kryesonte një person i thinjur, rreth 65 vjeç, me trup të drejtë e i 
mbajtur mirë. Një palë syze të ndritshme ia fshehnin sytë. Në të dy anët e tij 
ishin ulur dy zyrtarë të tjerë anglezë me moshë rreth të pesëdhjetave. Njëri prej 
tyre qëndronte paksa më i tërhequr, me një kamerë të vogël në dorë. Përkthyesi, 
një djalosh i shëndetshëm, me fytyrë të lezetshme dhe barseta të gjera, ishte ulur 
pranë Melit. Dofeni kishte zënë vend në ballë të tavolinës së gjatë. 

Kur Meli u ul, kryesuesi i takimit i hodhi një shikim të vëmendshëm kokës 
së qethur të të burgosurit të qëndisur nga thinjat, fytyrës së murrëtyer me 
mustaqet e shkurtra majëzverdhura, syve të kaltër, të mullosur e me rrathë mavi 
dhe peliçes së tij të pambuktë të grisur në disa vende e dalëboje krejt. Mandej ai 
pyeti Dofenin: 

— Ky është Hamit Meli? 

Pasi mori përgjigje pohuese, anglezi nxori një fotografi prej një albumi që 
kishte përpara dhe ia zgjati ish-detektivit, duke i thënë: 

— I hidhni një sy kësaj fotografie dhe bëjeni vetë krahasimin; keni 
ndryshuar shumë. 

Meli shikoi fotografinë, buzëqeshi hidhur, dhe ia ktheu atë përsëri anglezit, 
pa thënë asnjë fjalë. Fotografia ishte e vitit 1972, kur Meli ishte 23 vjeç. Ky 
kishte qënë një vit i bujshëm në karrierën e tij si detektiv. 

Pas një heshtjeje të shkurtër, anglezi vazhdoi: 

— Midis qeverisë sonë dhe partisë suaj ka ekzistuar gjithmonë një aleancë 
e fuqishme, e cila, për të qënë efikase, është lypsur të mbahej sekrete. Kjo 
aleancë ka lindur qysh në vitet e Luftës së Dytë Botërore, kur, si aleatë me 
njëri-tjetrin, ne luftonim nazi-fashizmin. 

Ndërsa anglezi fliste, Dofeni tundte kokën në shënjëmiratimi. 

— Në të gjitha situatat e vështira që ka kaluar partia juaj, dhe ato nuk kanë 
qenë të pakta, - theksoi anglezi - ne ia kemi ofruar ndihmën tonë si miku mikut. 
Por ja ku erdhi një çast që ndihma jonë nuk duhet kufizuar vetëm në kanalet e 
diplomacisë së fshehtë, por duhet të jetë e pranishme edhe në riorganizimin e 
shërbimit sekret shqiptar, pas ngjarjeve të fundit politike në Tiranë. Dihet që 
shërbimi sekret është rrënja e çdo shteti. Kuadrot e DSJsë, si njerëz të 
profesionit, e kuptojnë rëndësinë e ruajtjes së sekretit të këtij bashkëpunimi, për 



të cilin ata aktualisht janë dëshmitarë okularë. E njëjta gjë kërkohet edhe nga ju 
vetë, pavarësisht se këto bisedime po i zhvillojmë në një kohë që ju jeni i 
burgosur politik i regjimit në fuqi. 

«1 kam dëgjuar të regjistruara bisedat që ju keni zhvilluar me eprorët e 
DSJsë. Më vjen mirë që e keni në konsideratë të kaluarën tuaj dhe të familjes 
suaj. Për ne sonte ju jeni ai që keni qenë dikur për DSJnë: detektivi më rezultativ 
dhe më i talentuar, ylli i padiskutueshëm i shërbimit sekret shqiptar. Harrojeni 
momentalisht gjendjen në të cilën ndodheni, përpiquni të çliroheni nga mbresat e 
hetuesisë e të burgut, para se të vendosni për të ardhmen tuaj. Është në të mirën 
tonë të përbashkët, që ju të rikrijoni figurën e shkëlqyer të karrierës suaj të 
dikurshme. Ne nuk do të kursejmë asgjë për t'iu ndihumar në këtë drejtim. 

«Duke studjuar thellësisht karakterin tuaj nëpërmjet materialeve që na janë 
servirur dhe duke mbajtur parasysh trajtimin e pamerituar që ju është bërë në 
hetuesi e në burg, ne e shikojmë të udhës që ta evitoni kontaktin vizual me 
eprorët e Tiranës, të paktën përkohësisht, në startin e karrierës suaj të ardhshme. 
Meqenëse tani e tutje Inteligjencë Servisi dhe DSJ do të veprojmë si dy 
shërbime sekrete aleate, ne kemi menduar që ju ta rifilloni karrierën tuaj duke 
milituar në radhët e shërbimeve sekrete britanike. Besoj se e kuptoni lehtë, që 
edhe atje ju do të kontribuoni për interesat e larta të vendit tuaj. 

Ndërsa zyrtari anglez po thoshte fjalët e fundit, Meli nxori qetësisht nga 
xhepi i peliçes së pambuktë një fletë letre, të cilën e shpalosi përpara vetes. 
Pastaj me një copë laps bëri një shenjë mbi të. Sapo anglezi pushoi së foluri, 
Meli u përgjigj: 

— Në qoftë se unë do të kisha urrejtje për eprorët e DSJsë, ajo nuk to të 
ishte thjesht vizuale dhe nuk do të shuhej në saje të largësisë gjeografike që do 
të më ndante me ta. 

— Çfarë e keni atë letër përpara? u interesua ta dinte anglezi. 

— Unë vuaj nga sistemi nervor e herë-herë edhe nga mungesa e 
përqendrimit të duhur në të menduar e në të shprehur, zotëri. Veç kësaj, unë jam 
një i burgosur politik dhe ndonjë gabim në diskutim mund të më krijojë 
probleme. Në këto rrethana jam i detyruar t'iu referohem në të folur disa 
shënimeve paraprake që kam bërë, në saje të të cilëve orientohem. 

Ndërkohë që përkthyesi po i transmetonte fjalët e fundit të të burgosurit, 
zyrtari anglez buzëqeshi lehtë, fërkoi për një çast unazën e gjerë e të bardhë që 
mbante në gishtin përkatës të dorës së majtë, dhe pastaj i adresoi Melit këto 
fjalë: 

— Nuk duhet t'ju shkojë mendja gjithmonë për keq; kjo dukuri e pengon 
mirëkuptimin tonë. Si rrjedhojë, ajo vështirëson arritjen e suksesit të takimit 
tonë. Ju keni arësye të manifestoni shqetësime të tilla, si pasojë e pasigurisë që 
ju ka shoqëruar nga dita e arrestimit e në vazhdim. Ne e kuptojmë këtë. Por, nga 
ana tjetër, unë nuk kam aspak dyshim se ju jeni plotësisht në gjendje të vlerësoni 
drejt rrethanat e reja që ju krijohen me pjesëmarrjen tonë në këtë takim. 




«Përsa i pëket propozimit tonë, unë mendoj se është e pamundur të mos t'ju 
krijojë një farë ngacmimi për qetësinë tuaj shpirtërore prania e eprorëve të 
DSJsë. Ata ua kanë pohuar me gojën e tyre, se ju mbeten borxhlinj për trajtimim 
e ashpër që ju është bërë në hetuesinë speciale, pavarësisht se drejtuesit e sotëm 
të DSJsë nuk kanë qenë atëherë. 

Meli iu përgjigj me sytë mbi letër, pa e shikuar anglezin: 

— Edhe në qoftë se do të ekzistonte një ngacmim i tillë për qetësinë time 
shpirtërore nga prania e eprorëve shqiptarë, ai do të ishte i papërfillshëm 
përballë dashurisë dhe respektit të thellë që ushqej unë për popullin dhe për 
vendin tim, të cilëve u këndoi me aq pasion e dashuri shtegtari juaj romantik, 
Bajroni i madh. 

Zyrtari anglez qeshi. Ndofta këtë qeshje me ëndje profesionistit të regjur të 
Inteligjencë Servisit ia frymëzoi ideja se kjo Nënë e rreptë burrash të egër (siç e 
quante poeti anglez Shqipërinë) ishte koloni e fshehtë e tyre dhe përballë tij 
ndodhej një bir plangprishës i saj. 

Pasi i nguli shikimin e tij zhbirues që poshtë xhamave të ndritshëm të 
syzeve fytyrës zeshkane të Melit, i cili në atë çast po thithte cigaren, anglezi bëri 
një vërejtje sa të hollë edhe pikante: 

— Do të ishte mjaft e pëlqyeshme nga ana e jonë, sikur ju të thoshit 
gjithmonë vetëm atë ç’ka ndieni për çështjen që flisni. 

Nën ndikimin e shikimit të përqendruar të anglezit, Meli ngriti sytë mbi 
xhamat e syzeve të bashkëfolësit. Aludimi i hollë i zyrtarit anglez rreth 
mungesës së sinqeritetit të detektivit të burgosurit për ato që kishte thënë e 
sëmboi Melin me sistem nervor të acaruar. Të tregohej hipokrit në ato rrethana, 
ku nuk i kishte mbetur gjë tjetër për të humbur veç lëkurës, dorëzimi i të cilës do 
të ishte fundi i kalvarit, ishte shumë fyese për sedrën e sëmurë të Melit. 
Ndërkohë ai e kuptonte se, që përgjigjja e tij të ishte e efektshme në masën e 
nevojshme, duhej që gjyqit të ndërgjegjes, që i kishte bërë anglezi, t’i përgjigjej 
në të njëjtën mënyrë. 

I burgosuri e përqendroi shikimin në letër dhe iu drejtua dialoguesit me një 
pyetje: 

— Si është e mundur që të vlerësohet e pranueshme nga ana e juaj 
ndërgjegjja e një detektivi, që për motive personale do të sakrifikonte interesat e 
larta të vendit të tij? Sa më i shtirë të jetë sot ai në sjellje, aq më i rrezikshëm do 
të jetë nesër në aktivitet, i lirë e i armatosur. 

I vëmendshëm në fjalët që po i përktheheshin, kryesuesi i takimit heshti për 
një çast, kur Meli mbaroi së foluri. Pastaj u duk sikur deshi të thoshte diçka, por 
ndryshoi mendim. Mori kafen që i servirën atë çast dhe nisi ta pinte në heshtje. 



XLVIII 


DOFENI ENTUZIAST 

“Nuk duhet gëlltitur besim më shumë 
nga sa mund të tretësh 

H. Helis 

Që nga çasti që Meli nuk kishte pranuar të vishte rroba të tjera, Dofeni 
kishte dyshuar mjaft në sjelljen e të burgosurit gjatë takimit me anglezët. Por 
gradualisht ai e kishte mbledhur veten, duke konstatuar reagimet e kujdesshme 
të Melit. Në kohën që po pinin kafe të shoqëruar me një pije me ngjyrë, drejtori i 
DSJsë pothuajse çakërrqejf, bënte spirale në ajër me tymin e cigares. Për 
mendimin e tij, ajo copë letër që i kishte dërguar detektivit të burgosur me 
Streton e kishte bërë tamam punën. 

Meli pinte kafe, si gjithë të tjerët, por pijen me ngjyrë nuk e preku. Cigaret 
i ndizte njërën pas tjetrës. Përkthyesi anglez, shumë i zellshëm e i shkathët, nuk 
e la të burgosurin ta ndezte asnjëherë nga paketa e tij pa filtër e me duhan të 
rëndomtë. 

Pasi e piu kafen përgjysmë, kryesuesi i takimit foli me zë të ulët me njërin 
prej kolegëve të tij dhe pastaj iu drejtua Melit: 

— Gjatë takimeve që keni zhvilluar me eprorët e Tiranës, ju e keni vënë 
theksin mbi gjendjen tuaj të rëndë shëndetësore, si një ndër shkaqet kryesore të 
mospranimit për tu riaktivizuar. Ne ju japim fjalën se do tju kurojmë në mënyrë 
të tillë, që edhe ju vetë do të habiteshit me gjendjen shëndetësore që do të 
përfitonit. 

— As eprorët e Tiranës nuk kursehen për kurimin tim - ia ktheu 
ish-detektivi. - Edhe ata më kanë premtuar se do të më kuronin në klinikat më të 
mira të botës për disa muaj. Nëpërmjet jush, edhe ata tani kanë mundësi të 
barabarta për një gjë të tillë. Duke i llogaritur të kuruesheme pasojat patologjike 
të organizmit tim të rrënuar, dobësimi i reflekseve profesionale mbetet një ndër 
pengesat kryesore, të pakapërcyeshme për mendimin tim. 

— Ne ju sigurojmë se edhe reflekset profesionale do tju ripërtriheshin me 
ndihmën mjekësore dhe me ushtrimin e kurseve speciale të shkollës sonë të 
shërbimit sekret. 

— Të gjitha këto ndihma ju mund të m'i siguronit edhe në Tiranë. Me 
specialistët tuaj, një kursi të tillë unë mund t'i nënshtrohesha edhe në DSJ, po të 
arrinte atje puna. 

— Pse këmbëngulni kaq shumë në qëndrimin tuaj në Shqipëri? Çfarë 
përshtypje krijon në psikologjinë tuaj rifillimi i karrierës në radhët e një 
shërbimi sekret të huaj, por aleat me DSJnë? 

— Një ofertë e tillë në kushtet e të burgosurit politik, ku unë kam humbur 
të drejtat e qyetarit të lirë të Republikës, por jo të drejtën e kësaj qytetarie, më 
tingëllon si një ridënim me mohim nënshtetësie. 



— Po fakti që vëllai juaj militon në radhët e DSJsë, nuk ju ngarkon me 
asnjë detyrë në ndërgjegje, për të ndihmuar vëllanë më të vogël e pa përvojën e 
duhur dhe që, mbi të gjitha, ndodhet atje vetëm për shkakun tuaj? 

— Vëllai im duhet të kryej me ndërgjegje detyrat që i ngarkohen, pa e çuar 
mendjen fare tek unë. Ndërkohë unë nuk duhet të marr përsipër një detyrë që i 
tejkalon mundëitë e mia, vetëm për hir të faktit se vëllai im militon në radhët e 
DSJsë. 

— Po ju them, pa mburrje, se vetëm gjatë vitit të kaluar mbi tre mijë 
detektivë të huaj kanë kërkuar të punonin për interesat e shërbimeve tona 
sekrete; madje me kushte të diktuara nga ana jonë. Ndërkohë ne po ju bëjmë 
kërkesë këmbëngulëse të angazhoheni në radhët e Inteligjencë Servisit, ndërsa ju 
nuk pranoni. Mos vallë ky është një nënvleftësim nga ana juaj për shërbimet 
tona sekrete? 

Meli, i cili e kishte të qartë se as ai që i tha këto fjalë nuk i besonte, 
buzëqeshi duke menduar me vete: një ish-detektiv i DSJsë guxon të nënçmojë 
njërin prej shërbimeve sekrete më tëfuqishëm të botës ! ? 

Pa e shuar buzëqeshjen, ai u përgjigj: 

— Nuk besoj se ka ndonjë detektiv serioz në botë që t'ia lejojë vetes të 
nënçmojë shërbimet sekrete britanike, të cilat rivalizojnë për vendin e parë 
përkrah shërbimeve sekrete më të fuqishëm të kohës. Sikur të kisha mundësi t'i 
përgjigjesha pozitivisht ofertës suaj, unë as nuk e imagjinoj dot se çfarë vendi 
mund të zija atje. 

— Një vend nderi - ia priti flakë për flakë zyrtari anglez, duke e 
shfrytëzuar në maksimum edhe minimumin e mundësisë që i krijoi Meli me 
shprehjen e tij të shkujdesur. 

Sakaq ish-detektivi u përpoq ta mbyllte aty për aty të çarën që krijoi: 

— Një vend nderi i një shërbimi sekret prestigjioz, si i juaji, do të ishte një 
shumëfish i mundësive të mia edhe para se të më ndodhte ky erozion i vlerave 
profesionale që kam pësuar. 

— Një prej arkitektëve të shërbimit sekret shqiptar, duke diskutuar në 
rrethana disi të veçanta për çështjen tuaj, u shpreh: 

«E para fjalë që ka mësuar Meli në jetë është "jo". Dhe po e tha një herë atë 
fjalë, është kohë e humbur kot të merresh më tej me të.» 

«Me sa po shikoj unë, ai paska pasur shumë të drejtë - tha anglezi. 

Melit i shkoi mendja tek takimi tripalësh i Londrës ku, sipas fjalëve që u 
kishte thënë Kobra Stretos dhe Merdarit në hollin e ambasadës amerikane, duhej 
të ishte diskutuar kalimthi dhe çështja e tij. Pas një pauze të shkurtër, ai u 
përgjigj: 

— Vlerësimi i tij nuk ka qenë i bazuar, zotëri. Përkundrazi, unë mendohem 
mirë para se të them “po” ose “jo”. 

Kryesuesi i takimit ndryshoi temë: 

— A keni njohur ndonjë angleze gjatë aktivitetit tuaj? 



— Po, kam njohur një vajzë që vazhdonte studimet në universitetin e 
Sorbonës. 

— A ju ka lënë mbresa të mira? pyeti i buzëqeshur zyrtari anglez. 

— Shumë të mira. 

Ish-detektivi thoshte të vërtetën. Njohjen me atë vajzë, e cila binte në sy në 
fakultetin e saj, Meli ia kishte përshkruar me detaje Diksit. Kujtim i veçantë prej 
studentes angleze ishte fakti që ajo kalonte në orgazëm duke qarë prej eksitimit. 

— Si e quanin? e pyeti bashkëbiseduesi. 

— Nuk ia them emrin - iu përgjigj me të qeshur Meli. 

— Do të bënit më mirë, po të na i thoshit - insistoi anglezi. 

— Bëhet fjalë për një ngjarje të kaluar, e cila nuk paraqet asnjë interes për 
tu përmendur - ia ktheu Meli. 

— Mirë, atëherë, a mund të na thoni se cilat fermra ju kanë pëlqyer më 
shumë? 

— Italianet. 

— Me sa më kanë thënë, ju jeni marrë mjaft me femra, megjithëse DSJ ka 
synuar t’ju kufizojë deri në një farë mase. Ndërsa disiplina profesionale e 
Inteligjencë Servisit nuk e përfshin një klauzolë të tillë. Përkundrazi, detektivët 
më të shquar anglezë kanë spikatur edhe në marrëdhëniet me femrat. Ne 
mendojmë se marrdhëniet me femrat, kur detektivi nuk bëhet skllav i ndjenjave, 
i stimulojnë rezultatet e tij profesionale. 

— Jam i të njëjtit mendim me ju - e aprovoi Meli. 

— Cili ka qënë misioni më i vështirë i karrierës suaj? - ndryshoi përsëri 
temë kryesuesi i takimit. - Unë mendoj se misioni më i vështirë mund të mos 
dalë ai që është parashikuar për i tillë. Madjë mund të rastisë që detektivi të hasë 
vështirësi të paparashikuara për kryerjen e një misioni edhe kur është në kulmin 
e rendimentit profesional. 

— Ndaj të njëjtin opinion me ju. 

Meli filloi të fliste për misionin më të vështirë që kishte kryer. 

Si për të ilustruar karrierën e shkëlqyer të detektivit të burgosur, anglezi i 
tha: 

— Në vitin 1972 ju, së bashku me një anglez dhe një japonez, keni qenë 
njëri prej tre detektivëve më rezultativë të botës, përsa i përket numrit të 
misioneve të realizuar brenda një viti. Arritjet tuaja janë një krenari e vërtetë për 
DSJnë, si shërbim sekret i vogël e relativisht i ri. 

Duke përfituar nga rasti, Meli, i nxitur nga kureshtja profesionale, bëri 
pyetjen e parë: 

— Sa është shifra më e lartë e realizuar prej detektivëve tuaj më të mirë 
gjatë karrierës së tyre? Besoj se kjo nuk përbën sekret. 

— Aspak. Ja ku po ju a them unë: 170. Ata janë krenaria e Inteligjencë 
Servisit - shtoi anglezi duke i theksuar mirë fjalët. 



XLIX 


FAJTORËT BËHEN GJYKATËS 

“Fjalët janë droga më efuqishme 
e përdorur për mashtrimr 

R. Kipling 

Pas një hopi heshtjeje të përgjithshme, kryesuesi i takimit i dha bisedës një 
kthesë befasuse: 

— Në vitin 1974 ju keni vrarë një detektiv francez me origjinë angleze. Ne 
kemi të drejtë tju kërkojmë llogari për gjakun e tij. 

Tashmë Meli ishte i sigurtë se jo vetëm ai detektiv, por dhe shumë të tjerë 
si ai, ishin goditur nga DSJ me rekomandim dhe për llogari të Inteligjencë 
Servisit. Çfarë aktiviteti antishqiptar mund të kishte kryer një detektiv francez 
me origjinë angleze, i cili nuk kishte qenë kurrë në Shqipëri? 

Duke sjellë ndërmend këta fakte irritues, Meli i hodhi një shikim të rreptë 
fytyrës së anglezit, i cili, pasi e kishte lëshuar si "pa teklif" atë shprehje 
akuzuese, po shfletonte me nge albumin që kishte përpara. Ishte albumi i 
misioneve të realizuar nga detektivi i burgosur, të renditura në mënyrë 
kronologjike. Pa i shkëputur sytë prej fytyrës së anglezit, Meli i tha: 

— Shfletojeni pak nga fillimi albumin që keni në dorë. Në të do të shikoni 
edhe fytyrat e dy shqiptarëve të vrarë pa qenë fare detektivë. Bashkëkombasi 
juaj, edhe sikur të jetë goditur pa ndonjë arsye tjetër, të paktën ishte detektiv, 
profesionist i shërbimit sekret. Aktivitetin tim të dikurshëm unë e kam kryer për 
interesat e larta të vendit tim; të paktën kështu më thuhej. Është interesant fakti 
që unë si detektiv duhet t'i jap llogari qeverisë suaj për misionet e kryer prej një 
shërbimi sekret aleat, i drejtuar nga një parti me të cilën, sipas fjalëve tuaja, keni 
pasur aleancë të përhershme sekrete. 

Anglezit i kaloi një hije buzëqeshjeje në fytyrë. Pa i shkëputur sytë prej 
albumit, ai u përgjigj: 

— Pranimi i ofertës sonë mjekon shumë plagë tuajat. 

Detektivi i burgosur ia priti përnjëherë: 

— Në qoftë se misionet tona të dikurshme sot quhen krime, unë nuk do të 
pranoja kurrë që ndëshkimin e mundshëm të një krimi të kryer ta evitoja duke 
kryer një ose disa krime të tjerë. 

Anglezi nuk foli më. Kuptohej që ai nuk kishte parashikuar një zhvillim të 
tillë të dialogut. Fillimisht atij i ishte dukur një veprim i padenjë matja e forcave 
si i barabartë me një njeri të shpërfytyruar prej vuajtjeve të burgut. Por realiteti 
kishte folur ndryshe. Gjatë gjithë dialogut ish-detektivi kishte dhënë përgjigje të 
holla e të qëdrueshme, nëpërmjet të cilave ai ia kishte arritur të mbronte 
personalitetin dhe synimet e tij. 




Duke shfletuar albumin e hapur mbi tavolinë, zyrtari anglez po shikonte me 
vëmendje shënimet përbri fotografive, të cilat ilustronin misione të ndryshme. 
Megjithëse ato nuk ishin të shkruara në gjuhën e tij, ai e kuptonte lehtë, me 
intuitën e profesionistit të thinjur, se ata emra qytetesh me shkronja latine ishin 
skenat e misioneve të kryer prej të burgosurit që kishte përballë: Bari, Athinë, 
Lisbonë, Bruksel, Varshavë, Barcelonë, Amsterdam, Baku, Marsejë, Ankara, 
Oslo, Beograd etj, etj.. 

Anglezi i shkëputi për një çast sytë prej albumit dhe e përqendroi shikimin 
mbi ish-detektivin. 

— A ndienit kënaqësi kur qarkullonit nëpër Evropë në moshë të re, për të 
kryer misionet tuaja? e pyeti. 

— Fillimisht po - u përgjigj Meli. - Pastaj gjithmonë e më pak. 

— Sipas vlerësimit tuaj, cila do të ishte renditja e merituar e shteteve më 
kryesorë të Evropës, në bazë të kontributit që kanë dhënë popujt e tyre për 
zhvillimin kombëtar dhe të mbarë njerëzimit? 

— Italia, Gjerm... 

— Akoma s'i largon dot për asnjë çast nga mendja sinjorinat e bukura 
italiane? ndërhyri anglezi, duke ia ndërprerë fjalën në mes. 

I befasuar prej këtij veprimi, që binte ndesh me maturinë dhe gjakftohtësinë 
e treguar deri atë çast prej drejtuesit të takimit, i burgosuri heshti, me një 
buzëqeshje të ngrirë në buzë. Ai deshi të thithte cigaren, por i ishte fikur. 
Përkthyesi anglez, i gatshëm si gjithnjë, ia ndezi me çakmakun e tij. 

Ndoshta për të kompensuar disi nxitimin e tij të pazakontë, zyrtari anglez 
po e shikonte i buzëqeshur Melin në heshtje. Pyetjen e radhës ai ia drejtoi pa e 
fikur buzëqeshjen: 

— Mirë që nuk dashkeni më të militoni në shërbimin sekret por, të paktën, 
pse nuk pranoni të jetoni i lirë? 

— Unë jam një i burgosur politik i dënuar nga të njëjtët ligje si gjithë 
bashkëvuajtësit e mi. Nuk dëshiroj që e kaluara ime, së cilës unë nuk i shërbej 
dot më, të më ofrojë privilegje të veçanta - qe përgjigjja e Melit. 

Anglezi nuk e zgjati më bisedën. Këto pyetje, të cilat nuk kishin lidhje të 
drejtëpërdrejtë me qëllimin e takimit, tregonin se ai nuk priste më asnjë 
ndryshim në qëndrimin e të burgosurit. 

Drejtuesi i takimit u çua në këmbë. Të njëjtën gjë bënë edhe të tjerët. Ai iu 
drejtua Melit me këto fjalë: 

— Po ju a them hapur: kam tre vjet më shumë se mosha juaj që militoj në 
këto organe dhe një zhgënjim të tillë nuk e kisha provuar ndonjëherë. Mendoj se 
juve nuk duhet t'ju imponohet më asgjë. Besoj se edhe zoti Ilir i këtij mendimi 
do të jetë. Për konsideratën time çështja juaj paraqet një interes të veçantë. Për 
këtë do të vë në dijeni edhe kolegët e mi në Londër. Gjithmonë do të pyes për ju. 




Duke thënë fjalët e fundit, ai i zgjati dorën Melit. Në pritje të këtij çasti, 
detektivi i burgosur e ruante në majë të gjuhës shprehjen me të cilën kishte 
vendosur ta mbyllte këtë takim: 

— Në qoftë se Anglia do të ishte Shqipëri e Shqipëria Angli, dhe një anglez 
i ndodhur në rrethanat e mia do ta kishte pranuar ofertën që m’u bë mua sonte, 
vetëm atëherë unë ju a njoh të drejtën për të më urryer. Në rast të kundërt, 
dëshiroj të ndahemi si miq të mirë, ashtu siç ju vlerëson regjimi ynë në fuqi. 

Drejtuesi i takimit bëri një gjysmë rrotullimi dhe u lëshua mbi kolltuk. 
Edhe të tjerët u ulën përsëri, me përjashtim të të burgosurit. 

Si ndenji pak në heshtje, zyrtari anglez i zgjati përsëri dorën Melit, pa thënë 
asnjë fjalë. Ashtu vepruan edhe kolegët e tij. Ndërsa Dofeni, i entuziazmuar, i 
shtrëngoi fort dorën me të dy të tijat. 

Në sallon Melin po e prisnin me padurim Streto e Pahia. Kur morën vesh 
sesi ishte mbyllur takimi, ata e shtrënguan fort në krahë shokun e tyre të 
burgosur. Ndërkohë me ta u bashkua edhe Dofeni buzagaz dhe përfaqësuesi i 
Sigurimit të KQPPSH. Tepër i kënaqur, drejtori i DSJsë u takua përsëri me 
Melin, duke i thënë: 

— Nuk të lëmë më vetëm në kamp. Do t'i them Fatmir Merdarit të vijë të 
rrini ca ditë bashkë, sa të shmalloheni. Të lumtë, Hamit, na nderove me të vërtet! 

Detektivi i burgosur u takua ngrohtësisht me shokët dhe doli. 

Frynte një erë e lehtë nga lindja dhe bënte ftohtë. Ai mbërtheu mirë peliçen 
e pambuktë dhe nxitoi hapat mbi dëborën e ngrirë. Sytë i shkuan tek çizmet e 
çara të llastikut, për shkak të të cilave duhej t'i hidhte hapat me kujdes. 

«Si tollumbat e Lnlit të vocërr» - tha me vete dhe mendja i shkoi përsëri 
tek Migjeni, i cili kishte jetuar dikur këtyre maleve. 

«Si do të shkruante, vallë, poeti elokuent i mjerimit, po të kishte qenë 
dëshmitar i takimit të kësaj nate?» 

Me këtë pyetje të mbetur pezull në mendje, e zuri gjumi në maune. 





L 


HESHTJE ANKTHNDJELLËSE 

“Pritja është një zinxhir që lidh të 
gjitha dëshirat tona .” 

Monteskië 

Pas takimit me anglezët, Meli priste nga dita në ditë futjen në kamp të 
detektivit Fatmir Merdari. Ky ishte premtim i vetë drejtorit të DSJsë dhe atij nuk 
ia bënte dot fjalën dy askush. 

Fatmir Merdari ishte me origjinë nga Korça, por lindur e rritur në Tiranë. 
Ai ishte njeri i komunikueshëm, inteligjent, mjaft guximtar, por paksa i 
rrëmbyer. Në këtë cilësinë e fundit, e cila nuk i përshtatej mirë profesionit të 
detektivit, Merdari ngjasonte me vetë Melin. Ndofta kjo veti e përbashkët kishte 
ndikuar në lidhjen e një shoqërie të fortë midis tyre. Ata kishin ndërmarrë edhe 
misione të përbashkëta jashtë shtetit, që i kishin realizuar me sukses. 

Kuptohej që Dofeni ishte vënë në dijeni të shoqërisë së dikurshme ndërmjet 
Melit e Merdarit, prandaj e kishte vënë gishtin pikërisht mbi këtë të fundit, për ta 
autorizuar të burgosej përkohësisht në kampin e Qafë-Barit, që t’i bënte shoqëri 
mikut të tij të hershëm. 

Mirëpo ditët po kalonin dhe Merdari nuk po dukej. Fillimisht Meli mendoi 
se ai ndodhej me shërbim jashtë shtetit. Mbasi të kthehej në Tiranë, udhëtimin e 
parë ai do ta bënte me siguri për në kampin e Qafë-Barit. 

Kaluan dy javë nga dita e takimit me anglezët dhe heshtja vazhdonte ende. 
Bile jo vetëm që Merdari nuk po bëhej i gjallë, por Meli nuk po merrte asnjë 
sinjal edhe prej shokëve të tjerë. Detektivi i burgosur ishte i bindur se Dofeni u 
nda mjaft i kënaqur prej tij, si asnjëherë më parë. Në pamundësi të Merdarit, për 
çfarëdolloj arsyeje, drejtori i DSJsë do të dërgonte dikë tjetër në kamp, për ta 
sqaruar Melin si qëndronte puna. 

Nga ana tjetër, edhe Streto e Pahia me shokë nuk do të linin gur pa lëvizur 
për ta vënë në dijeni Melin rreth arsyes së vonesës, ndërkohë që e dinin shumë 
mirë se bashkëluftëtari i tyre i burgosur kishte të drejtë të shqetësohej. 

I bindur se diçka kishte ndodhur, Meli ia shprehu shqetësimin e tij Diksit: 

— Nuk më duken mirë punët, Sazan; ka diçka që nuk shkon në këtë mes. 
Guri me shokët e dinë mirë se kjo heshtje e gjatë e tyre ne na lë në ankth të 
madh. Aq më tepër që, sipas fjalëve të Gurit në takinim e fundit, ata kanë krijuar 
një goxha grup shokësh të profesionit, të vendosur për t'iu kundërvënë interesave 
angleze dhe diktatorit në rrethanat injoruese ku po punojnë aktualisht. Në luftën 
e heshtur e keqja mund të të gjejë atëherë kur nuk e pret fare. 

«Guri më vuri në dijeni se kishin në plan të rrëmbenin ndonjë anëtar të 
elitës drejtuese të misionarëve anglezë që bujnë në hotel Tirana si turistë. Bile 
vetë shefin do ta gjuanin si macja dhjamin. Donin t'i bënin një hetuesi të fortë, 
për ta detyruar të shprehej rreth planeve të tyre të ardhshme për Shqipërinë. Ka 



të ngjarë që, duke u përpjekur për të realizuar këto synime, diçka t’iu ketë 
ndodhur. Përndryshe ata nuk do të rrinin kurrë mbi dy javë në heshtje. Të paktën 
kalimthi do të dukej patjetër ndonjëri prej tyre. Duhet të përgatitemi për lajme të 
këqija, Sazan. 

Duke thënë këto fjalë, ish-detektivi mblidhte fort buzët dhe tundte kokën i 
pezmatuar. 



LI 


SITUATË E TURBULLT 

“Pamundësitë tona na acarojnë 

Zh. Zhubër 

Pas dy ditësh Melin e thirrënn në infermieri. Kur u paraqit atje, ai gjeti 
mjekun e burgosur së bashku me një person të panjohur. Mjeku i burgosur e 
sqaroi: 

— Në kontrollin e fundit mjekësor që iu bë të burgosurve të kampit tonë në 
aparatin e florografisë, ti ke dalë i sëmurë, Hamit. Drejtoria e Kampe-Burgjeve 
ka dërguar një kurë për ty me këtë mjekun nga Tirana. 

Duke thënë këto fjalë, ai shikonte herë mjekun e ardhur prej kryeqytetit, 
herë Melin, si për t'i prezantuar respektivisht tek njëri-tjetri. Ndërkaq, mjeku i 
ardhur i tha me takt mjekut të burgosur: 

— Më duhet t'i bëj një vizitë të ngeshme e të përgjithshme Melit. Prandaj, 
në qoftë se ti ke ndonjë punë, je i lirë të dalësh. 

Mjeku i dënuar e kuptoi se ç'duhej të bënte. Ai stakoi prizën e furnellës ku 
po zienin shiringat dhe sistemoi disa shishe me barna që kishte mbi tavolinë. 
Pastaj i tha mjekut kryeqytetas: 

— Unë do të shkoj të psonis, se sot është futur shitësi në kamp. Ai vjen 
vetëm dy herë në muaj këtu. Po u vonova, ja ku e keni çelësin e derës, në rast se 
do të dilni pa u kthyer unë. 

Mjeku tjetër mori çelësin, u çua prej karriges dhe shkoi e mbylli derën pas 
atij që doli. Pastaj u afrua tek dritarja, lëvizi pak cepin e perdes prej kambriku 
dhe, pasi endi shikimin nëpër oborrin e kampit, u kthye nga Meli e i zgjati një 
copë letër duke i thënë: 

— Shokët janë mirë; mos u bëj merak. Nuk të kanë ardhur dot, se ashtu 
duhej. Po pate gjë për të thënë, mund të flasësh pa ndrojte. 

Meli e falënderoi dhe hapi letrën, ku njohu shkrimin e Stretos: 

I dashur Hamit, 

Nuk kemi mundur të vijmë, për arsye pune. Gjithashtu nuk të premtojmë 
dot se kur mund të vijmë. Letërprurësi është i yni. Po pate gjë për të thënë, 
shprehu. 

Tëfala nga "të gjithë", Guri. 

P-S. Dariu të zëvendësoi. 

Fjalët e fundit i bënë përshtypje Melit, por shqetësimi i tij kryesor nuk 
lidhej me të vëllanë. Prandaj ai iu drejtua mjekut me të tjera pyetje: 

— A mund të më flasësh më konkretisht për gjendjen e shokëve? Ç'janë ato 
punë që ua bëjnë të pamundur ardhjen e njërit prej tyre deri këtu? 

Mjeku u përgjigj me një buzëqeshje të lehtë: 



— Ato punë ti mund t'i marrësh me mend më kollaj nga unë. Por, me sa 
kam dëgjuar prej shokëve, mund të të them vetëm se aleatët kanë shprehur 
rezerva të ndjeshme ndaj faktit, që për survejimin tënd në burg janë dërguar 
pikërisht ish-shokët e tu të shkollës së shërbimit sekret. Pas takimit të zhvilluar 
me ty, anglezët i kanë kushtuar shumë vëmendje çështjes sate. Për këtë arsye 
Dofeni nuk guxoi të të dërgonte njeri këtu, sipas premtimit. 

Në vazhdim të kësaj bisede, Meli mësoi se aleatëve u ishte lëkundur besimi 
lidhur me ruajtjen e sekretit në DSJ. Ndërsa disa kuadro angleze ishin gjithmonë 
të pranishëm në mbledhjet e rëndësishme të DSJsë, ata nuk pranonin pjesëmarrje 
shqiptarësh në mbledhjet e tyre. 

— Po këto fjalët e fundit të letrës - Dariu të zëvendësoi - ç’janë? u 
interesua ish-detektivi. 

— Vëllai yt është Dariu? e pyeti mjeku. 

— Po. 

— Ja si është puna: Anglezët kanë tërhequr për specializim në Londër një 
kontigjent detektivësh shqiptarë me moshë të re. Do t'i fusin në kurse nga një 
deri në trevjeçare. Bashkë me ta, kanë tërhequr edhe vëllanë tënd. Shumë shokë 
shfaqën mospajtimin e tyre me këtë transferim të Dariut, duke i mëshuar faktit 
se ai nuk ishte detektiv i mirëfilltë dhe ndodhej aksidentalisht në DSJ. Një ditë u 
ndodha rastësisht kur një shoku yt, Fatmir Merdari, u grind me dy kuadro 
angleze për këtë punë. Ata iu kundërvunë atij me këto fjalë: 

— Ne e kemi gjetur Dariun të inkuadruar në DSJ; nuk e kemi sjellë ne 
këtu. Meqenëse ai nuk e paska mbaruar shkollën e shërbimit sekret, atëherë ne 
do ta fusim në një kurs trevjeçar atë. 

— Mirë, atëherë - ua priti Fatmiri - të paktën i jepni leje të shkojë të 
takohet me të vëllanë, para se të niset për në Angli. 

— Jo, jo, nuk është nevoja - iu përgjigjën ata. - Dariu do të vijë me leje 
prej andej; atëherë le ta takojë. Si gjithë detektivët e tjerë që po transferojmë, 
edhe Dariu shkon në Londër për interesat e vendit të tij. 

— Ose për peng - shtoi i revoltuar Fatmiri dhe doli nga salla ku po 
diskutonin. 

«Të prekur nga ky gjest proteste, anglezët e ndoqën me sy në heshtje, por 
kuptohej qartë që ky veprim i Fatmirit u qëndroi rëndë. 

Mjeku u largua po atë ditë nga kampi, mbasi la në infermieri një kurë për 
Melin. Ky nuk e pa të arsyeshme t'iu dërgonte ndonjë mesazh shokëve me 
mjekun. Pas largimit të këtij, në kamp mbretëroi e njëjta heshtje deri ditët e 
fundit të prillit. 




LII 


ANGLEZI KËRCËLLIN DHËMBËT 

“Ku mungon forca, e drejta zhduket; 
ku shfaqet forca, e drejta nis të rrezatojëK 

M. Barrë 

Ishte 26 prilli 1984. Një muaj ditë më ditë prej takimit të parë të anglezëve 
me detektivin e burgosur. Mysafiri i tij ishte përsëri zyrtari anglez, që kryesonte 
takimin më 26 mars, ose Unaza e Bardhë, siç e thërrisnin midis tyre shokët e 
Melit në DSJ, për shkak të unazës së gjerë e të bardhë që mbante. 

Kur kartelisti e njoftoi Melin se do të kishte përsëri takim atë ditë, 
detektivit të burgosur nuk i shkonte ndërmend kurrë, se mund të ishte përsëri 
zyrtari i moshuar anglez vizitor i tij. Sa e pa kur hyri në dhomën e takimit, u 
shqetësua. Ardhja e zyrtarit të moshuar për të dytën herë brenda muajit duhej të 
kishte motive serioze. Dhe nuk gabohej. 

Anglezi, pa e zgjatur, hyri drejt në temë: 

— E di që do tju vijë keq - dhe keni të drejtë për këtë -, por me hidhërim 
ju njoftoj se shoku juaj i shkollës, Fatmir Merdari, është plagosur rëndë para 
tre-katër ditësh dhe gjendet nën kontrollin e rreptë të mjekëve. Më ka ardhur keq 
se në muajin nëntor mbushte 35 vjeç; shumë i ri. 

«Keqardhja e tij është vetëm fasadë; anglezi po shijon me ëndje 
hakmarrjen ndaj Fatmirit për fyerjen që u bëri», mendoi me vete Meli i 
brengosur prej lajmit të keq. 

— Në ç'rrethana është plagosur? pyeti me një fije zëri, dyllë i verdhë në 
fytyrë. 

— Gjatë një loje të kombinuar stërvitore për zbulimin dhe asgjësimin e 
bandave diversioniste. Fatmiri ishte drejtuesi i përgjithshëm i saj dhe është 
goditur aksidentalisht në errësirë. Një humbje e madhe për të gjithë - shtoi 
anglezi me zë më të ulët. 

— A ka shpresa për shpëtimin e tij? pyeti ish-detektivi, duke gëlltitur 
pështymën me zor. 

— 90 % është i ikur. Plumbat i kanë dëmtuar të dy mushkëritë. Po bëhet 
ç’është e mundur për shpëtimin e tij, por vetëm ndonjë mrekulli mjekësore mund 
ta rikthejë në jetë. 

— Po njerëzit tuaj morën pjesë në lojën stërvitore? guxoi të pyeste Meli. 

Anglezi bëri sikur nuk e nuhati domethënien e kësaj pyetjeje dhe, si pa të 
keq, iu kundërpërgjigj po me pyetje: 

— Për ç'njerëz tanët e keni fjalën? Unë i komandoj të gjithë në DSJ. 

Nga mënyra jo e zakonshme me të cilën ai po shprehej, kuptohej se anglezi 
kishte edhe shumë për të thënë. Krejt ndryshe nga hera e kaluar, ai ishte i 
gatshëm ta sakrifikonte në çast etiketën e mirësjelljes, për ta vendosur piketën 
atje ku duhej në marrdhëniet me detektivin e burgosur. 




Duke pasur parasysh këtë, Meli u mundua që ta riformulonte në mënyrë sa 
më paqësore pyetjen e mëparshme: 

— E di që ju i komandoni të gjithë atje, falë përvojës suaj të madhe. Por e 
kisha fjalën për kuadrot anglezë që veprojnë në DSJ. 

— Edhe nga ata merrnin pjesë, posi, - u përgjigj anlgezi. - Vetë qëllimi i 
asaj loje stërvitore ishte pikërisht shkëmbimi i eksperiencave respektive. Veçse 
të gjitha veprimet i drejtonte vetë Fatmiri. 

— Fatmiri ka realizuar gjithë ata misione me sukses kudo nëpër Evropë, 
duke qënë më i ri dhe me më pak eksperiencë. Tani, në kulmin e përvojës, ai 
shkon e humbet jetën në periferi të Tiranës! pëshpëriti si me vete të tij Meli. 

Këto fjalë i dhanë shkas Unazës së Bardhë të nxirte shaptën nga milli: 

— Kështu i shikojnë gjërat, të përmbysura, të gjithë ata që mendojnë se 
vetëm Amerika do të ishte aleate e denjë për vendin tuaj. 

Detektivi i burgosur ia priti me të parën: 

— Unë jam shqiptar, zotëri. Nuk jam lindur as në San-Françisko, as në 
Liverpul. Prindërit e mi nuk kanë folur as anglishten tuaj, as atë amerikane. Dhe, 
së fundi, unë mendoj se çdo popull, që e do vërtet lirinë dhe pavarësinë e vendit 
të tij, nuk ka nevojë për aleatë të fshehtë. 

Anglezi u kundërpërgjigj me zjarr: 

— Nuk ka asnjë rëndësi se çfarë mendoni ju. Përpiquni t’i bëni aleatë 
amerikanët, futuni në shërbim të tyre dhe sakrifikoni për të bashkëpunuar me ta; 
kjo është puna juaj dhe përgjegjësitë për ato që bëni mbi shpatulla do t'ju 
rëndojnë. Një gjë duhet ta dini mirë dhe të mos ta harroni asnjëherë [në këtë çast 
anglezi u shkëput nga kolltuku dhe zgjati të dy duart përpara]: çelësat e 
Shqipërisë ndodhen në duart tona! Le të përpëlitet sa të dojë Hamit Meli me 
shokët e tij bashkëpuntorë, për të ndryshuar gjendjen. Patjetër do të vijë një ditë 
që ju do ta pohoni me gojën tuaj: «anglezët paskan qenë vërtet të fortë!» Nuk po 
ua fsheh as këtë: midis anglezëve dhe amerikanëve nuk krijohet kurrë hapësirë 
për të depërtuar ndokush tjetër. Përplasja e interesave ne nuk na kalon asnjëherë 
në armiqësi. Ndërkohë mos harroni se, tani për tani, ju jeni një i burgosur 
politik, për të ardhmen e të cilit ne nuk do t’iu bëjmë asnjë lëshim amerikanëve. 

Meli u përgjigj duke ngritur zërin: 

— Më flisni më hapur, ju lutem. Unë nuk kam kontakt me amerikanët dhe 
nuk e kuptoj pse m’i përmendni ata. 

— E kuptoni ju, e kuptoni mirë - ia priti anglezi. - Në qoftë se aktualisht 
nuk keni ndonjë kontakt me amerikanët, po e synoni diçka të tillë. Por po ja u 
përsëris (dhe këtë e bëj për të mirën tuaj), se fatet e këtij vendi janë 
përfundimisht në duart tona. Cilatdo qofshin përpjekjet tuaja në favor të 
ndërhyrjes amerikane, në çastin vendimtar të zgjidhjeve përkatëse, ndërmjet 
atyre dhe neve nuk do të ketë vend për ju, shqiptarët. Mundohuni ta mbani mend 
këtë, se do t'ju duhet për tu orientuar më mirë në të ardhmen. 




«Para se të largoheni, dua t'ju vë në dijeni se qendra jonë më ka ngarkuar të 
drejtoj misoinin tonë të përgjithshëm në Shqipëri. Kjo do të na krijojë mundësi 
që të rishikohemi. Mirëupafshim! 

Meli u ngrit, tha natën e mirë, dhe doli. 

Takimi kishte zgjatur vetëm një orë, brenda limiteve të së cilës ishin 
përmendur gjëra të rëndësishme. Nga mënyra e të shprehurit të anglezit, Meli 
kuptoi se shokët e tij duhej të kishin bërë ndonjë përçapje në adresë të 
amerikanëve. Fakti që anglezët ishin në dijeni të këtyre veprimeve ia shtoi 
shqetësimin. 


* 

Pas pak ditësh erdhi përsëri mjeku nga Tirana, për të verifikuar efektin e 
kurës që kishte lënë për Melin. Ai ndenji vetëm gjysmë ore me detektivin e 
burgosur. Sipas tij, Merdari ishte në gjendje shumë rëndë. Ishte goditur natën me 
dy plumba nga pas krahëve, prej një distance të afërt. Kishin menduar ta nisnin 
për kurim në një klinikë italiane, por e kishin tërhequr më pas këtë mendim, 
ngaqë tronditja gjatë udhëtimit mund t’ia shpejtonte fundin. Mjekët në Tiranë po 
bënin gjithçka për shpëtimin e tij, por shpresat ishin të zbehta. 




LIII 


HAKMARRJE TINËZARE 

“Nuk ka asgjë mbi të cilën bien aq 
mashtrime e mallëkime sa mbi një sekret 

S. Kirkegaard 

Më 10 maj Afrim Pahia mbërriti në zyrat e komandës së kampit të 
Qafë-Barit i veshur civil. Nëpërmjet kartelistit, ai e thirri Melin në dhomën e 
posaçme të DSJsë, ku ishin zhvilluar takimet me Dofenin. Pahia ishte dobësuar 
shumë dhe, me të hyrë Meli brenda, iu derdhën lotët. 

— Çfarë ke kështu, mos ka vdekur Fatmiri? hamendësoi i tronditur Meli. 

Pahia nuk iu përgjigj dot me fjalë, vetëm i bëri një shenjë pohuese me 
kokë. Padashje edhe Melit i shkuan lot, duke menduar se një muaj e gjysmë më 
parë ai e priste nga dita në ditë Merdarin, ndërsa tani i erdhi mandata e tij. Shpejt 
detektivi i burgosur e mblodhi veten, duke e ndjerë për detyrë që të qetësonte 
shokun. Ai u ul afër Pahisë, i hodhi dorën në qafë e i tha me një ton të ngrohtë: 

— Nuk duhet të derdhim lot, Afrim. Rruga që kemi zgjedhur është plot 
rreziqe. E kush mund të na sigurojë ne të dy se edhe pas një muaji mund t'ia 
hedhim përsëri dorën në qafë shoku-shokut, si tani? Askush. Dhe po të përpiqej 
njeri të na mbushte mendjen për të kundërtën, ne nuk do ta besonim. Në situatën 
e tendosur që po përjetojmë lotët krijojnë përshtypjen sikur jemi penduar për 
vendimin që kemi marrë. 

— Ke të drejtë, Hamit, - iu përgjigj Pahia me zë të ulët duke nxjerrë 
shaminë nga xhepi. - Ke të drejtë, por vdekja e Mirit qe një goditje e rëndë për 
ne. Nuk e merr dot me mend, se me çfarë zelli të papërmbajtur i ishte përveshur 
ai punës. Vlente sa për tre. Nuk ndiente lodhje kurrë, pa le më frikë, të cilën ai 
nuk e kishte njohur ndonjëherë. 

— Pa fatkeqësi të tilla, nuk mund të arrihet atje ku synojmë, Afrim. A thua 
dhuratë e aleatëve qenë plumbat për Fatmirin? 

— Pa asnjë dyshim. Ne i qëndruam me radhë tek koka e krevatit gjatë 
agonisë; nuk e lamë për asnjë çast vetëm. Shpresonim mos përmendej 
momentalisht e na thoshte ndonjë fjalë. Por qe e pamundur. 

— Grindja me kuadrot angleze për transferimin e Dariut u bë shkak që e 
goditën? 

— Jo vetëm ajo. Kishte edhe arsye të tjera, më të rëndësishme, për të cilat 
do të të flas tani. 




LIV 


VIKTIMË DASHURIE 

“Nuk ndodh kurrë që miu ta bëjë 
folenë në veshin e një maçoku, veçse 
kur i vjen ngordhja .” 

Proverb arab 

Sipas planit që kishte diskutuar me Melin, Streto i kishte udhëzuar anëtarët 
e grupit të tij antidiktatorial të rrëmbenin dhe të hetonim privatisht ndonjë 
pjesëtar të elitës drejtuese të misoinarëve anglezë bujtës në hotel Tirana. Gjahu 
më i preferuar ishte pikërisht shefi i përgjithshëm i tyre, Unaza e Bardhë. 
Mirëpo ky tregohej i kursyer në lëvizje dhe gjithmonë i mbrojtur. Në pamundësi 
të tij, kolegët e Stretos ia vunë syrin një kuadri tjetër anglez, i cili flinte në një 
dhomë përballë asaj të Unazës së Bardhë. Nisur nga mbledhjet që organizonte 
në rreth të ngushtë elita e misionarëve anglezë në Tiranë, personi i vënë në 
shënjestër të grupit të Stretos ishte bashkëpunëtor i afërt i Unazës së Bardhë. 

Sipas orientimit që u ishte dhënë forcave të ndjekjes të Sigurimit, turistët e 
sistemuar në katër katet e sipërm të hotel Tiranës nuk duheshin shqetësuar prej 
tyre, mbasi ishin miq ideologjikë të partisë, që meritonin respekt të veçantë. 
Madjë edhe kamerieret, që u shërbenin këtyre miqve, kishin udhëzim që të mos 
t’i refuzonin bakshishet e tyre, ndryshe prej rregullit të përgjithshëm. Duke 
përfituar prej kësaj tolerance të pazakontë, një pjesë e këtyre turistëve të 
privilegjuar kishin arritur të krijonin edhe marrëdhënie intime me femra 
shqiptare. Edhe personi i piketuar për sekuestrim prej grupit të Stretos e kishte 
arritur një favor të tillë. Dy anëtarë të grupit e kishin pikasur këtë gjë dhe po e 
përgjonin me shumë vëmendje. 

Vajza banonte në një shtëpi private në periferi të Tiranës. E joshur prej 
ryshveteve të majme të këtij turisti, ajo i kishte dalë disa herë në takim. Një natë 
që dy përgjuesit e kishin kuptuar se anglezi do të takohej përsëri me vajzën, ndaj 
tij u organizua një ndjekje e posaçme prej grupit të Stretos. Dy përgjuesit u vunë 
në gjurmë pa e humbur për asnjë çast nga sytë, ndërsa pesë shokë të tjerë, në dy 
vetura, lëviznin sipas udhëzimeve që merrnin me radio prej tyre. 

Atë natë anglezi e kishte lënë takinim më afër shtëpisë së vajzës, sesa 
qendrës së qytetit. Kur ai ndaloi në krye të një rruge me ndriçim të dobët dhe po 
shikonte herë pas here orën, dy përgjuesit i njoftuan shokët që të afroheshin sa 
më qetë tek vendi që po u përshkruanin, duke ndezur vetëm dritat e shkurtra. 

Pas pak u duk vajza. Ajo ishte rreth 22-23 vjeçe, tërheqëse. Përgjuesit i 
njoftuan shokët, që në makina të mbeteshin vetëm shoferat me radio e në gjendje 
gatishmërie, ndërsa të tjerët të afroheshin sa më pranë dhe të ishin gati për 
arrestimin e anglezit. Vetëm njëri, pikërisht Merdari, do të merrej me vajzën, 
para se të tjerët të bënin punën e tyre. 




Kur vajza u afrua 10-15 m nga ai që e priste, Merdari, duke dalë me vrap 
prej errësirës, u vërsul me grushta mbi të. Ajo humbi ndjenjat shpejt. Për një çast 
anglezi u befasua, duke menduar se kishte të bënte me ndonjë gangster. Mirëpo 
brenda disa sekondash, pa i lënë kohë që ta mblidhte veten, katër djem të 
fuqishëm u vërsulën mbi të, duke i vënë prangat në duart pas shpine. Sakaq 
veturat ia behën në vendin e ngjarjes. Anglezi, i tronditur, iu bind urdhërave që i 
jepeshin. Kur e futën në veturë, ai pyeti: 

— Me cilët kam të bëj, zotërinj? 

Ndanë sediles së tij kishte zënë vend një detektiv i ri, që e fliste rrjedhshëm 
anglishten. 

— Me Sigurimin Shqiptar - iu përgjigj ai - i autorizuar prej shokëve. 

Anglezi mblodhi shpatullat në një mënyrë të tillë sikur donte të thoshte: po 
a jemi aleatël I hutuar, ai e endi shikimin mbi fytyrat që i ngjanin si hije të 
vagëlluara në veturën me drita të brendshme të fikura. Pas njëzet minutash 
udhëtim, duke preferuar rrugët periferike, të dy makinat mbërritën në bazën 
sekrete të grupit të Stretos. Si të tillë, ata përdorim një shtëpi të veçuar në mes të 
një kopshti pemësh të larta të rrethuar me kangjëlla. Vite më parë, ajo përdorej si 
bazë e DSJsë, ku çoheshin persona mbi të cilët ushtrohej presion për t'i rekrutuar 
ose që mbaheshin në arrest të përkohshëm. Qysh prej spastrimeve radikale që 
kishin ndodhur në Kryeministri dhe në MP të Brendshme, ajo nuk përdorej më, 
dhe për drejtuesit e rinj të DSJsë pothuajse nuk ekzistonte. Çelësat e saj i mbante 
vetëm Streto. 


* 

Pas mbërritjes së dy veturave me të sekuestruarin në bazë, ata e kishin lënë 
një shok të patrullonte në kopsht, dy të tjerë për të hapur një gropë në bodrumin 
e shtëpisë, ndërsa katër ishin marrë me hetuesinë e anglezit, e cila regjistrohej e 
filmohej. 

Ata ia bënë të qartë qysh në fillim të sekuestruarit, se ngurrimi për tu 
përgjigjur do ta nënshtronte në tortura të pakursyera, ndërsa përgjigjet e sakta e 
të shpejta mund të bëheshin shkak që ta ruanim si peng për të ardhmen. Duke e 
vlerësuar drejt seriozitetin e situatës në të cilën ndodhej, anglezi u tregua i 
zellshëm në dhënien e përgjigjeve. 

— Sa vjeç jeni? 

— Dyzet e pesë. 

— Ku keni vepruar, para se të vinit në Shqipëri? 

— Në B. Sovjetik, në Francë dhe në SHBA. 

— Na thoni sa më shumë emra të detektivave anglezë, që veprojnë 
aktualisht në Shqipëri. 

Mbasi i hetuari përmendi një mori emrash, pasoi pyetja tjetër: 

— Cili është qëllimi i vërtetë i misoinit të përgjithshëm anglez në Shqipëri? 




— Stabilizimi i pushtetit në durat e udhëheqësit të sëmurë shqiptar, 
nëpërmjet riorganizimit të shërbimit tuaj sekret, pas ngjarjeve politike në 
Kryeministri dhe në M.P. të Brendshme. 

— Kush ju ka thënë se udhëheqësi shqiptar është i sëmurë? 

— Një mjeku ynë që e ka trajtuar kohët e fundit. 

— Sa kohë do të veprojnë në Shqipëri misionet tuaja të fshehta? 

— Derisa të vlerësohen të realizuara objektivat e përmendura më lart. 

— Pas atij çasti, a do të mbeten më misionarë anglezë në Tiranë? 

— Nuk mund të jap dot përgjigje të bazuar për këtë pyetje. 

— Deri në çfarë posti ka arritur shefi juaj në Angli, para se të vinte në 
Shqipëri? 

— Deri në zëvendësministër i brendshëm. 

— A mund të na ndihmoni me ndonjë material tjetër, i cili do tju 
favorizonte mjaft në gjykimin që do tju bëjmë? 

— Nuk kam dijeni për asgjë tjetër që të ketë lidhje me fatin e vendit tuaj. 
Siç ju thashë, unë kam vepruar larg atdheut tuaj, në shtete që nuk kishin ndonjë 
lidhje me Shqipërinë. 

— Ç'mendim keni për gjendjen e popullit tonë, si dëshmitar okular i saj? 

— Lë shumë për të dëshiruar. 

— Rrethanat e çastit ua diktojnë këtë vlerësim? 

— Jo, unë e di që mendime të tilla, të shfaqura në këto rrethana, nuk do të 
ndikojnë aspak në vendimin tuaj. Thashë thjesht atë që mendoj. 

— Në qoftë se mendoni vërtet kështu, përse i përvisheni punës me kaq zell 
në dobi të diktatorit shqiptar? 

— Ju jeni profesionistë dhe mund t’ia jepni vetë pëgjigjen kësaj pyetjeje. 
Unë jam ushtar dhe shkoj atje ku më urdhërojnë. 

— Në ç'rrethana jeni njohur me vajzën që prisnit në takim? 

— Krejt rastësisht, në një mapo industriale të Tiranës. 

— Sqarojeni çështjen deri në fund! 

— Ajo kishte qëndruar e vetme përpara disa xhakaventove të ekspozuara 
në varëse, duke i shikuar me zili. E kuptova gjendjen e saj shpirtërore... 

Në fillim anglezi e uli zërin, pastaj heshti. 

— Pasi e kuptuat gjendjen e saj shpirtërore, si vepruat më tej? 

Pyetja iu bë me një ton të rreptë urdhërues. 

— Në xhep kisha një tufë kartmonedhash, cepin e të cilave ia tregova 
vajzës... 

Përsëri ai heshti. 

— Po pastaj? 

— Ajo shikoi me kujdes rreth e rrotul dhe, pasi më la të kuptoja se më 
priste t’i shkoja pas, u drejtua nga porta e doli jashtë. 

Gjatë gjithë procesit hetimor Fatmir Merdari kishte qëndruar në heshtje 
përballë anglezit, me duar të kryqëzuara mbi gjoks. Kur i sekuestruari shqiptoi 
fjalët e fundit të përgjigjes së tij, Merdari shpërtheu si vullkan: 




— Kështu ia paske qarë hallin popullit shqiptar, zotrote? (përkthimi 
vazhdonte). Pasi na keni shfrytëzuar e varfëruar për dyzetë vjet nëpërmjet 
agjentit tuaj diktator, tani dashkeni edhe të na shkërdh... 

Duke thënë këto fjalë, ai iu vërsul anglezit i revoltuar. Me të dy krahët e tij 
të fuqishëm e kapi fort për fyti, ndërkohë që dy shokë të tjerë e kishin mbërthyer 
të sekuestruarin për supesh dhe për duart e lidhura pas shpine. Fillimisht anglezi 
e mbajti veten, duke menduar se fundi i tij nuk do të ishte i tillë. Por me kalimin 
e sekondave të mundimshme, nën shtrëngimin gjithmonë në rritje të morsës së 
pamëshirshme që e kishte mbërthyer, ai, duke u përpëlitur erdhi e u mavijos në 
fytyrë e sytë po i zgurdulloheshin. Me njërin gju mbi barkun e anglezit të 
mbështetur pas murit, Merdari po e ngushtonte pa ndërprerje lakun e kthetrave 
të tij. Rezistenca e trupit të anglezit erdhi duke u dobësuar dhe, më së fundi, u 
lëshua krejt. Merdari dhe dy shokët e tjerë hoqën duart; trupi i pajetë u shemb në 
tokë. 

Të katër shokët e ngritën kufomën dhe e zbritën në bodrum, ku gropa ishte 
gati. E lëshuan brenda në të dhe u matën për të rrokur lopatat, kur Merdari 
ndërhyri energjikisht: 

— Jo ashtu, jo. Ky nuk duhet varrosur për së mbari, si të gjithë njerëzit. 

Duke thënë këto fjalë, ai kërceu brenda në gropë, e mbërtheu kufomën me 
të dy duart, dhe e ktheu përmbys. 

— Ky e meriton kështu! - u shpreh i nervozuar. - Le të flejë gji për gji me 
këtë truall, që nuk i ka asnjë borxh atdheut të tij. T'i dëgjojë mirë rënkimet e 
kësaj toke prej plagëve që i ka shkaktuar Anglia me veglën e saj të verbër, 
diktatorin tonë të urryer! 

Të nesërmen në radhët e anglezëve u vunë re shenja shqetësimi. Ndonëse 
në pamje nuk e jepnin veten, atë ditë ata zhvilluan dy herë mbledhje midis tyre. 

* 

— Ngjarjen që sapo të tregova, të filmuar e të regjistruar, e futëm në 
arkivin tonë sekret, të cilin e ruanim në një skutë të fshehtë të bazës sonë - 
vazhdoi ta sqaronte Pahia detektivin e burgosur. - Në këtë arkiv informativ 
kishim çuar gjithashtu një numër të madh fotografish të detektivëve anglezë që 
veprojnë në Shqipëri, nëntë seanca të hetusisë tënde speciale, regjistrimet e 
bisedave të zhvilluara në të gjitha takimet zyrtare me përfaqësuesit e DSJsë dhe 
me anglezët. Gjithashtu atje çuam edhe fotografinë e secilit prej anëtarëve të 
grupit tonë, të shoqëruar me një curriculum vitae të shkurtër. Por materiali më i 
rëndësishëm i arkivit ishin disa pjesë të bisedës shumë të rëndësishme që kishte 
zhvilluar diktatori Hoxha në Londër. Kjo arritje ishte meritë personale e Gurit, i 
cili, duke përfituar prej marrëdhënieve miqësore me Dofenin kishte arritur të 
incizonte një pjesë të tyre. Karakteri super-sekret i atyre bisedimeve kuptohej 
qartë prej faktit që vetë anglezët kishin çregjistruar një pjesë të tyre prej 
shiritave manjetikë, që kishte marrë diktatori Hoxha me vete. 



«Sipas planit që kishit hartuar ti me Gurin, emrat e tre anëtarëve të grupit 
tonë nuk ua kemi bërë të njohur amerikanëve; pra, atyre nuk ua kemi futur fare 
emrat dhe asnjë të dhënë tjetër në listën përkatëse. Kjo ide e juaja na u duk 
shumë e arsyeshme edhe neve, pjesëtarëve të tjerë të grupit. Nuk i dihet si na 
shkojnë punët me CIAn, prandaj ne nuk duhet të dorëzohemi symbyllas atje. 
Atyre të treve ne u kemi përgatitur një arkiv të dytë, i cili është kopje e të parit 
me materialet filmike, fotografike apo të regjistruara. Këtë arkiv ata do ta ruajnë 
në një vend shumë të sigurtë, larg nga Tirana. Ata të tre do të jenë një celulë 
sekrete e grupit tonë në radhët e DSJsë në çdo kohë dhe do të na informojnë ne 
për të gjitha zhvillimet në radhët e shërbimit sekret shqiptar, sikur një ditë CIA 
ta tërheqë në Amerikë grupin tonë. Për ta kryer sa më mirë rolin e tyre, jashtë 
çdo dyshimi, Guri i ka orientuar ata të tre që të qëndrojnë larg anëtarëve të tjerë 
të grupit tonë dhe të tregohen sa më të devotshëm në kryerjen e detyrës që u 
ngarkohet prej drejtuesve të DSJsë. 

«Pasi e plotësuam arkivin tonë informativ me materialet informative të 
cilësisë së parë që përmenda, lindi nevoja e domosdoshme për të siguruar 
ndërlidhjen me CIAn, konform vendimit që kishit marrë ti me Gurin. Për këtë 
qëllim e përqendruam vëmendjen tek ambasada franceze në Tiranë, meqenëse 
turistët amerikanë parashikohej të vinin në Shqipëri të pajisur me pasaporta të 
këtij shteti. Kërkonim me intuitë mos qëllonim në ndonjë person të dëshiruar. 
Por fati i kishte rezervuar zgjidhje tjetër këtij problemi të rëndësishëm. 





LV 


FAT PËR AMERIKANËT, FATKEQËSI PËR SHQIPTARËT 

“ Fatkeqësia, si mëshira, mund të bëhet 
një zakon. ,, 

G. Grin 

Pahia përgatiti kafe për të dy dhe vazhdoi të shpjegonte veprimtarinë e 
mëtejshme të grupit: 

«Dita nuk kishte zbardhur mirë, kur forcat tona të ndjekjes, me ndihmë të 
anglezëve, ranë në gjurmë të një bande zbulimi amerikane në periferi të Tiranës, 
për të cilën DSJ kishte pasur informacion qysh para dy ditësh. Ishin pesë vetë. 
Sipas Dofenit, kjo ishte inisiativë e Kobrës në bashkëveprim me CIAn. Të 
ndodhur nën trysninë e forcave të ndjekjes, ata të pesë hapën zjarr. Pas njëzet 
minutash shkëmbim zjarri, tre anëtarë të bandës mbetën të vrarë, ndërsa dy të 
tjerë u zunë robër. Këta të fundit u izoluan në birucat e nëndheshme të MP të 
Brendshme. 

«Meqenëse kjo ndodhi pikërisht kur grupi ynë po bënte gjithë përpjekjet e 
mundshme për të siguruar lidhje me CIAn, Guri vendosi që ta shfrytëzonim 
rastin në funksion të këtij qëllimi. Pra, duhej të nxirnim prej birucave njërin prej 
robërve amerikanë, i cili do të arratisej me dy anëtarë të grupit tonë, që do të 
merrnin me vete arkivin. Me interesimin e Gurit, dy shokë tanët u caktuan për 
mbikqyrjen e atyre birucave. Sipas rregullit, njëri kishte çelësat e dy portave të 
hekurta të hyrjes, ndërsa tjetri kishte çelësat e dyerve të qelive. Dy robërit 
amerikanë ishin izoluar në dy biruca larg njëra-tjetrës. Ne do të nxirnim atë që 
ishte më afër hyrjes. 

«Operacioni ishte me rrezikshmëri të lartë, se vendi para zbritjes për në 
birucat e nëndheshme është i ndriçuar mirë dhe ndonjë makinë policie mund të 
kalonte atje në çdo orë. Prandaj veprimet duheshin kryer me shpejtësi të madhe. 
Për këtë arsye vendosëm që në këtë aksion të merrnin pjesë gjithë anëtarët e 
grupit tonë, me përjashtim të Gurit, i cili do t’i bënte shoqëri inspektorit të MP të 
Brendshme, që ka të drejtë të ushtrojë kontroll të befasishëm tak ato biruca. Për 
drejtimin e operacionit shokët ngarkuan mua. 

«Pasi ishin marrë të gjitha masat e nevojshme paraprake, në orën 23 e 20 
minuta të datës 3 maj (pra, para një jave), nisëm aksionin. Në ato çaste dy 
kalimet që çonin tek qelitë e MP të Brendshme ishin të bllokura nga shokët tanë 
me uniforma oficerësh, me sinjale ndalim qarkullimi dhe, natyrisht... të 
armatosur mirë. Dështimi i këtij aksioni do të pasohej detyrimisht me veprime të 
armatosura, mbasi për ne nuk kishte më asnjë shpëtim. Ndërkohë dy vetura 
ndaluan tek oborri i ndriçuar para zbritjes për në birucat në fjalë. Prej tyre 
zbritën katër persona me uniforma oficerësh të MP të Brendshme; me ta edhe 
unë. 



«Dy shokët që shërbenin atje hapën shpejt dyert dhe zbritëm në korridorin 
e birucave. Hapëm derën e qelisë së robit amerikan më afër hyrjes dhe i dhamë 
një uniformë oficeri për ta veshur shpejt. I hutuar në kulm, ai zbatoi urdhërin pa 
kuptuar asgjë se ç’po ndodhte. Ndërsa ne po dilnim jashtë, njëri prej shokëve që 
shërbenin tek birucat spërkati me një solucion gjurmëfshirës korridorin e tyre, 
shkallët dhe vendin deri tek veturat. Unë hipa në veturën e parë me robin 
amerikan dhe me dy shokët tanë që shërbenin tek birucat. Kjo treshe do të 
arratisej, duke marrë me vete arkivin. 

«E porosita shokun në timon që të ecte me shpejtësinë maksimale të 
mundshme. Brenda natës duhej të shkonim në Qafë-Thanë dhe të ktheheshim 
përsëri në Tiranë. Për fat të mirë, në atë orë makinat ishin shumë të rralla dhe 
rruga krejt e lirë për të ecur me shpejtësi. Kur kaluam Plepat e Durrësit, i dhashë 
një cigare robit amerikan, i cili e kishte humbur busullën. Ia ndeza duke i 
buzëqeshur, për ta qetësuar disi. Papritur ai kërceu përpjetë: nga hutimi i tepërt, 
ai kishte vënë në buzë anën e ndezur të cigares. 

«Arritëm në destinacion pak më herët nga ç’parashikonim. U takova me 
shokët, mandej i dhashë një revole amerikanit. Ky e mori i entuziazmuar dhe më 
puthi në ballë. Më së fundi kishte arritur ta kuptonte qëllimin e vërtetë të 
udhëtimit misterioz. Shikimi i tij shprehte një mirënjohje të pakufishme. Në atë 
çast e pashë me sytë e mi se ç’do të thotë të bësh një njeri të lumtur. 

«Kur ata të tre u nisën për të kaluar kufirin, ne qëndruam njëzetë minuta pa 
lëvizur prej vendit. Kjo ishte kohë e mjaftueshme për tu garantuar që ata kaluan 
pa problem. Pastaj morëm rrugën e kthimit me të njëjtën shpejtësi. Secili shkoi 
në shtëpinë e tij, për tu paraqitur të nesërmen në DSJ si gjithmonë. 

«Sapo u konstatua të nesërmen mungesa e robit amerikan dhe e dy 
oficerëve që survejonin birucat, plasi rrëmuja. Për kureshtje, shkova vetë atje. 
Një grup ekspertësh anglezë e shqiptarë po bënin ekzaminimin e vendngjarjes. 
Sipas diskutimeve, solucioni gjurmëfshirës e kishte bërë mirë efektin e tij. 

«Mirëpo zhdukja e kuadrit anglez dhe arratisja e dy detektivëve tanë me 
robin amerikan bëri që pala angleze të reagonte ashpër. Revanshi i tyre nisi me 
goditjen e Fatmirit. Ndërkohë ata vendosën të tërhiqnin edhe Gurin në Londër. 
Një veprim i tillë nuk i pëlqeu aspak Dofenit, por ai heshti nga halli. 

— Por si u veprua përfundimisht, a shkoi Guri në Londër? ndërhyri me 
rrëmbim Meli. 

— Po, shkoi para pak ditësh. 

— Oh, çfarë gabimi! thirri Meli i dëshpëruar. 

— Po si të vepronte? pyeti Pahia i brengosur. 

— Pas një riorganizimi urgjent të grupit, duhej të arratiseshit patjetër ju 
kryesorët, më të ekspozuarit e tij. Si u shkoka ashtu, more, si cjapi tek kasapi! 
Mos harroni se kur ke përballë Inteligjencë Servisin duhet t’i bësh sytë katër. 
Anglezët nuk janë Dofenë. 



— Ata vepruan shumë shpejt, nuk na mbetej kohë për tu menduar. Para 
nisjes së Gurit për në Londër, mua më emëruan zëvendësdrejtor të DSJ, në vend 
të tij. Ky është një postë i dobishëm për grupin tonë. 

— Tahmaja e tepërt të lë pa gjë, thotë populli. Pas zhdukjes së agjentit 
anglez dhe arratisjes së robit amerikan me dy shokët tanë, duhej pritur doemos 
nga ana juaj një reagim i ashpër i palës angleze. Ata janë të bindur që aksione 
kaq të rrezikshme në mes të Tiranës mund t’i realizojë me sukses vetëm një grup 
komplotist i përgatitur mirë. Madjë, falë intuitës së tyre të shquar profesionale, 
ata i kanë përcaktuar organizatorët e mundshëm të një grupi të tillë në DSJ. Jo 
më kot anglezët e vlerësuan gabim të rëndë të Dofenit dërgimin e shokëve të mi 
në misionin e burgut për të më përgjuar. Pavarësisht se tani për tani atyre u 
mungojnë provat e fajësisë sonë, po veprojnë me shpejtësi për t’i gjetur. 
Tërheqja e Gurit në Londër flet qartë për këtë. 

— Ne e lamë me fjalë me Gurin që brenda dy-tri ditësh ai t’i telefononte 
patjetër nuses. Nëpërmjet shprehjeve të thjeshta, të koduara, ne do të merrnim 
vesh gjendjen e tij. Kur u nisa unë nga Tirana për këtu ishte dita e tretë e 
largimit të Gurit, por ai nuk kishte telefonuar ende. 

— Po sikur anglezët ta kenë futur në hetuesi, me të mbërritur në Londër? 

— Do të më vinte keq për të, por jam i sigurtë që ata nuk i nxjerrin dot 

asgjë. 

— Sjellja juaj është një pakujdesi e madhe, por le të shpresojmë në 
ndihmën e fatit këtë herë. A keni propozuar ditë, orë e vend për ndonjë takim të 
mundshëm me të autorizuar të CIAs për vendosjen e ndërlidhjes, të paktën? 

— Po, kemi caktuar datën 20 maj. Gjithashtu kemi fiksuar orën dhe vendin. 
Në rast mosrealizimi të takimit për arsye të paparashikuara, kemi lënë edhe dy 
mundësi rezervë: në të njëjtin vend pas çdo 48 orësh. 

— Ju uroj sukses në këtë sipërmarrje të rëndësishme. 

— Sukseset dhe dështimet i kemi të përbashkëta. 

— Por për realizimin e tyre luftoni ju; unë jam sehirxhi. 

— Ti e ke filluar me kohë luftën ndaj tyre, bilë i vetëm. Dhe nuk u 
dorëzove. Ne do të krenohemi gjithmonë me qëndrimin tënd stoik. 

* 

Të nesërmen e ditës që u zhvillua biseda e mësipërme, qendra e lajmëroi 
Pahinë se në mbrëmje Meli do të kishte takim me shefin anglez - Unazën e 
Bardhë. 

— Nuk e shpjegoj dot këtë ardhje të papritur të anglezit - i tha Meli Pahisë, 
duke tundur kokën me mosbesim. - Pardje erdhe ti, sonte vjen ai! Ç’do të thotë 
kjo? 

— As unë nuk i jap dot dum kësaj pune, Hamit - ia ktheu Pahia duke 
ngritur supet. 



LVI 


QESHJE ANGLEZE 

“Kur qesh një anglez, ruhu !” 

Proverb francez 

Në orën 22 e 30 Meli u gjend përballë Unazës së Bardhë dhe Dofenit. Pahia 
kishte shkuar pak më përpara. 

Anglezi i ofroi një cigare detektivit të burgosur, ia ndezi vetë, e i tha: 

— Sikur ta njihja jetën tuaj të burgut para tri javësh siç e njoh tani, unë, pa 
vështirësi, do t'ju kisha bërë ta pranonit ofertën tonë. 

Meli mblodhi shpatullat në heshtje. Zyrtari anglez vazhdoi: 

— Isha në qyetin e Korçës. Më pëlqeu. Qytet i vogël, por i bukur dhe i 
pastër. Atje njoha edhe vajzën tuaj. 

Ai nxori nga çanta një fotografi të zmadhuar, të cilën ia zgjati të burgosurit. 

Meli e mori dhe fiksoi shikimin mbi profilin e vajzës së tij, që po rritej pa 
baba. Nga pozicioni sesi e kishte kapur aparati, ish-detektivi e kuptoi që e bija 
ishte fotografuar në padijeninë e saj. Melin e kishte marrë malli prej kohësh për 
vajzën. Takimi kalimthi natën që i erdhi nëna me vëllanë dhe të bijën vetëm sa 
ia kishte shtuar më shumë mallin. Në një rast Diksi e kishte dëgjuar Melin të 
pëshpëriste: 

«Eh, Sonila ime, mendon se babai ka një copë akull në vend të zemrës? 
Sikur ta dije sa herë më ke dalë në ëndërr, do mendoje ndryshe për mua.» 

Duke ia kthyer fotografinë anglezit, detektivi i burgosur i tha: 

— Nuk do ta kisha besuar kurrë se shërbimet inteligjente britanike do të 
denjonin të spekulonin me dhëmbshurinë e prindit për fëmijën. Megjithatë ju 
siguroj se, edhe sikur të ma zhduknit vajzën, unë nuk do ta ndryshoja qëndrimin 
tim. 

Anglezi, i tronditur, drejtoi trupin mbi kolltuk, dhe foli me një indinjatë të 
dukshme: 

— Oh, më keqkuptuat rëndë! Ju referuat renditjes së çështjeve për të cilat 
po flasim dhe jo lidhjes së tyre logjike. Kur ju thashë se mund t'ju kisha bërë të 
pranonit ofertën tonë, e vura theksin atje ku duhej: pasi kisha njohur në detaje 
jetën tuaj të burgut. Kur e kalova bisedën tek vajza juaj, e quajta të mbyllur 
çështjen e mëparhshme. Veç me këtë rast doja t'ju njoftoja se tani e tutje bija juaj 
mund të jetojë e pavarur ekonomikisht prej familjes së mamasë së saj. Ne i kemi 
lidhur Sonilës një pension mujor prej 500 lekësh (të reja). Sipas vlerësimit të 
kolegëve shqiptarë, kjo shumë është e mjaftueshme për jetesën në nivel mesatar 
të një personi në Shqipëri. Sa për dijeni, shërbimet tona sekrete nuk ia kanë 
lejuar kurrë vetes të merren me fëmijë të pafajshëm. Po të merreshim me 
veprime të tilla, të padenja, ne nuk do të ishim këta që jemi. 



— Nuk e kuptoj pse harxhoheni për një person, i cili nuk mundi ta 
plotësonte kërkesën tuaj - tha Meli me një ton që e vështirësonte dallimin e 
ironisë nga çiltërsia. 

— Ne nuk harxhohemi aspak, përkundrazi. Me përjashtim të dy misoineve 
tuaj të parë, gjithë të tjerët që keni realizuar me sukses kanë qenë rekomanduar 
prej Inteligjencë Servisit anglez. Pavarësisht se ju e bënit këtë në padijeninë tuaj, 
ne nuk jemi mësuar t'ua hamë hakun atyre që na shërbejnë, në çfardo forme 
qoftë. E kundërta do të ishte një praktikë e gabuar, e cila do të kishte sjellë 
pasoja të padëshiruara për organet tona. Qysh prej misionit tuaj të tretë deri ditën 
që jeni përjashtuar nga DSJ, ju keni pasur rrogën tuaj mujore dhe shpërblimin 
përkatës për çdo mision të realizuar në një llogari bankare të shërbimeve tona 
sekrete mbi emrin tuaj. Ajo shumë administrohet me përgjegjësi në favorin tuaj. 
Ne e dinim që do të vinte një ditë, kur do të fillonte hapja e kartrave. Dhe në një 
ditë të tillë, unë ju njoftoj se shuma që ne i japim si ndihmë mujore vajzës suaj 
është larg nga përqindja e shtesës së shumës së depozituar në emrin tuaj. Kështu 
që, jo vetëm ne, por as ju vetë nuk shpenzoheni në këtë rast. 

— Për punën që kam bërë, unë e kam marrë rrogën në DSJ. 

— Ato janë vetëm bishtra, jo rrogë detektivi - ia ktheu anglezi, duke 
mbledhur buzët. - Se si shpërblehet një detektiv për punën që bën, do ta mësoni 
kur të njiheni me shumën e depozituar në emrin tuaj. Sa për dijeni, në fund të 
vitit 1972 qendra jonë ju ka graduar në mungesë. Dihet që rroga është në raport 
të drejtë me spaletën. 

— Sidoqoftë, edhe po u prishëm bashkë, të drejtën e shumës së depozituar 
në emrin tim nuk do të ma mohoni, besoj - i tha duke qeshur Meli. 

— Kurrën e kurrës - u përgjigj me vrull anglezi. - Respektimi me 
përpikmëri i ligjit në të gjitha rrethanat është tipari themelor i një kombi me të 
vërtetë të qytetëruar dhe i një shteti modern juridik. Cilido qoftë fundi i 
marrëdhënieve tona, shuma juaj është e garantuar me ligj dhe do të mbetet 
përjetësisht e juaja. 

— Unë bëra shaka, zotëri - i tha Meli, të cilit i bëri përshtypje serioziteti i 
përgjigjes së anglezit. - Në gjendjen ku ndodhem unë, këto gjëra më duken si 
përralla. 

— Kurse ne vetëm me ligjin nuk bëjmë dot shaka kurrë. Mosrespektimin e 
ligjit ne e përjashtojmë edhe nga tekstet e përrallave. 

* 

Për disa minuta ata po pinin kafe në heshtje. Duke vënë re që detektivi i 
burgosur nuk e preku pijen me ngjyrë, Unaza e Bardhë i tha me një buzëqeshje 
të lehtë: 

— Paskeni ndryshuar sjellje edhe ndaj alkoolit, jo vetëm ndaj shërbimeve 
sekrete. Kam dëgjuar se keni qënë alkoolist i madh dikur, është e vërtetë? 

— Po, e vërtetë është - u përgjigj Meli buzagaz. 



— Edhe unë kam pirë mjaft kur isha i ri. Tani e kam kufizuar, ndonëse 
dëshirën e kam përsëri. Shpresoj se kur të pimë ndonjëherë bashkë, nuk do ta 
kursej veten. A do të pimë bashkë në Tiranë? pyeti papritur anglezi. 

— Jo, do të pimë në Londër për herë të parë. Ju jeni moshatar dhe, në bazë 
të zakoneve tona, mosha respektohet shumë. Më takon mua të vij i pari tek ju. 

— Po erdhët, do tju bëjmë dhuratë një angleze të zgjedhur, më të bukur 
nga ajo studentja e Sorbonës, emrin e së cilës na i fshehët. 

Meli qeshi. Bashkëbisedimi përgjithësisht i ngrohtë i këtij takimi ia kishte 
fashitur dalëngadalë shqetësimin e fillimit për befasinë e tij. Me sa dukej Unaza 
e Bardhë kishte ardhur t'i bënte të ditur lidhjen e pensionit të vajzës. 

Ndërsa ish-detektivit nuk i ishte shuar akoma buzëqeshja, anglezi ndryshoi 
temë: 

— Qysh herët kam pasur respekt për djemtë e Shqipërisë. Kur u njoha nga 
afër me cilësitë e tyre në DSJ, ndjeva kënaqësi që nuk mbeta i zhgënjyer. Por që 
njeriu t'i evitojë sa më shumë zhgënjimet, duhet ta ketë në qendër të vëmendjes 
faktin e mirënjohur se çdo gjë është relative. 

«Midis djelmoshave të shumtë shqiptarë, që pata rastin të njoh në DSJ, 
ishte edhe Guri Streto. Shpejt për të krijova një respekt të veçantë. I zgjuar, 
guximtar, organizator i aftë dhe modest, ai më kishte pëlqyer shumë. Lindi 
nevoja që, për interesat e çështjes shqiptare, disa detektivë të DSJsë të 
transferoheshin në Londër. E kush mund të ishte më i denjë se Guri për një gjë 
të tillë? 

Unaza e Bardhë e endi shikimin, që poshtë syzeve të ndritshme, prej Melit 
tek Pahia dhe anasjelltas, sikur priste përgjigje nga ata për pyetjen e mbetur 
pezull. Pastaj vazhdoi: 

— Pa i mbushur plot tri ditë në Londër, ky yll i shërbimit sekret shqiptar 
iku fshehurazi si hajdut, duke marrë me vete edhe vëllanë tuaj, Dariun. 

Për Melin dhe Pahinë këto fjalë patën kumbimin e një bombe. Megjithëse 
gjakftohtë prej natyre, Pahia u zbeh krejt. Meli mbeti me vështrimin të ngrirë 
mbi fytyrën e Unazës së Bardhë dhe mendjen kushedi se ku. 

I thinjur në profesion, anglezi ia kishte arritur plotësisht qëllimit të synuar. 
Duke parashikuar se ata të dy mund të dyshonin për këtë takim të befasishëm, ai 
krijoi një atmosferë lirshmërie e komunikimi të ngrohtë, si asnjë herë tjetër më 
parë. Kjo rrjedhë e studjuar e takimit i çliroi prej ankthit Melin dhe Pahinë. Kur 
anglezi e llogariti se ata të dy ishin lëshuar me ëndje në shtratin e iluzioneve të 
buta, ai u dha shuplakën për të cilën kishte ardhur. Që të ndëshkuarit e tij të 
vuanin sa më shumë pas përmendjes nga përgjumja e mashtrimit, finalja e 
skenarit të parapërgatitur kishte qenë paralajmërim i zhgënjimit që do të 
pësonin. Pikërisht kur ata të dy kishin hequr çdo dyshim për ndonjë të papritur të 
takimit, anglezi i kishte paralajmëruar: «që njeriu t'i evitojë sa më shumë 
zhgënjimet në jetë, duhet ta ketë në qendër të vëmendjes faktin, se çdo gjë është 
relative.» 



Meli ndjeu t'i djersinte trupi. Tek përfytyronte anglezin duke qeshur gjatë 
pjesës së parë të takimit, i vinte ta hante veten me dhëmbë nga inati. Vrasja e 
Merdarit, tensioni i madh nervor i aksioneve të guximshme që kishin kryer dhe 
detyra e zëvendësdrejtorit të DSJsë e kishin dobësuar Pahinë. Tani atë e 
kërcënonte arrestimi. Mendja e ish-detektivit diçka bluante në ato çaste 
tensioni... 

Duke i njohur rregullat, ai e dinte që Pahia nuk kishte të drejtë të vinte i 
armatosur në një takim të tillë. Në dhomë ishin dy kundër treve [veç Dofenit, 
shefi anglez shoqërohej përherë prej përkthyesit të tij), ndërsa në korridor 
qëndronin dy detektivë të tjerë të DSJsë, si gjithmonë. 

Megjithatë Meli e gjykoi se dy peshkaqenët e mëdhenj që kishte përballë ia 
vlenin ta ndërronte lëkurën me ta. Për këtë duhej doemos miratimi i Pahisë. Me 
një shikim prej profesionisti detektivi i burgosur i la të kuptonte mikut të tij se 
ishte gati për gjithçka. Ndoshta ngaqë kërcënohej ai vetë prej arrestimit e jo 
Meli, Pahia nuk ia miratoi idenë. Nga ana tjetër ndikimi i mashtruesit më të 
madh të njeriut, shpresës: pas nëntë ditësh grupi komplotist siguronte 
ndërlidhjen me CIAn, ndërhyrja e së cilës e ndryshonte raportin e forcave në 
favor të tyre. 

Melit nuk i kujtohej më asgjë sesi rrodhën minutat në prag të ndarjes me 
mikun e rrezikuar. Mbante mend, ashtu turbull, se sa herë që hidhte sytë mbi 
Pahinë, i dukej se e shikonte për herë të fundit. Kur ishte larguar, nuk kishte 
pasur fuqi t'ia shtrëngonte dorën. Ndërsa Pahia, me një buzëqeshje të sforcuar, 
mundohej ta qetësonte. 



LVII 


MEDITIM E DHIMBJE 

“E kaluar, e kaluar memece ! Varre 
ditësh të përgjumura përgjithmonë .” 

N. Lenali 

Me duart të kryqëzuara mbi kraharor, çehrezymtë, në këmbë para dritares 
në fund të korridorit të fjetoreve të katit të dytë, detektivi i burgosur e kishte 
fiksuar shikimin mbi ujin e kthjellët të lumit. Në të vërtet sytë e tij nuk shikonin 
asgjë. Ai po bënte me imagjinatë një udhëtim në të kaluarën e vet, në vitet e 
rinisë së përgjakur. Ky fragment tronditës i jetës së tij nuk ishte i kthjellët si uji i 
lumit, por i turbullt, i kuqërremtë. 

I lodhur prej jetës së tensionuar, ish-detektivi përpiqej të sodiste, matanë të 
kaluarës së trishtuar, portretin e nxënësit të zellshëm Hamit Meli, i cili kishte 
ëndërruar të bëhej një mjek i mirë. Këtë ëndërr të bukur ia kishte nxitur 
sëmundja e babait të plagosur në luftë. Meli i vogël e quante të pakuptimtë që të 
vdiste nga sëmundja në kushte paqeje një njeri, i cili kishte arritur të mbijetonte 
plagët e luftës. Sidomos babai i tij... 

Ambulanca e lagjes pranë shtëpisë së tyre, u bë shtëpia e tij e dytë. Atje ai 
kishte mundësi të njihte nga afër profesionin e tij të preferuar. Një ditë ai kishte 
shkuar në ambulancë së bashku me babanë e sëmurë nga ethet. Megjithë 
interesimin e mjekut dhe të një infermiereje, babai kishte humbur ndjenjat. I 
përlotur tek koka e krevatit, Hamiti i vogël i murmurinte: 

— Rezisto, baba, rezisto të lutem! Pas shtatë vjetësh unë do të bëhem mjek 
dhe do të të shëroj nga kjo sëmundje që po të mundon; të jap fjalën! 

Atëherë ai vazhdonte vitin e dytë të gjimnazit dhe rezultatet i kishte 
premtuese. Kur i përgatiste shpejt mësimet e ditës së nesërme, ai vraponte në 
ambulancë. Midis bluzave të bardha, shikonte të ardhmen e tij. Gjatë kohës që 
qëndronte në ambulancë, edhe ai vishte një bluzë të bardhë. Kur ndonjë 
infermiere e thërriste ta ndihmonte në ndonjë shërbim, djaloshi i papërtuar 
vraponte atje i ngazëlluar. Kështu ai e ndiente veten anëtar i personelit mjekësor. 
Nën mbikqyrjen e infermiereve, ai kishte mësuar t’iu bënte shiringa të sëmurëve 
që shkonin në ambulancë. Me kalimin e kohës, Hamiti u specializua aq mirë në 
bërjen e injeksioneve, saqë kishte pacientë që preferonin dorën e tij të lehtë. 

Një ditë një infermiere i tha në mirëbesim: 

— Hamit, këto ditë na ka ardhur një kurë e re, e cila mund të jetë e 
efektshme për sëmundjen e babait tënd. Por mjekët nuk guxojnë t’ia bëjnë 
shiringat për shkak të grupit të tij të gjakut. 

— Pse efektshmëria e një ilaçi varet edhe prej grupit të gjakut të pacientit? 

— Jo, efektshmëria e kurës është e njëjtë për të gjithë grupet e gjakut, por 
bëhet fjalë për efektet e padëshirueshme anësore të saj në organizmin e të 
sëmurit. Pas përdorimit të kësaj kure në spitalet tona, mjaft pacientë kanë gjetur 





shërim prej saj, por ka pasur edhe tre të vdekur. Që të tre i përkisnin grupit të 
gjakut të babait tënd. Kura përbëhet nga 24 shiringa, por vetëm tri të parat janë 
problematike. 

— Në cilën pjesë të trupit bëhen ato shiringa? 

— Në mishra, në të ndenjura. 

— Po unë të njëjtin grup gjaku kam me babanë tim? 

— Jo, nuk është e thënë. Por për të përcaktuar grupin e gjakut duhet bërë 
analiza e tij. 

Hamiti i kërkoi një infermiereje tjetër t’i bënte analizat e gjakut, që ta njihte 
për kuriozitet grupin e gjakut të tij. Analizat treguan se ai kishte të njëjtin grup 
gjaku me babanë. Ndërkohë ai u interesua dhe i pa me sy shiringat e kurës së re. 

Pas një jave djaloshi takoi mjekun përgjegjës të ambulancës e i tha: 

— Babai ynë është i ri në moshë dhe unë nuk dëshiroj që ai të na lërë 
jetimë kaq herët. Prandaj mendoj t’ia bëni kurën e re që ka ardhur, se organizmi 
i tij do ta përballojë pa probleme atë, pavarësisht prej grupit të gjakut. 

— Nga nisesh ti që organizmi i babait me atë grup gjaku mund ta 
përballojë pa pasoja kurën? e pyeti i buzëqeshur mjeku, duke sistemuar dy dosje 
që kishte në duar. 

Hamiti u skuq në fytyrë para se të përgjigjej me zë të ulët: 

— Fillimisht dua t’ju kërkoj falje për atë që kam bërë, doktor. Megjithëse 
unë kam të njëjtin grup gjaku me babanë, organizmi im i përballoi pa problem 
tri gjilpërat e para të asaj kure. 

Mjeku i shkëputi sytë prej dosjeve që po rregullonte dhe, me një çehre të 
ndryshuar, e pyeti: 

— Seriozisht po flet, Hamit? 

— Po. 

— Por kjo është një marrëzi për moshën tënde - bërtiti mjeku duke i flakur 
matanë dosjet që po rregullonte. - Cili qe ai i çmendur që ka guxuar të bëjë një 
eksperiment të tillë me organizmin e një adoleshenti? Më thuaj emrin e tij, 
shpejt! 

— I kam bërë vetë në mishra çdo... 

— E pamundur! - thirri me zë të lartë, i bërë spec i kuq në fytyrë mjeku. - 
Edhe për një profesionist është shumë e vështirë t’i bëjë gjilpërë vetes. 

— Unë u kam bërë me dhjetëra gjilpëra të tjerëve. Për t’i bërë tri gjilpëra 
vetes nuk ishte aspak problem. Nëse më lejoni, unë mund ta bëj të katërtën në 
praninë tuaj, tani. 

— Je duke folur përçart, Hamit? Ç’janë këto që thua? Babai yt nuk do ta 
pranonte kurrë një sakrificë të tillë nga ana jote. Ti nuk duhet të shkelësh më në 
ambulancë. 

— I bëni kurën babait, ju lutem! Pastaj unë nuk do të vij më këtu, po nuk 
më pranuat ju. 

Duke vrenjtur vetullat, mjeku e pyeti: 

— Çfarë shqetësimi ndieje pas bërjes së gjilpërës? 



— Një shtim etjeje gjatë ditës dhe një marrje mendsh të lehtë në mbrëmje; 
asgjë tjetër. Mos u bëni merak fare, doktor. 

* 

Vdekja e babait pas shtatë muajsh e detyroi adoleshentin e papërmbajtur të 
mos shkonte më në ambulancë, e cila i ngjallte kujtime të hidhura. Mirëpo akti i 
tij i guximshëm me eksperimentimin e gjilpërave dhe temperamenti i 
zhdërvjellët i djaloshit me biografi të shkëlqyer tërhoqën vëmendjen e 
ekspertëve të DSJsë, që zgjidhnin studentët e ardhshëm të shkollës së shërbimit 
sekret. Megjithë amanetin e babait, që asnjëri prej djemve të tij të mos kryenin 
studime ushtarake, pushteti diktatorial arriti t’ia mbushte mendjen nënës dhe 
vëllait të madh, që të miratonin regjistrimin e Hamitit në shkollën speciale të 
DSJsë. 

«Kjo ka qenë kthesa fatale e jetës sime prej jetimi, që ma dogji të ardhmen 
përgjithmonë. Më mirë do të kishte qenë të kisha vdekur nga gjilpërat, sesa të 
kryeja studime ushtarake kundër amanetit të babait. Ndoshta mosrespektimi i 
këtij amaneti qe mallëkim për të ardhmen time», tha me vete detektivi i burgosur 
me sytë mbi rrjedhën e lumit. 

Sa dhimbje ndiente ai duke bërë bilancin e ngjarjeve të fundit: Daka e 
Merdari të vrarë, fati i Stretos i panjohur, Pahia në kthetrat e anglezëve, ai vetë i 
mbetur fillikat... Si një anije pa timonier e përzënë nga dallgët, grupi që 
vepronte në Tiranë do të përpiqej të merrte kontakt me të autorizuar të CIAs më 
20 maj. Kjo ishte e vetmja shpresë shpëtimi për Pahinë. Por a do të realizohej 
dot ky takim i rëndësishëm për të siguruar qysh atë natë ndërlidhjen me 
shërbimin sekret amerikan? Meli nuk i jepte dot përgjigje kësaj pyetjeje, mbasi 
qysh prej ndarjes me Pahinë, ai nuk kishte më asnjë informacion, se ç’ndodhte 
në Tiranë. Kjo e mundonte së tepërmi. 

— Hamit, sonte do të kesh përsëri vizitorë - i pëshpëriti një zë i njohur. 

Detektivi i burgosur i shkëputi sytë prej ujit të kthjellët të lumit dhe u 
përqendrua tek personi që i foli: kartelisti i kampit ndodhej një metër larg tij. 



LVIII 


FYTYRA E VËRTETË E KOLONIZATORIT 

“Keqbërësi synon të hedhë mbi të 
tjerët përgjegjësinë që nuk pranohet 

J. Kortazar 

Unaza e Bardhë dhe Dofeni do të ishin vizitorët e natës të ish-detektivit. 
Këtë herë secili prej tyre kishte përkthyesin e tij. Fjalët e zyrtarit anglez i 
përktheheshin Dofenit prej një kuadri të DSJsë që e shoqëronte. Midis Melit dhe 
secilit prej të dy shefave kishte zënë vend përkthyesi respektiv. Ky fakt i krijoi 
përshtypjen detektivit të burgosur, se dy përkthyesit luanin njëherësh edhe rolin 
e badigardëve, gjë që linte të kuptohej se takimi do të ishte më i nxehtë se herët 
e tjera. Natyrisht, ardhja e tyre vetëm pas katër ditësh nga takimi i fundit me 
praninë e Pahisë sinjalonte një ballafaqim me dhëmbë të shtrënguar midis të dy 
palëve, një lloj larje hesapesh. 

Fjalët e para të anglezit e qartësuan skenarin: 

— Megjithëse më kishit thënë se për ju ishte njësoj e huaj si anglishtja 
jonë, ashtu edhe ajo e amerikanëve, ju zgjodhët këtë të fundit. Shokët tuaj e 
kryen me sukses detyrën, që u kishit besuar. Megjithatë, pavarësisht nga 
përpjekjet tuaja, nuk besoj se do të arrini të shpëtoni prej zhgënjimeve. 

— Flisni më konkretisht, ju lutem; për çfarë zhgënjimi e keni fjalën? 

— Autori e njeh veprën e tij edhe kur i lexohen vetëm pak rreshta të saj. 
Meqenëse ju preferoni të luani rolin e naivit, ju bëj të ditur se kjo nuk i 
përshtatet aspak natyrës suaj serioze. Është e drejta juaj që edhe të mos flisni 
fare, por është më e denjë që, kur të fislni, të mos të përpiqeni të mbuloni diellin 
me shoshë. Tradhëtinë që na keni bërë, JJamit Meli, na i keni borxh brez pas 
brezi. 

Sulmi qe i beftë dhe brutal. I pikëlluar për fatin e dukshëm të Pahisë, 
detektivi i burgosur u përgjigj me të njëjtin ton: 

— Unë nuk jam nënshtetas anglez dhe as kuadër i shkollës suaj të shërbimit 
sekret, që të keni të drejtë të më akuzoni për tradhëti. Unë nuk kam bërë asgjë, 
por edhe sikur të kisha bërë gjithçka mundja në dëm të interesave tuaja ilegale 
në atdheun tim, ju mund të më përpilonit çdo lloj akuze, por jo atë të tradhëtisë, 
se tingëllon absurde kur e shqiptoni. 

— Atëherë dëgjoje nga unë shqiptimin e asaj akuze, që të mos të të 
tingëllojë absurde - ndërhyri energjikisht në bisedë Dofeni. - Brez pas brezi 
borxh na i ke tradhëtinë që ke nxitur dhe ke organizuar ndaj nesh, Hamit Meli. 
Kurrë nuk do të ta harrojmë e as nuk do të ta falim. 

— Nuk ju kam kërkuar ndonjëherë falje, megjithëse më keni dënuar tre 
herë me vdekje në mungesë, - ia priti Meli me zjarr. 



— Katër herë, jo tre, - u hodh e tha shefi anglez. - Dy herë të kanë 
shpëtuar komplotistët e tu, ndërsa dy herë të tjera unë. Dhe të dy palëve na i 
shpërbleve mirë - shtoi ai me zë pak më të ulët. 

I tensionuar, detektivi i burgosur nuk ishte i sigurte se cilët përfshinte 
saktësisht termi të dy palët. Por, pa arritur ai të shprehet, foli Dofeni: 

— Afrimin e arrestuam - i tha ai, duke e kuptuar se ky sqarim ishte i 
nevojshëm në atë çast për Melin. - Por ndodhet në spital, jo në hetuesi. Bëri 
tentativë vetëvrasjeje, duke i rënë murit me kokë. Është rëndë. 

Detektivi i burgosur mezi dëgjonte nga veshët që i gumëzhinin. Shikimi iu 
errësua, ndërsa zëri i Dofenit i dukej sikur i vinte nga ndonjë pus i thellë. 
Shpresa e fundit që kishte pasur për shpëtimin e Pahisë ishte 20 maji. Por ai 
kishte bërë tentativë vetëvrasjeje dhe Dofeni pohonte me gojë të tij se ishte 
rëndë. Ndofta edhe nuk ishte më. Ndërsa ai vetë, edhe pas katër dënimeve me 
vdekje në mungesë dhe me një koleksion sëmundjesh në trup, vazhdonte të 
jetonte falë sakrificave të këtyre shokëve, të cilët po flijoheshin në lulen e 
moshës dhe në kulmin e shëndetit. Për shpirtin e detektivit të burgosur, të 
mbushur ding me vrer, kjo ishte një mbingarkesë e papërballueshme. Atij iu 
kujtua buzëqeshja e fundit e Pahisë tek përpiqej të qetësonte mikun e burgosur, 
ndërsa vetë po shembej në greminën e fatalitetit. 

Në ato çaste Melit i dukej se nga çdo pore e trupit i dilte flakë. Harroi 
gjithçka dhe u pushtua i tëri nga një dëshirë e papërmbajtur: të shkarkonte mbi të 
dy shefat që kishte përballë hidhërimin e madh që po i farmakoste gjakun, pastaj 
le të vdiste i qetë. 

Për t'i krijuar terren të përshtatshëm një starti të fuqishëm të shpërthimit të 
tij, bëri këtë pyetje të shkurtër me një zë fantazme: 

— Pse e arrestuat? 

— Për tradhëti të lartë - iu përgj igj Dofeni. 

— Kush je ti që paske të drejtë të arrestosh të tjerët për atë krim që kryen 
vetë? A di gjë populli shqiptar që ti sonte je këtu dhe me cilin je? bërtiti i 
burgosuri krejt i çakorduar. 

I shqetësuar më tepër nga toni shumë i lartë i të folurit të Melit, sesa nga 
fjalët e tij, Dofeni i tha me nxitim: 

— Ule zërin, Hamit, ule zërin se dëgjohesh jashtë. 

Pa ua vënë veshin vërejtjeve të Dofenit, detektivi i burgosur vazhdoi me të 
njëjtin ton: 

— Si guxon ti, njeri i papërgjegjshëm, të përmendësh shprehjen tradhëti e 
lartë i ulur në të njëjtën tavolinë me pushtuesit e fshehtë të atdheut? Kush të ka 
mësuar ty të..., 

Atë çast Melit i shpërtheu gjaku nga goja dhe ra pa ndjenja mbi tavolinë. 

Anglezi, i cili ishte bërë gati të ndërhynte në bisedë, u shqetësua shumë. 
Gjithashtu edhe Dofeni. Dy përkthyesit i pastruan gjakun dhe po përpiqeshin t'i 
vinin në ndihmë të burgosurit të raskapitur. 



— Vuan nga zemra - i shpjegoi Dofeni mysafirit anglez. - Hemorragjia i 
ndodh sa herë që acarohet së tepërmi nga nervat, më ka thënë një mjeku ynë që e 
ka kuruar rishtas. 

— Ndonjë e papritur e padëshirueshme sot do të ishte me përgjegjësi. Kemi 
ardhur t'i japim njoftimin e mbrotjes së tij nga pala amerikane dhe një vdekje e 
befasishme mund të quhej e inskenuar. CIA ka në dispozicion të saj pengjet 
tona, të cilët to t'i shkëmbejmë me Melin. Ky sot duhet të firmosë patjetër 
dokumentin përkatës, që u vu në dijeni për mbrojtjen e akorduar - i tha i 
preokupuar anglezi. 

Dy përkthyesit e kishin shtritur Melin mbi një divan të butë rrëzë dritares. 
Pas disa minutash i burgosuri u përmend e hapi sytë. Përkthyesi anglez i dha 
menjëherë një hape dhe pak ujë. Ndërsa shqiptari e pyeti duke i buzëqeshur: 

— A jeni më mirë? 

— Po, po, kaloi tani, - belbëzoi me zor Meli. 

Duke u rrudhur në fytyrë, ai u ngrit ndenjur. I sollën një kafe, në të cilën 
përkthyesi anglez diçka shtiu. Ish-detektivi e piu dhe e ndjeu që i bëri mirë. Pas 
pak ai u çua ngadalë dhe shkoi e u ul në vendin e tij. 

— A ndjeheni më i fortë tani? e pyeti anglezi. 

— Disi, - u përgjigj nëpër dhëmbë Meli. 

I mësuar që të fyente të tjerët pa guxuar kush që ta fyente atë vetë, Dofenit 
nuk iu durua pa e ngacmuar: 

— Kur flet keq, e keqja të gjen, Hamit. 

Detektivi i burgosur ktheu ngadalë fytyrën në drejtim të atij dhe iu përgjigj 
me një zë të mekur: 

— Që kur jam larguar nga DSJ, kam preferuar më mirë të keqen fizike, se 
atë morale. 

Dofeni u vrenjt në fytyrë dhe u kundërpërgjigj: 

— Mos harro se biografia jote fillon para se të largoheshe nga DSJ. 

Anglezi, i cili deri atëherë kishte dëgjuar në heshtje, mori fjalën duke iu 
drejtuar Dofenit: 

— Acarimi nervor ekstrem është njësoj si dehja nga alkooli. Në një gjendje 
të tillë njeriu e humbet vetëkontrollin. Atëherë maska bie dhe del fytyra e vërtetë 
e njeriut. Ashtu ndodhi pak më parë me Hamitin. Ai nxori fytyrën e tij të vërtetë, 
atë të hetuesisë speciale: tamam një nepërkë nën gur. 

Detektivi i burgosur, i cili akoma nuk ishte qetësuar sa duhej, shpërtheu 
përsëri. Ndonëse fuqitë e kishin lënë dhe djersë të ftohta po i njomnin ballin, ai i 
tha Dofenit me zë të dobët: 

— Kur e bën të huajin zot në vatrën tënde, ai ka të drejtë të të gjykojë si t’i 
dojë qejfi. Por mos harro Dofen, se ai gjarpër me syze [Meli tregoi me dorë 
anglezin] do të të pickojë edhe ty vetë një ditë. 

— Kjo është ofezë e hapur - bërtiti anglezi, duke përplasur grushtin mbi 
tavolinë. 

Dyllë i verdhë në fytyrë, detektivi i burgosur iu drejtua atij: 






— Mos mendoni se poshtërimin moral që miratojnë veglat tuaja të verbëra, 
për hir të interesave të ngushta, e pranon çdo gjak shqiptari. Historikisht çdo 
pupull, krahas heronjve të tij, ka nxjerrë edhe tradhtarë. 

I egërsuar në kulm, Dofeni replikoi gjithë mllef: 

— Ke të drejtë të flasësh tani si të të vijë për mbarë, Hamit. I vendosnim në 
letër dënimet me vdekje për një armik të betuar si ti dhe përsëri na dhimbseshe. 
Nuk kanë thënë kot: Mëshira është tradhëti ndaj vetvetes. Tani zotërinë tënde e 
merr në mbrojtje Daj Sami. 

— Unë nuk kam nevojë për mbrojtjen e askujt - thirri Meli me aq zë sa 
kishte. - Ndonëse i ri, unë jam i tejngopur me jetën dhe zgjatja e saj është 
vazhdim i një të keqeje për mua. Jeto ti, o njeri i llastuar i fatit dhe i atyre që të 
mbrojnë. Por mos e harro atë që tha mbrojtësi yt anglez herën e kaluar: që njeriu 
të mos përfundojë i zhgënjyer, duhet ta ketë në qendër të vëmendjes faktin se çdo 
gjë është relative. Nga ky parim nuk bën përjashtim as mbrojtja jote e 
trashëguar. 

Anglezi ndërhyri prerazi, për t'i dhënë fund polemikës: 

— Firmoseni këtë dokument që jeni vënë në dijeni se, qysh prej katër 
ditësh, ndodheni nën mbrojtjen e CIAs - i tha ai Melit, duke i zgjatur një dosje 
të hollë, e cila duhej firmosur në disa vende. 

Ndërsa detektivi i burgosur po firmoste si me pahir aty ku po i thoshte 
përkthyesi anglez, Unaza e Bardhë shtoi: 

— Në mbrëmjen e 20 majit do të kontaktoni me palën që ju ka marrë në 
mbrojtje. Tani mund të largoheni. 



LIX 


ANKORIM ZHGËNJYES ISHPRESAYE 

“Politika nuk ka zemër, por vetëm kokë’’ 

Napoleon 

Në datën 20 maj 1984 oficer roje në kampin e Qafë-Barit ishte përsëri 
kartelist Et’hemi. Ai i bëri të ditur Melit se në orën 22 e 30 një kuadër i DSJsë 
do ta shoqëronte jashtë kampit, për të shkuar në takimin e rëndësishëm të asaj 
nate, i cili do të zhvillohej në një dhomë të posaçme afër zyrave të komandës së 
kampit. Ashtu ndodhi. Në orën e caktuar shoqëruesi e çoi Melin deri tek dera 
dhe i tha me mirësjellje: 

— Këtu detyra ime mbaron. 

Këtë herë ish-detektivi pranoi që të shkonte në takim me rroba të sjella 
posaçërisht. Ai e falënderoi shoqëruesin dhe hapi derën. Gjithë sa ishin në atë 
dhomë të madhe, të mobiluar në mënyrë luksoze, u çuan në këmbë. 

Pasi takoi treshen amerikane, detektivi i burgosur i dha dorën Unazës së 
Barclhë e përkthyesit të tij dhe ul në vendin e rezervuar, pa u takuar me Dofenin. 

Zyrtari kryesor amerikan [shef i seksionit evropian të CIAs - sipas 
prezantimit] ishte rreth të pesëdhjetave. Në krahun e majtë të tij kishte zënë vend 
përkthyesi, ndërsa në krahun tjetër një koleg i përafërt në moshë. Të tre këta ia 
shtrënguan dorën Melit me të dy pëllëmbët e tyre. 

Si u ulën të gjithë, bisedën e çeli kryezyrtari amerkan: 

— Si keni qenë me shëndet këto kohët e fundit, z. Meli? Kemi dijeni se 
vuani nga disa sëmundje. 

— Nuk kam qenë keq, mbasi janë përpjekur të më kurojnë. 

— Dua tju them qysh në fillim, se keni shumë të fala nga Guri dhe Dariu. 
Janë mirë që të dy. Guri tani për tani është me pushime. Më vonë besoj se do të 
vijë t’ju takojë. 

Detektivit të burgosur i gufoi zemra kur dëgjoi emrin e Gurit. Fakti që ai 
ishte mirë dhe që ndodhej jashtë çdo rreziku e qetësoi pa masë, duke ia lehtësuar 
njëfarësoj brengën për fatkeqësinë e Pahisë. Atij nuk iu durua pa pyetur: 

— Në SHBA ndodhet Guri? 

— Po, por e ndien veten njësoj si në shtëpinë e tij - iu përgjigj i buzëqeshur 
amerikani. 

Melit i shkuan sytë atë çast tek baxhanaku i Stretos. Dofeni kishte ulur 
kokën dhe, në heshtje të plotë, po vërtiste paketën e cigareve nëpër gishtat e 
dorës së djathtë. 

— I bëni të fala nga ana ime Gurit, ju lutem. Të mos mërzitet për shokun 
që i arrestuan për inat të tij. 

— E vizituam Afrimin në spital; është mjaft i sëmurë. 

— Ai tentoi të vetëvritej, për t'iu shpëtuar torturave të DSJsë dhe të 
anglezëve - tha Meli i zymtë në fytyrë. 





— Për kurimin e tij ne nuk do të kursejmë asgjë - premtoi shefi amerikan. 
- Trima të tillë meritojnë respektin e të gjithëve. 

Angloshqiptarët, si zotër të shtëpisë, përgatitën kafet e para dhe i servirën 
të shoqëruara me pije. Meli e refuzoi në shenjë proteste për replikat që kishte 
shkëmbyer me ta pak ditë më parë. 

Duke pirë kafen, zyrtari i parë amerikan e pyeti: 

— Si është gjendja e përgjithshme e kampit ku po vuani dënimin, z. Meli? 

— Si mos më keq. Dhuna fizike, psikike e shpirtërore dhe, krahas tyre, 
mjerimi ekonomik, janë shoqëruesit e përhershëm të jetës së këtushme. Puna e 
rëndë në minierë në kushte krejtësisht çnjerëzore dhe me norma të detyruara 
shumë të larta, i shkatërron me shpejtësi të burgosurit. Dënimet janë drakoniane, 
thjesht për shprehjen e pakënaqësisë më të vogël ndaj diktaturës në fuqi. 
Ushqimi nuk vlen as për kafshët: pesë muaj speca të ziera dhe shtatë muaj presh 
të zier - të freskët ose të thatë. 

Të dy përkthyesit ngecën në përkthimin e fjalës presh. Siç i shpjeguan më 
vonë Melit, këtë fjalë të gjuhës shqipe ata e kishin takuar nëpër fjalorë me 
sinonimin e saj pras. Vetëm pasi ua skicoi ish-detektivi në një copë letër formën 
e kësaj bime, dy përkthyesit arritën ta merrnin vesh se kush ishte mbreti i 
menusë së burgut. 

— Ju thatë se dënimet janë drakoniane; a mund ta ilustroni këtë me 
shembuj, z. Meli? u interesua shefi i seksionit evropian të CIAs. 

— Për mua do të ishte e vështirë të flisja për këtë çështje në mungesë të 
autoriteve shqiptare, mbasi ju do të kishit të drejtë të dyshonit në sinqeritetin 
tim: kaq larg koncepteve bashkëkohore të ligjit dhe të drejtësisë janë dënimet pa 
shkak të kundërshtarëve politikë në Shqipëri. Meqenëse është i pranishëm 
drejtori i shërbimit sekret shqiptar, unë ju bëj të ditur se në këtë kamp pune janë 
dyzetë e një të burgosur që kanë vuajtur më tepër se njëzet vjet burg pa 
ndërprerje dhe kanë ende vite të tjerë për të vuajtur. Ndërsa i burgosuri Sami 
Dangllia nga Korça, i arrestuar qysh në tetor të vitit 1944, është dënuar edhe dy 
herë të tjera për veprimtari armiqësore brenda në burg me nga 25 vjet heqje 
lirie. Ai nuk e ka parë ende me sy Shqipërinë pas Luftës së Dytë Botërore. 

Përkthyesi amerikan vuri të dy duart në kokë dhe shikoi shefin e tij. Pastaj, 
sikur ta kishin bërë me fjalë, të gjithë e fiksuan shikimin mbi Dofenin. 

Me atë rast përkthyesi amerikan i tha Melit: 

— I burgosuri i shumëvuajtur, z. Dangllia, është një martir i vërtetë. Mua 
më dhimbset jo vetëm si njeri e si shqiptar, por edhe si korçar. Me origjinë unë 
jam nga një fshat i Korçës. Isha fëmijë kur prindërit e mi u arratisën nga 
Shqipëria, duke më marrë me vete. Jeta e skëterrshme e z. Dangllia është një 
dramë tronditëse. 

— Ka edhe të tjerë të burgosur politikë shqiptarë me fat të ngjashëm si të z. 
Dangllia. Pa llogaritur disa mijëra të pushkatuar e qindra të burgosur të tjerë të 
zhdukur në hetuesi, apo të vdekur në kampet e punës dhe burgjet e diktaturës. 



— Po ju, i dashur koleg, a keni punuar në minierë? e pyeti përkthyesi 
Melin. 

— Po, kam punuar rreth një vit. Galeritë janë të ulëta sa mezi qëndron në 
këmbë. Sigurimi teknik i të burgosurve figuron vetëm në letër. Acidi sulfurik të 
djeg rrobat dhe lëkurën. Jeta është në rrezik sapo kapërcen hyrjen e minierës në 
gjendje të mjeruar teknikisht. 



LX 


SFIDË INJORUESE 

“Të jesh i skllavëruar në vetvete 
është skllavëria më e mundimshme 

Seneka 

Amerikanët ofruan kafe nga ana e tyre. Meli e mori së bashku me pijen me 
ngjyrë. Kryezyrtari amerikan hyri në temën qendrore të takimit: 

— Siç jeni vënë në dijeni, z. Meli, CIA ju ka marrë nën mbrojtje. Nuk e 
patëm të lehtë t’ia arrinim këtij qëllimi, mbasi pala angleze dhe ajo shqiptare u 
treguan shumë të ngurta në trajtimin e çështjes suaj. Sidoqoftë, me përpjekjet 
dhe me ofertat tona, arritëm t'ju nxirrnim nga kthetrat e vdekjes, që po ju trokiste 
tek dera. Si shkëmbim me ju, pala angleze kërkoi lirimin e gjashtë detektivëve të 
saj që ndodhen në duart tona. Raporti nuk ishte i drejtë, por ne nuk do të 
ngurronim fare edhe sikur njëqind me një të pretendonin ata, aq të kënaqur e 
mirënjohës jemi për punën tuaj të shkëlqyer. Në të ardhmen ne do të përpiqemi 
që t'ju krijojmë edhe favore të tjera, mbasi ju i meritoni plotësisht. 

— Ne nuk do të bëjmë asnjë lëshim të mëtejshem për Melin, - deklaroi 
Unaza e Bardhë duke ndërhyrë në bisedë. 

Si kundërpërgjigje, shefi amerikan filloi të fërkonte gishtin e madh me atë 
tregues, sikur po numëronte të holla, duke shikuar buzagas anglezin. Pastaj ai iu 
drejtua sërish detektivit të burgosur: 

— Një gjë duhet ta kuptoni mirë, z. Meli. Mbrojtja që ofron CIA nuk është 
vullnet privat i një individi apo i një grupi të cakturar personalitetesh të 
shërbimeve tona sekrete, por një vendim qeveritar, i cili do të jetë në fuqi derisa 
të ekzistojë shteti amerikan. S'ka rëndësi pse vdes unë nesër, apo edhe kolegët 
që më shoqërojnë mua sonte. Vlerat e kësaj mbrojtjeje janë të garantuara me ligj 
dhe nuk vdesin kurrë. 

Duke thënë fjalët e fundit, ai nxori nga çanta një dosje me letër të lustruar 
dhe ia ofroi Melit. Përkthyesi amerikan filloi t’i tregonte vendet se ku duhej të 
firmoste. Ndërsa me detektivin e burgosur vazhdonte procedura e nënshkrimeve, 
Unaza e Bardhë i tha kolegut amerikan: 

— Në shkollat tona të shërbimeve sekrete, si në tonën ashtu dhe në tuajën, 
nuk i jepet prioritet letërsisë, përkundrazi. Le më në shkollën e këtyre! - tha ai, 
duke treguar me dorë Dofenin. - Prandaj më ka bërë përshtypje një dell letrar që 
e përshkonte mbrojtjen e Melit natën e parë të takimit tonë me të. Ishte 
përgatitur me letër në mënyrë mbresëlënëse. 

— Ju e njihni më mirë, sigurisht. Unë sonte po e shikoj për herë të parë. 

— Megjithëse sonte e shikoni për herë të parë, si mendoni, a e përfundon 
dot me sukses një mision Meli në këtë gjendje shëndetësore? 

Amerikani u përgjigj duke mbledhur supet: 




— Çdo përgjigje që të jap unë nuk e argumentoj dot, sepse më mungon ajo 
shkallë e domosdoshme njohjeje, që e bën të mundshëm vlerësimin real. 

— Ja ku po ju a them unë që e zotëroj tashmë atë shkallë njohjeje. Edhe në 
këtë gjendje shëndetësore që është, Meli, me cilësitë që ka, mund ta realizojë me 
sukses një mision. 

Kur detektivi i burgosur mbaroi punë me dosjen, shefi i seksionit evropian 
të CIAs e pyeti: 

— Prej librave që keni lexuar, cilët ju kanë lënë më shumë mbresa, z. Meli? 

— Martin Iden dhe Rreziku anglo-american për Shqipërinë - u përgjigj me 
qetësi ai dhe shtoi: - ky i fundit është vepër e liderit të shtetit shqiptar. 

Të tre amerikanët qeshën me gjithë shpirt. Instiktivisht atyre u shkuan sytë 
tek Dofeni, i cili po përpiqej ta kalonte si pa rënë në sy sfidën që i ishte bërë. As 
Unaza e Bardhë me përkthyesin e tij nuk e kursyen buzëqeshjen këtë herë. 

Meli iu drejtua shefit amerikan: 

— Dëshiroj të bëj një ekspozë të shkurtër të ngjarjeve që sollën takimin 
tonë të kësaj nate, nëse e jeni dakord. 

Amerikani shikoi Unazën e Bardhë. Ky nuk reagoi fare. 

— Po ju dëgjojmë me kënaqësi, z. Meli, - i tha shefi i seksionit evropian të 
CIAs. 




LXII 


MELII DREJTOHET SHTËPISË SË BARDHË 

“Ylli i ndikimit tëfortë shkon 
drejt perëndimity 

Xh. Adams 

Detektivi i burgosur u ngrit në këmbë, nxori disa fije letre nga xhepi dhe 
filloi të lexonte me një zë të shtruar: 

Zotërinj të Nnderuar, 

Jam sa i befasuar nga mbrojtja e paparashikuar e shtetit më të fuqishëm të 
botës, aq edhe i indinjuar prej shtypjes së pamëshirshme, që i është bërë e po i 
bëhet popullit shqiptar nga një diktatori i mbështetur fuqimisht prej Londrës. 
Anglezët e adhurojnë lirinë, por kjo nuk i pengon ata për të mbështetur despotët 
që bëjnë lojën e tyre në prapaskenat e politikës, duke skllavëruar popuj të 
pafajshëm. 

Jam i befasuar prej takimit të sotëm përfaktin se regjimi ynë në fuqi nuk i 
ka njohur praktika të tilla në marrëdhëniet midis shteteve. Por duket qartë se 
vezullimet e një qytetërimi, që nis mesazhe në emër të njerëzimit me sonda 
ndërplanetare, nuk mund të mos ta depërtonin klonin e Shqipërisë hermetike, e 
cila kafilluar t'i mbyllë portat me çelësa të markave britanike. 

Eshtë fakt që pranohet prej të gjithëve, se t'i shikosh atdheut plagët e 
hapura në fshehtësi prej një diktatori agjent dhe të mos përpiqesh t'ia mjekosh, 
është një dezertim i turpshëm. Në shtigje të tilla më ka tërhequr për dorefati im 
dhe unë jam përpjekur të bëja sa të mundja, nën diktatin e shpirtit tim të lënduar 
nga pendesa. 

Jam bir i një populli të thjeshtë, të ndershëm, punëtor e liridashës, por, 
mjerisht, i një populli të pakulturuar në nivelin e kontinentit; jo përfaj të tij. Për 
shkak të ndërhyrjeve jo dashamirëse të fuqive të mëdha, si edhe të papjekurisë 
së tij politike, populli shqiptar doli i humbur prej të dy luftërave botërore, si në 
planin shoqëror, ashtu edhe në atë kombëtar. Fajet e rënda politike sjellin 
pasoja të rënda për të ardhmen e çdo populli. Për analogji të fatit të popullit 
tim, po ju sjellfatin tim: 

Në rininë e hershme kam ëndërruar të bëhesha një mjek i mirë, për t'iu 
qetësuar dhimbjet njerëzve e për t'iu zgjatur jetën. Por ata që e kishin në dorë 
fatin tim ditën ta manipulonin atë, duke devijuar aspiratat e mia. Dhe unë u 
shndërrova në të kundërtën e atij që ëndërroja të bëhesha. I lidhur 
pazgjidhmësisht me profesionin e detektivit, unë u shkurtoja jetën njerëzve e u 
shkaktoja dhimbje. Me kalimin e viteve, duke u kthjelluar, brejtjet e forta të 
ndërgjegjes më fundosën në një pendesë gjithnjë në rritje, pa kthim. I 
dëshpëruar prej gjendjes sime, ndieja neveri ndaj profesionit dhe fillova ta 
manifestoja hapur atë. 



Për këto dukuri të sjelljes sime të dyshimtë në punë e në jetë, u shpalla i 
padëshirueshëm nga eprorët e mi dhe u përjashtova prej radhëve të DSJsë. Ky 
qe një çlirim i pjesshëm për mua, i cili nuk më shkarkonte kurrsesi nga 
përgjegjësia e misioneve të kryera. 

Rënia në burg më shërbeu si një dritare prej nga unë pashë me sytë e mi 
atë lloj barbarie të regjimit që i kisha shërbyer verbërisht, të cilën nuk do ta 
kisha besuar kurrë me të dëgjuar. Nuk më dhimbsej vetja për vuajtjet që kaloja. 
Ato ishin një kurë e mirë për shpirtin tim të pllakosur nga pendesa. I lehtësuar 
nga pozicioni im i ri në jetë, sillja ndërmend fjalët e shkrimtarit amerikan, Toro: 

«Për një njeri të ndershëm, burgu është vendi më i përshtatshëm në një 
shtet ku skllavëria mbrohet me anë të ligjit.» 

Por edhe atje erdhi e më trokiti në derë profesioni im i vjetër. DSJ më 
bënte thirrje të kryesoja një mision të rëndësishëm «për interesat e larta të 
atdheut.» E njihja mirë hipokrizinë e këtyre sloganeve dhe isha i vendosur në 
refuzimin tim. Në qoftë se një ditë do të m'i imponin me forcë ato armë, të cilat 
kisha vendosur të mos t'i prekja më me dorë, do t'i përdorja pa ngurrim kundër 
atyre që do të më detyronin të rikthehesha në shërbimin sekret. 

S'vonoi shumë dhe doli në skenë një kundërshtar shumë më ifuqishëm e më 
i specializuar e, deri atëherë sekret: Inteligjencë Servisi britanik. Në pritje të 
takimit tim të parë me zyrtarët anglezë, më rrihnin si çekan në mendje pyetjet: 

Kush ua kishte hapur derën e pasme të oborrit këtyre mysafirëve të natës 
që do të më vizitonin? Çfarë përfaqësonte në të vërtet epoka dyzetëvjeçare e 
ndërtimit të socializmit në Shqipëri? Sa marksist paskej qenë diktatori ynë? A 
dinte gjë populli shqiptar, si ishte luajtur e po luhej mefatet e tij? 

Në qoftë se populli nuk kishte nga ta dinte këtë të vërtetë dramatike, unë, 
biri i tijfajtor, e mësova për shkak të koniukturave në shërbimin sekret. Për mua 
ajo tani ishte lakuriq. I dalë nga xhunglat e politikës së fshehtë, silueta e luanit 
britanik po shfaqej kërcënueshëm në horizontin e të ardhmes së atdheut. Do të 
takohesha me bashkatdhetarët e Shekspirit, për të cilët punonte një Makbeth 
shqiptar shumë më mizor nga ai i Skotlandës. 

Takimi me ta nuk solli ndonjë ndryshim në gjendjen time, veç dyfishimit të 
rrethit të hekurt që më shtrëngonte për t'iu kthyer profesionit të dikurshëm. 
Ndërkohë më kujtoheshin fjalët e një poeti e patrioti të shquar shqiptar të viteve 
njëzetë-tridhjetë: 

«Anglia, kjo fuqi e madhe dhe dinake, asnjëherë nuk ia ka dashur të mirën 
vendit tim. Unë, si një individ i pafuqishëm për t'ia ndaluar dorën e sprovuar në 
bëmat e saj, shpreh publikisht protestën, duke deklaruar se nuk do ta mësoj 
gjuhën angleze sa të jem i gjallë.» 

Për të penetruar lirshëm në radhët e shërbimit sekret shqiptar, anglezët 
filluan spastrimet e kundërshtarëve të mundshëm. Pas pushkatimit të detektivit 
Genc Daka dhe dënimit me burgime të rënda të disa të tjerëve, një muaj më parë 
u vra me dy plumba pas shpine detektivi Fatmir Merdari. Nën akuzën recetë 
“tradhëti e lartë”, ditët efundit u arrestua detektivi Afrim Pahia, i cili u detyrua 





të bënte vetvrasje, për të mos u rënë prë e torturave çnjerëzore të hetuesisë 
shqiptare. Tradhëtarët e atdheut akuzojnë gjithmonë për tradhëti të tjerët. Ky 
është një mësim i mirënjohur i historisë. 

Disa ditë më parë anglezët tërhoqën në Londër nëndrejtorin e DSJsë, Guri 
Streto. Prej trysnisë së rreziqeve që i kanoseshin nën mjegullën londineze, ai u 
detyrua të arratisej. Inteligjencë Servisi reagoi menjëherë në mënyrë cinike: 
arrestoi zëvendësuesin e tij në detyrë në DSJ, Afrim Pahia. Ky tentoi të 
vetëvritej, për të mos iu nënshtruar torturave që e prisnin. Nëpërmjet këtyre 
masave të paarsyeshme represive shërbimet sekrete britanike synojnë të 
mposhtin rezistencën e detektivëve shqiptarë ndaj planeve të tyre të errëta, në 
bashkëpunim me klanin diktatorial të Tiranës. Qeveria amerikane duhet të bëjë 
ç'është e mundur që t'iu ndalojë dorën regjisorëve të Inteligjencë Servisit, për të 
mos ta shtjellur më tej dramën shqiptare. 

Populli shqiptar, numerikisht i vogël, disponon forca të mëdha shpirtërore 
për t'iu kundërvënë së keqes. Ne jemi një popull shumë mirënjohës ndaj atyre 
që na ndihmojnë, por nuk i harrojmë kollaj edhe atë që na bëjnë të keqen. 

Duke përfituar nga rrethanat speciale që m'u krijuan, shpreh me zë të lartë 
vullnetin e ndrydhur të popullit tim të shumëvuajtur, duke i bërë thirrje qeverisë 
amerikane që te kontribuojë në zgjidhjen e drejtë të "çështjes shqiptare", 
megjithë kompleksitetin e saj. Ky është amaneti i një të burgosuri politik, që 
kërkon mjekim për plagët e popullit të tij. 

Dëshiroj që zërin tim, të pajisur me këtë cilësi, ta përcillni deri në sferat më 
të larta të shtetit e të qeverisë suaj, mundësisht deri në katin e sipërm të Shtëpisë 
së Bardhë, në zyrën e Shkëlqesisë së Tij Presidenciale, Zotit Regan [të 
pranishmit çohen në këmbë, me përjashtim të Dofenit ]. Përfitoj nga rasti, t'i uroj 
Shkëlqesisë së Tij sukses të plotë në zgjedhjet e afërta, për të mirën e popullit 
amerikan, të aspiratave të popujve në zhvillim, si dhe për plotësimin me sukses 
të misionit që i ka ngarkuar historia, si Kampion i Lirisë dhe i Paqes në botë. Ju 
falënderoj për vëmendjen. 


* 

Kur detektivi i burgosur mbaroi së lexuari, shefi i seksionit evropian të 
CIAs i mori letrat e tij, i palosi me kujdes dhe i futi në portofolin personal [jo në 
çantë], duke i premtuar në mënyrë solemne: 

— Zoti Meli, ju jap fjalën se këtë letër do t'ia dorëzoj Zotit Regan me dorën 

time. 

Pastaj, duke iu drejtuar Unazës së Bardhë, ai e pyeti: 

— Keni gjë për të thënë? 

Anglezi u përgjigj në mënyrë domethënëse: 

— Meli thotë gjithmonë të vërtetën. 

Pas disa minutash, shefi anglez, përkthyesi i tij dhe Dofeni dolën jashtë, 
duke lënë në dhomë vetëm mbrojtësit dhe të mbrojturin. 





LXII 


MIDIS MIQSH 

“Fjala mik ndodh të jetë e zhveshur 
nga kuptimi; fjala armik, jo.” 

V. Hygo 

Treshja amerikane e mori pranë detektivin e burgosur dhe nisi me të një 
bisedë të ngrohtë. 

— Mos u kurseni për ta ndihmuar këtë popull fatkeq - u tha Meli me një 
ton keqardhjeje. - Mos dëgjoni duartrokitjet e inskenuara nga diktatura, ju 
lutem. Po të mbani vesh mirë, në Shqipëri dëgjohen vetëm psherëtima. 

— E dimë, e dimë - ia ktheu shefi amerikan. - Këtë e tregon më së miri 
veprimtaria juaj e kohëve të fundit. Sot, siç e dini, duhet të jetë vendosur 
ndërlidhja midis grupit tuaj që vepron në Tiranë dhe CIAs. Me rekomandim të 
Gurit, takimin tonë e caktuam enkas për sonte. Ai tha se ky takim do të tërhiqte 
nga Tirana një pjesë të mirë të përgjuesve në këtë zonë, duke krijuar kështu 
mundësi më të mëdha për ndërlidhjen. 

Me përmendjen e emrit të Gurit, ish-detektivi nxitoi të pyeste: 

— Si është në të vërtetë Guri? Si mundi të ikte nga Londra? 

— Eshtë shumë mirë. Natën e arratisjes u plagos në kofshën e djathtë, por 
çdo gjë kaloi pa pasoja. Vëllai juaj, Dariu, e ka transportuar me shumë mundim 
Gurin e plagosur deri në ambasadën tonë në Londër, ku u morën masat e duhura. 

— E paguam me Afrimin; na e morën nëpër duar - foli si me vete të tij 
Meli. 

— Mos u bëni merak as për atë - ia priti shefi i seksionit evropian të CIAs. 
- Së shpejti do të vijë nga Shtetet e Bashkuara një profesor i mjekësisë 
amerikane me famë botërore. Për shkak të përplasjes së fortë të pjesës së pasme 
të kokës pas murit, Afrimi është verbuar në të dy sytë dhe nuk do të shikojë më. 
Por, po e shpëtuam nga vdekja, ne do ta tërheqim në Amerikë përgjithmonë. 
Atje do t'ia krijojmë të gjitha kushtet; shpresoj se diçka mund të bëhet dhe për 
problemin e shikimit. Kemi shumë respekt për ju, djelmosha shqiptarë. Nuk na i 
merrte mendja kurrë që nga radhët e shërbimit sekret shqiptar të dilnin djem me 
ndjenja kaq të fuqishme atdhedashurie dhe me shpirt të tillë vetëmohues. Në 
këtë drejtim ua kaluat edhe polakëve, të cilët shquhen për një gjë të tillë midis 
vendeve të Evropës Lindore. Angazhimi i drejtpërdrejtë amerikan nën ndikimin 
e veprimtarisë së grupit tuaj do të mundësojë një kthesë pozitive të rëndësishme 
në politikën shqiptare. Ka të ngjarë që brenda dy vjetësh Shqipëria të ketë një 
pamje tjetër dhe ju do të të jeni krenarë për kontributin që dhatë në dobi të së 
ardhmes së atdheut tuaj. 

— Faleminderit shumë; ky është lajmi më i mirë që prisja. 

— Kjo nuk është dhuratë nga ana jonë, z. Meli. Ju e meritoni lirinë, gjersa 
jeni të gatshëm të flijoheni për të. 




— A ishte me interes për CIAn arkivi informativ që ju solli grupi i të 
arratisurve? 

— Ato informacione patën një vlerë të pallogaritshme për ne. Dua të veçoj 
këtu regjistrimet e bisedimeve ultrasekrete midis diktatorit tuaj dhe Londrës, të 
siguruara prej Gurit. Informacione të tilla janë perla të vërteta edhe për 
detektivët më të mëdhenj të botës. Ato i shërbyen CIAs si levë për të spostuar 
paksa Inteligjencë Servisin prej pozicionit dominues në Shqipëri. 

— Po robin tjetër arritët ta shpëtoni, pasi e morët vesh ku gjendjej? 

— Po, po, e shpëtuam. Pasi erdhën në Amerikë shokët tuaj me robin e 
arratisur, ne folëm menjëherë me anglezët dhe e tërhoqëm edhe robin e dytë, 
kundrejt një dëmshpërblimi ndaj qeverisë shqiptare. Shpëtimi i dy detektivëve 
tanë robër është një detyrim tjetër moral që ne kemi kundrejt grupit tuaj të 
mrekullueshëm, anëtarët e të cilit CIA i ka dekoruar. 

— Si paska pranuar diktatori ynë të bëjë lëshime të tilla! Ai ka deklaruar 
shpesh që nuk bën pazarllëqe me parimet e marksizmit, - tha me ironi detektivi i 
burgosur. 

— Për çfarë parimesh bëni fjalë, z. Meli? Diktatori juaj firmos e vulos 
symbyllas gjithçka i thonë anglezët. Me këtë rast dua t’ju bëj një pyetje, z. Meli. 
Cilin vlerësoni më shumë profesionalisht prej shokëve tuaj, që ndodhen 
aktualisht në SHBA? 

— Megjithëse kam mjaft kohë që jam larguar prej DSJsë, mendoj se Guri 
është më i kompletuari prej tyre. 

— Jemi të një mendimi. Ai ka dhunti organizative të spikatura në fushën e 
shërbimeve sekrete. Dua t’ju bëj edhe një pyetje, që nuk ka lidhje me këto që po 
diskutojmë, por është kureshtje e imja: sikur t'ju linin të zgjidhnit, ku do të 
dëshironit të jetonit? 

— Në Paris - u përgjigj buzagaz Meli. 

— Paskemi shije të njëjta - i tha me të qeshur zyrtari amerikan. - Edhe 
unë, kur të dal në pension, atje dua t'i kaloj vitet e fundit të jetës, po më lejojë 
qeveria ime. Amerika ka gjithçka, por Paris jo. Ata që ju njohin mirë, na kanë 
thënë se juve ju mërziten shpejt mjediset që ju rrethojnë dhe preferoni larminë. 
Në fakt ky është një tipar i vetë amerikanëve, të cilët e kanë të vështirë ta 
kalojnë jetën në të njëjtin vend. Në SHBA besoj se nuk do t’ju mungojë larmia. 
Megjithëse ne nuk kemi Paris, një bukuroshe nga Florida, krahas dhuntive 
natyrore të atij vendi të begatë, besoj se do t’i kënaqin si duhet ëndjet tuaja. 

Meli qeshi; shefi amerikan, gjithashtu. Pastaj ky u rikthye në temë: 

— Në bazë të marrëveshjes së arritur me anglezët në kuadër të mbrojtjes 
suaj, ne kemi të drejtë të dërgojmë njerëzit tanë këtu dy herë në muaj, për tu 
takuar me ju. Po të jetë nevoja, mund të takohemi edhe më shpesh; kjo nuk 
përbën ndonjë problem. Ne do të autorizojmë të vijnë këtu persona të ndryshëm 
nga radhët tona, të cilët do të dëshironin t'ju njihnin nga afër. Gurit dhe shokëve 
të tjerë të arratisur ne iu kemi dhënë nënshetësi amerikane. Kështuqë, nën 
mbrojtjen e drejtpërdrejt të CIA-s, ata mund të vijnë t’ju takojnë lirisht. Kur 




them lirisht, ju si profesionist e kuptoni vetë që ata nuk mund të vijnë në 
Shqipëri pa maskë, se janë persona të njohur. 

Në prag të ndarjes me ta, detektivi i burgosur shtrëngoi dorën e butë të 
shefit, ndërkohë që zyrtari tjetër po i fotografonte. Të njëjtën gjë bëri vetë shefi i 
seksionit evropian të CIAs, kur Meli po takohej me dy të tjerët. 



LXIII 


PARANDJENJË ? 

“Zemra ka arsyet e saj që arsyeja 
nuk i njeh. ,, 

Paskal 

Kur doli jashtë, detektivin e burgosur e impresionoi bukuria e asaj nate të 
mrekullueshme maji. Duke thithur aromën e këndshme të çliruar prej pishave në 
lulëzim të plotë dhe rrëshirës së avulluar, kënaqësia iu kthye në një dehje të 
lehtë. Për një çast ai harroi se ku ndodhej. U mbështet në bordurën e derës së 
jashtme të godinës ku ishte zhvilluar takimi dhe me gjithë fuqinë e qenies së tij e 
përqendroi shikimin në horizont. Priste që atje të ravijëzohej e ardhmja e afërt e 
Shqipërisë, për të cilën i kishte folur shefi i seksionit evropian të CIAs. 

Detektivi i DSJsë, që e kishte shoqëruar për të shkuar në takim, doli prej 
dhomës së policit të shërbimit dhe iu afrua Melit. Hapat e tij nuk e përmëndën 
të burgosurin ëndërrimtar. Shoqëruesi e goditi lehtë në sup, duke i pëshpëritur: 

— Eja të shkojmë, Hamit, se po afron ora e zgjimit në kamp. 

Ish-detektivit i kaluan mornica dhe shikoi i hutuar personin që i rrinte 
përballë. Ky dalloi lot në sytë e të burgosurit. Ai nuk e shqetësoi më, por filloi të 
ecte me hapa të ngadalshëm drejt portës së madhe prej hekuri të kampit. Meli i 
shkoi pas. 

Kur kaloi portën e dytë të hekurt dhe po i drejtohej së tretës, për të hyrë në 
kampin e përgjumur, detektivit të burgosur i zunë sytë dy mace që po haheshin 
egërsisht me njëra-tjetrën për një copë zorrë, ndanë të një kthine që shërbente si 
thertore. Pak më tej tyre, një mace tjetër qëndronte shtrirë. Meli ngadalësoi 
hapat dhe e përqendroi vëmendjen mbi këtë skenë. Ndonëse kjo ishte një dukuri 
e zakonshme e luftës për epërsi në përplasjen e interesave të botës shtazore, atë 
çast ajo pati një efekt të çuditshëm në ndërgjegjen e të burgosurit. Macet po 
kacafyteshin ndanë presë së tyre, pa i lëshuar rrugë njëra-tjetrës. Papritmas 
macja e tretë rrëshqiti drejt copës së zorrës, e rrëmbeu dhe u zhduk matanë 
telave me gjemba. Dy macet e tjera vazhdonin të grindeshin. 

Melit iu kujtua fjala e urtë: «Kur zihen dy, përfiton i treti» 

Ai tundi kokën i menduar, psherëtiu, dhe mori rrugën për në maune. 



LXIV 


TERROR... 

“Kufijtë e tiranisë janë ata që lejon 
durimi i atyre që ajo shtyp .” 

F. Dugllas 

Kamioni i ngarkuar me pirit ndaloi para portës së madhe të hekurt të 
kampit, si zakonisht. Dy policë dolën nga vendstrehimi për të bërë kontrollin 
rutinë. I hipur sipër kamionit, njëri prej tyre ngulte me dhjetra herë një levë 
hekuri në materialin e ngarkuar. Polici i dytë kontrollonte me një llampë 
elektrike pjesën e poshtme të karrocerisë së kamionit. Gjithë preokupimi i tyre 
konsistonte në eliminimin e mundësisë së tentativës për arratisje nga burgu të 
ndonjë armiku të partisë. 

Pas një seri nguljesh së levës në materialin e shkrifur të piritit, polici sipër 
karrocerisë klithi me sa zë kishte: 

— Një armik është fshehur në pirit. 

Thirrja e tij pati efektin e një alarmi. Pesë policë të tjerë, së bashku me 
oficerin e rojës, vrapuan tek kamioni. Gardianët i hodhën prangat e rënda të 
ofiçinës në duart pas shpine të burgosurit, sapo ky doli prej piritit. Atje, sipër 
karrocerisë, ata filluan ta torturonin kush të mundte më tepër. Më i fituari ishte 
polici me levën e hekurit, mbasi atij nuk i vriteshin duart. Kur i burgosuri i 
humbi plotësisht ndjenjat, policët e kapën tek shpatullat e tek këmbët dhe e 
flakën prej karrocerisë së Saurelit në tokë, sikur të ishte një thes me pleh. 

Të burgosurit që ndodheshin në kamp dhe po e shikonin skenën, menduan 
se bashkëvuajtësi i tyre pogradecar vdiq. Për fat (të mirë apo të keq, nuk dihej), 
ai e mbijetoi barbarinë policore, por vitet e burgut të mbetur kapën përsëri 
shifrën maksimale të Kodit Penal, 25. 

Me rastin e afrimit të festës së 40 vjetorit të instalimit të diktaturës në 
Shqipëri, trajtimi i të burgosurve në kamp vinte duke u shtrënguar. Meqenëse 
oreksi vjen duke ngrënë, drejtoria e Kampe-Burgjeve ia kishte ngritur planin 
vjetor të nxjerrjes së mineralit komandës së kampit. Kjo, nga ana e saj, ishte 
zotuar se do ta tejkalonte edhe planin e ri të fryrë që i propozonte MP të 
Brendshme me rastin e festës jubilare. Për realizimin e këtij zotimi, komanda e 
kampit u jepte urdhër policëve që ta torturonin pa mëshirë e pa përgjegjësi çdo 
të burgosur, që nuk realizonte normën e detyruar të ngritur rishtas. Gardianët, të 
shndërruar në robotë krimi, nuk kishin nevojë për më tepër. Ky progresion 
aritmetik i rritjes së përmasave të shfrytëzimit çnjerëzor i bënte të burgosurit 
viktima të një makutërie shtazarake të zyrtarizuar. 

Në funksion të synimeve makute të komandës së kampit, për të nxjerrë sa 
më shumë vagona me mineral dhe për shfrytëzimin maksimal të të burgosurve 
armiq partie, u vunë në qarkullim terma revolucionare ekzistuese e të sajuara: 



aksion, aksion me goditje të përqendruar, aksion sulmues, aksion rrufe, aksion i 
paparë, superaksion, etj, etj. 

Në bazë të të gjithë këtyre termave banalë të emulacionit absurd socialist 
edhe pranë të flijuarve të socializmit, qëndronte fjala aksion (veprim), i cili, me 
cilësitë shfrytëzuese që mbartte, ishte mjeti më efikas për t'i shndërruar të 
burgosurit e pafajshëm në vegla pune, të ardhurat e së cilës ishin një investim 
për fatkeqësinë e tyre. 

Bunkerët e mineralit mbusheshin plot dhe shpesh detyroheshin t'i derdhnin 
në tokë, për t'iu liruar vendin vagonave të tjerë me mineral, që vërshonin nga 
miniera në të tre turnet e punës dhe që nuk kishin ku të shkarkoheshin. 
Megjithëse parku automobilistik i Fushë-Arrësit kishte vënë në dispozicion të 
transportimit të mineralit edhe makina të ardhura nga rrethet e tjerë, bunkerët 
përsëri bllokoheshin dhe komanda triumfatore e kampit i dërgonte telegram 
komitetit të partisë në Pukë: 

Merrni masa urgjente për transportimin e mineralit. Nuk kemi ku ta 
hedhim dhe po e derdhim në tokë. Në saje të punës sqaruese dhe bindëse të 
organizatës bazë të partisë në kamp, të burgosurit janë hedhur në aksion të 
përgjithshëm për të realizuar tre muaj para afatit planin e ri vjetor, duke punuar 
pa ditë pushimi deri nëfestën e jubileut të madh. 

Komanda e kampit i fuste me marifet policët në garë me njëri-tjetrin në 
veprën e tyre makabre. Ajo i joshte rekordmenët e dhunës me shpërblime 
suplementare në të holla për tejkalim plani, me strehim të parakohshëm në qytet 
për familjet e tyre, ose me të drejtën për kurse kualifikimi, që u hapnin rrugën e 
karrierës së mëtejshme të krimit. 

Frutet e kësaj prapësie njerëzore, e cila i ndërsente policët injorantë kundër 
të burgosurve të pafajshëm gjithmonë e më shumë, dukeshin më qartë se kudo 
në të ashtuquajturat dhomat e riedukimit të sforcuar. Një e tillë ishte tek zyrat e 
komandës dhe një tjetër tek hyrja e minierës. 

Mund të numëroheshin me gishtat e njërës dorë ato ditë të pakta të vitit, kur 
muret e këtyre dhomave ishin vetëm të bardhë. Katër policë të zgjedhur, të cilët 
quheshin të gatshmit, rrinin në gatishmëri tek dhoma e torturave pranë 
komandës, në pritje për të ushtruar zanatin ndaj të burgosurve që silleshin aty. 
Në orën që linte punën secili prej turneve, të gatshmit shkonin tek dhoma e 
riedukimit të sforcuar në hyrje të minierës. Atje u bënin riedukim të sforcuar të 
burgosurve që nuk kishin realizuar normën, të ndihmuar edhe prej policëve që 
shoqëronin brigadat e punës. 

Gjaku i të burgosurve, që i nënshtroheshin sistematikisht torturave, duhej t'i 
njolloste patjetër muret e dhomave edukuese, përndryshe të gatshmit 
akuzoheshin për “liberalizëm në detyrë” dhe zëvendësoheshin. Veç të tjerash, 
kjo ishte një minus në karakteristikën e tyre profesionale, e cila u 
kompromentonte të ardhmen e karrierës. Prandaj gabime të tilla nuk bëheshin 
dhe muret e këtyre dhomave s'mbeteshin kurrë pa njolla gjaku. 



Lidhur me këtë dukuri, vetë të gatshmit tregonin me krenari një ndodhf, e 
cila kishte lënë gjurmë edhe në alias-ndërgjegjen e atyre robotëve jeshilë. 

* 

Një i burgosur fizikisht i dobët, i cili nuk e realizonte dot normën në 
minierë, kishte qenë i detyruar t'i nënshtrohej rregullisht normës tjetër në dhomat 
e sipërpërmendura. Këtij klienti të rregullt të tyre të gatshmit i kishin ngjitur 
nofkën qiraxhiu. Sipas tyre, ky fatkeq i kishte zënë me qira këto dhoma. 

Një ditë qiraxhiu, tek po hynte si zakonisht në njërën prej këtyre dhomave, 
duke parë muret të lyer rishtas me gëlqere, i bëri kaq shumë përshtypje saqë e 
harroi për një çast sikletin që e priste, dhe thirri i befasuar: 

— Të faleminderit, o Zot, që bëri vaki dhe kjo gjë! Nuk e besoja dot kurrë 
se do të arrija t'i shikoja një ditë vetëm të bardhë muret e kësaj dhome, ku unë 
kam vuajtur më shumë sesa vetë Krishti! 

Por shpejt ata mure nuk mbetën ashtu siç ishin... 

Mirëpo asnjë lloj torture, në çfarëdolloj përmasash, nuk arrinte dot t'i 
kënaqte sa duhej komandën e kampit dhe policët e saj. Rrugës prej kampit në 
minierë ishin të pranishme dëshmitë e humanizmit socialist : njolla gjaku të 
thara, copra rrobash të flakura me gjak të ngrirë, shkopinj gome të këputur nga 
pasioni i përdoruesve, tri shtylla të pajisura me çengelë, ku lidheshin në mes të 
borës, shiut apo erës, ditën ose natën (sipas turneve të punës), të burgosurit që 
ndëshkoheshin prej gardianëve gjatë orarit të punës. 

E megjithatë kjo histori krimi, e shkruar me gjakun e viktimave, i kishte të 
palodhur heronjtë e saj. Në garë të pandërprerë me njëri-tjetrin, policët 
shtrydhnin mendjen e tyre shterpe, për të shpikur ndonjë lloj torture të re, e cila 
mund të meritonte edhe shpërblim nga komanda e kampit. 

Njërit prej tyre i shkoi mendja (dhe kjo u duartrokit nga kolegët e tij të 
pranishëm në këtë leksion praktik të “artit të torturës” si shpikja e vitit) që një të 
burgosuri me mustaqe, të cilit i kishte lidhur fort duart pas shpine me fitil 
dinamiti, t'ia shkulte mustaqet me tufa qimesh me pincë. Ndërsa të burgosurit që 
përpiqej të mos nxirrte zë, po i rridhnin padashje lotët nga dhimbja, policët, që e 
mbanin të mos lëvizte, gajaseshin së qeshuri me asimetrinë e mustaqeve: nga 
njëra anë ato ishin të rregullta, ndërsa nga ana tjetër rridhnin gjak. 

Kur mbaroi punë me mustaqet, duke i bërë të dy palët e pranishme me lot - 
policët nga gajasja dhe të burgosurin prej dhimbjeve - autori i këtij 
krimspektakli u mërzit prej rezistencës së të burgosurit që nuk nxori zë. Duke i 
fërkuar vendin e përgjakur të mustaqeve me një bisht kazme që mbante në dorë, 
gardiani i shkrofëtiu tërë mllef: 

— Hiqe mendsh se kena maru bashkë, pse marun mustakët. Pa të ba me 
bërtit përsmari, Nuja s'ka me shku n'kamp sot! 

Ndërsa vetë i burgosuri i sfilitur priste që ai t'ia niste avazit me bishtin e 
kazmës, as policët e tjerë s'po e kutponin dot se ç’do të bënte kolegu i tyre, kur 




Nuja nxori shkrepsen nga xhepi. Ai i porositi gardianët e tjerë ta kthenin të 
burgosurin me fytyrë nga muri. Pastaj ndezi një fije shkrepëse dhe e takoi me 
zemrën e fitilit të dinamitit. Fitili i ndezur, i futur thellë në kyçet e enjtura të 
duarve dhe i përdredhur tri herë përreth tyre, duke u djegur digjte edhe lëkurën. 

Pas disa sekondash i burgosuri lëshoi një oh! të mbytur dhe u përplas në 
mur nga dhimbja. Policët që e mbanin, e lëshuan dhe u tërhoqën pas. I burgosuri 
u shemb mbi dysheme dhe, pas një rënkimi të mekur, humbi ndjenjat. 

Kur policët prenë fitilin e djegur, ai u hoq bashkë me një rryp lëkure. 
Spektatorët gjakftohtë të krimspektaklit, të mrekulluar nga e papritura që 
përjetuan prej novatorizmit policor të kolegut të tyre, shprehën admirim për 
fantazinë e tij: 

— Po ku t'ka shku menia, mor Nu; paske ken pernjimen mjeshtër! 

Qysh prej asaj dite shokët e tij e thërrisnin polic Nduen - mjeshtri. 

Një novatorizëm policor i barasvlefshëm me atë të mjeshtrit u çmua edhe 
ky propozim i një kolegu të tij: i burgosuri që nuk do të realizonte dot normën 
brenda tetëorëshit të turnit të tij të punës, pasi të kalonte nëpër duart e të 
gatslvnëve, duhej të rikthehej në punë me ndërresën pasardhëse. Natyrisht, të 
nesërmen i burgosuri në fjalë do të shkonte përsëri në punë me turnin përkatës të 
brigadës së tij. Kështu që, pas 16 orësh punë, atij i mbetej fare pak kohë të 
pushonte, për të rifilluar çdo gjë nga e para. 

Të burgosurit protestuan për heqjen e kësaj mase ekstreme ndëshkimore. 
Duke konstatuar reagimet e dëshpëruara të të burgosurve, komanda e kampit e 
vlerësoi si shumë efikase këtë masë ndëshkimore dhe urdhëroi përdorimin e 
rregullt të saj. 



LXV 


... DHE REVOLTË 

“Tortura pyet, dhimbja përgjigjet .” 

Renuar 

Një portë e vogël prej hekuri, në pjesën juglindore të rrethimit të 
brendshëm të kampit të Qafë-Barit, të nxirte në rrugën që çonte në minierë. Para 
kësaj porte u bëhej kontrolli fizik të burgosurve që niseshin për në punë, apo 
atyre që ktheheshin nga puna. 

Më 22 maj 1984, ndërsa rrezet e para të diellit po ndriçonin kampin e 
zymtë, brigadat e të burgosurve të turnit të tretë ishin rreshtuar para portës në 
fjalë. Pritej oficeri i rojës me dy nënoficerët, për të bërë kontrollin dhe 
numërimin e të burgosurve, që do të hynin në kamp. Pas një gjysmë ore ata 
erdhën tek porta. 

— Para se të fillojmë numërimin e tyre, i veçoni prej brigadave të 
burgosurit që nuk kanë realizuar normën e detyruar në minierë - i urdhëroi 
oficeri i rojës policët që shoqëronin brigadat e punës. 

Sipas rregullit të miratuar nga komanda e kampit, këta të burgosur do të 
ktheheshin përsëri në punë të shoqëruar prej një polici. Pasi kishin punuar gjithë 
natën në minierë, ata do të punonin edhe gjithë ditën bashkë me turnin e parë, 
me të cilin do të ktheheshin në kamp rreth orës katër e gjysmë pasdite. Natyrisht, 
në darkë ata do të niseshin përsëri për në minierë bashkë me brigadën e tyre që 
punonte turni i tretë atë javë. 

Kur oficeri i rojës me ndihmësit e tij mbaruan punë me numërimin dhe po 
përgatiteshin ta mbyllnin portën, matanë së cilës mbetën të burgosurit që do të 
riktheheshin në punë, brigadieri i burgosur i njërës prej brigadave të turnit të 
tretë iu drejtua atij: 

— Zoti oficer i rojës, ky i burgosuri i ri [ai tregoi me dorë njërin prej atyre 
që ngelën matanë portës ] e ka realizuar normën e detyruar dhe nuk meriton të 
kthehet prapë në minierë. 

Polici shoqërues i asaj brigade i foli me një ton përçmues brigadierit të 
burgosur: 

— Ti je një i burgosur si gjithë të tjerët, Zef, pavarësisht se të kemi caktuar 
brigadier. Prandaj mbaj vendin që të takon, mbasi është detyra ime t’i them 
oficerit të rojës kush e ka realizuar normën e detyruar e kush jo. 

— Po ju doni ta ndëshkoni pa të drejtë atë djalë të ri dhe unë di edhe arsyen 
pse e bëni këtë - ia ktheu brigadieri i burgosur policit. 

Dhe duke iu drejtuar përsëri oficerit të rojës, ai shtoi: 

— Zoti oficer i rojës, ai i burgosur ka mbushur një vagon mineral më 
shumë sesa norma e tij e detyruar. 



— Mos e mat veten me hijen e mëngjesit, Zef, se je i burgosur dhe nuk ke 
të drejtë të bësh polemikë me policin. Hajt, ik tani! - ia preu shkurt oficeri i 
rojës. 

Mirëpo Zef Zefi, një kolos i vërtetë nga trupi, nuk lëvizi prej vendit. Në 
çastin që oficeri i rojës deshi të mbyllte portën, ai mbërtheu kanatën e hapur. 
Duke e shikuar drejt në sy oficerin e rojës, Zefi i tha: 

— Unë vërtet jam i burgosur, por ju vetë më keni caktuar brigadier. Gjersa 
polici i brigadës do që ta ndëshkojë për tekat e tij këtë djalë të ri, ju duhet të më 
dëgjoni edhe mua, për ta zbardhur të vërtetën. 

— Guxon të më pengosh mua të mbyll portën? U marrose, Zef? i tha 
oficeri i rojë çehreprishur. 

— Akoma s’jam marrosur. Por kjo mund të ndodhë, në rast se polici i 
brigadës nuk pranon të heq dorë nga ndëshkimi tendencioz i atij djali. 

— Surrati yt do na vërë kushte ne? Arrestojeni! i urdhëroi oficeri i rojës 
policët e pranishëm. 

Njëri prej gardianëve e goditi fort me shkop gome në krah Zefin. Mjaftoi 
ky veprim që gjithçka të merrte të tatëpjetën. 

Një grusht i Zefit e hodhi për tokë agresorin e tij. Oficeri i rojës u largua 
nga porta. Policët e sulmuan njëkohësisht Zefin. Disa shokë të brigadës së Zefit, 
që nuk ishin larguar, dhe të burgosurit që prisnin matanë portës për tu rikthyer 
në minierë u futën në përleshje. Oficeri i rojës ia mbathi vrapit; tre të burgosur iu 
vunë pas. Oficerit i ra kapelja nga koka, por nuk u kthye ta merrte. Njëri prej të 
burgosurve filloi të lozte me të. 

Nën breshërinë e goditjeve të të burgosurve të revoltuar, policët u 
mposhtën dhe vrapuan nën shembullin e oficerit të rojës. Trofeve të të 
burgosurve iu shtuan edhe tri kapele të tjera ushtarake. 

* 

Ishte ora tetë e 22 majit 1984; më pak se tridhjetë orë prej ndarjes së 
detektivit të burgosur me të dërguarit e CIAs. Ishte dita e 11 vjetorit të revoltës 
së parë të të burgosurve politikë shqiptarë, Spaç ’73. 

Sirena e alarmit nuk pushonte. Ushtarët në truprojë u dubluan. Ndërsa në 
distancat midis truprojeve u vendosën policë e ushtarë të tjerë. Një helikopter e 
përshkoi dy herë ulët qiellin e ngushtë të kampit. Një turmë e madhe të 
burgosurish vërshoi në shesh. Disa prej tyre hoqën xhaketat e dokut bojë kafe 
dhe po i valëvisin në erë. Salutonin apo kërcënonin helikopterin? Ky nuk vonoi 
të bënte një inkursion të dytë ajror. 

Pasi kaloi ora nëntë, rreth gjashtëdhjetë oficerë e policë, të ardhur me 
urgjencë nga DP të Brendshme të Pukës, iu afruan portës së kampit. Të gjithë të 
pajisur me uniformë gatishëmrie luftarake: me skafandra, kaska plastike dhe 
shkopinj gome me shkarkesë elektrike. Në krye të tyre, oficeri i rojës. Duke parë 




Zefin me një grup shokësh që po shkonin ngadalë drejt tyre, oficeri i rojës hoqi 
kaskën plastike dhe foli me një megafon: 

— Të burgosur, hiqni dorë prej marrëzive sa nuk është tepër vonë. Në qoftë 
se situata rëndohet, ne do të detyrohemi ta shtypim revoltën me dhunë. Atëherë 
përgjegjësia juaj do të jetë e rëndë dhe do të gjykoheni e do të dënoheni për këtë. 
Le të vijnë vetëm tre nga ju përbrenda portës që të merremi vesh. Të tjerët të 
qëndrojnë aty. 

— Me kusht që edhe ju të jeni vetëm tre nga ana tjetër e portës - thirri Zefi. 
- Të tjerët të qëndrojnë në të njëjtën distancë prej portës si shokët tanë. 

Pasi u këshillua me kolegët e tij, oficeri i rojës e pranoi kushtin. 

Bisedimet qenë të shkurtra, marrëveshja u arrit dhe Zefi me dy të tjerët u 
kthyen tek shokët. Sipas marrëveshjes, të gjithë të burgosurit duhej të hynin në 
mensë, ku do të vinte oficeri i rojës me tre kolegë dhe pesë policë të DP të 
Brendshme të Pukës. Ushtarakët e tjerë duhej të qëndronin tek zyrat e komandës 
së kampit. Të burgosurit që nuk kishin realizuar normën e detyruar në minierë 
do t’i fusnin në birucë, pa i torturuar. Nuk do të merrej asnjë masë ndëshkimore 
ndaj Zefit dhe shokëve të tij. Të burgosurit e turnit të tretë, të cilët ishin akoma 
esëll, do të hanin mëngjes dhe gjithçka do të normalizohej. 

Mbasi hyri në mensë me shoqëruesit e tij, oficeri i rojës u bëri thirrje të 
burgosurve ta harronin atë që ndodhi dhe të respektonin rregulloren e brendshme 
të kampit si gjithmonë. Pastaj Zefi u bëri thirrje të burgosurve që nuk e kishin 
realizuar normën në minierë që të dilnin jashtë dhe t’iu dorëzoheshin pesë 
policëve, të cilët do t’i shoqëronin për në biruca. 

Mirëpo pas pak u dëgjuan britmat e tyre: policët po i torturonin. Të 
revoltuar prej pabesisë, Zefi dhe shokët e tij sulmuan oficerët, të cilët dolën me 
vrap nga mensa. Kur turma e të burgosurve doli jashtë, sheshi midis mensës dhe 
fjetoreve ishte i mbushur plot me ushtarakë, të cilët po torturonin të shtatë të 
burgosurit që kishin dalë prej mensës sipas marrëveshjes. Përleshja qe e 
pamëshirshme. Një duartrokitje e fortë e të burgosurve pasoi ikjen me vrap të 
ushtarakëve të thyer e të frikësuar. Me britma e të qeshura, të burgosurit u 
shpërndanë në gjithë territorin e kampit të braktisur prej forcave policore. 

Një çerek ore më vonë, njëri prej oficerëve të komandës goditi me revole 
që nga jashtë rrethimit mbi një grup të burgosurish. Plumbi plagosi në shpatull të 
burgosurin Kostandin Gjordeni. Në të njëjtin çast, truprojet e rrethimit filluan të 
hapnin zjarr me radhë për të frikësuar të burgosurit, që të mos t’i afroheshin 
rrethimit. Trembeshin nga ndonjë mësymje masive mbi truprojet, për t’iu marrë 
armët. Helikopteri u duk përsëri, më ulët se herën e fundit. Të burgosurit u bënë 
zotër të ferrit të tyre. Po ç’mund të bënin me të? 

Një grup të burgosurish po fshinin citatet e diktatorit të shkruara në fasadën 
e godinave. Disa të tjerë hapën me forcë derën e bibliotekës së kampit dhe 
nxorën prej andej veprat e diktatorit. I çuan tek sheshi dhe u vunë zjarrin, me 
shpresë se ishin duke djegur diktaturën. 



Ndërkohë diktatura vetë nuk flinte. Tri makina ushtarake ndaluan përballë 
mjediseve të kampit. Mbi karroceritë e tyre u pozicionuan policë të armatosur. 
Dy tankse bllokuan rrugën automobilistike tek kthesa përballë kampit. Shumë 
policë e ushtarë përforcuan rrethimin e kampit. 

Në orën tre pasdite u hap porta e madhe prej hekuri e kampit. Policët mbi 
karroceritë e makinave mbushën armët. Komandanti i kampit me një grup 
oficerësh me kaska e skafandra iu afruan rrethimit të brendshëm. Komandanti i 
kampit foli në megafon: 

— Të burgosur, durimi ynë nuk zgjat më. Me hir ose me pahir, ne do ta 
vendosim rregullin dhe ju do t’i nënshtroheni regjimit të kampit të riedukimit. 
Ne kemi përgatitur një listë me emrat e njëzet e katër personave, të cilët janë 
shkaktarët e revoltës. Ata duhet t’i dorëzohen patjetër policisë. Me të burgosurit 
e tjerë nuk kemi probleme. 

Ai nxori një listë nga xhepi dhe lexoi emrat e të burgosurve të akuzuar për 
organizimin e revoltës; emri i Zef Zefit ishte i pari. 

Pasi përfundoi së lexuari emrat, komandanti i kampit lëshoi ultimatumin: 

— Në qoftë se personat që dëgjuan emrat nuk do t’i dorëzohen 
vullnetarisht policisë brenda njëzet minutash, ne do ta sulmojmë kampin duke 
përdorur gaz lotsjellës. Mendohuni dhe vendosni. Mos i merrni në qafë 
bashkëvuajtësit tuaj të pafajshëm. Luftën me qeverinë nuk e fitoni dot kurrë. 



LXVI 


I MUNDURI - FAJTOR I PËRHERSHËM 

“Shpëtimi i të mundurve është 
të mos presin shpëtim .” 

Rakan 

Ata të njëzet e katër u mblodhën bashkë për të vendosur si do të vepronin. 
Nuk vonoi shumë dhe u nisën të dorëzoheshin. Kur iu afruan portës së parë, 
komandanti i kampit u thirri përsëri me megafon: 

— Të burgosur, ndaloni aty, derisa t’ju japim urdhër tjetër. 

Rreth pesëdhjetë sampistë u futën në kamp dhe u grupuan tek sheshi i vogël 
nga ana e pasme e godinës së infermierisë së kampit. 

Komandanti i kampit mori përsëri megafonin: 

— Të burgosur, do të shkoni një e nga një tek policët brenda kampit, kur të 
dëgjoni emrin tuaj. 

Natyrisht, emri i parë që lexoi komandanti i kampit qe ai i Zef Zefit. 

Sampistët i lidhnin fort duart pas shpine çdo të burgosuri që paraqitej tek 
ata, por nuk e preknin me dorë. Mbasi përfunduan në pranga të njëzet e katër, 
filloi ceremonia. Policët shtatmëdhenj, të zgjedhur posaçërisht, nxorën drurin e 
fshehur poshtë xhaketës dhe filluan t’i godisnin me gjithë forcën e krahut ku të 
mundnin. Ulërimat e të torturuarve dëgjoheshin anembanë kampit. Me kalimin e 
minutave, ato u rralluan, mbasi shumica e të torturuarve humbisnin ndjenjat. Kur 
u vendos qetësia, për shkak të falimentimit fizik të të burgosurve, një autoburg i 
madh hyri brenda portës së kampit. Sampistët filluan t’i tërhiqnin zvarrë të 
burgosurit pa ndjenja dhe i flaknin brenda autoburgut pa kokëçarje. 

Mbasi autoburgu i mbushur me njerëz të alivanosur u nis, ushtarakët 
dezertorë, oficerë e policë, së bashku me pesëdhjetë sampistët e zgjedhur, u 
futën në kamp. 

— Të gjithë të burgosurit të hyjnë në mensë! - qe thirrja e parë e tellallit 
pas mposhtjes së revoltës. 

Policë, sampistë e gardianë me shkopinj gome në duar kishin krijuar dy 
rreshta midis të cilëve duhej të kalonin të burgosurit për të hyrë në mensë. Pa 
bërë dallim moshe apo gjendjeje shëndetësore, ata i godisnin pa reshtur të 
burgosurit derisa futeshin brenda. Kur u grumbulluan të gjithë në mensë, policia 
ua mbylli derën nga jashtë. 

Pas një copë here dera u hap me vërtik. I shoqëruar prej një grupi të madh 
oficerësh, zëvendësministri i brendshëm hyri në mensë, ku nuk pipëtinte as 
miza. Fjala e tij e dhunshme ishte lajmëtare e stuhisë ndëshkimore që i priste të 
burgosurit pas revoltës: 

— Partia jonë nuk është trembur ndonjëherë prej armiqve të saj të shumtë, 
të cilët përfundimisht hanë kokat e tyre. Falë kurajës dhe vendosmërisë së 
partisë sonë, ne ndërtojmë socializmin nën hundën e imperializmit, që po heq 



shpirt. Udhëheqësi legjendar i partisë sonë, shoku E. Hoxha, e ka bërë 
Shqipërinë farin ideologjik të proletariatit botëror. Të mjerët ju që kujtoni se do 
të na shtini frikën, duke ulëritur si qenër të tërbuar brenda telave me gjemba! 

«Partia jonë e udhëheq popullin sipas parimit të madh të diktuar nga shoku 
Enver: Njeriu është kapitali më i çmuar, por ai mund të bëhet gjithashtu edhe 
armiku më i rrezikshëm i shoqërisë. Sjellja juaj e sotme vërteton largpamësinë e 
mendimit politik të udhëheqësit të partisë sonë. Kuadrot tona ushtarake, që ju 
survejojnë, kanë shpalosur humanizmin e tyre, duke e braktisur përkohësisht 
kampin, për të evituar një përplasje që juve do t’ju kushtonte shtrenjtë. Ata 
shpresonin se ju nuk do të abuzonit me tolerancën e tyre, por ju e keni 
prezantuar edhe një herë tjetër veten armiq të papajtuar të komunizmit. Ju dogjët 
disa libra të udhëheqësit tonë të lavdishëm, por mendimi i tij politik do t’ju 
djegë përgjithmonë. Sot e tutje oficerët dhe policët e kampit do të dinë të mbajnë 
qëndrimin e duhur ndaj armiqve të betuar të partisë sonë si puna juaj. 

Një heshtje e thellë e pasoi fjalimin kërcënues të zëvendësministrit. Ky e 
endi shikimin midis radhëve të shtrënguara të të burgosurve në stolat e 
pamjaftueshëm. Shumë prej tyre qëndronin në këmbë në fund të mensës. 

— Do ta paguani atë që bëtë - tha përfaqësuesi i shtetit, para se të dilte, i 
shoqëruar prej shpurës së madhe. 

Mandej u erdhi radha të burgosurve të dilnin. 

* 

— Sazan, këtu qenke? Oh, shyqyr! - ia bëri Meli duke e parë shokun e tij 
të dilte nga dera e mensës. 

Atë javë Diksi punonte turni i dytë dhe ndodhej në kamp kur u zhvillua 
revolta. Ndërsa brigada e ndërtimit punonte tek hyrja e minierës. Ndërtohej një 
sallë për elektromotorat e rinj. Meli dhe shokët e tij të punës e kishin parë nga 
larg zhvillimin e ngjarjeve në kamp. Turni i parë, e bashkë me ta dhe brigada e 
ndërtimit, u lejuan të futeshin në kamp vetëm pas arrestimit të njëzetë e katër të 
burgosurve. 

Diksit i bëri përshtypje shqetësimi i ish-detektivit dhe i tha duke qeshur: 

— Po sikur të mos isha këtu, ç’do të bëje, Hamit? 

— Do t’i kërkoja kartelistit të kampit të lajmëronte DSJnë, për të dërguar 
një njeri kastile të flisja me të. Prandaj dola me të parët nga mensa dhe po prisja 
këtu, nëse do të dilje edhe ti apo jo. Dyshoja mos kishte shfrytëzuar rastin 
kartelisti dhe të kishin përfshirë me ata të tjerët që arrestuan. Tani u bë e 
domosdoshme që unë t’iu flas për ty të dërguarve të CIAs me rastin e parë. 
Vetëkuptohet që situata do të tensionohet shumë, pas kësaj që ndodhi. Nuk 
parashikohen dot më pasojat dhe mua më vret ndërgjegjja po vunë dorë tek ti për 
shkakun tim. Prandaj po të vë në dijeni që unë do ta trajtoj me amerikanët 
çështjen tënde, por nuk të pyes nëse je dakord për këtë apo jo. 




LXII 


INTENSIFIKIM IDHUNËS 

“Padrejtësia sjell padrejtësi; dhuna 
sjell dhunë .” 

Lakorder 

Ridënimet e njëzet e katër të arrestuarve qenë drastike. Dy të pushkatuar: 
Zef Zefi, kolosi 32 vjeçar, dhe shoku i tij i ngushtë, Tom Ndoja - 29 vjeç. Të dy 
nga rrethi i Shkodrës. Katërmbëdhjetë prej të arrestuarve u dënuan me një 
shumë të përgjithshme prej 240 vjet burg. Ndërsa tetë të tjerët, pas dhjetë ditë 
torturash në birucat e DP të Brendshme të Pukës, u transferuan në kampin e 
Zejmenit, në rrethin e Lezhës. 

Pas shtypjes së revoltës shpërtheu terrori masiv kundër të gjithëve e për çdo 
gjë. Më se njëqind policë të ndërhyrjes së shpejtë (sampistë), të stërvitur 
posaçërisht për shtypje revoltash, erdhën urgjentisht nga Tirana. Me urdhër të 
MP të Brendshme, të gjitha degët e punëve të brendshme të rretheve të 
kategorisë së parë dërguan një kontingjent policësh në kampin e Qafë-Barit për 
të fituar eksperiencë në shtypjen e revoltave kundër pushtetit popullor. Gjatë 
muajit të parë pas revoltës kampi u militarizua deri në atë shkallë, saqë çdo i 
burgosur kishte policin e tij. Javën e parë policia merrte të burgosur natën nëpër 
dhoma dhe i torturonte në sheshin e shtruar me çimento midis fjetoreve dhe 
mensës. Në mëngjes ky shesh gdhihej i qëndisur me njolla gjaku. 

Çdo brigadë e nëntokës shkonte e kthehej nga puna e shoqëruar prej një 
grupi policësh me nga një bisht kazme në dorë. Me vendim të komandës së 
kampit, norma u rrit 25 %. Që të arrinin të realizonin normën, të burgosurit 
shpërndaheshin nëpër frontet e punës me vrap kur hynin në minierë, për të mos 
humbur kohë. Gjithashtu ata e fillonin punën pa pritur që frontet të pastroheshin 
mirë prej gazrave helmues, që çliroheshin pas plasjes së eksplozivit. Kur të 
burgosurit trulloseshin nga këto gazra dhe villnin, detyroheshin ta ndërprisnin 
punën nga pamundësia. Atëherë policia i torturonte, duke i akuzuar se një gjë të 
tillë e kishin bërë me qëllim, që të mos realizonin normën. 

Pikërisht në këtë periudhë terrori masiv hyri në fuqi vagoni i partisë. Me 
propozimin e shefit të policisë së kampit - një sadist i lindur me emrin Edmond 
Caja, i cili më vonë do të bëhej komandant i kampit - pas realizimit të normës 
së detyruar, çdo i burgosur duhej të mbushte edhe një vagon suplementar me 
mineral për nder të partisë, e cila u kishte sjellë ditët e lumtura që po jetonin... 

Si të mos realizonin normën dhe të mos mbushnin atë vagon ishte njësoj; të 
burgosurit i priste i njëjti ndëshkim. Kjo do të thoshte një ringritje tjetër e 
normës 20 %. Pra, brenda pesë ditësh norma u ngrit nga katër vagona 
elektrovozi në gjashtë. I gjashti ishte vagoni i partisë. 

Kjo garë e shfrenuar midis makuterisë së komandës e të policisë dhe 
sakrificave të të burgosurve për ta nginjur atë, nxirte gjithmonë fitimtarë të 




parët. Ato ditë të nxehta terrori ekstrem vagoni i partisë u bë për të burgosurit 
politikë po aq i rrezikshëm sa edhe vetë partia. 


* 

Të nesërmen e revoltës, më 23 maj, Melin e thirri një oficer i DSJsë tek 
zyrat e komandës. Meqenëse në kampin e Qafë-Barit do të intensifikohej dhuna 
me urdhër qeveritar, qendra e orientonte Melin të pranonte të transferohej në 
kampin e të burgosurve ordinerë në Tiranë. 

Në vazhdim të bisedës, i dëguari i DSJsë i tha Melit: 

— Ne nuk mund ta sqarojmë komandën e kampit - pa le më policinë - 
rreth çështjes tënde. Prandaj, që t'iu shpëtosh ndëshkimeve të mundshme, duhet 
të pranosh patjetër transferimin. 

— Jo, unë nuk do të largohem nga ky kamp, - iu përgjigj prerë Meli. - As 
nuk jam aq naiv, sa të kërkoj të sqaroni komandën e kampit për pozicionin tim. 
Unë do të bëj çmos vetë, që ta evitoj me përpjekjet e mia përplasjen me policinë. 

— Kjo është e pamundur. Me vendim qeveritar, ky kamp është dënuar me 
një vit dhunë ekstreme, për shkak të revoltës. Policia do t'i sajojë shkaqet e 
ndëshkimit për çdo të burgosur, pa pritur pakujdesitë e tyre. 

— Sidoqoftë, unë do të qëndroj këtu - i dha karar Meli. 

— Atëherë DSJ nuk mban asnjë përgjegjësi për çdo gjë që mund të të 
ndodhë ty. 

— Me përjashtim të rasteve që do t'i organizojë vetë DSJ - e plotësoi Meli. 

— Kjo nuk ndodh kurrë, mbasi mbahet përgjegjësi e rëndë për një gjë të 
tillë. Pikërisht për këtë arsye ne po interesohemi posaçërisht. Në qoftë se e ke 
mbledhur mendjen për të qëndruar këtu, duhet të firmosësh këtë dokument - i 
tha ai detektivit të burgosur, duke i zgjatur një letër. 

Meli firmosi dhe u kthye sërish në kampin e tensionuar. 

* 

Ditën tjetër, më 24 maj 1984, u bënë flijimet për dyzetëvjetorin e kongresit 
të Përmetit: arrestimet e dyta në masë, pas njëzet e katër të parëve. 

Këto u kryen në kushtet e një dhune të egër fizike dhe psikike. Të 
burgosurit i detyruan të uleshin ndenjur në sheshin e shtruar me çimento midis 
godinës së fjetoreve dhe asaj të mensës. Ky ishte rreth 25 m i gjatë dhe 8-10 m i 
gjerë. Të dy daljet e tij në ballë të godinave kufizuese paralele ishin bllokuar nga 
dy turma të mëdha policësh dhe ushtarësh. 

Pasi u kthye nga puna, turni i parë shkoi e u bashkua me të burgosurit e 
tjerë, që kishin mbi dy orë në pritje. Rreth orës katër mbasdite gjithçka ishte gati 
për të filluar operacioni i spastrimit të armiqve në një kamp armiqsh! Të 
katërqind e gjashtëdhjetë të burgosurit ishin ulur sup më sup, ngjeshur pas 



njëri-tjetrit. Policë e ushtarë lëviznin nëpër ta, duke u shkelur shpesh mbi këmbë 
kastile për t’i bezdisur. 

Pas një pritjeje të gjatë, sekretari i ministrit të Brendshëm për ndjekjet 
penale, Lek Imeri, i shoqëruar nga një tjetër oficer i lartë i Sigurimit të Shtetit 
me mbiemër Mëlyshi [me siguri gjak i të neveritshmit Pal Mëlyshi] doli para të 
burgosurve për të nisur serinë e arrestimeve. Si dikur në Spaç, çdo arrestimi i 
paraprinte një lojë cinike e oficerëve dhe policëve të kampit të Qafë-Barit. Ata 
shkelnin pa kujdes midis të burgosurve të ulur, ndalonin sikur do të 
këshilloheshin me njëri-tjetrin, përmendnin emrin e ndonjë të burgosuri, i 
drejtoheshin pastaj dikujt tjetër, e çonin në këmbë e, pasi i bënin ndonjë pyetje 
formale, sa për të justifikuar ngritjen, thërrisnin emrin e atij që do të arrestohej. 
Mbasi i hidhnin prangat në mes të të burgosurve, e shoqëronin të arrestuarin me 
disa policë. Këta kalonin nga dalja jugore e sheshit, prej nga nuk dukeshin më 
prej të burgosurve të ulur. Turma e madhe e sampistëve që zinin daljen 
shpërthente në pasthirrma habie e tmerri fiktiv, tek shikonin se ç'ndodhte më tej 
me të arrestuarit. Krijohej kështu përshtypja se të bursogurit e arrestuar po i 
kalonin në satër. 

Në këtë ciklon terrori pati edhe vepra të përçudnuara xhelatësh mizorë, të 
cilat rrëqethin edhe vetë krimin. I tillë qe fati i të burgosurit Sandër Sokoli, me 
origjinë nga Tropoja, ish-shef i kontrollit të cilësisë në uzinën e prodhimit të 
armëve në Poliçan. Viktima në fjalë e dha shpirtin nga inskenimi i përbindshëm 
i një lloj krimi, që jo vetëm s’ishte parë e dëgjuar ndonjëherë, por vështirë se 
mund ta kishte lexuar ndokush nëpër analet e kriminalistikës botërore. Ky lloj i 
veçante ekzekutimi do të kishte mbetur i panjohur, sikur dy policë të kampit të 
Qafë-Barit, të pranishëm në kryerjen e tij, të mos ishin mahnitur prej talentit 
vrastar të kolegëve sampistë dhe ta përshkruanin me mburrje më vonë këtë 
mrekulli të krimit. 

Ekzekutimi origjinal kishte qenë vepër e pesë sampistëve të zgjedhur 
posaçërisht. Dy prej tyre e kishin kapur të burgosurin për secilën shpatull, ndërsa 
dy të tjerë e kishin mbërthyer fort në secilin gju. Mandej e kishin fiksuar trupin e 
të burgosurit në pozicionin përmbys, me fytyrë nga dyshemeja, duke e mbajtur 
pezull rreth 80 cm prej saj. Sampisti i pestë, më i rëndi në peshën trupore, kishte 
hipur mbi një karrige të vendosur mbi tavolinë. Me një kërcim të fuqishëm, ai 
ishte hedhur prej andej, me të dy këmbët të bashkuara, mbi kolonën vertebrore 
të të burgosurit, në drejtim të veshkave. Veç thyerjes së kolonës, trupi i fiksuar 
pësoi edhe dëmtime të tjera të rënda organike, të cilat i sollën si pasojë një 
vdekje të denjë për humanizmin socialist fatkeqit Sandër Sokoli. 



LXVIII 


SHËMTIA TEJ FASADËS 

“Të krahasosh nganjëherë mizorinë 
e njeriut me atë të kafshëve, i ofendon 
këto tëfundit .” 

F. Dostojevski 

I revoltuar nga ç’po ndodhte në kampin e Qafe-Barit pas revoltës, Meli i 
tha një ditë Diksit: 

— Marrëzitë e diktaturës nuk kanë fund, pa përfunduar ajo vetë. E ç’mund 
t’i bëjnë pesëqind të burgosur të raskapitur, të çarmatosur, të izoluar në mes të 
alpeve brenda tre rrethimesh tela me gjemba, një shteti diktatorial të konsoliduar 
me hekur e gjak prej katër dekadash? Por diktatori dhe klani i tij janë të 
panikosur në shpirt dhe nuk iu besojnë më as ligjeve të tyre të rrepta, prandaj 
kalojnë në veprime anormale. Në kamp kanë futur aq policë sa jemi dhe të 
burgosur, forca të tjera ushtarake përforcojnë rrethimin, tankset tek kthesa e 
rrugës nuk po i largojnë akoma. Çfarë tragji-komedie! Kjo më kujton një ngjarje 
të kahershme në DSJ, e cila na ka lënë pa mend të gjithëve atëherë. 

«Ishte tetori i vitit i974. Një detektiv i DSJsë u nis me shërbim në 
Portugali. Ky detektiv kishte kryer një seri misionesh të sukseshme në Greqi. Qe 
një befasi e vërtetë për DSJnë kur ditën e tretë pas mbërritjes së tij në Porto 
[Portugali], ai u arrestua atje prej shërbimit sekret grek në bashkëpunim me atë 
portugez. Në fakt kuptohej që ishte bërë një spiunim i qartë e i saktë prej 
shërbimit sekret shqiptar. Natyrisht, nuk ishte e lehtë të gjendej agjenti progrek 
në radhët tona, mbasi ne vepronim me pseudonime që i dinin vetëm pak kuadro 
në DSJ. Por diktatura mendonte se dhuna mund të arrinte gjithçka, përfshirë 
edhe ruajtjen e sekretit me forcë. Në mes të muajit nëntor i974 u arrestua një 
kuadër i DSJsë, i akuzuar për spiunazh. Nuk dihej nëse vërtet ishte gjynahqar 
për rastin në fjalë, apo dikush ia vuri gishtin për të mbjellë panik në DSJ. 
Mënyra sesi u ekzekutua ky person linte shumë për të dyshuar në variantin e 
dytë. 

«Në prag të Krishtlindjeve të vitit i974 ai u var në litar në një palestër të 
DSJsë. I gjithë personeli drejtues i shërbimit sekret shqiptar, përfshirë edhe ne 
detektivët, u detyruam të asistonim në atë shfaqje makabër. Me duart të lidhura 
pas shpinës, të dënuarin me vdekje e futën në një tip thesi deri përmbi shpatulla. 
Në qafën e zbulur iu hodh litari jo aq i trashë. Ashtu, me litar në qafë, atij iu 
komunikua motivacioni i dënimit me vdekje, i cili ishte miratuar edhe prej 
presidiumit të kuvendit popullor. I kërkuan të thoshte fjalën e fundit, por ai 
vetëm heshtte. Kishte të ngjarë që ai të mos ishte në gjendje për të folur prej 
torturave. Pastaj filloi ekzekutimi i tij dy herë i jashtëligjshëm: Së pari, 
ekzekutimi me varje në litar ndalohej nga ligji në atë kohë. Së dyti, ajo nuk ishte 
një varje e mirëfilltë në litar, por një shpirtmarrje e paklasifikueshme. 



«Nuk kishte fare trekëmbësh dhe i dënuari qëndronte me këmbët në tokë, jo 
mbi një karrige. Litari kalonte në një sistem makarashë të posaçme në tavanin e 
palestrës dhe përfundonte në një makara më të madhe të pajisur me elektromotor 
në njërin cep të palestrës. Pranë saj qëndronte një person, i cili do të ishte 
xhelati. Me të marrë sinjalin, ky filloi të mblidhte litarin shumë ngadalë. Për aq 
sa i dënuari nuk ishte shkëputur plotësisht nga dyshemeja e palestrës, ai nuk 
nxirte zë. Por sapo thesi i zi u shkëput, fytyra e tij u mavijos dhe dëgjoheshin 
rënkime të sikletshme, që bënin të të kalonin mornica në trup. Vdekja qe dhuratë 
për të dënuarin, ndërsa leksioni moral vlente për ne, spektatorët e detyruar. 



LXVIII 


MELII SHQETËSUAR PËR DIKSIN 

“Gjithë madhështitë e kësaj bote nuk 
vlejnë sa një mik i mirë 

Volter 

Ndërsa mjediset e kampit të Qafë-Barit po ktheheshin në arena të 
përgjakura, shërbimet sekrete vazhdonin punën e tyre. Duke marrë shkas prej 
revoltës së të burgosurve, amerikanët i shpeshtuan vizitat tek i mbrojturi i tyre. 

Më 25 maj kartelisti e njoftoi detektivin e burgosur se kishte përsëri takim 
zyrtar. Mysafiri i Melit këtë herë ishte shefi i seksionit ballkanik të CIAs me të 
njëjtin përkthyes. Ishin të pranishëm në takim edhe dy vëzhgues: një shqiptar 
dhe një anglez. Gjatë takimit, vëzhguesi shqiptar i përkthente bisedën kolegut 
anglez. 

Mysafiri u habit prej kokës së qethur zero të ish-detektivit. 

— Pse ua bëjnë këtë? e pyeti kureshtar. 

— Objektivi i një sitemi të shëmtuar shoqëror është pikërisht shëmtimi 
fizik dhe moral i njeriut - iu përgjigj Meli. 

— Për çdo muaj ju qethin? 

— Po, për çdo muaj. Bilë nuk na lejojnë të mbamë as kapele. 

— Edhe në dimër pa kapele ju lënë? 

— Të katër stinët. Edhe kur bie dëborë dhe ne jemi të rreshtuar, nuk na lënë 
të vendosim qoftë edhe një shami dore në kokë. 

— Po rrobat që keni veshur, nuk janë tuajat? 

— Jo, këto rroba janë të DSJsë. Sikur ju të më shikonit mua të veshur me 
rrobat e burgut pas një ore, nuk do të më njihnit dot. Ngjyra dhe cilësia e 
uniformës së kampit të shtie krupën. 

— A u vra ndonjë i burgosur gjatë revoltës? - hyri më së fundi në temë 
amerikani. 

— Jo, gjatë përleshjeve pati vetëm plagosje. Të gjitha truprojet e rrethimit 
hapën zjarr mbi objektet e kampit, por kryesisht për trysni. 

— A ju kanë provokuar personalisht? - u interesua kuadri i lartë i CIAs. 

— Mua personalisht jo, por dyshoj se në vendin tim mund të provokojnë 
dikë tjetër. 

Duke thënë këto fjalë, detektivi i burgosur nxori nga xhepi një copë letër, e 
bëri shuk dhe e rrëshqiti mbi tavolinë drejt përkthyesit. Të dy vëzhguesit e 
ndoqën në heshtje veprimin e Melit. Përkthyesi e shpalosi letrën dhe filloi t'ia 
përkthente eprorit të tij në një faqe të bllokut: 

Meqenëse gjendja në kamp është bërë mjaft kërcënuese pas revoltës për 
elementin e ndershëm, ndihem i detyruar tju rekomandoj të merrni në mbrojtje 
tuaj bashkëvuajtësin tim më të afërt, Sazan Diksi. Një veprim të tillë ju duhet ta 



ndërmerrni vetëm nëse jeni të bindur në arritjen e qëllimit. Në rast të kundërt, 
interesimi juaj për të do ta ekspozonte Diksin ndaj një rreziku të paevitueshëm. 

H.M. 

Pasi e lexoi tekstin e letrës të përkthyer në anglisht, zyrtari amerikan iu 
përgjigj verbalisht Melit: 

— Mbrojtja e personit në fjalë parashikohet qartë brenda kuadrit të 
mbrojtjes suaj, z. Meli. Mbrojtja juaj përfshin në vetvete mbrojtjen e familjes 
suaj dhe të gjithë personave të tjerë të afërt në jetën e lirë, jo më shokun tuaj të 
burgut. Ne e kuptojmë dhe e vlerësojmë shqetësimin tuaj, por njëherësh ju 
sigurojmë, se nuk ekziston asnjë arsye reale që tani e tutje të jeni akoma i 
shqetësuar për këtë çështje. Në qoftë se mbrojtje të tilla do të linin shteg për 
hakmarrje ndaj personave tuaj të afërt, ato jo vetëm që nuk do të ishin aspak të 
dobishme, por, përkundrazi, do të ishin mjaft të dëmshme, se do të merrnin në 
qafë njerëz të pafajshëm. Prandaj duhet të jeni i qetë. A mund të shpresoj se u 
kuptuam, z. Meli? - e pyeti amerikani për tu bindur se i burgosuri nuk ishte më i 
shqetësuar. 

— Ju kuptova shumë mirë dhe ju falënderoj për sqarimin tuaj të plotë - iu 
përgjigj Meli i çliruar prej një ankthi të madh. 

Pasi ndenjën edhe një copë herë me detektivin e burgosur, duke biseduar 
për çështje të ndryshnne, vizitorët u ndanë me të, duke u takuar përzemërsisht. 



LXIX 


KURTHII ALEATËVE 

“Aleanca me të fuqishmin nuk është 
asnjëherë e sigurtë .” 

Seneka 

Natyrisht, takimi më i rëndësishëm që priste Meli me padurim ishte ai me 
Streton. Prej tij detektivi i burgosur do të merrte informacione të rëndësishme, 
që do t’i shërbenin për të kuptuar më mirë natyrën e marrëdhënieve midis grupit 
që vepronte në Tiranë dhe CIAs. 

Nuk vonoi shumë dhe i erdhi radha edhe këtij takimi. Buzëqeshja 
karakteristike e Stretos, trupi i tij elegant dhe një shkrepitje e lehtë çalimi në 
këmbën e djathtë, e ndihmuan Melin që ta njihte shokun e tij edhe nën maskën e 
detektivit amerikan. Kohët e fundit ai e kishte takuar Streton me maskën e të 
burgosurit, origjinal natën kur shoqëronte në takim Dofenin dhe tani me veshje, 
maskë, pasaportë e nënshtetësi amerikane. 

Të dy shokët u përqafuan përmallshëm dhe për disa çaste qëndruan të 
pushtuar në krahët e njëri-tjetrit. Kur u shkëputën, Meli vuri re se Streto i kishte 
sytë me lot. Ai u mallëngjye dhe duke treguar me kokë dy vëzhguesit, i tha: 

— Pse ia lejon vetes një gjë të tillë, t'iu bësh qejfin atyre? 

— Më duket sikur e dënova unë Afrimin, për të shpëtuar vetë, Hamit. Sa 
për vëzhguesit, mos e ki problem se detektivi shqiptar është i grupit tonë. E kanë 
nisur këtu, mbasi e njeh shumë mirë anglishten. 

Në të vërtet dy vëzhguesit po qëndronin përballë dritares duke soditur 
rrethimin e trefishtë të kampit të qëndisur me drita elektrike. 

— Aq më mirë atëherë, ç'pret, gjersa ata nuk na shqetësojnë. Më sqaro si 
munde të arratiseshe nga Londra. 

— Patjetër. Unë e ndiej të nevojshme të flas për këtë çështje, që pati aq 
shumë pasoja të padëshirueshme: 

«Kur u paraqita në qendrën e Inteligjencë Servisit në Londër, më pritën 
ftohtë. S'kaloi shumë dhe e kuptova se rrethohesha nga njerëz që nuk më 
shikonin me sy të mirë. Ditën e dytë u kërkova leje për të komunikuar me 
familjen në Tiranë. Ata ma refuzuan kërkesën për telefonatë, pa e marrë 
mundimin ta justifikonin në ndonjë farë mënyre këtë, ose të më premtonin se do 
më lejonin të flisja më vonë. E kuptova se rrathët po më shtrëngoheshin më 
shpejt nga ç'mund ta prisja unë dhe vendosa që të mos bija në asnjë mënyrë i 
gjallë në duart e tyre. Për këtë i kisha marrë masat e duhura, që kur u nisa nga 
Tirana. Ndërkohë nuk do të bëja asnjë hap të parakohshëm, pa më ardhur rreziku 
përpara këmbëve, mbasi e dija që çdo veprim i imi në këtë drejtim do të kishte 
pasoja, kryesisht për Afrimin, i cili më zëvendësoi në detyrë me rekomandimin 
tim tek Dofeni. 



«Natën e dytë mua dhe Dariun na caktuan të flinim në të njëjtën dhomë. E 
kuptova pse e bënin këtë dhe, me tu futur në dhomë, i shkrova Dariut në një 
copë letër këto fjalë: Mos fillo asnjë bisedë sadopak të dyshimtë; duhet të jesh 
gati për gjithçka. Mundohu të më qëndrosh pranë, me sa të të lejojnë rrethanat. 
Të nesërmen, kur dolëm nga dhoma, zhvillova këtë bisedë me Dariun: 

— Para se të niseshe nga Tirana për në Londër të dhashë dy porosi të 
rëndësishme. E para, je interesuar të njohësh ndonjë detektiv me origjinë 
shqiptare? 

— Njoha nja dy që punojnë këtu, në qendër, por vetëm njëri prej tyre tregoi 
pak interes karshi meje - m’u përgjigj Dariu. 

— Tjetra: rrugën prej këtej në ambasadën amerikane, e ke mësuar? 

— Po, e njoh shumë mirë. Për tu siguruar, e kam përshkuar edhe natën në 
formë shëtitjeje. 

«Ditën e tretë të qëndrimit tim në Londër, unë kërkova përsëri leje t'i 
telefonoja nuses në Tiranë. Një zyrtar i qendrës angleze më tha me buzëqeshjen 
e tyre karakteristike: 

— Nuk besoj të shqetësohet aq shumë bashkëshortja, në qoftë se nuk i keni 
thënë që do shkonit në luftë. 

— Përkundrazi, - ia ktheva unë me të njëjtën cilësi buzëqeshjeje - i kam 
thënë se po shkoj midis miqsh e aleatësh besnikë e të fuqishëm, por ngaqë ajo 
nuk e di konkretisht se për çfarë miqsh e aleatësh bëhet fjalë, shqetësohet si nuse 
e re që është. 

— Besoj se do t'ia plotësojmë dëshirën së shpejti edhe nuses suaj të re - më 
premtoi ai duke më kthyer krahët. 

«Por ky mbeti vetëm premtim. Vetëkuptohet që ata dyshonin se kjo 
telefonatë e thjeshtë, për mua mund të kryente funksion të madh informativ. 

«Në mbrëmjen e ditës së tretë ndodhi gjithçka. U organizua një mbledhje, 
në të cilën merrnin pjesë shumë kuadro e detektivë të Inteligjencë Servisit. Ishim 
ftuar edhe ne, detektivët shqiptarë të tërhequr nga Tirana. Gjatë diskutimeve u 
fol edhe për bashkëpunimin e dy shërbimeve sekrete aletate. Në këtë kuadër, 
anglezët shprehën pakënaqësinë e tyre për rebelimet në radhët e shërbimit sekret 
shqiptar. Prandaj u bë thirrje të tregohej shumë kujdes në të ardhmen dhe t'i 
jepej ndihma përkatëse DSJsë për pastrimin e radhëve nga ky element. 

«Rreth orës dhjetë të darkës u bë një pushim. Unë dhe Dariu po rrinim në 
një nga hollet e godinës ku po zhvillohej mbledhja, në gjendje alarmi. Pranë 
nesh kaloi një detektiv anglez, i cili më bëri shenjë me kokë të ikja. Isha i bindur 
që ky nuk ishte provokim, mbasi po ky detektiv më kishte thënë kalimthi të 
djeshmen: Nuk do t’ju lejojnëpër të telefonuar; kiijdes ! Sa për dijeni, po të them 
se ky detektiv pas dy ditësh kaloi me amerikanët. Sinjali i tij i dha formë të prerë 
vendimit tim. Më duhej të tentoja arratinë me çdo çmim. E kisha të qartë se do të 
ishte shumë e vështirë të dilja pa pasoja nga ajo strofë ujqërish, por e vetmja 
rrugë që më mbetej ishte nënshtrimi pasiv ndaj arrestimit që më priste. Në fund 
të hollit ku gjendeshim ishin një palë shkallë që të nxirnin jashtë. 





«1 bëra të ditur Dariut planin tim dhe ai u zotua se do të më shoqëronte në 
çdo rrethanë. Duke biseduar si pa gjë të keq, iu afruam kreut të shkallëve. 
Shkallinat e para i zbritëm normalisht, pastaj u vërsulëm nëpër to si të tërbuar. 
Dolëm jashtë dhe po zbrisnim shkallët e një lulishteje, kur filloi ndjekja e 
menjëhershme. Pa arritur të zbrisnim në rrugën kryesore, ndjekësit më plagosën 
në kofshën e djathtë. Sigurisht, pasi kishin shtirë shumë herë me revolverët e 
tyre me silenciator. Kur dolëm në rrugën e gjerë e me qarkullim të dendur, ata 
nuk mundnin të shtinin më mbi ne. 

«Plagën e kisha të ngrohtë dhe nën trysninë e rrezikut të afërt, i mbështetur 
në supin e Dariut, po largoheshim shpejt. Kaluam rrugën, u futëm në një lulishte 
të vogël dhe e ndryshuam 90° drejtimin e ecjes. Kapërcyem disa radhë pallatesh, 
ku qarkullimi ishte më i rrallë dhe ndryshuam përsëri drejtim. Pastaj u strukëm 
në një qoshe të errët dhe, me ndihmën e Dariut, e lidha fort plagën me shall. 
Ndërsa me dy shami dore të bashkuara lidhëm fundin e këmbës së pantallonave, 
për të mos rrjedhur më gjak në këpucë e të linte shenja rrugës. Si i kryem me 
shpejtësi këto veprime, i thashë Dariut të vrojtonte me kujdes, nëse dukeshin 
ndjekësit tanë apo jo. Pasi më siguroi se nuk dukej njeri i dyshimtë përqark, u 
drejtuam për në një park të afërt. Plaga po ftohej dhe këmba gradualisht po më 
mpihej. Si ecëm ca nëpër park, shkuam tek një kaçube e madhe dhe u futëm 
brenda saj. Pozicioni ishte mjaft i përshtatshëm për tu fshehur, por edhe po aq i 
dyshimtë, nëse ndjekësit do të binin në gjurmët tona. Nxora nga xhepi i posaçëm 
dy ampula dhe ia dhashë Dariut, duke i thënë: 

— Unë mund të humbas ndjenjat së shpejti. Ti je i vetëm dhe më i vogël 
nga unë në trup. Kështuqë nuk më ndihmon dot më tej. Prandaj po të lë një 
porosi të rëndësishme: po qe se do të vijë njeri këtu, njërën prej këtyre ampulave 
do ma fusësh mua në gojë, patjetër. Me tjetrën vepro si të duash. Mos harro për 
asnjë çast se është detyrë e jotja si shok, si bashkëluftëtar dhe si shqiptar, që të 
mos më lësh të bie i gjallë në duart e anglezëve. Ndryshe më ke tradhtuar. 

«E ndihmova Dariun të më ulte pantallonat dhe kur ai po merrej me plagën, 
humba ndjenjat. Kur erdha në vete, gjendesha në krevat dhe me mjek pranë. 
Shumë i tronditur, pyeta anglisht: ku ndodhem ? 

«Më qetësuan duke më thënë se isha në duar të sigurta, në ambasadën 
amerikane në Londër. Më pas, personeli i ambasadës më shpjegoi se në orën tre 
pasmesnate Dariu, gjithë djersë e i çoroditur, i kishte alarmuar duke kërkuar 
ndihmë urgjente për mua. Se si arriti ky djalosh i vëtem e pa eksperiencën e 
duhur të më shpëtonte jetën në ato rrethana, unë as tani nuk e kuptoj dot - shtoi 
Streto i menduar. 

— Nuk ka bërë asgjë më tepër nga detyra - ia ktheu Meli duke ndezur një 
cigare nga paketa që i kishte lëshuar përpara bashkëfolësi. - Veç, para se të 
ndahemi, dua të më përshkruash shkurt sesi e vlerësuan amerikanët punën tuaj si 
grup. 

— Punën tonë si grup, thuaj - e korrigjoi Streto, para se të jepte shpjegimet 
përkatëse: 



«Amerikanët e vlerësuan me superlativa punën tonë. Me materialet 
informative të arkivit që çuan atje dy shokët tanë me robin amerikan të arratisur, 
specialistët e CIAs kishin përgatitur një film interesant, të cilin e shfaqën në 
mënyrë ceremoniale në një prej sallave të korpusit qendror të shërbimeve 
sekrete amerikane. Gjatë transmetimit të materialeve filmike origjinale, spikeri 
që komentonte ngjarjet shprehej herë pas here: Imagjinoni, gjithë kjo punë 
kolosale është vepër e vetëm pesë detektivëve shqiptarë. Ata aludonin në këtë 
mënyrë për ne të ekspozuarit në sytë e anglezëve: Fatmiri, Afrimi, dy shokët që 
u arratisën me robin amerikan dhe unë. Në shfaqjen e filmit asistuan zyrtarë të 
lartë të CIAs dhe një numër i madh detektivësh. Filmi bëri shumë përshtypje tek 
të pranishmit. Në përfundim të tij, detektivët me origjinë shqiptare erdhën dhe 
na shtrënguan duart mua dhe dy shokëve të arratisur me arkivin tonë informativ. 

«Dua të theksoj, Hamit, se ditët e fundit para se të nisesha për këtu, unë 
kam qenë i ftuar në katër mbledhje të rëndësishme të CIAs. Në dy prej tyre ishte 
i pranishëm edhe vetë drejtori i saj i përgjithshëm. Në të katër mbledhjet është 
folur edhe për vendin tonë, si një çështje prioritare e shërbimeve sekrete 
amerikane. Më tej ata e dinë se ç'do të bëhet. 

— Eshtë e qartë. Tekefundit vullneti dhe interesat e atyre do të përcaktojnë 
edhe të ardhmen tonë si popull e si shtet. Ne bëjmë aq sa mundim në shërbim të 
atyre për hir të së ardhmes së vendit tonë; amerikanët do të bëjnë për Shqipërinë 
aq sa do t’iu lejojnë interesat e tyre. Këtë e dinte edhe Hanko Tepelena, e cila i 
thoshte shpesh të birit, Ali Pashës, kur ishte i ri: Biro, kjo botë nuk është e 
askujt, por bëhet e më të fortitl Edhe vendi ynë, si pjesë e kësaj bote, nuk bën 
përjashtim nga ky parim, Guri. 

Në përfundim të takimit të dy shokët u përqafuan përsëri, ndërsa Streto 
premtoi se nuk do të vonohej për ta vizituar prapë mikun e tij të burgosur. 



LXX 


ENIGMA FlLBl 

“Politika është si sfinksi i përrallës: 
ajo i gëlltit ata që nuk i kuptojnë 
enigmat e saj .” 

Rivarol 

Por ndryshe nga sa i premtoi Melit, ardhja e Stretos qe e vonuar. 

Kartelisti i kampit vetëm se e lajmëronte detektivin e burgosur për orarin 
dhe dhomën ku do të zhvillohej takimi i tij me mysafirët e natës, por nuk i jepte 
asnjë informacion tjetër. Rrjedhimisht Meli e merrte vesh se cilët do të ishin 
bashkëbiseduesit e tij vetëm kur takohej me ta. 

Streto kishte ardhur bashkë me përkthyesin amerikan, me origjinë nga 
Korça. Si zakonisht, dy vëzhgues ishin të pranishëm. Sapo hyri Meli në dhomë, 
Stretos iu mbushën sytë me lot dhe uli kokën. Përkthyesi u çua në këmbë dhe i 
zgjati paketën e cigareve detektivit të burgosur duke i thënë: 

— Afrimi na la. 

Meli hoqi kapalen me të majtën dhe i shtrëngoi dorën përkthyesit, që po 
respektonte zakonin shqiptar në rast vdekjeje. 

Ish-detektivi dhe dy vizitorët e tij mbajtën një minutë heshtje në 
drejtqëndrim; dy vëzhguesit dolën jashtë. 

Pasi u ulën, të tre po pinin cigare pa folur. I pari e theu heshtjen Meli: 

— Afrimi tentoi vetëvrasjen nëntë ditë para se CIA të merrte në mbrojtje 
grupin tonë. Ai e dinte mirë këtë, por nëpërmjet aktit të tij sublim, Afrimi, si 
drejtues i grupit pas largimit të Gurit, donte të bëhej shembull frymëzimi për 
shokët e tij të armëve në situatën e vështirë që gjendeshin. 

— Ju jemi shumë mirënjohës, vëllezër, na nderuat para të gjithëve - i tha 
përkthyesi. - Këta djem trima, të cilët po e japin jetën sot nën mantelin e luftës 
së heshtur, një ditë do të kujtohen me respekt nga populli shqiptar. Gjaku i 
njeriut nuk shkon kurrë dëm dhe një ditë ky gjak do t'i bëjë dritë Shqipërisë. 

— Ju tashmë e dini që unë kam një shok besnik në kamp, me të cilin i karn 
ndarë të gjitha hallet kohët e fundit. Me sa më ka thënë Guri, babai i tij ka 
punuar për CIAn. Ai ka vdekur para 5-6 vjetësh, jo në moshë të thyer. Në 
pozicionin tim aktual, mua më vjen rëndë që të mos mund ta informoj dot 
shokun tim bashkëvuajtës lidhur me jetën dhe vdekjen e babait të tij, pavarësisht 
se ai vetë nuk ka asnjë pretendim në këtë drejtim. Jam interesuar nëpërmjet 
Gurit dhe ndonjë shoku tjetër për fatin e tij. Më kanë thënë se, çuditërisht, vihet 
re një farë hezitimi për të informuar saktë e qartë të interesuarit lidhur me këtë 
çështje. Do të dëshiroja të dëgjoja edhe mendimin tuaj për ketë. 

Përkthyesi shkundi hirin e cigares në tavëll dhe u përgjigj: 

— E di cili është shoku juaj dhe babai i tij, jo vetëm nëpërmjet letrës që më 
dhatë atë ditë, por edhe nga bisedat me Gurin. Lidhur me vdekjen e babait të tij 



mund t’ju informoj mbështetur në informacionin që figuron në dosjen përkatëse. 
Ai ka vdekur më 3 shtator 1978 në Dyseldorf të RF Gjermane. Pas autopsisë 
është konstatuar një dozë helmi në organizmin e tij. CIA ka kërkuar shpjegime 
për këtë dhe autoritetet gjermanoperëndimore janë përgjigjur, se ai person njihej 
si turist prej organeve tona dhe nuk ekzistonte asnjë motiv që ne t’i shikonim me 
dyshim apo vëmendje të posaçme rezultatet e autopsisë. Përsa i përket ngurrimit 
për të dhënë informacione të detajuara rreth veprimtarisë dhe vdekjes së babait 
të shokut tuaj, tani për tani mund t'ju them vetëm kaq: 

«Kur Guri erdhi në SHBA, na foli edhe për lidhjet tuaja me shokun në 
fjalë. Ne u entuziazmuam që biri i një ish-kolegut tonë mbështeste nga afër 
bashkryetarin e grupit komplotist antikomunist të kuadrove të rëndësishëm të 
shërbimit sekret shqiptar. Me gëzim e transmetova këtë sihariq pranë eprorëve të 
të CIAs, me të cilët më kishte lidhur puna më parë. Megjithëse buzagazë, ata ma 
pritën disi ftohtë lajmin. Unë kisha mjaft përvojë që ta gjykoja objektivisht 
qëndrimin e tyre ndaj njoftimit tim. Në rrethana normale, ata do ta kishin pritur 
shumë ngrohtë sihariqin e rrallë që iu dhashë. Shkaqet e atij qëndrimi të 
pakuptueshëm nuk i gjeja dot me intuitë. Me kalimin e kohës fillova të 
interesohesha me takt (më shumë si shqiptar), për të mësuar sesi qëndronte puna. 
Nuk mund të them se e zgjidha enigmën, por mësova diçka që, ndofta, mund të 
ketë lidhje me fatin e personit në fjalë. 

«Unë kam kohë që njihem nga afër me përgjegjësin e CIAs për seksionin 
evropian, të cilin e kam shoqëruar edhe këtu pranë jush. Një natë e kam dëgjuar 
të fliste me një farë revolte për qindshen shqiptare. Nga aq pak sa tha, arrita të 
marr vesh se bëhej fjalë për një grup shqiptarësh - 100 persona -, të cilët kishin 
shërbyer në radhët e CIAs dhe që kishin shprehur në formë të hapur protestën 
ndaj qeverisë amerikane, për qëndrimin dashamirës që mbahej ndaj regjimit 
komunist të Tiranës. Por, siç mund ta merrni kollaj me mend, veprime të tilla 
përbëjnë shkelje të rënda të disiplinës profesionale në shërbimin sekret. Ato 
shpallën rebelime dhe, si të tilla, ndëshkohen. A mos vallë dhe babai i shokut 
tuaj ka qenë pjesëtar i qindshes shqiptarel Në rast se po, ju e kuptoni që hetimet 
këmbëngulëse për fundin e tij janë të vështira dhe jo pa pasoja. 

Meli po i dëgjonte i përqendruar shpjegimet e vlefshme të përkthyesit. 
Ndërkohë, me sytë mbi lëngun e kafes që përkundej në filxhan, ai po mendonte 
me vete: 

«Çfarë fundi i trishtuar! Ja se ç'do të thotë ta lësh veten peng në duart e të 
huajve! Lufton një jetë të tërë për të ardhmen e premtuar të vendit tënd, pastaj 
vdes si rebel vetëm pse guxon t’iu thuash manipulatorëve të politikës: na keni 
përkundur me mashtrime në dëm të së ardhmes së vendit e të popullit tonël Të 
presësh moral, ndërgjegje e humanizëm prej politikës së të plotfuqishmit është 
një naivitet që paguhet shtrenjtë. Politika e tyre ka vetëm një objektiv: interesin 
me çdo kusht. Të kërkosh moralin në politikë do të thotë se je injorant i 
politikës. Fjala qindshja është si një varrezë kolektive që mbulon njëqind 




shqiptarë nën mantelin e të njëjtës akuzë tendencioze: rebelim. Kjo është e 
tmerrshme!» 

Dukja dhe zhdukja e faqes së brendshme e të bardhë të filxhanit nën 
vajtje-ardhjet e lëngut të kafes në përkundje, i shëmbëllente Melit me 
buzëqeshjen cinike të Unazës së Bardhë, kur i kishte thënë: 

«...do të vijë një ditë që ju do ta pohoni me gojën tuaj: “anglezët paskan 
qenë vërtet të fortë!”.» 

Duke bluar në mendje këto ide lënduese, detektivi i burgosur i drejtoi 
përkthyesit një pyetje që ai nuk e priste: 

— Pse e ka akuzuar Kim Filbin për tradhëti qeveria angleze? Nëpërmjet 
aktivitetit të tij prej spiuni në favor të KGBsë, Kim Filbi ka ndihmuar shumë 
diktatorin Hoxha, njeriun e Londrës. Në këtë këndvështrim ekziston një harmoni 
e plotë midis aktivitetit të diplomacisë së fshehtë angleze në mbështetje të 
jetëgjatësisë së karrierës së diktatorit tonë dhe spiunimeve të Filbit tek KGBja, 
të cilat përfundonin në duart e këshillëtarëve sovjetikë që vepronin pranë MP të 
Brendshme në Tiranë. Sakrifikimi i qindshes shqiptare lë të kuptohet se CIA 
dhe Inteligjencë Servisi nuk paskan qenë dashamirëse ndaj desantimeve të 
emigracionit politik shqiptar, që organizonin vetë. Kështuqë Kim Filbi ka bërë 
gjithçka në pajtim me synimet e vërteta anglo-amerikane në Shqipëri. Atëherë, 
ku konsiston tradhtia e tij? 

Përkthyesi me origjinë korçare bëri një shenjë miratimi me kokë për sa tha 
detektivi i burgosur, pastaj u përgjigj me një buzëqeshje mjaft shprehëse: 

— Çështja Filbi është komplekse, z. Meli. Një ditë në SHBA unë isha duke 
lexuar një artikull të gazetës New York Times që bënte fjalë për dekorimin e Kim 
Filbit prej KGBsë, me rastin e përvjetorit të ditëlindjes. Përgjegjësi i CIAs për 
Evropën, me të cilin siç ju thashë njihem herët, u afrua pranë meje e më tha duke 
qeshur: 

— Unë jam gati të vë bast, se dekorata që i ka akorduar në heshtje Kim 
Filbit Inteligjencë Servisi me këtë rast, është dy herë më e madhe nga kjo që i ka 
dhënë KGBja. 

«Në ambientet e CIAs në Amerikë tashmë thuhet nën zë, se Kim Filbi është 
një nga agjentët e dyfishtë më të suksesshëm të historisë së shërbimeve sekrete. 

— A nuk është ky një burim pesimizmi edhe për të ardhmen e Shqipërisë 
sot? - pyeti i vrenjtur ish-detektivi. 

— Mos u shqetësoni për këtë, z. Meli. Kohët kanë ndryshuar dhe objektivat 
e politikës amerikane në Ballkan gjithashtu. Ju e dëgjuat vetë shefin e seksionit 
evropian të CIAs kur ju tha se: brenda dy vjetësh pamja e Shqipërisë do të 
ndryshojë dhe ju do të jeni krenarë për këtë. 

Kjo bisedë e mërziti detektivin e burgosur. Me dëshirën e tij, ai nuk e zgjati 
më tej takimin. Përshëndeti përkthyesin duke e falënderuar, takoi edhe Streton 
dhe doli. 



LXXI 


RESPEKT DHE MALL PËR SHOKËT E RËNË 

“Kujtimi është si një zambak uji që 
tregon fytyrën e tij prej të mbyturi 
brenda në ujë 

Zh. Karrera Andrade 

Një javë më vonë, detektivit të burgosur i erdhi për ta takuar përsëri shefi i 
seksionit evropian të CIAs. Këtë herë ai shoqërohej prej një zyrtari tjetër dhe 
përkthyesit të zakonshëm. Streto mungonte. Unaza e Bardhë me përkthyesin e 
tij dhe Dofeni ishin gjithashtu të pranishëm. 

Shefi amerikan e nisi bisedën me vdekjen e Pahisë. Ai fliste mjaft serioz, 
duke lënë një përshtypje bindëse, se i ndiente ato që thoshte. Pastaj nxori nga 
çanta tri fotografi dhe duke i mbajtur në pëllëmbën e hapur të dorës së djathtë, 
tha me një ton solemn: 

— Këtyre djelmoshave të pavdekshëm pouplli shqiptar do t'iu ngrejë 
lapidar një ditë. 

Ai ia zgjati tri fotografitë detektivit të burgosur. 

Meli i shikoi me mall tre shokët e dikurshëm të shkollës [ata ishin një 
datëlindje me të e me Streton] dhe bashkëluftëtarët e vendosur të muajve të 
fundit. Të tre ishin fotografuar në momentet e fundit të jetës së tyre. Asnjëri nga 
ata nuk i kishte plotësuar të 35 vjetët. 

Fotografia e tregonte Gencin në çastin që toga e ekzekutimit kishte marrë 
urdhërin zjarrl Era e kishte fryrë anash xhakaventon e tij të zbërthyer dhe flokët 
e gjatë e të bukur ia kishte shpupurisur. Fytyra e tij e tendosur me shikim të 
mprehtë [ai nuk kishte pranuar t'i lidheshin sytë] ishte shumë shprehëse. Buzët i 
kishte paksa të zgjatura përpara. Aparati ishte shkrepur në çastin që Daka, duke 
treguar me dorë fundin e barkut, u kishte thënë spektatorëve të vdekjes së tij: 
plumbat tuaj do t'ipres këtu\ dhe po pështynte në drejtim të ekzekutorëve. 

Tek po shikonte me vëmendje fotografinë, Melit iu kujtuan fjalët me të 
cilat ishte shprehur Streto për kurajën e jashtëzakonshme të Gencit: vdekje më 
dinjitoze, as nëfilma nuk kam parë. 

Merdari ishte fotografuar pasi e kishin shtritur të plagosur rëndë mbi një 
pelerinë bojë qielli. Dy plumbat që kishte marrë nga pas krahëve ia kishin bluar 
mushkëritë, por trupi i tij muskuloz i rezistoi plot dy javë vdekjes. Para se ta 
fotografonin, ia kishin fshirë mirë gjakun që i rridhte nga goja. Fytyra e tij 
burrërore, e argasur si fytyra e një detari, ishte tkurrur nga dhimbjet e mëdha, 
prej të cilave dergjej në një humbje të thellë. Duke vëzhguar me vëmendje 
fytyrën e njërit prej shokëve më të afërt që kishte pasur gjatë aktivitetit në DSJ, 
Melit iu krijua përshtypja se Merdarin e kishte munduar po aq sa dhimbjet e 
mëdha fizike edhe pamundësia për të shprehur diçka të rëndësishme: ai kishte 
rënë prej plumbave të një vrasësi, që merrte pjesë në lojën stërvitore si aleat. 



Në fotografinë e tretë shfaqej pamja e zbehtë dhe fisnike e fytyrës vezake të 
Pahisë. Ai dukej krejt i qetë, sikur flinte pas një lodhjeje të madhe.. 

«Vërtet pas një veprimtarie me ngarkesa të mëdha psikike i erdhi kjo 
prehje», tha me vete Meli dhe shtoi: «Të takon të jesh i qetë, vëlla. Aq sa bëri 
gjysma e grupit, ti e realizove vetëm.» 

Detektivi i burgosur i rreshtoi njërën pas tjetrës të tri fotografitë, sipas 
radhës së vdekjes, dhe belbëzoi: në krye tuaj duhej të ishte fotografia ime. 

Tek po ia kthente fotografitë amerikanit, Melit iu duk se po i dorëzonte 
shokët e tij tek të huajt dhe sytë iu njomën. Shefi i seksionit evropian të CIAs e 
vuri re këtë dhe i tha: 

— Kolegu anglez më ka vënë në dijeni të një dukurie interesante të 
temperamentit tuaj: burgu ju ka mprehur ndjenjat ose, më saktë, ju ka bërë më të 
vrazhdë se normalja me ata që urreni dhe më të ndjeshëm nga sa mund të jetë 
zakonisht njeriu kundrejt atyre që i do. Tani po e konstatoj edhe vetë këtë. 

Meli fshiu sytë me shami dhe u përgjigj me zë të ulët: 

— Në qoftë se është vërtetë ashtu, i jam mirënjohës burgut. 

«BARBARËT E QYTETËRIMIT» 

DHE 

TË QYTETËRUARIT E BARBARISË 

“Jo drejtësia por potenca është arbitri 
i çdo kundërshtimi apo marrëveshjeje 
dhe i çdofati .” 

F. Niçe 

Amerikani buzëqeshi dhe ndërroi bisedë në dukje, por jo në esencë: 

— Më kanë thënë se keni qenë i shqetësuar për shokun tuaj të burgut gjatë 
revoltës që u zhvillua në kamp e pas saj. Eshtë e vërtetë? 

— Po, e vërtetë është. Ai që kur ka lindur vetëm të këqija ka parë në këtë 
jetë. Unë do ta kisha barrë në ndërgjegje, sa të isha i gjallë, humbjen e atij shoku 
për neglixhencën time. Prandaj kam qenë i shqetësuar, ndofta edhe më tepër nga 
sa ju kanë thënë. 

— Atëherë qetësohuni përfundimisht tani. Sikur i gjithë ky kamp të 
shfaroset me urdhër qeveritar, ju do të jeni i parafundit që mund t’ju gjejë e 
keqja, ndërsa ai do të jetë i fundit. Qeveria jonë ka marrë në mbrojtje edhe 
njerëz të thjeshtë, jo atë që tekefundit është shoku dhe bashkëpunëtori juaj dhe i 
burgosur politik. 

— Njëkohësisht edhe biri i një personi, që ka milituar në radhët e 
shërbimeve tuaja sekrete - e plotësoi me takt Meli. 

Pak i befasuar nga paranteza e papritur e bisedës, shefi amerikan ia nguli 
sytë për një çast bashkëfolësit në heshtje. Pastaj e vazhdoi dialogun me një ton 
tjetër: 

— Dëshiroj t’ju flas pak edhe për këtë çështje, meqenëse e sollët fjalën aty, 
z. Meli. Ne i kemi respektuar gjithmonë kuadrot shqiptare të çdo niveli që kanë 
milituar për CIAn. Por marrëdhëniet me ta nuk kanë përfunduar gjithmonë siç 
kemi dëshiruar ne, në mirëkuptim të plotë reciprok. Një lloj mosmirënjohjeje 
kundrejt qytetërimit amerikan e ka karakterizuar veprimtarinë e një pjese të tyre. 

Shefi i seksionit evropian të CIAs e theksoi shprehjen e fundit. 

Detektivi i burgosur pati përshtypjen se dëgjoi kërcitjen e një thyerje. 
Përkthyesi me origjinë korçare manifestoi shenja shqetësimi në pamjen e tij deri 
atëherë të qeshur. 

Pasi e ruajti heshtjen për disa çaste, ndoshta për të tërhequr vëmendjen e të 
pranishmëve, kuadri i lartë i CIAs vazhdoi fjalën e ndërprerë. Buzëqeshja e 
përkthyesit u shua përfundimisht. Në vend që t’i përkthente fjalët e shefit 
detektivit të burgosur, ai nisi një dialog të shkurtër me eprorin e tij. Ky përsëriti 
të njëjtën frazë me ton urdhërues. Përkthyesi iu rikthye detyrës. Me një pamje të 
zbehtë në fytyrë, ai i transmetoi Melit fjalët e shefit të seksionit evropian të 
CIAs: 



— Babai i shokut tuaj të burgut ka tradhtuar inetresat e shtetit amerikan, të 
cilit i shërbente. 

Detektivi i burgosur nuk u besoi veshëve. Ai i kërkoi përkthyesit t'ia 
përsëriste shprehjen. 

Ka raste në jetë kur njeriu, megjithëse e dëgjon dhe e kupton mirë atë ç’ka i 
thuhet, duke mos dashur që ta besojë si të vërtetë, bën një orvajtje të dëshpëruar 
drejt së pamundurës, për të ndryshuar mesazhin e realitetit të padëshiruar. 
Përkthyesi, i cili mendoi se më së fundi e kishte shkarkuar barrën e 
shrehjes-akuzë, u detyrua t'i nënshtrohej për së dyti atij sikleti. Ai po i 
shqiptonte fjalët ngadalë, qartë, e të plota, edhe kur mbaronin në fund me 
bashkëtingllore. Sikur po jepte mësim në abetare. Me shikimin e tij të trishtuar, 
përkthyesi me origjinë shqiptare dukej sikur i kërkonte ndjesë të burgosurit për 
mëkatin që po bënte. 

Pas goditjes së dytë, Meli u dorëzua. Falë intuitës së tij profesionale, 
ish-detektivi e ndjeu në çast se ky lajm do të kishte pasoja në marrëdhëniet e tij 
me amerikanët. Akuza e rëndë që binte mbi babanë e shokut të tij të ngushtë 
mund të sillte diferencimin midis tij dhe Diksit, në trajtimin e mëtejshëm që do 
t’i bënte CIA çështjes Meli. Ndërkohë ky ishte i vendosur për të mos lejuar kurrë 
që shoku i tij të bëhej përsëri viktimë e biografisë, por këtë herë me kah të 
kundërt. Ndërsa deri atë ditë ai ishte luftuar pa mëshirë nga diktatura si bir i një 
shërbëtori të imperializmit amerikan, sipas gjasave tani e tutje do të ishin vetë 
amerikanët ata që do ta diskriminonin si djali i një «barbari» të qytetërimit 
amerikan. Nëse amerikanët nuk do të kishin ndërmend ta bënin diçka të tillë, 
nuk do të kishte qenë e nevojshme që ata ta përmendnin këtë çështje. Në të 
ardhmen mund të gjendeshin lehtësisht zgjidhje të përshtatshme e të pranueshme 
nga të dy palët - gjykonte në heshtje detektivi i burgosur. 

NEVERI... 

“Na mësojnë të mendojmë si pulat, 
por ne nuk duhet ta pandehim veten 
pula, mbasi jemi shqiponja. Hapni 
krahët dhe fluturonil Dhe mos u 
kënaqni kurrë me kokrrat e grurit që 
ju hedhin .” 

Xh. Aggrei 

Shefi i seksionit evropian të CIAs, i cili nuk e kishte aspak të vështirë ta 
merrte me mend efektin që kishte bërë deklarata e tij tek i burgosuri, po rrinte i 
qetë duke shfletuar bllokun e tij të shënimeve. Ndërsa ish-detektivi po bluante 
në kokë mendimet e mësipërme, sytë i shkuan tek zyrtari i lartë i CIAs. 
Kënaqësia e heshtur që ndiente ai (për të cilën Meli nuk kishte më asnjë dyshim) 
e revoltoi në çast detektivin e burgosur. 

«Pabesi e veshur me arrogancën e të fortit», e cilësoi në vetvete Meli 
qëndrimin në pamje indiferent të amerikanit, duke e krahasuar me përkushtimin 
me rrezikshmëri të lartë të Diksit në mbështetje të tij. 

Kjo ide i shkaktoi një pështjellim neverie të brendshme ish-detektivit me 
nerva të acaruara. Për t'ia cenuar sadopak kënaqësinë e heshtur që po përjetonte 
shefi amerikan, ai e pyeti me qëllim të dukshëm: 

— Po vdekja e babait të shokut tim të burgut, si është? 

— Patologjike - u përgjigj vetëm me një fjalë amerikani. 

— Në dobi të kujt e ka kryer ai tradhtinë e lartë ndaj interesave të shtetit 
tuaj? - qe pyetja e dytë e padëshirueshme për amerikanin. 

— Nuk ka më rëndësi kjo - u përgjigj pa qejf shefi i seksionit evropian të 
CIAs. - Ne nuk kemi ndërmend të ngremë padi ndaj një të vdekuri për këtë 
çështje tashmë të kaluar. 

— Edhe sikur ta ngrinit një padi të tillë, unë nuk besoj se ligji amerikan do 
të fajësonte edhe të birin e të ndjerit - vërejti Meli serioz. 

— Nuk ia vlen të merremi me supozime pa dobi - sugjeroi shefi amerikan 
me një hije pakënaqësie në fytyrë. - Megjithëse ju duhet ta keni vetë parasysh 
një gjë të tillë, jam i mendimit që të mos i flisni fare shokut tuaj për këtë çështje. 
Kështu do të ishte më mirë për ju vetë, për atë, edhe për ne. Sigurisht mbi 
shokun tuaj bashkëvuajtës nuk rëndon aspak fajësia e babait të tij. Përkundrazi, 
ne e vlerësojmë së tepërmi kontributin e tij si mbështetësi juaj më i afërt. Ai do 
të jetë përherë nën mbrojtjen tonë, siç ju kemi vënë tashmë në dijeni. 

«Bukur e paskeni vlerësuar kontributin e tij dhe shumë mirë po ia 
shpërbleni. E kam të qartë që dëshira juaj tani do të ishte që Sazanin ta paloste 
ndonjë copë shkëmbi në minierë» - tha me vete ish-detektivi i brengosur. 

Ai nuk foli më fare derisa u ndanë, pas një çerek ore. Kjo heshtje 
kuptimplote e të mbrojturit të CIAs në prani të Unazës së Bardhë e të Dofenit, të 




cilët qenë vetëm dëgjues në këtë takim, nuk i la shije të mirë amerikanit. Kur u 
ndanë, ai ia zgjati dorën me një buzëqeshje të shtirë të burgosurit; ky ia ktheu 
reston me të njëjtën monedhë. 


* 

Kur Meli ia përshkroi shokut të tij të burgut bisedën bajate me shefin e 
seksionit evropian të CIAs, Diksi i tha: 

— Amerikanët janë të bindur që ti do ta bisedosh patjetër me mua çështjen 
e babait tim. Ne kemi folur së bashku për probleme të një karakteri të 
përgjitshëm, jo më për një çështje të familjes sime. Porosia e tyre që të mos më 
flasësh për këtë problem është thjesht një fshirje buzësh; me demek u vjen keq 
për mua. Një arsyetim që të bën për të qeshur, sikur ne kemi trutë e një pule. 

— Por të bën edhe për të qarë, kur mendon sesa shumë u shërbyem ne atyre 
dhe sa mosmirënjohës po tregohen ata ndaj nesh. Ne e dinim që CIA do ta 
përdorte kryesisht për interesat e saj gjithë atë mori informacionesh të cilësisë së 
parë që iu vu në dispozicion, por agresiviteti i tyre ndaj teje i ngjan atij të 
diktaturës shqiptare. Sikur ti të më kishe tradhtuar, DSJja jo vetëm që do të të 
kishte nxjerrë nga burgu, por edhe do të të kishte shpërblyer më së miri. 

— Më vjen keq, Hamit, që merre me supozime të tilla. Ti e di mirë që 
angazhimi im në mbështetje tënde nuk nxitej nga interesa egoiste, përkundrazi. 
As ti e as unë nuk e parashikonim dot atëherë zhvillimin e ngjarjeve që pasuan. 
Në qoftë se unë do të shikoja vetëm interesin tim atëherë, duhej të qëndroja 
patjetër sa më larg ty, për t’iu shpëtuar kurtheve të mundshëm të Sigurimit. Ishte 
dëshira ime për të luftuar së bashku kundër diktaturës, që më nxiti në marrjen e 
atij vendimi. Prandaj ti nuk ke as më të voglin faj, nëse qëndrimi i CIAs ndaj 
meje lë për të dëshiruar. Po e gjykuam ndryshe këtë problem, ne rrezikojmë ta 
banalizojmë qëllimin e vërtetë të bashkëpunimit tonë. 

— Të kuptoj, Sazan, por shkaku i vërtetë i revoltës sime nuk është 
keqardhja për trajtimin tendencioz që synon të të rezervojë ty CIA. Kjo është e 
keqja më e vogël. E keqja e madhe e kësaj çështjeje është motivi i vërtetë i 
diskriminimit tënd nga ana e CIAs, i cili në realitet nuk ka lidhje fare me 
problemin e babait tënd. 

— Nuk po të kuptoj dot, Hamit. 

— Ke të drejtë; do shpjegohem më qartë. Në SHBA dhe në demokracitë e 
tjera perëndimore është e ndaluar me ligj trashëgimia e fajësisë. Madjë edhe në 
Kinë fëmijët e Liu Shao Çishë nuk i lëvizi njeri prej vendeve të preferuara të 
punës, pas dënimit ideologjik që iu bë babait të tyre. Në këtë këndvështrim është 
krejt absurde hapja e letrave të çështjes së babait tënd (edhe sikur ajo të mos 
ishte e sajuar) nga ana e CIAs, ndërkohë që ti nuk e ke njohur fare babanë dhe 
aktualisht je një i burgosur politik dhe bashkëpunëtori im i përditshëm. Po pse e 
bënë amerikanët këtë? Një nxitim apo gabim nga ana e tyre? Kurrën e kurrës. 
Ata nuk nxitohen asnjëherë në gjykimin e këtyre çështjeve delikate. 




Përkundrazi, i kalojnë imtësisht në sitë, para se të marrin një vendim 
përfundimtar lidhur me to. Aq më tepër që edhe në planin humanitar çështja jote 
është mjaft delikate. Qysh prej moshës dy vjeç që përfunduat familjarisht në 
internim e deri sot, që po thinjesh në burg, ti je luftuar egërsisht nga diktatura si 
bir i një agjenti të CIAs. Tani është kjo e fundit vetë që po të bën luftë klase në 
drejtim të kundërt. Mendon ti se ata nuk i kanë peshuar mirë të gjithë këta 
tregues, para se të autorizonin shefin e seksionit evropian të CIAs të ma 
përplaste mua në fytyrë akuzën ndaj babait tënd pa asnjë shkak? Jo, Sazan, ky 
veprim është bërë me një qëllim të caktuar dhe natyra e këtij qëllimi mua më 
shtie frikë e më revolton. 

«Në qoftë se amerikanët, në marrëveshje me anglezët, do të vendosnin t’ia 
ndryshonin pamjen Shqipërisë brenda dy vjetësh - siç më premtoi shefi i 
seksionit evropian të CIAs natën e 20 majit - atëherë nuk do të lindte fare 
nevoja që amerikanët ta përmendnin çështjen e babait tënd. Përkundrazi, ata do 
të të trajtonin ty si gjithë pjesëtarët e tjerë të grupit tonë, ndoshta edhe më mirë, 
mbasi ti nuk ishe profesionist dhe u angazhove vullnetarisht në çështjen time. 
Zgjidhja e shpejtë e çështjes shqiptare do të ishte kapak i florinjtë për gjithçka 
lidhur me të kaluarën. 

«Mirëpo, siç duken bathët, ata nuk paskan ndërmend të vënë dorë për mirë 
lidhur me të ardhmen e Shqipërisë, prandaj detyrohen të të godisin ty ballas, që 
të të veçojnë patjetër nga grupi ynë. Ti je një qytetar i lirë, i angazhuar 
aksidentalisht në këto ngjarje, dhe nuk ke asnjë detyrim ligjor për të ruajtur 
sekretin e tyre, në qoftë se ato nuk do t’i garantonin të ardhmen e dëshiruar 
vendin tonë. Ne të tjerët jemi profesionistë dhe kemi nënshkruar deklaratë për 
ruajtje sekreti në kuadër të shërbimit inteligjent në të gjitha rrethanat. Kjo është 
në fuqi edhe për mua sot, pavarësisht se kam vite i shkëputur prej shërbimeve 
sekrete; ajo deklaratë mbetet gjithmonë aktuale. Është kjo arsyeja e vërtetë që 
më shqetëson mua shumë lidhur me qëndrimin e amerikanëve ndaj çështjes 
tënde. Ajo është një shenjë paralajmëruese, se bashkëpunimin me grupin tonë 
ata do ta shfrytëzojnë vetëm për interesat e tyre e jo për të ndryhshuar gjendjen 
në Shqipëri. Për më tepër, në këtë rast amerikanët me një gur duan të vrasin dy 
zogj: shmangin ty në të ardhmen prej nesh dhe njëherësh i shtrëngojnë frerin 
edhe vetë grupit tonë, për të hequr dorë prej synimeve të tij fillestare dhe t’i 
nënshtrohet pa kushte CIAs, jo të ndihmohet prej saj për të goditur nga brenda 
diktaturën. 

— Nuk duhet ta shikosh gjithçka me syze të errëta, Hamit, vetëm pse CIA 
diskriminon mua për qëllimet e saj. 

— Pjesë e këtyre qëllimeve është edhe kjo që sapo thashë, Sazan. Madjë 
është pjesa më e qartë që do të ndodhë në mënyrë të paevitueshme. Unë dhe 
shefi i seksionit evropian të CIAs u ndamë buzëvarur me njëri-tjetrin mbrëmë. 
Vetëkuptohet që unë nuk mund të pajtohem aq lehtë me diskriminimin tënd nga 
ana e tyre, se ky do të ishte një injorim për mua vetë në sy të amerikanëve, si 
edhe për çështjen tonë në tërësi. Sigurisht në të ardhmen ata do të hedhin edhe 



hapa të tjerë në këtë drejtim dhe unë nuk kam ndërmend t’i duartrokas djallëzitë 
e tyre, se kështu pështyj mbi veten time. Ata e kanë parashikuar tamam këtë dhe 
duke bërë mua fajtor, do t’iu shtrëngojnë rripat anëtarëve të grupit në aktivitet, 
për të hequr dorë prej synimit të kundërvënies ndaj diktaturës. Ky është 
falimentim i grupit tonë, i llogaritur mirë prej ekspertëve të CIAs. Në këto 
kushte është detyra ime ta denoncoj zyrtarisht mbrojtjen e tyre fiktive. Një 
kundërshtar i deklaruar, si anglezët, është më i denjë se një sabotues i kamufluar 
i idealeve tona, që na hiqet si mik. 

— Më duket se po flet përçart, Hamit. Të denoncosh zyrtarisht mbrojtjen e 
CIAs në kushtet që ndodhesh është vetëvrasje. 

— Vetëvrasja është më e hijshme sesa poshtërimi i mbrojtësve tinëzarë, që 
nuk do të ngurronin fare të më sakrifikonin një ditë për interesat e tyre 
djallëzore. 

— I kuptoj shkaqet e revoltës tënde dhe nuk mund të them që ti s’ke të 
drejtë. Mirëpo kemi kërkuar ne ndihmën e atyre, Hamit, jo ata tonën. Kështuqë 
nuk është i përligjur pretendimi ynë që amerikanët të na trajtojnë patjetër si palë 
e jo si vartës të tyre. Janë ata që e bëjnë ligjin, ndërsa ne mbetemi skllevër 
rrethanash, gjersa nuk jemi në gjendje t’i kryejmë punët tona pa ndihmën e tyre. 
Prandaj duhet të qetësohesh e t’i gjykosh veprimet me gjakftohtësi. Ti e 
rrezikove jetën në shërbim të një çështjeje, për të cilën luftojnë sot gjithë 
pjesëtarët e grupit. Pra, ti nuk i përket më vetëm vetes tënde dhe nuk ke të drejtë 
të mendosh për vetëvrasjen në një çast revolte apo dëshpërimi. Mirë pjesëtarët e 
grupit që jetojnë, po Fatmiri dhe Afrimi, që ranë në këtë luftë të heshtur, a do të 
ta falnin idenë e vetëvrasjes për shkak të vështirësive në rritje të një komploti ku 
ti i ftove vetë? E kam të qartë gjendjen tënde shpirtërore, por cilidoqoftë trajtimi 
që do t’i bëjë CIA pjesëtarëve të grupit, ti duhet të japësh shembullin e mirë për 
të tjerët, jo shembullin e keq. 

— Por ne tani nuk bëjmë dot më atë që duhet, por atë që do të na thonë. 

— Sepse jemi ne që kemi trokitur në portën e atyre e jo ata tek ne. Këtë 
nuk duhet ta harrojmë në asnjë çast. 

— Por ne nuk trokitëm si lypsarë në portën e tyre, Sazan. U shpëtuam dy 
detektivë prej vdekjes së sigurtë dhe i furnizuam me një bollëk informacionesh 
shumë të rëndësishme për ta. Ndërsa ata, për të të veçuar ty nga grupi ynë, 
përdorën inskenimin banal të fajësisë së babait tënd, ngaqë u mungonin mjetet 
ligjore. 

— Unë nuk do të pranoja kurrë që emri i familjes sime të bëhet shkak për 
një divorc problematik, me pasoja të paparashikuara, midis grupit tuaj dhe CIAs. 
Prandaj, në qoftë se deri sot kam pasur të drejtë vote për çfarë kemi diskutuar 
bashkë, në këtë rast kam të drejtën morale të vetos. Nuk pranoj në asnjë mënyrë 
që prishja e grupit tuaj me CIAn të lidhet me problemin e babait tim. 

— Të respektosh ata që të përbuzin, kjo është diçka bajate, Sazan - e 
kundërshtoi Meli. - Megjithatë, gjersa ti po luan kartën e fundit, unë jam i 
detyruar t’i nënshtrohem kërkesës tënde. Veçse dua të nënvizoj rëndësinë e këtij 




fakti: njerëzit e zakonshëm shikojnë vetëm fytyrën me makijazh politik të 
shoqërisë, ndërsa agjentët e shërbimit sekret shikojnë fytyrën e vërtetë të saj. 
Mbaj mend ç’po të them: bota jonë është e sëmurë, miku im, dhe dominuesit e 
saj - brutalë. Ata nuk synojnë ta shërojnë botën, por vetëm të përfitojnë prej 
plagëve të saj. Të ruash me fanatizëm pafajësinë në një botë të tillë është pak a 
shumë mohim i vetvetes. 



LXXIV 


MANOVËR AMERIKANE 

“Mos i bëni lajka së keqes me gojët 
tuaja 

E. Suterland 

Ndonëse në bisedat me Melin ai nuk donte t'i përziente ndjenjat me 
logjikën, kjo ndodhi i la gjurmë të thellë në shpirt Diksit. Ai çuditej me këtë 
kombinim të jashtëzakonshëm rrethanash. Pas gjithë atij informacioni të 
rëndësishëm që hidhte dritë mbi dramën shqiptare, për hir të të cilit ai e bënte 
hallall edhe burgun e pësuar, Diksi merrte lajmin e hidhur për fundin e trishtuar 
të babait të tij, që nuk kishte arritur as ta njihte. Gjithë kjo rrjedhë ngjarjesh të 
jashtëzakonshme atij po i krijonte përshtypjen, se po ballafaqohej me një skenar 
lufte nervore të kompozuar prej fatit të tij. I lodhur duke u munduar më kot t'iu 
jepte shpjegim këtyre zhvillimeve të pashpjegueshme, Diksi buzëqeshte me vete 
i brengosur. 

Ndërkohë dyshimet e Melit rreth diferencimit të trajtimit të Diksit prej 
amerikanëve u konkretizuan më shpejt nga ç'mendonin ata të dy. 

* 

Ishte dita më e gjatë e vitit 1984: 22 qershori. Diksi ishte shtritur të 
pushonte, se e kishte punën natën, turni i tretë. Ora ishte rreth katër pasdite. 

Muajt e fundit atij i ishte bërë zakon që, sado i lodhur të ishte, para se ta 
zinte gjumi do të vërtiste nëpër mendje pjesët kryesore të bisedave që kishte 
zhvilluar me Melin ditët e fundit. Atë ditë mendja i shkoi tek babai i tij, për 
shkak të të cilit kishte vuajtur e po vuante tërë jetën, ndonëse nuk e arriti dot 
ditën që i ndërgjegjësuar të thërriste edhe ai një herë babal Megjithëse ai vetë 
tani ishte në një moshë që, në kushte normale, do të kishte pasur fëmijët e vet, 
përsëri ajo dëshirë nuk i ishte zbehur asnjëherë. 

Nëna e tij dhe të gjithë ata që e kishin njohur babanë e Diksit, i kishin thënë 
se një prej virtyteteve të tij më të spikatura kishte qenë shpirtmirësia. Si ilustrim 
të këtij fakti, nëna i kishte treguar këtë ndodhi interesante: 

Meqënëse babai i Duksit gjithë jetën ishte marrë me punë intelektuale, nuk 
i kishte qëlluar rasti të therte bagëti me dorën e tij. Duke qenë djalë i vetëm (pa 
vëlla ose motër), ai ishte dashur mjaft me kushërinjtë e tij të shumtë. Një ditë 
bajrami të vogël, njëri prej kushërinjve i kishte çuar në shtëpi një qengj për 
kurban, duke e këshilluar se ishte mirë ta therte me dorën e tij. 

Pasi ia la në duar thikën dhe qengjin, kushëriri po vërente veprimet e babait 
të Sazanit. Ky e shtriu qengjin në pozicionin e duhur dhe me dorën që i dridhej i 
kaloi thikën në qafë. Qengji lëvizi dhe blegëriu, ndërsa ai, i tronditur, i lëshoi 
thikën dhe qengjin e përgjakur. Kur i kushëriri i tërhoqi vërejtjen se ishte mëkat 



ta lëshonte qengjin të përgjakur, ai ishte përpjekur të shfajësohej me sytë të 
njomur: 

— Kur lëvizi dhe blegëriu, ashtu i vogël, i bardhë e i pafajshëm, m'u duk 
sikur po therja Sazanin. 

Sazani atëherë nuk i kishte plotësuar ende dy vjetët e parë të jetës së tij. 
Ishte pikërisht koha kur babai do ta braktiste atë dhe familjen, për të mos i parë 
më kurrë. Kjo ishte një arsye më tepër, që e debolonte edhe më shumë shpirtin e 
tij të ndjeshëm nga natyra, duke e penguar për të therur qengjin. 

I shtritur mbi dyshekun e kashtës, Diksi buzëqeshi kur iu kujtua kjo ndodhi. 
Nëpërmjet fotografive ku kishte parë të atin, ai u përpoq ta përfytyronte me sy të 
përlotur në çastin që kishte lëshuar qengjin qafëpërgjakur. Edhe atij vetë iu 
mbushën sytë me lot dhe, për të larguar mendimet që e brengosnin, e hodhi 
shikimin në dritare. 

Në anën e djathtë të dritares, ku kishte fiksuar sytë Diksi, lagështia e 
vazhdueshme i kishte hequr një cipë të hollë suvasë së murit, duke sajuar një 
shëmbëlltyrë të hartës së SHB të Amerikës. Ai u përpoq ta lodhte mendjen 
ndryshe, për ta zënë gjumi. U mundua të gjente me intuitë, në hartën e 
imprivzuar nga lagështia, vendndodhjen e qyteteve amerikane ku kishte jetuar 
babai i tij, në bazë të adresave. Pasi lokalizoi pozicionin e Bostonit dhe të 
Detroitit, ai po orvatej të saktësonte vendndodhjen e Çikagos, kur e zuri gjumi. 

Nuk dihej sesa kishte fjetur, kur në ëndërr iu shfaq përsëri babai, ashtu siç 
ishte përpjekur ta përfytyronte Diksi me ndihmën e mbresave të fotografive që 
kishte parë. Ai ishte në buzë të një lumi të rrëmbyeshëm e me shtrat të ngushtë 
dhe mbante në dorë thikën e sapopërgjakur, ndërsa sytë i kishte të përlotur. 
Sazani vetë ndodhej në anën tjetër të shtratit të lumit të rrëmbyeshëm dhe u 
afrua në buzë të tij. Ai hoqi këmishën dhe po përpiqej ta tendoste në drejtim të të 
atit, i cili, pak i përkulur përpara, po mundohej ta kapte. Tek po përpiqej që të 
zgjatej sa më shumë, për të kapur këmishën që do ta bashkonte me të birin, ai u 
lëkund për një çast, humbi përfundimisht ekuilibrin dhe u rrëzua në rrjedhën e 
rrëmbyeshme të lumit. Diksi bërtiti oh, babël dhe lëvizi në krevat. 

Në të njëjtën kohë një dorë po i tundte batanien e vjetër të burgut. 

* 

Ai u përmend dhe, duke hapur sytë, pa Melin që po i bënte shenjë të vishej 
dhe të dilte jashtë, për të mos shqetësuar shokët e dhomës së gjumit. Duke 
fërkuar sytë, Diksi doli në korridor, ndërsa Meli nisi të fliste me nxitim: 

— Amerikanët kanë vendosur të më tërheqin në SHBA, pas një 
marrëveshjeje të përfunduar rishtas me anglezët dhe DSJnë. 

— Nga e more vesh ti? e pyeti Diksi i pakthjelluar ende pas zgjimit të 
beftë. 

— Më sqaroi një kuadër i DSJsë, i cili më ka sjellë dhe një valixhe me 
tesha. 




— Ku ishte? Ku e takove? 

— Brenda në kamp, tek dhoma ku kam zhvilluar shumicën e takimeve. Më 
njoftoi me kartelistin. 

— Sa është ora? 

— Pesë e gjysmë. 

— Siithe? 

— I thashë të vinte majat nga kishte vënë thembrat. Sipas ujdisë së arritur, 
unë duhej të largohesha nga territori i Shqipërisë brenda 24 orësh, pa të drejtë 
kthimi. Që nga çasti i daljes prej kufijve të Shqipërisë, do të shoqërohesha 
përherë prej një detektivi anglez. 

— Nuk do të kishe vepruar gabim, po të kishe ikur bashkë me të. Dora që 
s 'mundet, puthet - thotë populli. 

— Kohës nuk i rezistojnë dot të gjitha proverbat. Ka duar që nuk mund të 
puthen dot, se t'i bëjnë buzët me gjakun e bashkatdhetarëve të tu. 

— Sidoqoftë, unë mendoj se do të kishe bërë mirë edhe për shokët, po të 
kishe shkuar. Edhe tërheqja nuk rregullon dot gjë - i tha Diksi duke tundur lehtë 
kokën. 

— Nuk mbetet rregullimi zgjidhja më e drejtë në të gjitha rastet - ia priti 
Meli - Nganjëherë është më e dobishme dhe më e përshtatshme prishja. 

— Por jo në pozicionin tënd aktual. Një i burgosur i sëmurë. 

— Ky është një faktor favorizues për kundërshtimin tim. I mbyturi nuk pyet 
prej të lagurit. 

— A pritet të takohesh përsëri sonte me ta? 

— Po, kuadrin e DSJsë e kishin autorizuar të më njoftonte se, në qoftë se 
nuk do të shkoja me të, në orën 22 e 30 do të kem një takim zyrtar. Me sa më tha 
ai, në Fushë-Arrëz janë edhe Dofeni dhe Unaza e Bardhë me amerikanët. 

— Po Guri është? 

— Nuk e di. Megjithatë, nesër do ta marrësh vesh çdo gjë me hollësi. Tani 
shko fli, se je i lodhur e i pagjumë dhe do të të merren këmbët në minierë. 

Diksi hyri në dhomën e nxehur nga terraca e betonit, u zhvesh shpejt dhe u 
mbulua vetëm me çarçaf. Pas pak e zuri një gjumë i thellë, prej të cilit mezi u 
përmend, kur çanga e turnit të tretë po alarmonte gjithë kampin. 




LXXV 


AMERIKANI BUZËVARUR 

“Kush thotë atë që i pëlqen 
dëgjon atë që nuk i pëlqen 
Heizod 

Në mbrëmje Meli u takua me ata që kishin pritur t’iu shkonte në 
Fushë-Arrës i veshur si qytetar i lirë amerikan. 

Kishte ardhur shefi i seksionit evropian të CIAs i shoqëruar nga dy kolegë 
dhe përkthyesi i zakonshëm. Ishin gjithashtu të pranishëm Unaza e Bardhë me 
përkthyesin e tij dhe Dofeni. 

Sapo hyri detektivi i burgosur në dhomë, njëri prej shoqëruesve të zyrtarit 
të lartë të CIAs i buzëqeshi çiltërsisht. Ishte robi amerikan që i kishte shpëtuar 
vdekjes falë aksionit të arratisjes së tij të kryesuar nga Pahia. Kur u takuan, ai i 
puthi të dy duart Melit. 

Shefi amerikan, i zymtë si asnjëherë më parë, nisi dialogun: 

— Ky takim mund të mos ishte zhvilluar këtu. Ne ju prisnim në 
Fushë-Arrëz, z. Meli, dhe prej andej shpresonim të shkonim së bashku në 
Tiranë, ndofta edhe shumë më larg...- tha ai, duke e ulur gradualisht zërin. 

Ish-detektivi e kuptoi se shefi i seksionit evropian të CIAs nuk po e fshihte 
qejfmbetjen, prandaj u përpoq ta qetësonte sa të mundej situatën në krizë: 

— Ju kërkoj ndjesë që nuk ju a plotësova dot dëshirën, por nuk mundja të 
veproja dot ndryshe. 

— Çfarë ju pengonte për këtë? pyeti me ton të qetë amerikani, por i 
vendosur për ta çuar deri në fund hetimin. 

— Ndërgjegjja - iu përgjigj Meli, pa hequr dorë nga lakonizmi. 

— As ne nuk dëshirojmë që ju të kryeni veprime për hir tonë e kundër zërit 
të ndërgjegjes suaj. Gjithashtu ne mendojmë se me veprimet tona nuk shtyjmë 
asnjeri në këtë rrugë. A mos vallë, në këtë rast, keni ndonjë pakënaqësi ndaj 
qëndrimit tonë karshi shokut tuaj? pyeti shefi i seksionit evropian të CIAs, duke 
e vendosur gishtin në plagë. 

— Nuk kam të drejtë të fajësoj njeri pa argumentet e nevojshëm. Në rastin 
konkret unë fajësoj fatin e keq timin dhe të shokut tim, gjersa punët ndërlikohen 
në një mënyrë të tillë, sikur i përgatit njeri me dorë. 

— Deridiku keni të drejtë. Megjithatë kam përshtypjen se, me një vullnet 
më të fortë, mund të arrihej në një zgjidhje më të arsyeshme. 

Detektivi i burgosur nuk foli më. As shefi i seksionit evropian të CIAs nuk 
e zgjati më tej polemikën, duke u ngujuar sërish në zymtësinë e tij. 

Pas pak, robi amerikan i shpëtuar prej grupit të Stretos, e pyeti Melin: 

— A i keni biseduar me shokun tuaj të burgut të gjitha ndodhitë e kohëve të 
fundit, z. Meli? 



— Pa asnjë përjashtim - u përgjigj me plot gojën ish-detektivi. - Gjithçka 
di unë, e di edhe ai. 

— A e keni njohur para se të binit në burg? 

— Jo. 

Ky dialog i papritur e krejt i veçantë po ndiqej me vëmendje të madhe nga 
gjithë të pranishmit. As pala shqiptare, as ajo angleze e as vetë amerikanët, nuk 
e kishin dëgjuar ndonjëherë detektivin e burgosur të fliste për shokun e tij 
bashkëvuajtës. Kureshtja dhe interesi i këtij informacioni, që erdhi aq rastësisht, 
krijuan një qetësi të plotë, e cila i bëri shumë përshtypje Melit. 

Detektivi amerikan, sikur të ishte porositur për këtë punë, i vazhdoi pyetjet 
me një ton miqësor: 

— Prej sa kohësh njiheni bashkë? 

— Për ç'lloj njohjeje e keni fjalën? 

— Në qoftë se nuk e keni bezdi, mund t’i përcaktoni në kohë të dy fazat e 
njohjes suaj: në radhë të parë thjesht si të burgosur e, pastaj, si shokë besnikë. 

— Si të burgosur njihemi prej rreth i6 muajsh. Në afërsi jemi njohur para 
një viti. 

— Pasi u bindët se ai ishte njeri besnik dhe i aftë për t'ju kuptuar, a ia thatë 
hapur se cila ishte e kaluara juaj e vërtetë? 

— Po, më kujtohet se i kam folur gjatë e gjerë mbi këtë çështje. 

Në këtë çast Melit i shkuan sytë tek Dofeni. Ai ishte vrenjtur në fytyrë dhe 
e shikonte sikur do ta përpinte me sy. E bluante marazi që nuk kishte ditur të 
përfitonte nga këto pakujdesi fatale të ish-detektivit të pabindur. 

Si për të justifikuar kureshtjen e tij, autori i pyetjeve i tha: 

— E dini pse ju pyeta kaq gjatë, z. Meli? Unë kam një shok fëmijërie të 
moshës sime, i cili është aviator ushtarak. Megjithëse ne të dy jemi në shërbime 
të karakterit sekret, ai nuk më ka pyetur ndonjëherë për punët e mia dhe as unë 
nuk e kam pyetur atë për të tijat. Eshtë diçka e jashtëzakonshme të bisedosh me 
një person të jashtëm sekrete kaq të mëdha, i nderuar koleg! Aq më tepër në një 
burg politik si i juaji ku, me sa kam dëgjuar, ushtrohet dhunë e fortë dhe kontroll 
i rreptë mbi të gjithë të burgosurit. 

— Zhvillimin e çdo ngjarjeje e kupton po aq mirë sa njeh edhe rrethanat në 
të cilat ajo zhvillohet - ia ktheu ish-detektivi dhe filloi ta sqaronte: 

«Ju p.sh. shprehët mendimin se në burgun komunist, ku kontrolli dhe 
terrori arrijnë kulmet e tyre, ju duket i pamundur komunikimi i qetë dhe i sigurtë 
me një njeri besnik. Ndërsa unë, që e kam përjetuar dhe e përjetoj përditë atë 
mbikqyrje dhe atë terror, ju them me bindje se nuk ka vend më të përshtatshëm 
nga burgu politik i tipit komunist ku mund të maten vlerat e e një personi, sesa i 
denjë është për sekretin dhe për besën. Për të njohur njeriun atje i referohesh më 
tepër syrit, sesa veshëve; ke nevojë më pak për intuitën, sesa për analizën logjike 
të fakteve që të shtron përpara jeta e përditshme. Gjatë gjithë kohës që unë 
bashkëpunova me këtë shok, megjithëse i kontrolluar në mënyrë të posaçme, 





asnjëherë nuk dyshova në garancinë e prapavijës sime të aftë. Kjo mua më jepte 
krahë dhe ma bënte çdo gjë më të lehtë nga ç'ishte në realitet. 

Papritur në bisedë ndërhyri Unaza e Bardhë, i cili deri atëherë kishte 
dëgjuar me vëmendje, si gjithë të tjerët: 

— A mendon shoku juaj, se ju sonte edhe mund ta braktisni? 

— Kurrë - iu përgjigj prerazi Meli. - Megjithëse ai këmbëngulte në të 
kundërtën, unë i thashë se nuk do të largohesha. Dhe ai e di mirë që unë nuk e 
kthej pas zotimin. 

— A mos vallë mospranimi juaj për të ardhur me ne është një zotim që keni 
marrë karshi shokut tuaj? - pyeti shefi i seksionit evropian të CIAs. 

— Unë ju thashë edhe më parë dhe tani po e përsëris, zotëri, se e vetmja 
pengesë që nuk më lejon t'ju plotësoj dëshirën për të ardhur në SHBA, është 
ndërgjegjja ime. Edhe zotimin se nuk do të ndahem nga shoku im besnik, unë e 
kam marrë vetëm para ndërgjegjes sime dhe në kundërshtim me dëshirën e atij. 
Por ja ku po ju a them - vazhdoi Meli duke e ngritur zërin - se nuk të braktisja 
kurrë një njeri që do të kishte dhënë qoftë edhe një të qindën e ndihmës që më 
ka dhënë ai, e jo më një shok që vështirë se mund ta gjej përsëri. Unë e gjykoj 
veprim amoral braktisjen e një shoku në këto kushte, zotëri. Jam i bindur se dhe 
ju vetë nuk do të vepronit ndryshe, po të ndodheshit në pozicionin tim. 

— Ne do të bëjmë lëshime edhe në adresë të shokut tuaj, në qoftë se ju do 
ta pranonit ofertën që ju ka bërë CIA - u hodh e tha Unaza e Bardhë i cili, për 
arsye që Meli nuk arrinte t’i kuptonte dot, dëshironte që detektivi i burgosur ta 
pranonte ofertën amerikane. - P. sh. ne mund ta transferojmë atë në kampin e 
Lezhës, ku do të jetë më i qetë dhe i çliruar nga puna e rëndë e minierës. Kur ju 
të largoheni nga Shqipëria, persona të autorizuar nga ju vetë mund të shkojnë ta 
takojnë shokun tuaj atje dhe do t'ju njoftojnë rregullisht rreth gjendjes së tij. 

— Burgjet shqiptare nuk kanë asnjë lloj garancie - ia ktheu Meli. - Këtu e 
keqja mund të të vijë kur nuk e pret fare dhe pa asnjë shkak. 

— Mos harroni që ai është nën mbrojtjen tonë - deklaroi shefi amerikan. 

— Por jo nga shkëmbenjtë e minierës, shkopinjtë e gomës të policisë, apo 
nga ndonjë kurth i saj. 

— Nuk mund të bëhet kurrë kurth ndaj një të mbrojturit tonë. Prej 
rreziqeve të tjera që përmendët, nuk mund ta shpëtoni dot as ju, duke qëndruar 
këtu - vërejti shefi i seksionit evropian të CIAs gjithmonë me pamje serioze. 

— Sigurisht që nuk mund ta shpëtoj dot pa ndihmën tuaj, por do të jem i 
qetë në ndërgjegje duke mos e braktisur. 

— Po sikur atë ta lironin nga burgu, do të pranonit të vinit me ne? e pyeti 
amerikani. 

— Ajo mund të ndodhte sa për momentin, pastaj do t’i ngrinin ndonjë kurth 
në jetën e lirë, do ta provokonin dhe do ta dënonin sërish për ndonjë krim të 
sajuar ordiner - iu përgjigj detektivi i burgosur. 

— Në ç'rrethana do ta miratonit ju ofertën tonë, z. Meli? u interesua shefi i 
seksionit evropian të CIAs. 



— Vetëm po ta nxjerr shokun tim jashtë kufijve shtetërorë të Shqipërisë me 
duart e mia. 

Pas kësaj deklarate verbale të detektivit të burgosur të dy palët heshtën. 



LXXVI 


KOMPLIMENTE 

“Skllavëria kushton më shtrenjtë se 
lufta 

Vovënarg 

Shefi i seksionit evropian të CIAs nisi të bisedonte me kolegun anglez për 
gjëra, që nuk kishin lidhje me qëllimin e ardhjes së tyre në atë kamp pune në 
zemër të Alpeve shqiptare. I pari e mori fjalën Unaza e Bardhë : 

— Besoj se jeni në dijeni që, para disa muajsh, KGBja arrestoi njërin prej 
agjentëve tanë të atjeshëm. Ndërhyrja jonë qe urgjente dhe efikase. Agjenti ynë 
iu nënshtrua hetuesisë sovjetike vetëm tri javë. Pas kthimit të tij në Angli, 
mjekët diktuan tek ai shenjat e qarta të një traume psikike. Megjithë ndihmën e 
pakursyer mjekësore, ai doli në pension të parakohshëm për paaftësi. 

«Ndërkohë ne kemi parë të filmuara seancat e vrazhda hetimore ndaj Melit. 
Gjendja e tij shëndetësore lë shumë për të dëshiruar; kushtet e jetesës në kampin 
e punës janë shumë të vështira. Takim me familjen nuk i lejohet, bile as 
korrespondencë. Imagjinoni çfarë përkushtimi i është dashur atij në këto kushte 
për të kontribuar në drejtimin e një grupi komplotues! Nëpërmjet këtij aktiviteti 
të jashtëzakonshëm disamujor Meli ka shpalosur edhe një herë tjetër kapacitetin 
e tij prej një detektivi të madh. Jam befasuar prej disa cilësive të veçanta të 
detektivëve shqiptarë, gjatë kësaj periudhe që ndodhem në Tiranë. 

— Çfarë ju ka impresionuar më tepër në këtë drejtim? u interesua shefi i 
seksionit evropian të CIAs. 

— Do të shprehem kryesisht për detektivët shqiptarë që iu kundërvunë 
interesave tona këtu. Trima, profesionalisht mjaft të aftë dhe mbi të gjitha, 
modestë. 

— Të njëjtën konsideratë keni edhe për z. Meli, megjithëse e keni njohur 
në një kamp pune e jo në aktivitet? 

— Ai qëndron në krye të listës për cilësitë që përmenda. Dua të theksoj se 
unë e kam njohur vetëm fizikisht në këtë kamp pune Melin, por për veprimtarinë 
e tij të suksesshme e njoh prej kohësh. Ai ka realizuar një mori misionesh të 
rëndësishëm në dobi të Inteligjencë Servisit. Dua të veçoj me këtë rast kryerjen 
me lehtësi prej tij të një misioni në Belgjikë, për të cilin kishte shkuar dy herë 
një detektivi ynë i shquar dhe nuk e kishte realizuar dot. 

— Sipas informacioneve që disponojmë ne tani, shërbimi sekret shqiptar ka 
kryer disa misione të rëndësishëm në Evropën Lindore, për të cilët CIA ka 
shpërblyer Inteligjencë Servisin, sipas marrëveshjes së nënshkruar midis nesh. 

— DSJ dhe Inteligjencë Servisi janë aleatë - deklaroi Unaza e Bardhë duke 
shikuar i buzëqeshur Dofenin. 

Një buzëqeshje servile e shërbëtorit iu përgjigj buzëqeshjes krenare të 
padronit. 



Pas një copë here, shefi i seksionit evropian të CIAs i drejtoi pyetjen e 
fundit detektivit të burgosur: 

— Pra ju, z. Meli, e quani kusht vendimtar dhe të pandryshueshëm 
nxjerrjen e shokut tuaj jashtë kufijve të Shqipërisë, para se të pranoni ofertën 
tonë për të ardhur në SHBA? 

— Më vjen keq, zotëri, por nuk veproj dot ndryshe. 

Amerikani u çua dhe ata të dy ia dhanë dorën njëri-tjetrit me buzëqeshje të 
shtirë. Pastaj ish-detektivi u takua edhe me të tjerët e doli. 

Tek po kthehej për në manue , Melit iu kujtua një shprehje e Gollsuorthit: 

«Nga të gjtha gjërat që mund të durojë njeriu, disfata që pëson vullneti 
është më e vështira, për atë që është mësuar të bëjë gjithmonë ashtu siç i thotë 
mendja.» 

Dhe tha me vete: 

«Sonte ishte nata më e shkurtër e vitit, por mysafirëve të mi amerikanë do 
t'iu jetë dukur më e gjata, ngaqë janë mësuar që vullneti i tyre të bëjë kurdoherë 
ligjin.» 




LXXVII 


OFERTË BEFASUESE E ANGLEZËVE 

“Dyshimi është fillimi i diturisë .” 

Anaksagora 

Më 3 korrik 1984 kartelisti e lajmëroi ish-detektivin se e kërkonin 
urgjentisht në një takim tjetër zyrtar. Ora ishte 18. 

Kur shkoi në dhomën e zakonshme të takimeve, Meli gjeti Unazën e 
Bardhë me përkthyesin e tij dhe Dofenin. Qysh në fillim të takimit, Dofeni u 
përpoq të shfajësohej për tentativën e vetëvrasjes së Pahisë, duke i folur 
detektivit të burgosur me një ton konfidencial: 

— Më ke rënë në qafë herën e kaluar, Hamit. Ne nuk kishim asnjë përfitim 
që ta sakrifikonim para kohe Afrimin, përkundrazi. Për ne ishte e domosdoshme 
që ai t’i nënshtrohej hetuesisë; për këtë arsye e arrestuam. Po të vendosnim për 
ta vrarë, ne mund ta dënonim me vdekje nëpërmjet gjyqit; askush s'na i ndalte 
dot dorën. Gjithë faji për atë që ndodhi ishte i atyre që e shoqëronin. Tek këndi i 
dhomës së tretë, kur del nga salla e mbledhjeve të DSJsë, Afrimi i arrestuar i ra 
fort murit me kokë. Kjo ndofta nuk do të kishte sjellë pasoja fatale për të, sikur 
shoqëruesit e tij të mos ishin hutuar. Duke përfituar prej hutimit të tyre, ai e 
goditi për herë të dytë murin me pjesën e pasme të kokës dhe u shemb përtokë, 
pa ndjenja. 

Ndërkohë që Dofeni po i jepte këto shpjegime Melit, me një preokupim të 
dukshëm për tu mirëkuptuar me të, Unaza e Bardhë po shikonte një album me 
ngjyra. Pastaj, nëpërmjet përkthyesit, ai ia kaloi albumin ish-detektivit, duke i 
thënë: 

— I hidhni një sy dhe do të më tregoni nëse konstatoni ndonjë ndryshim, në 
krahasim me 7 vjet më parë që ju keni qenë në aktivitet. 

Albumi titullohej Evropa sot. Meli nisi ta shfletonte, duke i shikuar me 
kureshtje veprat më të spikatura arkitektonike të Evropës moderne. Pas disa 
minutash, ai i tha shefit anglez: 

— Ka vepra që mua nuk më kujtohen t'i kem parë, por shumicën e tyre i 
mbaj mend mirë. 

Pas një heshtjeje të shkurtër, Unaza e Bardhë rimori fjalën: 

— Në bazë të marrëveshjes sonë me palën amerikane, juve ju takon të 
zhvilloni vetëm dy takime në muaj me ata. Megjithatë ne nuk i kemi ndaluar 
vizitat e tyre më të shpeshta. Këtë e kemi bërë vetëm për t'ju krijuar një farë 
variacioni në jetën monotone të burgut. 

— Unë nuk i kam drejtuar kërkesë ndokujt, për të më bërë një favor të tillë 
- ia priti detektivi i burgosur. - Monotonia e jetës së burgut nuk ndryshohet dot 
nga dy biseda më shumë me shokët e mi të lirë. 



— Ashtu është, por ne bëjmë në dobi tuaj aq sa kemi në dorë, pa i shkelur 
rregullat dhe ligjet që mbrojmë vetë. Me këtë doja të thosha, se ne personin tuaj 
e quajmë gjithmonë tonin, sidoqë të vërtiten punët. 

— Unë jam shqiptar dhe i përkas poupllit dhe atdheut tim. Në qoftë se 
dikur kam punuar për llogari tuaj, kjo nuk ka ndodhur me dëshirën time. Edhe 
sot që jam nën mbrojtijen e shtetit amerikan, unë përpiqem të kontribuoj, me sa 
të mundem, për të mirën e vendit tim. Gjersa amerikanët janë arbitrat e 
përpjekjeve tona, vetëkuptohe që ata kanë pjesën e tyre në frutin e këtyre 
përpjekjeve; ndoshta pjesën e luanit. 

— Luani jemi ne - u hodh e tha Unaza e Bardhë, me një vrull të pazakontë 
për moshën dhe maturinë e tij karakteristike. 

Duke thënë këto fjalë, ai kishte drejtuar trupin mbi kolltuk dhe me 
shuplakën e dorës së majtë, ku zbardhte unaza e gjerë, tregonte gjoksin e tij. 

Po me të njëjtin vrull vazhdoi të shprehej më tej: 

— Ju mendoni se amerikanët, si superfuqi që janë, mund të diktojnë 
vullnetin e tyre për zgjidhjen e çështjes shqiptare. Ja ku po ju them se gaboheni; 
gaboheni rëndë, bile. Dhe nuk është hera e parë që ju ndodh kjo ju shqiptarëve. 

—Se ç'do të bëjnë amerikanët, është puna e tyre, zotëri, ashtu siç janë pjesë 
e punës sonë gabimet që bëjmë ne vetë. Në qoftë se keni ndonjë gjë tjetër për të 
më thënë, po ju dëgjoj. 

Anglezi e mori në konsideratë sugjerimin e ish-detektivit dhe u fut në temë: 

— Eshtë e dobishme për ju që t'i kuptoni drejt mendimet tona. Ne 
dëshirojmë që ju ta pranoni ofertën amerikane, për të shkuar në SHBA, i 
shoqëruar përherë nga një detektiv i yni, konform marrëveshjes së arritur me ata. 
Atje të vazhdoni rregullisht veprimtarinë në favor të CIAs. Për ne do të kryeni 
vetëm një mision: kur të njoftoheni nga qendra jonë nëpërmjet detektivit që do 
të keni në krah, ju duhet të zhdukni Kobrën, me të cilin do të krijoni lehtësisht 
marrëdhënie atje. Po qe se do të biem dakord, siç shpresojmë ne, kompensimi i 
këtij shërbimi do të jetë ky: ju do të keni të drejtë të nxirrni jashtë kufijve 
shtetërorë të Shqipërisë 100 persona, emrat e të cilëve do të na i paraqisni vetë. 

— Më parë më ngjallni shokët që më keni vrarë, pastaj mund të diskutojmë 
për çështje të tilla. 

— U kuptuam. Sonte do të keni takim me palën amerikane. Dëshirojmë të 
mos shprehni gjë, lidhur me propozimin tonë. Në këtë takim do të jemi edhe ne 
të pranishëm. Më këtë rast, erdhëm pak më përpara tek ju. Takimi i natës së 
ardhshme do të jetë i fundit midis nesh. Jeni i lirë të largoheni. 

Meli u përshëndet me ta dhe doli, për tu rikthyer në mbrëmje. 




LXXVIII 


FUNDII MUAJIT TË MJALTIT 

“Mirënjohja plaket shpejt .” 

Aristoti 

Detektivi i burgosur po shtrydhte një bluzë që sapo kishte larë, kur Diksi e 
goditi lehtë në shpatull: 

— Eja ta shtrydhim bashkë, - i tha - se nuk të vjen mbarë vetëm. 

Kur mbaruan punë, Diksi i pëshpëriti duke qeshur: 

— Do ta veshësh sonte këtë bluzë të zezë, me rastin e takimit të fundit me 
Unazën e Bardhë dhe me Dofeninl 

— Ka mundësi të jetë takimi i fundit edhe me amerikanët. 

— Po ti më dhë fjalën që hoqe dorë prej idesë së denoncimit të mbrojtjes së 

tyre. 

— Fjalën e dhënë unë nuk e shkel kurrë, Sazan; ti e di mirë këtë. Por 
Unaza e Bardhë dhe Dofeni kanë qenë gjithmonë të pranishëm në takimet e mia 
me shefin e seksionit evropian të CIAs. Meqenëse ata nuk do të vijnë më këtu, 
kjo do të thotë se as zyrtari i lartë i CIAs nuk parashikohet të vijë më. 

— Natyrisht, ai nuk mund të rrijë gjatë në Shqipëri. Është përgjegjës i 
shërbimeve sekrete amerikane për gjithë kontinentin evropian, jo vetëm për 
vendin tonë. 

— Sipas shenjave, CIA do e trajtojë grupin tonë si një koshere bletësh që 
mbasi i vilet mjalti, i vihet flaka. 

— Ndofta jo deri në këtë shkallë, Hamit. 

— Ndofta... një iluzion ngushëllues - ia bëri ish-detektivi, duke nderur 
bluzën. 


* 

Në takimin e mbrëmjes detektivit të burgosur i ra sërish në sy ftohtësia e 
shefit të seksionit evropian të CIAs. 

— Meqenëse nuk i dihet se kur mund të më paraqitet rasti për tu takuar 
përsëri bashkë, erdha që të shihemi edhe një herë, para se të largohem nga 
Shqipëria - i tha ai Melit. 

— Ju faleminderit dhe më falni që nuk munda t ju a plotësoj dëshirën, për të 
ardhur në atdheun tuaj të bukur. 

— S'ka gjë; unë e kuptoj si e kani hallin, - ia ktheu zyrtari i lartë i CIAs. - 
Veçanësia e veprimtarisë dhe e sjelljes suaj ka një ndryshim të dukshëm cilësor 
prej parametrave të këtyre treguesve të parapëlqyer nga ana jonë. Ju i ngjani një 
meteori, i cili shndrit fuqishëm por për një interval të shkurtër kohe, ndërsa ne 
parapëlqejmë një yll me dritë më të venitur, por që ndriçon gjatë. Ju do të ishit 
një kuadër i preferuar për Hitlerin. 



Vrazhdësia e të shprehurit të amerikanit zbulonte dëshpërimin e tij për 
sfidën e kthimit në Amerikë pa detektivin e burgosur. Për mentalitetin e tij 
kishte qenë i papranueshëm supozimi, se i burgosuri i sëmurë mund të pranonte 
të jepte shpirt në një kamp pune, por jo të braktiste një bashkëvuajtës të 
pafajshëm, me të cilin i kishin përballuar së toku vështirësitë dhe rreziqet e 
kohëve të fundit. Zhgënjimi fyes që kishte pësuar e detyronte shefin e seksionit 
evropian të CIAs që, në takimin e fundit me detektivin e burgosur, të çlironte një 
pjesë të vrerit që do të merrte me vete në Amerikë, ku do t’i duhej t’i paraqiste 
shefit të madh relacionin përkatës të turneut sekret në Shqipëri. 

I indinjuar prej krahasimit brutal me kuadrot e Hitlerit, ish-detektivi fiksoi 
një shikim flakërues mbi fytyrën e shëndetshme të zyrtarit të lartë të CIAs. Kush 
mund të ishte më afër figurës së një kuadri të Hitlerit midis një të burgosuri, që 
hiqte shpirt në një kamp shfarosjeje të tipit hitlerian, dhe një kuadri të lartë të 
CIAs, i cili në marrëveshje me vëllezërit anglezë ndanin bashkë përshpirtjet e 
kolonisë së fshehtë shqiptare? 

Një buzëqeshje e zbehtë - nuancë skërmitjeje - u ravijëzua në cepat e 
buzëve të detektivit të burgosur, tek po i përgjigjej shefit të seksionit evropian të 
CIAs: 

— Eksperienca profesionale dhe aftësitë tuaja intelektuale ju mundësojnë 
që të arrini në disa përfundime, që mua më duken vërtet të çuditshme. Nuk më 
kishte shkuar ndërmend kurrë, se ndonjë kuadër i preferuar i Hitlerit do të kishte 
pranuar të vdiste në një kamp pune si ky ku ndodhem unë, vetëm e vetëm që të 
mos tradhëtonte një mik besnik. Megjithatë, një ndodhi e ditëve të fundit tregoi 
se unë dyshoj me të drejtë për pasigurinë e gjendjes së shokut tim në burg. Para 
pak ditësh, policia e kampit, e ndërsyer nga oficeri i DSJsë që punon aty si 
kartelist, e torturoi atë, pa asnjë shkak. 

— Siç ju kemi thënë, Sazan Diksi është nën mbrojtjen e CIAs - deklaroi 
shefi amerikan, që e kishte kuptuar mirë mesazhin e fjalëve të të burgosurit. - 
Ja ku është drejtori i DSJsë dhe përfaqësuesi më i lartë i Inteligjencë Servisit në 
Shqipëri [ai tregoi me dorë Dofenin dhe Unazën e Bardhë ], me të cilët kemi 
përfunduar një marrëveshje serioze. Le të shërbejë ky incident si paralajmërim i 
fundit. Ne nuk i kemi formale mbrojtjet tona. Përkundrazi, për garancinë e 
zbatimit të tyre caktohen pengje. Si të na sillen, do t'iu sillemi. Një me gjashtë e 
kemi raportin e shkëmbimeve të bëra - u shpreh ai fytyrëvrenjtur. 

Detektivi i burgosur bëri një propozim: 

— Meqenëse Sazan Diksi është i mbrojturi juaj, a nuk do të ishte më mirë, 
zotëri, që ai të çlirohej prej punës së rëndë të detyruar në minierë? 

— Ne e kemi trajtuar këtë problem, pa na i sugjeruar ju, z. Meli. Mirëpo 
drejtori i DSJsë është kategorik në kundërshtimin e tij, për të mos bërë asnjë 
lëshim në favor të Sazan Diksit. Ndërkohë ai figuron ligjërisht i burgosur politik 
dhe ne vetëm nëpërmjet marrëveshjesh me drejtorin e DSJsë mund ta lehtësojmë 
gjendjen e tij. Përndryshe, të qenët nën mbrojtjen e CIAs atij i siguron 
paprekshmërinë nga qeveria shqiptare, por jo telashet policore të burgut. 



Ndryshon puna kur këto organizohen prej një oficeri të DSJsë, siç përmendët ju 
më parë. Për shkelje të tilla, marrëveshja që kemi nënshkruar parashikon 
sanksione të rënda, për të cilat është i ndërgjegjshëm drejtori i DSJsë. 

Në këtë çast hyri në bisedë Dofeni, i cili iu drejtua Melit gjithë mllef: 

— Pak se na i nxore nga kthetrat një armik tradicional si Sazan Diksi, por 
tani dashke edhe ta shlodhësh shokun tënd antikomunist, ë? Unë jo vetëm që 
nuk do të bëj kurrë lëshim në dobi të atij armiku të betuar, që ka ndikuar 
ndjeshëm në fajësinë tënde, por, sikur të mundja, do t'i dyfishoja normat në 
shkallë Republike, që të lodhej sa më shumë ai armik. 

Duke thënë këto fjalë me dhëmbë të shtrënguar, Dofeni nxori një fotografi 
nga çanta dhe ia zgjati pa folur Melit. 

Fotografia paraqiste detektivin e burgosur dhe Diksin duke biseduar tek 
sheshi sipër kampit, i cili mbulohej nga dëbora. Personi që kishte fotografuar 
(patjetër profesionist i DSJsë) kishte zgjedhur një çast domethënës. Ishte ballë 
muzgu dhe në të gjithë sheshin e bardhë nuk dukej i burgosur tjetër. Në fotografi 
ish-detektivi paraqitej i zgjatur pak përpara, me fytyrën e drejtuar nga Diksi, i 
cili e shikonte në sy. 

Me sytë mbi fotografinë, detektivi i burgosur tha me vete: “me siguri 
punim i Brinjashit .” Meli ndjeu një çlodhje të brendshme, kur mendoi se ai 
gjarpër i DSJsë - kundërshtari i tij i përhershëm - nuk jetonte më. Streto e kishte 
implikuar me mjeshtëri Brinjashin në një fajësi fiktive, lidhur me vetëvrasjen 
brenda në zyrë të një kuadri të DSJsë, dhe baxhanaku i tij i atëhershëm ia kishte 
hequr lëkurën këtij gjarpri të rrezikshëm të DSJsë. 

Duke ia kthyer fotografinë Dofenit, detektivi i burgosur i tha: 

— Unë mendoj që ta çlodh shokun tim, se ai nuk e meriton këtë 
stërmundim, ashtu siç nuk e meritonte të përfundonte në kthetrat tuaja. Por edhe 
në qoftë se nuk do t'i hiqet barra e rëndë e punës së detyruar, ai do të dijë t’i bëjë 
ballë, siç i ka bërë deri më sot. Aq më tepër kur është i ndërgjegjshëm që nuk do 
të vuaj më sa ka vuajtur. 

Drejtori i DSJsë bëri një buzëqeshje skërmitëse në heshtje. 



LXXIX 


VAGONII PARTISË VRET 

“Ka disa marrëzi që bëhen sëmundje 
ngjitëse .” 

La Roshëfuko 

Pas gjysmë ore takimi u mbyll. Meli u kthye në kampin e përfshirë nga një 
atmosferë e përgjithshme zie. Pikërisht atë natë që po zhvillohej takimi i 
sipërpërmendur (3 korrik 1984), shembja e një galerire në minierë kishte zënë 
brenda dy të burgosur të turnit të dytë. Dilaver Hysi nga Vlora, 33 vjeç, i dënuar 
10 vjet burg për agjitacion e propagandë. I kishin mbetur për të vuajtur akoma 
më pak se dy vjet. Dhe Hilmi Çoçka nga Korça. I internuar familjarisht në 
rrethin e Lushnjës. Ishte 49 vjeç. I dënuar 13 vjet burg për përgatitje për 
arratisje, krim që gjoja e kishte kryer gjatë shërbimit të detyrueshëm ushtarak - 
para 28 vjetësh nga dita e arrestimit!! I kishin mbetur për të vuajtur edhe katër 
vjet akoma. 

Të dy viktimat kishin qenë të burgosur të ndershëm, të urtë e shumë të 
sjellshëm. Të gjithë bashkëvuajtësit u pikëlluan. Të nesërmen mbrëma të 
burgosurit nuk pranuan të shkonin në sallën e televizorit (mensa ku hanin), për 
të ndjekur lajmet e detyruara të orës 20. Si kundërpërgjigje, policia zbatoi masa 
ndëshkimore me rekomandim të komandës së kampit. 

Brigada e avari-shpëtimit, e ardhur enkas nga Tirana, dhe një grup të 
burgosurish të zgjedhur vazhdonin punën për të nxjerrë kufomat, të cilat 
dergjeshin nën shkëmbenj. Kjo vrasje e dyfishtë (as e para dhe as e fundit) ishte 
pasojë e drejtpërdrejtë e terrorit shtetëror, që ishte intensifikuar maksimalisht 
pas revoltës së 22 majit. 


* 

Më 4 korrik pasdite erdhi në minierë një ekip specialistësh të ministrisë së 
Industri-Minierave, për të verifikuar në vend kushtet e punës. Jo rrallë të 
burgosurit i kishin nisur letra proteste qeverisë, për kushtet e vështira të punës në 
minierë, por përgjigjet ua kthente policia me bishta kazme. 

Personi që drejtonte ekipin e kontrollit ministror pyeti për normën e 
detyruar të të burgosurve komandantin dhe shefin e policisë së kampit, të cilët e 
shoqëronin në minierë. Kur shefi i policisë i tregoi normën që aplikohej në punë, 
ai u habit dhe tha vetëm: mjaft e lartë. 

Kjo bisedë po zhvilloej tek vendi ku po punohej për të nxjerrë kufomat e dy 
viktimave. Për hir të rrethanave të veçanta, ajo po zhvillohej disi demokratike: 
në prani të të burgosurve. Kryesuesi i ekipit iu drejtua komandantit të kampit me 
një sugjerim: 



— Jam i mendmit se çështja e normës duhet rishikuar, shoku komandant. 
Besoj se duhet ulur. 

Në çast ndërhyri në bisedë një i burgosur, i cili dallohej si punëtor i fortë: 

— Më falni, zotëri, por edhe sikur të mos ta ulin normën, të paktën të mos 
na kërkojnë vagonin e partisë. 

— Ç'është ky vagon? pyeti i habitur komandantin e kampit specialisti i 
ministrisë. 

— Eshtë një nismë e vetë të burgosurve me rastin e dyzetëvjetorit të 
çlirimit që, kur të mundin, të mbushin edhe nga një vagon mbi normën, duke e 
quajtur vagoni i partisë, për nder të saj - ndërhyri me nxitim në bisedë shefi i 
policisë së kampit, autori i vërtetë i vagonit në fjalë. 

— Jo, jo, - tha i vendosur i burgosuri, duke u afruar më pranë. - Nuk është 
ashtu e vërteta. Ky vagon nuk është nismë e të burgosurve, por e vetë shefit të 
policisë, dhe mbushja e tij nuk është aspak fakultative, por pjesë e pandarë e 
normës së detyruar. Emërtimi i këtij vagoni prej shefit të policisë nuk është 
aspak i rastësishëm dhe vetëkuptohet interpretimi i mosmbushjes së tij. Edhe dy 
të burgosurit, kufomat e të cilëve nuk po i nxjerrim dot, kanë qenë duke 
mbushur pikërisht vagonin e dytë të partisë, të fundit, në kohën që iu ndodhi 
aksidenti. Ja, ai që po rregullon llampën e karbitit atje është njëri prej policëve të 
brigadës ku bënin pjesë edhe viktimat. Mund ta pyesni vetë, nëse dëshironi ta 
mësoni të vërtetën. 

Specialisti i ministrisë nuk i ktheu përgjigje të burgosurit. Por kur polici, që 
i kishte treguar ai, u afrua tek të tjerët, i deleguari i ministrisë e pyeti me takt: 

— Ti ke qenë njëri prej policëve të turnit që i ndodhi fatkeqësia? 

— Po. 

— Shokët e komandës më thanë se ishit dëshpëruar shumë, ngaqë 
fatkeqësia ju ndodhi pikërisht në fund të punës, apo jo? 

— Po, na erdhi shumë keq, mbasi ata për pak po e mbushnin edhe vagonin 
e dytë të partisë, kur ndodhi shembja. 

Inxhinieri i ministrisë e falënderoi dhe, pasi u futi krahun komandantit dhe 
shefit të policisë së kampit, ai u shkëput me ata prej të pranishmëve të tjerë. 



LXXX 


I MUNDURI S’KA TË DREJTË 

“E drejta i përket më të ndershmit, 
por përvetësohet prej më të fortitE 

M. Ikbal 

Si u larguan rreth njëzet metra më tej, përgjegjësi i ekipit ministror u foli 
komandantit të kampit dhe shefit të policisë me zë të ulët: 

— Duhet ta shikoni më me përgjegjësi këtë punë. Vagoni mbingarkesë (ai 
nuk guxoi ta përmendte emrin parti) mendoj se është i tepërt. Norma e tyre është 
dy herë më e lartë se e punonjësve të lirë në minierë, ndonëse realizohet në 
kushte pune që teknikisht lënë shumë për të dëshiruar. Këtë informacion unë do 
ta bëj të njohur edhe në ministri. 

Pas kontrollit të ekipit ministror, oficerët e komandës u kthyen në kamp. 
Një orë më vonë, u kthyen edhe të burgosurit që punonin për nxjerrjen e 
kufomave. Këta do të hanin drekë dhe do të riktheheshin sërish në minierë, për 
të vazhduar punën. Por pa u drekosur akoma, njëri prej policëve të shërbimit të 
brendshëm të kampit çoi tek zyrat e komandës të burgosurin që ishte ankuar në 
minierë për vagonin e partisë, duke e akuzuar për pirje duhani në dhomën e 
fjetjes, veprim ky i ndaluar prej rregullores. I akuzuari pa faj përpiqej të 
vërtetonte se ai nuk e pinte fare duhanin, duke përmendur emra të burgosurish, 
të cilët mund të dëshmonin për këtë të vërtetë. 

Mirëpo shefi i policisë iu afrua pranë e i tha duke u skërmitur: 

— Je profesionist për të mashtruar ti. Edhe inxhinierit të ministrisë në 
minierë ia mbushe mëndjen, se ju detyrokemi ne për tejkalim norme. 

Duke iu drejtuar të gatshmëve, të cilët mezi prisnin në këmbë, ai i urdhëroi: 

— Lidheni dhe çojeni në birucë. Por para se ta fusni atje, sqarojeni mirë. 

Sqarimi policor nënkuptonte rrahjen e të burgosurit, deri në humbjen e 
plotë të ndjenjave. Të gatshmit i hodhën prangat e rënda, të përgatitura enkas në 
ofiçinën e kampit, dhe e çuan të burgosurin në korridorin e ngushtë të birucave, 
ku filloi sqarimi intensiv. 

Një çerek ore më vonë, të gatshmit thirrën urgjent atje mjekun e dënuar të 
kampit. Siç tregonte më vonë, mjeku i dënuar e kishte gjetur të burgosurin në një 
pellg gjaku, pa ndjenja. Nga goja vazhdonte t'i rridhte akoma gjak, ndërsa fytyra 
i ishte enjtur e mavijosur e tëra. 

— Por më e keqja është se nuk më lanë ta merrja të burgosurin në 
infermieri - i sqaroi mjeku muhabetçinjtë e tij. - Ata i kanë thyer dorën e majtë 
dhe duhej t'ia hidhja në allçi patjetër. Nuk më lanë ta bëja këtë, se kanë 
ndërmend ta izolojnë në burgun e Burrelit së shpejti dhe nuk duan ta ketë krahun 
në allçi. Unë u përpoqa t’ia lidhja sa më mirë frakturën, por jam i sigurtë që ai 
vuan shumë prej dhimbjeve të padurueshme. 




LXXXI 


NDARJE 

“Një shekull apo një ditë? Është e 
njëjta gjë. Të presësh qëllimin, kjo 
ka rëndësi 

I. Madah 

Zymtësia e jetës në kamp po theksohej. Nga njëra anë punohej për të 
nxjerrë kufomat e mbuluara prej shkëmbenjve, nga ana tjetër i detyronin të 
burgosurit të provonin të njëjtin rrezik, për të tejkaluar planin e nxjerrjes së 
mineralit. Lehtësia me të cilën komanda e kampit i detyronte ata për të vdekur i 
nxiste të burgosurit të mendonin, se xhelatët e tyre nuk ishin njerëz normalë. 

Më 5 korrik 1984, nxorën viktimën e parë nga miniera, Hilmiun. Në kohën 
që një grup të burgosurish me barelën në krahë dolën nga miniera, të gjithë të 
burgosurit e tjerë, që ndodheshin në kamp, u rreshtuan vullnetarisht anash telave 
me gjemba. Në drejtqëndrim e në heshtje të plotë, ata shoqëruan të përlotur 
Hilmiun e urtë e fjalëpakët, i cili për 36 orë kishte mbetur nën peshën e rëndë të 
shkëmbenjve. 

Pikërisht në kohën që viktimën e futën në infermieri, në kamp hyri 
kartelisti me një listë emrash në dorë. Duke kaluar, ai u hodhi një shikim të 
shpejt Melit dhe Diksi që po rrinin bashkë. 

Kartelisti thirri policët e shërbimit të brendshëm dhe, duke u dhënë listën, i 
porositi: 

— I lexoni këta emra dhe i njoftoni personat përkatës, se do të transferohen 
urgjentisht. 

— Më duket i dyshimtë interesimi i vetë kartelistit për këtë transferim 
urgjent, Hamit - i tha Diksi. - Mos kërkon revanshin sot sedra e lënduar 
amerikane, duke na ndarë? 

— Po e bënë vërtet këtë gjë, unë do të insistoj të transferohem atje ku të 
jesh ti - u përgjigj ish-detektivi. 

— Më vjen keq që po ta them, por është e vështirë që ta kesh të drejtën e 
zgjedhjes përsëri. Në qoftë se do të ndodhë kjo, ne na ndajnë per të mos na 
bashkuar më. 

Tellalli u bëri thirrje të burgosurve që të grumbulloheshin, për të dëgjuar 
emrat që do të lexoheshin. 

Polici filloi t'ia thoshte me zë të ulët emrat e listës tellallit, ndërsa ky bërtiti: 

— Sazan Diksi! 

Ky ishte emri i parë në listë. 

Diksi qeshi dhe i zgjati dorën Melit, i cili u zverdh në fytyrë dhe kafshoi 
buzën e poshtme. Pastaj ai e mblodhi shpejt veten dhe i tha: 

— Të ardhmes nuk i dihet si vjen, prandaj më duhet të të lë ndonjë porosi, 
Sazan. Me trajtimin që po i bën CIA çështjes së grupit tonë, ne nuk do të arrijmë 




as ndonjë fitore si të Pirros, më duket. Të detyruar nga rrethanat, ne do ta 
përqendrojmë vëmendjen në planin B. Pikërisht për këtë arsye shokët e grupit 
kanë ruajtur një kopje të plotë të arkivit informativ që iu dorëzua CIAs. 
Gjithashtu për të njëjtin qëllim u lanë në hije tre anëtarë të grupit tonë, emrat e të 
cilëve nuk u përfshinë në listën e përbërjes së grupit. Ata do të jenë gjithmonë 
tentakula e grupit tonë në DSJ dhe do të na vënë në dijeni për gjithë zhvillimet e 
atjeshme. Ata e dinë që të tre vendin e sigurtë, ku është fshehur arkivi 
informativ. Në çdo kohë që ata do të marrën urdhër sipas një parulle të caktuar, 
do të vënë në dispozicion të synimeve tona në të ardhmen materiale të arkivit. 

«Pjesë e detyrës tënde për të ardhmen mbetet të shkruash një libër mbi 
veprimtarinë e detajuar të grupit tonë. Duke e bërë këtë, ti nuk shkel asnjë ligj e 
asnjë rregull, mbasi nuk je profesionist dhe nuk ke nënshkruar asnjë lloj 
dokumenti për ruajtje sekreti. Veçse për hir të sigurisë së anëtarëve të grupit 
tonë në aktivitet, ne duhet të respektojmë një parim bazë të shërbimeve sekrete: 
ngjarjet e këtij karakteri nuk duhet të publikohen pa kaluar 15 vjet prej datës së 
zhvillimit të tyre. Natyrisht, librin ti do ta shkruash para kohe, por për botimin e 
tij do të respektohet afati i lartpërmendur. 

«Pasi ti të lirohesh nga burgu, në një moment të përshtatshëm, njëri prej tre 
shokëve tanë në Tiranë do të të vërë në dispozicion një ditar të posaçëm, i cili 
trajton me korrektesë veprimtarinë e grupit tonë. Sido që të rrjedhin ngjarjet, 
anëtarët e grupit tonë në aktivitet do të interesohen gjithmonë për ty, mbasi 
sigurimi apo rrezikimi i jetës tënde do të jetë shumë domethënës për trajtimin në 
perspektivë të vetë anëtarëve të grupit. Atyre u është bërë gjithçka e qartë nga 
Guri, kur kanë diskutuar për planin B. 

«Ne e kemi për detyrë të bëjmë përpjekjet tona të mundshme deri në fund, 
Sazan. Natyrisht, e pamundura nuk bëhet dot e mundur. Dihet tashmë që 
drejtësia është pengesa kryesore e politikës së më të fortit dhe viktima e parë dhe 
më e rëndësishme e saj. 

Duke parë kartelistin e kampit që po shkonte drejt tyre, detektivi i burgosur 
pushoi së foluri. 


* 

Kur u afrua pranë, kartelisti iu drejtua Diksit: 

— Sazan, ju që transferoheni duhet të shkoni përbrenda portës së madhe të 
kampit qysh tani. 

Meqenëse ish-detektivi kërkonte shkak për të zbrazur mllefin ndaj një 
personi që kishte dijeni për gjendjen e tij, i tha me një ton të revoltuar: 

— Vetëm për Sazanin bëhet ky transferim, që interesoheni posaçërisht? 

— Atë e dinë ata që japin urdhëra; unë jam thjesht një urdhërzbatues - ia 
ktheu pa ngurrim kartelisti. 

Pastaj, duke iu drejtuar Diksit që kishte ndaluar në vend, ai i tha: 





— Vazhdo rrugën, Sazan; ti je i zgjuar dhe nuk ke nevojë për shumë 
sqarime. 

Diksi ia nguli sytë kartelistit, i cili po e shikonte po me aq vëmendje. 

— Kam çantat e veshmbathjes dhe të ushqimeve personale lart në depo - i 
tha i qetë e me zë të shtruar Diksi. 

— Ato do tju a sjellim ne tek porta. Veçse ju që transferoheni nuk duhet të 
keni më kontakt me shokët që mbeten në këtë kamp. 

Duke thënë këto fjalë, ai e endi shikimin nga ish-detektivi tek Diksi dhe 
anasjelltas. 

— Ik, Sazan, ik, - i tha Meli duke konstatuar këmbënguljen e kartelistit. - 
Ik se do të mundohem të t’i sjell vetë dy çantat e tua. 

Diksi u nis me hap të menduar drejt zyrave të komandës. Të dhjetë të 
burgosurit që do të transferoheshin u grumbulluan përpara portës së madhe prej 
hekuri. Përveç Sazanit dhe një të burgosuri tjetër, tetë të tjerët u lejuan që t'i 
merrnin vetë çantat e tyre me sendet personale. 

Makina që do t'i transportonte të burgosurit që transferoheshin u fut brenda 
portës së hekurt. Prej saj zbritën katër policë të kampit të Spaçit. Diksi i njihte. 
Prania e këtyre policëve tregonte se të transferuarit do të shkonin në Spaç, i cili 
ishte paraardhësi gjakatar i kampit të Qafë-Barit. 

Kur të burgosurit e tjerë po ngarkonin plaçkat e tyre në makinë, kartelisti u 
nis bashkë me ish-detektivin për tek Diksi. Si shkuan disa metra pranë, kartelisti 
e urdhëroi Melin t'i lëshonte çantat përdhe e të largohej. 

— Më lejoni vetëm t'i jap dorën - i tha ish-detektivi, duke e vështruar drejt 
në sy kartelistin. 

— Sazan, eja merri çantat e tua - ia plotësoi tërthorazi kërkesën 
ish-detektivit oficeri i DSJsë. 

Diksi u afrua dhe të dy shokët iu hodhën në krahë njëri-tjetrit. Tek po 
përqafoheshin, Meli i pëshpëriti me zë të ulët: 

— Mos u mërzit, Sazan; ajo që po na ndan sot, do të na bashkojë nesër. 

— Mirëupafshim, Hamit! Zoti qoftë me ne! 

* 

Pasi dhjetë të burgosurit zunë vend në kamionin e zbuluar, policët i lidhën 
ata dorë për dorë me pranga. Pastaj kaluan një litar perloni nëpër të gjitha 
prangat dhe e mbërthyen në disa vende pas karrocerisë së kamionit. Ndërsa të 
burgosurit qëndronin ulur, policët me shkopinj në duar zunë vend anash 
spondeve. 

Makina u nis. Të burgosurit e kampit po përshëndesnin me duar 
bashkëvuajtësit që largoneshin. Në ballë të tyre Diksi dalloi ish-detektivin, i cili 
po e përshëndeste duke përkundur në erë një rryp rrobe të bardhë. Ndarja pas një 
transferimi e dy shokëve të burgosur mbjell në zemrën e secilit atë ndjenjë që 



provon njeriu, kur përcjell për në sallën e kirurgjisë një të afërm, i cili do t'i 
nënshtrohet një operacioni të rëndë. 

Pas kthesës së parë kampi u zhduk nga sytë dhe u rishfaq përsëri kur 
kamioni, pasi kaloi në shpatin tjetër të malit, po ndiqte një rrugë më të shkurtër 
për në Spaç. Diksi ktheu kokën dhe dalloi përsëri kordelen e bardhë që valëvitej 
në erë. Makina u mbush me gaz dhe kapërceu një qafë të vogël. Kordelja e 
bardhë në përkundje u zhduk. 

Duke hedhur shikimin përpara, drejt grykës së malit që nxinte, Diksi tha 
me vete: 

— A do të takohem më, vallë, me Hamitin? 




LXXXI 


PËRSËRI NË SPAÇ 

“ Koha, në luftë kundër njeriut, luan 
me të dhe, kur ai mërzitet, ajo e vretë’’ 

K. Zh. Sela 

Diksi e njihte mirë kampin e Spaçit. Atje ai kishte kaluar më se katër vjet, 
para se të transferohej në Qafë-Bari. I vetmi ndryshim që gjeti atje ishte kalimi i 
të burgosurve politikë prej dy pallateve në kapanonat e gjatë buzë përroit. Edhe 
këtu krevatat kolektivë prej dërrase ishin trekatësh. Dy pallatet ishin të mbushur 
me mbi 1400 të burgosur ordinerë. Ndërkohë në Spaç kishte rreth 500 të 
burgosur politikë. 

Diksi kishte vetëm një vit e gjysmë i transferuar prej këtij kampi dhe i 
njihte të burgosurit e atyshëm, me përjashtim të atyre të ardhur gjatë kohës që ai 
vetë ndodhej në kampin e Qafë-Barit. Brenda pak ditësh ai filloi punën në 
minierë me njerëz të tjerë, mjedis tjetër e problematikë tjetër. Por në kujtesë 
Diksi ruante gjithmonë të freskët atë ngjarje të madhe, më të rëndësishmen e 
jetës së tij të deriatëhershme. 

Synimi i këtij transferimi ishte shkëputja e lidhjeve të Diksit me zhvillimin 
e mëtejshëm të ngjarjeve dhe, si pasojë, fillimi i procesit të shuarjes nga kujtesa i 
atyre ngjarjeve. Amerikanët e njihnin mirë burgun politik shqiptar dhe, jo më 
kot, shpresonin në erozionin e fuqishëm të terrorit, urisë, stërmundimit, luftës 
nervore, brengave të gjithanshme e gjithnjë në rritje. Dhe kjo tramundanë, me të 
cilën Diksit do t'i duhej të përballej edhe për pesë vjet akoma, i detyronte 
viktimat e saj të harronin edhe ditëlindjet, gjithë duke i mallëkuar ato. E pastaj, 
ku i dihej se çfarë mund t'i ndodhte gjatë këtyre pesë vjetëve Diksit? Qysh prej 
gjashtë vjetësh ai punonte me tre turne në minierë. Sa bashkëvuajtës të tij kishin 
hyrë me këmbët e tyre në minierë dhe kishin dalë me barela! Zoti, që i kishte 
ndihmuar gjithmonë ata në bëmat antishqiptare, s'kishte pse të mos t'i ndihmonte 
edhe për një gjë kaq të vogël. Ai ose do t'ia fshinte Diksit nga mendja këtë 
ngjarje, ose do ta përfshinte nga kjo botë me gjithë të. 

Mirëpo tre anëtarë të grupit të Stretos, të panjohur prej amerikanëve, do të 
vepronin gjithmonë të pavarur në Tiranë. Ata përbënin garancinë e vazhdimësisë 
së veprimtarisë së grupit jashtë tutelës së CIAs. Diksi ishte i sigurtë se një ditë 
ata do t’i sillnin ditarin e posaçëm, për të shkruar librin sipas porosisë së 
detektivit të burgosur. Pra, plani djallëzor amerikan për shkëputjen 
përfundimtare të lidhjeve të Diksit me zhvillimin e mëtejshëm të ngjarjeve ishte 
i dështuar. Në të ardhmen ata do ta kuptonin këtë një ditë. 

* 

Ndërkohë Diksi, pak i kërrusur nga barra e rëndë e halleve të mëdha të jetës 
së tij të vështirë dhe të nënës plakë, e cila mezi i shkruante pesë fjalë me 



shkronja shtypi në ndonjë fletë letre të zverdhur, edhe në çastet më të vështira të 
jetës së mundimshme të burgut nuk ligështohej. Puna e rëndë e detyruar me tre 
turne në minierë për vite me radhë, terrori i vazhdueshëm fizik e shpirtëror, 
mjerimi material e moral që e rrethonin, e kishin plakur para kohe. Një pjesë e 
flokëve të tij të dendur e kaçurela kishin rënë; pjesa tjetër ishin thinjur. 

Ndonëse ishte në një moshë relativisht të re, të burgosurit ordinerë, të cilët 
punonin në të njëjtën galeri me të në minierën e Spaçit, e thërrisnin xhaxha. 
Diksi qeshte me vete, por thellë në shpirt ndiente një therje të mprehtë, kur 
kujtonte thënien e një njeriu të shquar: 

Të vdesësh nuk është asgjë, të mos jetosh është e tmerrshe. 

Për mendimin e Diksi, kjo thënie e goditur nuk arrinte ta shprehte gjithë 
dramacitetin e jetës së tij. Ajo i përshtatej më shumë ngrysjes së ditëve të një 
fshatari që i kufizon kërkeat e tij vetëm në kënaqësitë e rëndomta materiale, 
duke qëndruar jashtë rrjedhës intensive të jetës, për ta shijuar atë me kapacitet të 
plotë. Me gjuhë matematike kjo mund të shprehet kështu, mendonte Diksi: 

— Në qoftë se vdekja, që s'është asgjë, simbolizon zeron, jeta e fshatarit të 
kënaqur pothuajse me asgjë dhe që realisht është tmerr, simbolizon pragvdekjen, 
njëshin. Ndërsa kur jeta, jo vetëm që nuk shijohet si e papërsëritshme, por të 
kthehet në një skëterrë vuajtjesh praktikisht të paperceptueshme dhe logjikisht të 
pabesueshme për një njeri që nuk i ka provuar vetë, atëherë tmerri është i 
dyfishtë dhe, si i tillë, shndërrohet në llahtarë. Llahtara e bën jetën më 
kërcënuese nga vdekja; ajo është - i. 

Ky përfundim i logjkës së ftohtë e pajiste ndërgjegjen e Diksit me një 
arësye të dyfishtë për të mos iu trembur zeros. 

Me këtë vendim të dekretuar nga mendja, të miratur nga zemra e të 
arkivuar në ndërgjegje, Diksi vazhdonte rrugën e vështirë të daljes një ditë nga 
burgu. 



LXXXII 


RIKTHIMI NË BURGUN E MADH 

“Numri i njerëzve të zhveshur, që 
«stolisin» një popull, tregon nivelin që 
ka arritur shtypja.” 

L. M. Santos 

Koha rridhte dhe njësitë e saj, duke u rrokullisur në këtë rrjedhë, po i 
afronin Diksit ditën e lirimit nga burgu. Më së fundi, pas dhjetë vjet e gjysmë 
vegjetim torturues, ai e pa veten matanë telave me gjemba, brenda të cilëve 
kishte vuajtur aq shumë, sa as atij vetë nuk i besohej më. 

Si për çudi të tij, Diksi kishte lozur symbyllas me vdekjen disa herë gjatë 
viteve të burgut. Ai as nuk ishte plagosur, kur të tjerët ishin vrarë pranë tij në një 
aksident miniere. I dërrmuar nga tejlodhja e i përgjumur në orët e vona të 
pasmesnatës, ai kishte rrëshqitur nëpër shkallët e galerive dhe kishte ngecur, pa 
e kuptuar as vetë se si, disa shkallë më poshtë, në vend që të binte në fund të tyre 
e të copëtohej. 

Gjatë gjithë kohës së burgut, ai nuk ishte sëmurur ndonjëherë, me 
përjashtim të rasteve kur kishte pllakosur epidemia e gripit. Dhe atëherë Diksi 
nuk ishte shtruar as në infermierinë e kampit, ndërsa spitalin e të burgosurve në 
Tiranë nuk e kishte parë ndonjëherë. Të dhjetë dimrat a egër të Spaçit e të 
Qafë-Barit ai, veç uniformës së kampit, i kishte kaluar vetëm me një triko leshi 
që i kishte punuar nëna në fillim të burgut. Me përjashtim të thinjave e të 
rrudhave të parakohshme, organikisht ai po dilte pa pasoja prej telave me 
gjemba. 

Diksit i kujtoheshin si nëpër ëndërr gjithë ato fytyra djemsh të fuqishëm, të 
cilët, brenda disa vjetësh pune të detyruar në minierë, burgu i kishte shkatërruar 
fizikisht dhe ose dergjeshin nëpër sanatoriume, ose e kryenin dënimin në regjim 
burgu, për shkak paaftësie fizike. Këta ishin kaq të shumtë dhe kaq superiorë në 
treguesit fizikë krahasuar me Diksin, sa që ky vetë, kur i kalonte nëpër mendje, 
hutohej e nuk e shpjegonte dot sesi ai vetë e kishte përshkuar pa ndonjë pasojë të 
dukshme atë rrugë të llogaritur enkas për shkatërrimin e njeriut. 

* 

— Erdha Nënë - thirri i qeshur Diksi, teksa po shkelte mbi myshkun e 
shkallëve të vjetra dhe, duke e shtrënguar në krahë, i pëshpëriti: - Tani nuk do të 
ndahemi më! 

— Biri i nënës, që më thave sytë! - mundi të thoshte ajo me një fije zëri, 
duke u lëshuar në krahët e Sazanit. - A ta besoj se u ktheve vërtet? 

E mallëngjyer nëna sodiste të birin, por sytë e saj të jeshiltë nuk kishin më 
fuqi as për të derdhur lotë gëzimi. 



Diksit i ra në sy një mjerim më i zymtë nga ai që kishte lënë para një 
dekade në jetën e lirë. Fukarallëku ekstrem nxirte brirët tek pragu i derës, pa 
qenë nevoja ta kapërceje atë. 

Suksesi më i madh që arrijnë diktaturat ndaj masave të shtypura është 
instikti që u imponojnë atyre, për të menduar se ka edhe më keq, duke ua fshirë 
nga kujtesa të mirën. Pra, për të shikuar pas në jetë, jo përpara. Ai që e ha bukën 
me djathë e me qepë i gëzohet gjendjes së tij kur shikon se tjetri edhe qepën e ka 
me kursim; ky ndjehet superior ndaj atij që nuk ngopet as me bukë, ndërsa ky i 
fundit ngushëllohet kur mendon se shumë të tjerë dergjen nëpër spitale, apo më 
keq akoma, në internime e në burgje. Ky koncept regresiv i vlerësimit të jetës u 
siguron diktaturave të shpallura e të kamufluara skllevër të bindur e të 
vetëkënaqur. 

Diksi e konstatoi sërish këtë, qysh ditët e para pas daljes nga burgu. Të 
gjithë ata që e kishin njohur para se të binte në burg habiteshin me ndryshimin e 
tij të madh. E mbanin mënd djalosh të freskët e të mirëmbajtur dhe po e shikonin 
xhaxho me thinja e rrudha. Jo rrallë, edhe ia kishin shprehur habinë e tyre: 

— Pse ke ndryshuar kaq shumë ti, Sazan? Në kemi parë edhe të tjerë që 
kanë dalë nga burgu, por një rënie të tillë nuk e kemi vënë re tek ata. 

Diksi u buzëqeshte miqësisht të interesuarve dhe u përgjigjej buzagaz: 

— Kjo ka ndodhur pa e kuptuar unë vetë dhe dukuritë që nuk kuptohen, as 
nuk shpjegohen dot. 

Ndërkohë ai e konstatonte se bashkëbiseduesi ndiente një kënaqësi të 
brendshme që nuk kishte pësuar të njëjtin fat. Kjo shërbente si provë lumturie 
për të. 

DIKTATURA NË ZGRIP 

“Pushteti ka prirje për tu shthurur dhe 
pushteti absolut shthuret në mënyrë 
absolute .” 

Xh. Dalberg 

Një vit pas daljes së Diksit nga burgu, filloi shembja e perandorisë së kuqe. 
Ky proces historik i paevitueshëm po zhvillohej në raport me kulturën dhe 
traditën për liri e demokraci të secilit prej popujve të Evropës Lindore. Diku 
kasta komuniste transformohej si me magji në kapitaliste, gjetkë komunizmi 
vdiste vërtet dhe varrosej pa mëdyshje. 

Diksi nuk ishte optimist për përmbysjen reale të komunizmit në vendin e 
tij. Regjimi diktatorial shqiptar ishte i lidhur vetëm simbolikisht me 
komunizmin, ndërkohë që Shqipëria ishte një koloni e fshehtë britanike. Londra 
dhe aleatët e tyre strategjikë të Washingtonit ishin mburoja e padukshme e 
regjimit diktatorial shqiptar. Ata do ta ndihmonin diktaturën shqiptare të bënte 
makijazhin demokratik në modë, pa ndryshuar realisht asgjë - veç demagogjisë 
- në strukturat e regjimit diktatorial dhe kursin politik të kahershëm. 

Ndërkohë regjisorët anglo-amerikanë të prapaskenave të politikës mjerane 
shqiptare e dinin mirë, se i njëjti sabotim politik duhej bërë edhe në Kosovë, me 
qëllim që skenari i tyre i kobshëm antishqiptar të ishte i sukseshëm në gjithë 
trojet shqiptare dhe këto të mbeteshin masha politike të diplomacisë së tyre, për 
të trazuar zjarret e Ballkanit, në përshtatje me interesat anglo-amerikane në këtë 
rajon delikat, për të sfiduar Bashkimin Evropian. Me urdhër të tyre, më 2 korrik 
1990, ndërkohë që Parlamenti i Kosovës votonte shpalljen e Republikës, regjimi 
agjenturor i Tiranës hapi dyert e ambasadave, për të tërhequr vëmendjen e 
diplomacisë evropiane e botërore, duke i lënë kështu dorë të lirë Milosheviçit 
për ta shpërndarë Parlamentin e Kosovës me dhunë. 

Anglo-amerikanët do ta krijonin me ngë shtetin e Kosovës, mbasi ta 
manipulonin mirë lidershipin kosovar, duke e bërë zëdhënës të interesave të tyre 
rajonale e në dëm të së ardhmes së vetë popullit të Kosovës. Një shtet i 
shëndetshëm kosovar do të ndikonte në përmirësimin e gjendjes në Shqipëri, gjë 
që nuk ishte në pajtim as të regjimit kukull të Tiranës e as të padronëve të tyre 
në prapaskenë. 


* 

Pikërisht në këtë periudhë Diksit iu vu në dispozicion ditari i posaçëm i 
ngjarjeve të grupit komplotist të shërbimit sekret shqiptar. Ngjarjet duhej të 
trajtoheshin në dorëshkrim para kohe, me qëllim që të përkthehej, për tu botuar 
edhe jashtë Shqipërisë në datën e parashikuar. 



Një muaj më vonë, sipas një rekomandimi mjekësor, Diksi çoi nënën në 
Tiranë për ta vizituar. Atje arriti në orët e pasdites. Ai e la nënën tek një i afërm 
për tu çlodhur, ndërsa vetë doli në qytet. Trupat e përqendruara rreth 
ambasadave, prania e uniformave të policisë dhe të ushtrisë anembanë 
kryeqytetit dhe ndalimi i grupimit të qytetarëve nëpër sheshet dhe rrugët 
kryesore, dëshmonin qartë panikun e regjimit terrorist e të terrorizuar. 

Duke çarë përmes sheshit Skënderbej, Diksi shkoi e u mbështet tek një 
kolonë para Pallatit të Kulturës, nga ana e hotel Tiranës. Hodhi sytë në katet e 
sipërm të tij. Në disa dhoma grilat e dritareve ishin të ngritura. Vetvetiu i lindi 
një pyetje në mendje: 

«A do të jetë, vallë, aty brenda Unaza e Bardhël» 

Lëvizi instiktivisht nga ana tjetër e kolonës dhe sytë i shkuan tek 
monumenti i Heroit Kombëtar. Mbi kalin e hakërruar, me shpatën në dorë dhe 
shikimin mbi hotel Tiranën, ai dukej sikur do ta lëshonte kalin me të katra nga 
çasti në çast dhe do të vërsulej me furinë e tij të pashoqe, për të shkatërruar këtë 
çerdhe intrigash e prapaskenash, të cilat edhe pas pesë shekujsh e gjysmë nuk po 
e linin të qetë atdheun e tij. 

Diksit të emocionuar i dukej sikur ai do të vërsulej me të vërtet, kur 
papritur sytë i shkuan tek djali plangprishës i atdheut, antiheroi kombëtar, i cili, 
edhe i derdhur në bronx, kërkonte t'iu vinte në ndihmë ish-padronëve të tij. 
Diktatori kishte hedhur hapin përpara dhe dukej sikur po nxitonte për tu futur 
midis Heroit Kombëtar dhe hotel Tiranës, për të mbrojtur ish-padronët e tij. 

Diksit i theri në zemër që Heroi Kombëtar ishte i detyruar të qëndronte në 
të njëjtin shesh me Diktatorin. 

«Nderi dhe Turpi i atdheut, të ngritur të dy në piedestal», belbëzoi dhe sytë 
iu njomën. 

Nisi të zbriste ngadalë shkallët duke shikuar herë njërin, herë tjetrin, si për 
të marrë me mend sesa bezdi i shkaktonte Antiheroi Heroit. Zbriti në shesh dhe 
me hapa të menduar u drejtua midis monumentit të Turpit dhe Muzeut Historik 
Kombëtar. Karroca e një shitësi ambulant të vonuar i fshiku supin. Një shuk 
letre i fluturoi përpara fytyrës, ndërsa një zë i ngjirrur i thirri: 

— Ej, matuf, ku e ke mendjen? 

Pa ia vënë veshin shukut të letrës e as zërit të ngjirrur, Diksi, me sytë mbi 
monumentin e Diktatorit, vazhdoi monologun e trishtuar: 

«Edhe sa kohë mund të qëdrosh këtu, o arkitekt i skëterrës shqiptare, që i 
vure aq mirë në jetë parimet famëkeqe të Luigjëve francezë: l'ëtat, c'est moi 
(shteti jam unë) dhe aprës moi, le dëlugel (pas mua, u bëftë kijameti!)? 

Dy fotoreporterë të huaj, me aparate në qafë, u shkëmbyen me Diksin dhe u 
drejtuan për tek shatërvani në qendër të sheshit. Ai vetë u drejtua për tek rruga e 
Durrësit. Dëshironte të takonte berberin e pasionuar Fredi. 



LXXXIV 


KLIENT IPANJOHUR 

“Rrugën e miqësisë e mbulojnë ferrat, 
kur atje nuk kalohet shpesh.” 

Rivarol 

Diksi gjeti një person tjetër që priste radhën për tek berberi i zënë me punë. 
Fredi ishte vetëm në lokal. Kur hyri Diksi, ai e salutoi me kokë i buzëqeshur, siç 
vepronte me çdo klient të ardhur rishtas. 

Diksi u ul në një karrige dhe filloi të shfletonte gazetën. Ndërkohë ai 
shikonte herë pas here me bisht të syrit Fredin. Përveç rritjes së barkut, tek 
berberi pasionant binin në sy shenjat e para të plakjes. Ai tashmë punonte me 
syze, flokët në tëmtha i ishin thinjur krejt, ndërkohë që mbi ballë i ishin rralluar. 
Por zhdërvjelltësia e lëvizjeve të tij gjatë punës kishte mbetur e njëjta. Kjo 
tregonte se ai vazhdonte ta ushtronte profesionin me pasion si dikur. 

Pas njëzetë minutash, Fredi e ftoi Diksin që të ulej për tu qethur. Ata kishin 
ngelur tashmë vetëm në lokal. 

— Një shkurtim të përgjithshëm - e porositi Diksi. 

— Me kënaqësi, se Zoti ma ka lehtësuar detyrën, - u përgjigj berberi 
buzagaz, duke fërkuar pjesën pa flokë të sheshit të kokës së klientit. 

— Mua m’i ka rrëzuar flokët i Paudhi, jo Zoti. Nuk ia vlen, besoj, t’i 
shprehni mirënjohje edhe atij. 

— Pse i Paudhi nuk është krijesë e Zotit? pyeti berberi duke qeshur. 

Diksi nuk foli dhe u rregullua në pozicionin e duhur, që Fredi të fillonte 
nga puna. Duke ndjekur lëvizjet e berberit në pasqyrë, Diksit i shkoi mendja tek 
Meli, i cili kushedi sa herë ishte qethur aty dhe buzëqeshi. Mirëpo duke vënë re 
që Fredit nuk po i tërhiqnin vëmendjen fare flokët e mbetur të klientit të tij dikur 
të preferuar, buzëqeshja iu fik gradualisht. 

— 250 lekë të vjetra, ju lutem - i tha berberi pasi e kishte parfumuar dhe 
krehur. 

Në vend që të nxirte paratë, Diksi ia ktheu serioz: 

— Nuk më kishte shkuar kurrë ndërmend, se ju do ta shkelnit një ditë 
premtimin që më keni bërë. 

I habitur prej fjalëve të klientit të panjohur, Fredi u skuq lehtë e i tha: 

— Nuk ju kuptoj se ç’po thoni. 

Gjithmonë serioz në pamje, Diksi iu përgjigj: 

— Ju më keni dhënë fjalën, se do të më qethni pa lekë, sa herë që të vij në 
lokalin tuaj. 

— Është e pamundur. Në këtë botë s’ka asgjë falas, veç vdekjes, - 
buzëqeshi berberi. - Ju siguroj se është hera e parë që unë po qeth flokët tuaj të 
thinjur. 

— Këta flokë nuk kanë qenë gjithmonë të thinjur... 




— Sigurisht, por unë nuk ju njoh. 

— Më shikoni pak i përqendruar dhe gërmoni në kujtesën tuaj, ndoshta... 

I buzëqeshur e i hutuar, Fredi fiksoi sytë mbi fytyrën e klientit të 
bezdisshëm. 

— Asnjë detaj i tipareve tuaja nuk po më kujton gjë. 

— Pokjo fotografi, ju kujton gjë? 

Diksi i zgjati pozën që kishin bërë bashkë dikur. 

I turbulluar, Fredi po rrëshqiste shikimin nga fotografia tek fytyra e Diksit 
dhe anasjelltas. 

— Vërtet ti je, Sazan? pyeti i emocionuar berberi. 

— Po të tregoj pasaportën, Fredi - buzëqeshi Diksi. 

— S’është nevoja; u binda nga zëri tani - i tha ai duke e rrokur për qafe. 

Ata u përqafuan të përmalluar. 

— Mungesa jote e gjatë dhe transformimi fizik më bëjnë të mendoj se ke 
pësuar ndonjë fatkeqësi në jetë, Sazan. Nuk besoj se bëhet fjalë për ndonjë 
sëmundje të rëndë, mbasi nga ana shëndetësore ngjan mirë. Mos ke qenë në 
burg? e pyeti berberi buzagaz. 

— E zgjidhe enigmën me pyetjen e parë, - u përgjigj Diksi me të qeshur. 

— Agjitacion e propagandë? 

— Pothuajse. 

— Të shkuara qofshin! Edhe vëllai i gruas sime u dënua 7 vjet me këtë nen. 
Vjet u lirua nga burgu. Tani të kërkoj ndjesë për kujtesën time të dobët. Të kam 
dhënë fjalën, se do të të qeth pa lekë dhe këtë premtim nuk e tund as topi. Unë 
do e mbyll lokalin tani, se nuk ka më as klientë dhe do shkojmë të të jap kafe me 
rastin e lirimit nga burgu. 

Fredi e mbylli me çelës derën dhe u futën në një pijetore pranë. 




LXXXV 


PLAGË QË VAZHDOJNË TË RRJEDHIN 

“Mjerë i munduril ” 

Napoleon 

— Nga cili kamp pune u lirove? e pyeti Fredi pasi u ulën. 

— Nga Spaçi. 

— Mornica i kalojnë në trup njeriut nga emri i këtij kampi të tmerrshëm! - 
tha duke psherëtirë Fredi. - Sa vjet punove në minierë me tre turne? 

— Pak më shumë se dhjetë. 

— Oh, flokët e tu të bukur nuk mund të rezistonin dot kaq gjatë në atë 
skëterrë! Rekuiem për diktaturën që po jep shpirt. 

Një zhurmë e papritur u tërhoqi vëmendjen. Pas pak, ata dalluan përmes 
xhamave të pijetores një turmë të madhe njerëzish. 

— Janë demonstrues, - i shpjegoi me zë të ulët Fredi Diksit, duke u zgjatur 
mbi tavolinë. - Këto kohët e fundit ka pasur trazira, megjithë shtypjen e egër të 
Sigurimit pas ngjarjes së ambasadave. 

Një kordon i gjatë policësh e civilësh po qarkonin gradualisht turmën, e cila 
në intervale të rregullta kohe ngrinte dy gishta lart. Në ballë të demostruesve 
Diksi dalloi qartë profilin e një vajze të re të veshur me një bluzë të kuqe, me një 
shqiponjë të zezë krahëhapur pikturuar në kraharor. Ylli mungonte... 

Derën e pijetores e bllokuan dy civila dhe një polic. Pasi fundi i 
demonstruesve e kaloi hyrjen e lokalit ku gjendeshin ata, dy oficerët e Sigurimit 
të veshur civilë u futën në lokal, duke i paralajmëruar të pranishmit të nxirnin 
letërnjoftimet. Polici mbante të bllokuar derën e pijetores. Vetëm rekomandimi 
mjekësor, që kishte marrë për nënën, e shpëtoi Diksin pa futur në Fordin e 
policisë, që u afrua tek dera e lokalit. 

Nga të gjitha anët kishin shpërthyer raprezaljet. Gazet dhe Ford-t t të 
mbushur ding, kryesisht me persona që nuk ishin me banim në Tiranë, 
shkarkoheshin nëpër rajone policie dhe dilnin përsëri për gjueti. 

* 

Për çudinë e Diksit, asnjë radiostacion i huaj, nga ata që dëgjonte ai, nuk i 
përmendi ato ngjarje që ai i kishte përjetuar vetë, megjithëse Shqipëria kishte 
mbetur e vetmja kështjellë e kuqe e bllokut lindor. Diksit iu kujtuan dy 
fotoreporterët e huaj, të cilët kishin qenë dëshmitarë okularë të ngjarjes. Kjo 
heshtje favorizonte diktaturën e kalbur, që po i merreshin këmbët. 

«Çelësat e Shqipërisë ndodhen në duart tona», i kishte deklaruar në revoltë 
e sipër Unaza e Bardhë detektivit të burgosur natën e 26 prillit 1984. 



Diksi përfytyroi profilin e vajzës së re që udhëhiqte demonstratën, e cila, 
me siguri, do të kishte përfunduar, me shumë shokë të tjerë demonstrues, në 
ndonjë varr kolektiv në Malin me Gropa. 

Dramaciteti i dyfishtë i ngjarjeve që po zhvilloheshin në Shqipëri, ndërkohë 
që shtetet e tjerë të Evropës Lindore ishin çliruar nga zgjedha e kuqe, i kujtoi 
Diksit shprehjen-psherëtimë të themeluesit të shtetit modern shqiptar, Ismail 
Qemalit, në vigjilje të shpalljes së pavarësisë kombëtare: 

FATET E KOMBEVE TË VEGJËL DALIN NGA DYERT E TRAGJEDIVE TË MËDHA. 

Fund i vëllimit të parë 



